Peter Cheyney 
MAREA ŢEAPA 


YOU'D BE SURPRISED 
by Peter Cheyney 
© Wilkey & Brown, 

London, England 


PETER CHEYNEY 


MAREA ȚEAPĂ 


Traducere din limba engleză: 
OCTAVIAN GHEORGHE 


Editura Z 
Bucureşti, 1995 


Editor: ZAMFIR M. RUSU 
Coperta de: USSOFT şi EDITURA Z 


Versiune ebook: [1.0] hunyade 
6 


CAPITOLUL 1 


TIPA 


Dacă m-aţi putea vedea în acest moment, v-aţi amuza 
teribil, pe bune. Am o moacă aiurită, aflat pe puntea acestui 
vapor suedez care face zigzaguri în noapte, cu un mic ruliu 
cauzat de submarinele nemţeşti. 

Nici măcar nu se poate fuma pe puntea acestei şalupe 
nenorocite, pentru că, dacă aprinzi bricheta în mijlocul 
negurii ce ne înconjoară, este ca şi cum ai dezlănţui un 
veritabil foc de artificii. lar nemţoii vor profita imediat de 
această nesperată ocazie, pentru a-ţi trimite discret o mică 
torpilă. 

Stau şi mă întreb cui i-o folosi neutralitatea căpitanului, a 
vasului şi inclusiv a mea. Da' vreau să vă mai spun că 
flăcăul ăsta, pe nume Adolf, este un tip al dracului de 
grăbit. Războiul abia a început pe continent şi el deja face 
necazuri la toată lumea. 

Din când în când, ca să mă mai distrez puţin, mă plimb 
pe punţile ce înconjoară vaporul. Când ajung la cea 
acoperită, dau mereu ochii cu o pipiţă care mi se tot agaţă 
de gât şi mă întreabă dacă nu aş putea să o ajut să-şi 
găsească cabina. Trebuie să mă screm ca, de fiecare dată 
când o văd, să îi plasez câte o scuză, pentru că nu mă 
atrage deloc surâsul ei, iar ea nu mă scapă din ochi. Mie, 
cel puţin, tipesa asta mi se pare al naibii de urâtă. 

Nu ştiu dacă v-aţi dat seama până acum, dar întotdeauna 
există o groază de pipiţe nasoale, venite nu se ştie de unde, 
poate chiar din întunericul cerurilor, care, pur şi simplu, îţi 
cad direct în braţe. Pe deasupra, surâsul lor se pierde 

întotdeauna în obscuritate. Chestia asta nu se întâmplă 
niciodată cu fetele straşnice, iar dacă totuşi a fost altfel, 
atunci să fiţi siguri că un alt tip s-a împiedicat de ea 
înaintea voastră. 

În ceea ce priveşte logica feminină, sper că ştiţi, la fel de 
bine ca şi mine, că încă nu există vreun mijloc de a o 
descoperi. Chiar şi indivizii dotați cu un supercerebel au 
fost forţaţi să recunoască faptul că sunt depăşiţi de această 
chestiune. g 

lată un exemplu foarte concludent. Intr-o seară, pe când 
mă aflam la New York, tocmai îi istoriseam unei delicioase 
păpuşele blonde povestea vieții mele. Efectiv, era 
pasionată de ceea ce îi spuneam şi, dintr-o dată, îmi aruncă 
o privire pierdută cum nici Cassanova n-a primit vreodată şi 
îmi spune: 

— Lemmy, eşti eroul meu, Marc-Antoniu proprietate 
personală. Eşti bărbatul visurilor mele... 

Apoi şi-a înfăşurat braţele în jurul gâtului meu, le-a 
încleştat cu pasiune şi m-a tras spre ea cu puterea 
irezistibilă a unui campion de catch. Şi-a apropiat buzele 
fremătânde de ale mele când deodată, telefonul a început 
să sune în camera vecină. 

S-a dus să răspundă, iar în momentul în care a revenit în 
cameră, am priceput că ceva se schimbase. M-a privit cu 
aceeaşi atenţie cu care te uiţi la un peşte mort şi mi-a spus, 
cu un ton care ar fi putut să taie până şi maioneza: 

— Cară-te, Lemmy Caution! Cară-te de aici înainte de a 
te lua la palme! 

Am întrebat-o ce s-a întâmplat, iar răspunsul ei a fost 
următorul: 

— Mi-a telefonat bărbatu-meu. Se pare că se află în acest 
moment împreună cu tine la Palatul Sporturilor, iar 
meciurile de box sunt extraordinare şi petreceţi o seară 
foarte plăcută. 

M-a fulgerat apoi din priviri şi mi-a aruncat printre dinţi: 


— Oare nu există nimic sfânt pentru voi, masculii? 

Ceea ce dovedeşte cu prisosinţă că, deşi logica concisă şi 
cea feminină par a fi identice, nu se aseamănă de fapt mai 
deloc. 


Cu o mare uşurare, părăsesc cabina şi mă duc şi torn în 
mine o porţie bună de whisky, ca să îmi scutur puţin 
lâncezeala, după care mă apuc şi fac un tur de punte. 
Vântul s-a oprit, dar cerul este la fel de negru ca iadul, iar 
vaporul este scufundat în cel mai dens întuneric. În clipa în 
care trec prin faţa cabinei căpitanului, îl aud cum înjură în 
suedeză. Chestia asta se aude ca un muget răguşit, care 
mă umple de satisfacţie. Cam asta ar fi, deci, starea mea 
de spirit la ora actuală. 

Intru în cabina radiotelegrafistului. Operatorul este un 
puşti de treabă, care se numeşte Larsen şi are părul blond 
şi ochii albaştri. 

— Ce se mai întâmplă, Larsen? întreb eu. 

— Nu prea ştiu, domnule Hickory, îmi aruncă el. 
Căpitanul crede că va ajunge la Le Havre chiar astă-seară, 
cam pe la orele nouă. Zicea că totul este O.K., cel puţin 
până acum şi că de aici încolo, pericolul torpilelor a trecut. 

Imi pun cu rapiditate creierul în funcţiune. Poate că aş 
mai putea afla ceva de la puştanul ăsta palavragiu. In orice 
caz trebuie să încerc, pentru că eu sunt de părere că nu 
trebuie să laşi lucrurile să-ţi scape din mână. 

— Aşa e, bătrâne, îi dau eu puţin curaj. Uite, am şi eu de 
expediat două radiograme. Trimite-le în mare viteză, îi mai 
spun şi mă apuc şi mâzgălesc cele două mesaje. 


Domnişoarei Geraldine Perriner, hotel Dieudonne, Paris, 
Franța. 

Ajung la Paris în noaptea asta, venind de la Le Havre. 
Stop. Este indispensabil să ne întâlnim, la douăsprezece şi 

jumătate, în hol la Siedler's Club, rue des Grecs. Stop. Este 
necesar ca nimeni să nu ştie de acest lucru. Stop. Purtati un 
buchet de trei gardenii, ca semn de recunoaştere pentru 
mine. Stop. Această întâlnire are consimțământul tatălui 
dumneavoastră. Stop. Hickory, Transcontinental Detective 
Agency. Stop. Sfârşit. 


Către Rodney Wilks, hotel Rondeau, bulevardul Saint- 
Michel, Paris. 

Ajung la Paris în noaptea asta. Stop. Sunt Cyrus T. 
Hickory, de la Transcontinental Detective Agency, 
însărcinat de Willis T. Perriner cu găsirea lui Buddy. Stop. l- 
am trimis o radiogramă lui Geraldine, pentru a stabili o 
întâlnire cu ea în noaptea asta, la orele douăsprezece şi 
jumătate la Clubul Siedler's, pe rue des Grecs. Stop. Să fii şi 
tu acolo. Stop. Pe curând. Caution, Stop. Identificabil la 
Biroul Federal de Investigații, indice C47. Stop.Sfârşit. 


Larsen îmi promite că va trimite imediat aceste 
radiograme, iar eu mă întorc în cabina mea pentru a trage 
un puişor de somn. Pentru că trebuie să vă spun că nu-mi 
place deloc treaba la care m-am înhămat. lar atunci când 
nu-mi place o chestie, încerc să mă gândesc cât mai puţin 
la ea, dormind cât mai mult. Treaba asta nu supără pe 
nimeni, odihneşte organismul şi, pe deasupra nu costă 
niciun ban. 


Primul meu gând la deşteptare a fost că cineva a încercat 
să mă lichideze în timpul somnului. Asta pentru că mie mi 
se pare că mi-a vârât în gură jumătate din covoraşul de 
lângă pat. După ce întreprind o sumară verificare, reiese că 
obiectul cu pricina este chiar limba mea. Treaba asta s-a 
întâmplat din cauza whisky-ului prost pe care l-am băut. 

Mă scol, îmi refac frumuseţea fizică şi îmi pun pe mine 

pardesiul, după care mă caţăr pe punte. În toate părţile, în 
lumina slabă care este permisă la ora actuală, îi văd pe 
pasagerii care privesc coastele Franţei cu un aer uşurat şi 
bucuros. 

Il zăresc pe cabinier, care urcă scara împovărat cu 
boarfele mele. Mă îndrept către el şi tipul mă anunţă că 
vasul va acosta la țărm în circa un sfert de oră. li dau un 
bacşiş, apoi îmi aprind o ţigară şi mă sprijin de parapet ca 
să arunc un ochi priveliştii de pe puntea descoperită. Intr- 
un colţ, văd o gagicuţă, aşezată pe un şezlong. 

Mă uit la ea stupefiat, pentru că mă întreb cum de-am 
izbutit, închis zile în şir pe această şalupă şi cu ochii 
scurmând prin toate colţurile, să nu reperez până acum o 
bucăţică atât de tare. 

Un bec electric aşezat chiar deasupra ei împrăştie o 
lumină albastră, îndeajuns de puternică pentru a-i cântări 
silueta, în general, şi geometria, în particular. Vă spun cu 
toată sinceritatea: are o pereche de picioare de te bagă-n 
vise cel puţin cinci minute. 

Picioarele frumoase au un efect neaşteptat asupra mea. 
Un tip care a făcut studii asupra chestiunii şi care îmi este 
amic, mi-a povestit într-o zi că, pe vremuri, în Roma antică, 
cică exista o tipă care se numea Messalina. Tipa avea 
bulanele exact ca un compas, iar flăcăii care se 
îndrăgosteau de ea îşi făceau hara-kiri din cauza ei. Pe 
mine unul, lucrul ăsta nu mă încântă deloc! 

In timp ce eu plonjez în aceste reflecţii profunde, 
păpuşica în cauză îşi aprinde o ţigară. Flacăra brichetei îi 
luminează trăsăturile, iar eu îmi pun mâna la gură, ca să nu 
trag un răcnet, pentru că o cunosc foarte bine pe această 
mimoză. Ea se numeşte Juanella Rillwater şi este o micuță 
care ştie să se descurce în viaţă. Când bărbatu-său - Larvey 
Rillwater - are nevoie de un ajutor din partea ei, ea îl 
sprijină prompt. În general, amândoi sunt specialişti în 
săltatul seifurilor din bănci, dar parcă v-am mai spus eu 

asta, cu altă ocazie. 

Chestia asta îmi înfige un cui în inimă şi mă pun pe 
reflectat. Mi se pare un pic cam bizar că puicuţa asta 
traversează marea plină de heringi pe aceeaşi şalupă cu 
mine. 

Dacă aţi cunoaşte-o mai bine pe Juanella, mi-aţi înţelege 
curiozitatea, pentru că tipa are idei îndrăzneţe, iar într-o zi 
chiar mi-a declarat că are o slăbiciune pentru mine. 

Chiar când mă gândeam la trebuşoarele astea, vaporul 
prinde un mic ruliu. Pentru a nu fi văzut, mă agăţ de o 
grămadă de bagaje şi simt sub degetele mâinii o mică 
chitară, un ukulele, pe care îl şi scot afară. 

Nu ştiu dacă v-am mai spus că eu sunt un individ mai 
poetic de felul meu şi că atunci când nu alerg în urmărirea 
indivizilor periculoşi, am numai gânduri, cum s-ar spune, 
diafane. lar treaba asta se leagă, bineînţeles, şi de sexul 
frumos. 

Aşa că înşfac instrumentul şi-ncep să schiţez câteva 
arpegii. Mă uit în jur. Nimeni, cel puţin în apropierea mea. 
Mă las atunci comod pe spate şi încep să improvizez un 
cântecel pentru piţipoancă, în care îi zic cam aşa: 


Ah! Dacă sărmanul Cassanova 

Ar fi putut să te privească, frumoaso 

Inimioara lui ar fi fredonat 

Și şi-ar fi zis: Madonna! 

Deşi cunosc cu sutele, 

Nicicând n-am mai văzut o puicuţă precum ea!” 


Juanella se apleacă în faţă, pentru a-şi da seama de unde 
provine această minunată muzică. Nu-şi poate da seama şi 
înalţă din umeri, nedumerită, iar eu continui cu foc: 


Poeţii iubesc floricelele 
lar cartoforii adoră pokerul. 

Dar pe mine întotdeauna mă zăpăceşte 

O pereche de picioruşe superbe. 

Acum sunt atât de zăpăcit, 

Contemplându-ţi geometria 

Incât, dacă ai fi premiul unei loterii 

Jur că aş cumpăra toate biletele. 

lar dacă într-o zi vei avea nefericirea 

Să ai inimioara liberă de orice altul 

Eu, care-ţi sunt atât de devotat, 

Voi veni în cea mai mare grabă să te strâng la piept. 


Piţipoanca îşi părăseşte locul, înalţă capul în direcţia mea 
şi mă apostrofează: 

— Alo! Ce faci acolo? Te crezi cumva Bing Crosby? 

Brusc, dintr-o privire, mă recunoaşte. Se dă un pas 
înapoi, ca şi cum ar fi uimită de prezenţa mea la bordul 
navei şi răcneşte: 

— la te uită! Să mă pici cu ceară dacă ăsta nu este 
Lemmy Caution! O, Lemmy, faptul că te întâlnesc pe tine 
este prima bucurie pe care o am în această călătorie 
nenorocită... 

— Nu mai răcni atât de tare, Juanella, îi arunc eu. Şi dacă 
nu te deranjează, încearcă să uiţi că mă numesc Lemmy 
Caution, pentru că acum nu sunt oficial, ca de obicei. Acum 
sunt domnul Cyrus T. Hickory, reprezentant al firmei 
Transcontinental Detective Agency of America. 

Cobor cele câteva trepte care ne despart şi mă apropii de 
ea. Imi spune în faţă: 

— Este pentru prima dată în viaţa mea când aud că un 
copoi federal călătoreşte dându-se drept sticlete particular. 
Ca să faci treaba asta, în mod cert ai un motiv extraordinar! 

— Poate că da, poate că nu, i-o întorc eu. În tot cazul, aş 
vrea să ştiu ce cauţi tu pe vaporul ăsta. În primul rând, ştii 
prea bine că, după ce ai obţinut anul trecut din partea Curţii 
Federale de Justiţie suspendarea condamnării soţului tău 

pentru că m-a faultat în afacerea cu gazele de luptă, v-aţi 
angajat amândoi să nu părăsiţi teritoriul Statelor Unite. 
Acest lucru tu îl încalci în clipa de faţă. În al doilea rând, în 
calitatea mea de membru al Biroului Federal de Investigaţii, 
aş dori să ştiu ce intenţionezi să faci în Franţa. Băieţii de 
aici au destule necazuri cu războiul, fără să te mai aibă şi 
pe tine pe cap. lar în al treilea rând, când te-am zărit acum 
o oră, mi-am spus în gând că eşti şi mai frumoasă decât 
erai înainte - ceea ce, fie vorba între noi, nu-i de ici, de 
colea. 

Ea surâde şi-şi îndreaptă o şuviţă de păr rebelă, pe care 
vântul i-o tot flutură. Apoi se apropie de mine şi îmi spune 
Cu o voce pe care o vrea seducătoare: 

— Lemmy, aş dori totuşi să ştii un singur lucru. Crezi oare 
că un mare crai, care are farmec doar când îşi intră în 
pielea lui de copoi federal, ar putea să uite de tot şi să 
redevină uman şi gentil? Crezi tu oare că o biată femeie 
amărâtă ca mine, care are în spatele ei un trecut atât de 
trist, dar pe care îl regretă în fiecare oră a zilei şi, în special, 
în ceasurile dimineţii, nu s-ar putea corecta? Şi nu crezi tu 
oare că, în acest caz, detectivul ar trebui să se ruşineze 
alături de ea? 

— Ascultă-mă, Desdemono, îi ripostez eu, făcând apel la 
tot sângele meu rece, precum şi la cunoştinţele din opera 
lui Shakespeare de care dispun la momentul respectiv. 
Dacă toţi flăcăii cărora le-ai jucat tu scena asta a pasiunii s- 
ar ţine de mână, şirul lor ar putea face ocolul lumii. In ceea 
ce mă priveşte, n-am nici cea mai mică intenţie să rămân 
ca o găină pe puntea acestui blestemat de vapor, când 
vântul suflă atât de puternic în jurul nostru, pentru că mi-e 
tare frică să nu ne scufundăm. 

— O.K., am înţeles, spune ea. Cred că şi tu eşti la fel ca 
mai toţi. 

Apoi, adoptând o voce miorlăită, mi se lamentează: 

— De ce oare numai Larvey mă iubeşte? Oare numai 


14 


soţul meu poate să aibă o inimă sinceră pe acest pământ? 

La care adaugă pe un ton dramatic: 

— Şi toată viaţa mea va continua aşa? 

Înainte ca eu să pot schiţa cel mai mic gest de apărare, 
se repede la mine, îmi înlănţuie gâtul cu braţele şi mă 
îmbrăţişează cu frenezie, de parcă ar fi fost ultima zi pe 
care o mai avea de trăit pe lume. 

În fine, izbutesc cu greu să mă eliberez din jugul mâinilor 
ei şi să o aşez pe şezlong. 

— Ascultă, Juanella, zic eu. Toată treaba asta este foarte 
cinstită, dar nu te va avantaja cu nimic. 

— Nu cred asta, îmi răspunde. Voi avea totuşi o amintire 
frumoasă: aceea de a-ţi vedea toată faţa murdară de ruj de 
buze. 

Îmi pun creierul să funcţioneze în regim de solicitare 
maximă, pentru că Juanella este o tipă care ştie ce face şi 
pot să fac pariu că toată această comedie este jucată 
pentru a mă împiedica să-i pun întrebări jenante. Tac şi mă 
mulţumesc să-mi extrag batista din buzunar, încercând să- 
mi curăţ faţa de petele de ruj. In schimb, după ce mă 
priveşte precaut, cu coada ochiului, Juanella mi-o trânteşte: 

— Spune-mi, te rog Lemmy, niciodată nu se ştie când 
glumeşti sau nu? Erai serios acum cinci minute? 

Stă chiar în faţa mea şi arată atât de umilită şi de 
abătută, încât ar putea să mişte chiar şi inima unei statui 
de bronz masiv. 

— AŞ vrea să ştii, reia ea, că-mi este indiferent cine 
încearcă să fie rău cu mine. Oricine poate fi, cu excepţia ta, 
pentru că eu simt ceva pentru tine. 

— Las-o moartă, Juanella, îi răspund. Eram cât se poate 
de serios când îţi puneam întrebările alea, pentru că mi se 
pare că ar fi o coincidenţă extraordinară ca tu să te afli pe 
acelaşi vapor cu mine. Şi mai vreau câteva lămuriri precise 
în această privinţă. 

În loc de replică, începe să râdă. 

— Nu fi idiot, Lemmy. Dacă mă aflu la bordul acestui 
nenorocit de barcaz, este numai din cauză că nu am putut 
lua un altul. Nu prea mai ai posibilitatea de a alege astăzi, 
din cauza afurisitului ăsta de război, care complică toate 
lucrurile. 

Se întrerupe o clipă pentru a mă privi mai bine, după 
care continuă: 

— Şi-apoi, vezi tu, mai este şi un alt lucru. Aş vrea ca 
Larvey să nu poată să mă găsească acum, după ce am roit- 
o de-acasă. De asta, când am auzit că au locuri libere pe 
nenorocitul ăsta de vapor de transportat margarina, m-am 
decis pe loc şi mi-am cumpărat bilet. 

— Să-nţeleg de aici că te-ai certat cu Larvey, Juanella? De 
fapt, ce naiba ai făcut cu el până la urmă? 

— Absolut nimic, numai că Larvey a început brusc să se 
intereseze de o păpuşică blondă şi atunci m-am hotărât să 
nu-i dau ocazia de a mă găsi acasă, când o să vină să-şi 
ceară iertare. 

Încuviinţez, dând din cap de câteva ori, dar în sinea mea 
nu înghit niciun cuvânt din toată istoria asta, pentru că ştiu 
că Larvey Rillwater, după cum îl cunosc eu, este atât de 
înnebunit după Juanella, încât nici prin gând nu i-ar trece să 
se uite după alte fuste. 

Pe punte lumea a început deja să se agite pentru că nava 
este pe cale să intre în port. Imi surâde destul de mult 
ideea de a pune piciorul odată pe pământ tare. 

— Bănuiesc că sunt considerată prea indiscretă dacă 
îndrăznesc să-l întreb pe domnul Cyrus T. Hickory cu ce 
gânduri vine în Franţa? 

— Chiar aşa, i-o retez eu. Dar tu, Juanella, unde ai de 
gând să locuieşti la Paris? 

Ezită o secundă înainte de a-mi răspunde, apoi îmi toarnă 
cu un aer sută la sută nevinovat: 

— Nu ştiu încă unde voi sta, pentru că încă nu m-am 
decis. Cred că o să arunc o privire prin împrejurimi, înainte 

de a-mi alege hotelul. 

— Atunci va trebui să fie una scurtă de tot, pentru că 
dacă tu iei primul tren spre Paris, tot n-ajungi acolo înainte 
de miezul nopţii. Şi aia nu este deloc o oră la care să te tot 
zgâieşti prin dreapta şi prin stânga, dar probabil că ştii la fel 
de bine ca şi mine lucrul ăsta. 

Ea încuviinţează dând din cap. 

— Îmi voi petrece noaptea asta la Le Havre şi îmi voi 
continua călătoria începând de mâine dimineaţă. 

— O.K., Juanella, replic eu. Dar lasă-mă să-ţi dau şi eu o 
informaţie confidențială. Ştii că nu ai dreptul să călătoreşti 
decât cu aprobarea Curţii Federale de Justiţie? 

— Ei, şi ce-i cu asta? Ce te face să crezi că nu am 
aprobarea Curţii? 

Acest răspuns mă lasă cu gura căscată. Evident, nu mai 
am ce să mai spun în faţa unui asemenea tupeu. 

— Ei bine, Juanella, spun eu ca să închei într-un fel. Fii o 
fetiţă cuminte şi ai grijă de picioruşele tale atunci când 
ajungi pe țărm! 

Ea surâde, arătându-şi cu cochetărie gulerul hainei de 
blană. 

— O.K., prostănac mare ce eşti! Mai este încă un lucru pe 
care aş vrea să ţi-l spun. Când îmi voi termina 
aranjamentele la Paris, îţi voi trimite o vorbuliţă la 
„American Express”. Ţi-ar face plăcere să vii într-o seară la 
mine, să bem un păhărel împreună? 

— Mai curând în două seri decât doar într-una, frumoaso, 
răspund eu, dar ce va spune Larvey, când va afla de treaba 
asta? 

Juanella înalţă din sprâncene către mine. 

— Cred că-ţi dai seama că n-am să-i spun nimic. ŞI 
atunci, cu excepţia situaţiei în care ar deveni fachir sau ar 
citi în cafea, el nu ar avea de unde să ştie ceva despre 
treaba asta. O femeie are nevoie să-şi mai schimbe ideile, 
din când în când. 

Juanella îmi strânge mâna şi pleacă, iar eu mă îndrept 
către locul unde-mi sunt depozitate bagajele. 

Fie vorba între noi, vă spun sincer că nu-mi place deloc 
treaba asta cu Juanella. S-ar putea ca totul să nu fie decât o 
simplă coincidenţă, dar îmi amintesc cu precizie că Larvey, 
împreună cu frumoasa lui păpuşică, au fost văzuţi în New 
York, cu puţin timp în urmă, în compania unor indivizi 
bănuiţi a fi amestecați în nişte istorii tenebroase cu răpiri 
de persoane. În tot cazul, eu nu cred nici cât negru sub 
unghie ce mi-a înşirat aici pipiţa asta. 

Acum, vaporul a fost tras la chei, iar pasagerii încep să 
coboare la țărm. 

Brusc, îmi trece prin minte o idee. Îmi iau una dintre 
valize şi îi dau zece dolari cabinierului, pentru ca să treacă 
el prin vamă restul bagajelor mele şi să le urce în tren. Apoi 
mă duc la cabina radio a lui Larsen, unde îl găsesc doar pe 
ajutorul său. 

— Poate îmi dai vreo idee, îi spun eu tipului. Pe vaporul 
ăsta călătoreşte o tipesă care se cheamă Juanella Rillwater. 
Nu ştii, din întâmplare, dacă ea a trimis sau primit cumva 
radiograme pe parcursul călătoriei? 

Îmi spune că nu ştie nimic despre treaba asta, dar se 
pare că şeful său, Larsen, ar fi primit un mesaj pentru 
persoana cu numele ăsta şi nu cu mult timp în urmă. li 
întind puştiului o bancnotă de 20 de dolari, spunându-i că 
m-ar interesa foarte mult să arunc şi eu un ochi pe mesajul 
ăla. Se uită în clasorul cu radiograme, dar nu găseşte nimic. 
Îmi spune în schimb că Larsen are obiceiul să ţină mesajele 
prin buzunare şi de a le clasa mult mai târziu, când le mai 
găseşte pe acolo. Tipul mă sfătuieşte să revin în cel mult o 
oră, pentru că Larsen nu va întârzia mult. 

Îi spun că totul este O.K. şi profit de timpul cât stau 
pentru a mă duce puţin pe chei, ca să văd ce face Juanella, 
dar ţărmul geme de lume şi nu o văd nicăieri pe păpuşică în 
înghesuiala asta. 

Urc din nou pe bord. Larsen a revenit şi el la cabină şi îmi 
dă o copie a mesajului respectiv. Pe măsură ce îl citesc, un 
surâs mi se aşterne pe faţă. Am avut o inspiraţie deosebită, 
cerând să văd acest răvăşel. 


Domnişoarei Juanella Rillwater, la bordul navei Fels 
Ronstrom. Stop. Cyrus T. Hickory, de la Transcontinental 
Detective Agency of America va sosi la Paris în cursul 
nopții. Stop. Încearcă să îl contactezi. Stop. Sunt extrem de 
curioasă în privința lui. Stop. Noroc. Stop. Prietena ta. Stop. 
Sfârşit. 


la te uită, pare-se că cineva a citit radiograma mea 
adresată Geraldinei Perriner şi i-a cerut Juanellei să nu mă 
piardă din ochi. Nu degeaba bănuiam eu că surâsul ei 
ascunde ceva necurat. 

Mi se pare evident că persoana care a expediat 
radiograma ignoră faptul că eu aş putea s-o cunosc pe 
Juanella şi că ea, la rândul ei, mă ştie. Deci, ei habar n-au 
că Lemmy Caution este la bordul navei şi nici nu se îndoiesc 
cu privire la identitatea lui Hickory. Dar Juanella, care m-a 
observat, se ţine deoparte, visătoare. Aceasta este poate 
şansa pe care am folosit-o în ultimul moment. 


Când părăsesc hotelul, ceasul este douăsprezece şi un 
sfert, iar eu mă îndrept direct către rue des Grecs. l-am 
telegrafiat în prealabil Geraldinei Perriner că mă va putea 
găsi jos, pentru că acesta este un loc în care nici eu, nici ea 
nu putem fi recunoscuţi. Pe deasupra, treaba asta îi va fi 
utilă şi lui Rodney Wilks. 

Tot mergând, îmi ordonez în minte toate detaliile acestei 
afaceri şi mă întreb ce a aflat din toate astea Buddy 
Perriner. Îmi frământ mintea pentru a înţelege de ce 
puicuţa asta de Geraldine procedează aşa cum a făcut până 

acum. Oricum, toată afacerea asta este încâlcită şi 
necurată. 

lată toate lucrurile, aşa cum s-au întâmplat ele: Buddy 
Perriner, un puştan de 21 de ani, este fiul lui Willis T. 
Perriner, magnatul oţelului din Pittsburgh. Domnişoara 
Geraldine este sora lui şi este cu cinci ani mai în vârstă 
decât el. 

Atât Buddy, cât şi Geraldine, sânt nişte copii răzgâiaţi. 
Obişnuiţi să-şi permită orice fel de fantezii, ei îi au ca 
prieteni doar pe reprezentanţii acelei faune speciale care 
există întotdeauna în jurul copiilor de bani-gata. Şi iac-aşa, 
Geraldine s-a îndrăgostit de un rus care se dă drept conte şi 
care se cheamă Serge Nakorova. Într-o zi, fata îi declară lui 
papă Perriner că vrea să se mărite cu cazacul. Magnatul 
oţelurilor este gata-gata să facă un mic atac de apoplexie şi 
îi zice fetei că dacă nu încetează povestea cu cazacul, nu 
va mai primi un cent din partea lui. 

În plus, o va trimite şi la balamuc. 

Frate-său, Buddy, nu se potrivea nici el cu opiniile lui 
taică-său referitor la contele Serge, pe care îl considera un 
tip fermecător. 

In fine, până la urmă, Geraldine a trebuit să-i spună 
iubitului său că dacă se va mărita cu el, bătrânul Perriner 
va închide robinetul cu lovele. La chestia asta, flăcăul îi 
răspunde că treaba cu pricina nu îi afectează cu nimic 
sentimentele faţă de ea şi că, chiar dacă ea ar fi chelneriţă 
într-o bodegă, el tot ar iubi-o cu aceeaşi pasiune. Totuşi, a 
sfătuit-o cu înţelepciune să încerce să-l îmblânzească puţin 
pe taica Perriner şi a decis că amândoi să se mai oprească 
puţin din ritmul nebun al declaraţiilor de amor. Foarte 
pasionant până aici, nu credeţi? 

lar în mijlocul acestei istorii de amor ruso-american, se 
întâmplă că junele Perriner este retras brusc din circulaţie. 

La început, taică-său a considerat că asta este una dintre 
fugile lui obişnuite de maimuţoi precoce, dar nu a fost 

cazul, de data asta. Puştanul a dispărut cu desăvârşire de 
pe toată suprafaţa globului! 

Şi iată că, exact în acelaşi moment, domnul Adolf se 
apucă şi el şi începe să complice lucrurile, decizându-se să 
invadeze Polonia şi declanşând războiul în Europa. 

Atunci contele Serge adoptă o atitudine eroică. După cea 
dat pe gât câteva căni cu vodcă, respectivul anunţă că se 
va îmbarca pe primul vapor care merge spre Franţa, pentru 
a se angaja în Legiunea Străină, după care o roieşte rapid 
din New York. 

Deci, Geraldine îl pierde pe cazacul ei, iar Buddy a 
dispărut de tot. Atunci, bătrânul Perriner începe să 
răscolească cerul şi pământul. Solicită Biroului Federal de 
Investigaţii să-l caute pe Buddy, iar şeful cel mare îi 
încredinţează această misiune colegului meu Rodney Wilks, 
un tip care ştie să iasă oricând din rahat. 

Înainte ca Wilks să înceapă să se agite, o nouă lovitură 
de teatru: Geraldine dispare de la New York şi, o săptămână 
mai târziu, telegrafiază de la Paris tatălui ei, anunţându-l că 
a plecat să îl caute pe Nakorova, căci ea nu poate trăi fără 
el. 

Wilks îşi închipuie acum că a prins întreaga afacere. El 
este convins că toată povestea are la bază un scenariu bine 
pus la punct şi crede că Buddy a roit-o primul spre Paris, 
acolo unde ocaziile de a te destrăbăla nu lipsesc deloc şi 
unde urmează să se întâlnească cu Nakorova şi cu 
Geraldine. Rodney consideră că ideea tinerilor ăştia este că 
papă Perriner va fi atât de zguduit de dispariţia lui Buddy, 
încât îi va păsa prea puţin de căsătoria Geraldinei cu 
cazacul ei şi că, după aia, aflând că băiatul este bine-mersi, 
bucuria sa va fi atât de expresivă, că le va da celor doi 
iubiţi binecuvântarea sa şi, o dată cu ea, vreo două 
milioane de dolari. 

Atunci Wilks s-a dus la Paris pentru a vedea dacă teoria 
sa stă în picioare, dar asta nu pare a face lucrurile să 

meargă mai bine. Pe deasupra, şeful cel mare se angajează 
ca toată povestea să fie descâlcită, aşa că-mi dă mie 
sarcina să-l contactez pe Wilks la Paris şi să preiau eu toată 
treaba. 

Întotdeauna mi-a plăcut să cred că cel mai bine este să 
mergi pe faţă. În timpul călătoriei m-am gândit nu mai la 
lucrurile astea şi m-am hotărât să port o discuţie sinceră cu 
Geraldine, pentru a-mi da seama dacă ipoteza lui Wilks este 
fondată sau nu. 

Toate astea şi, în plus, un mic amănunt: nu am intenţia 
să mă prezint în faţa ei ca fiind Lemmy Caution, de la Biroul 
Federal de Investigaţii. Asta în niciun caz. Voi fi domnul 
Cyrus T. Hickory, un pârlit de detectiv particular şi am să vă 
dezvălui şi de ce am să procedez aşa. 

Dacă Geraldine, Serge şi cu Buddy au venit la Paris 
pentru a obţine în felul acesta autorizaţia lui papă Perriner 
în chestia căsătoriei, în niciun caz nu vor avea încredere 
într-un copoi federal. Dacă ei ar şti că F.B.I.-ul îşi bagă 
coada în această afacere, li s-ar tăia respiraţia şi ar şterge- 
o, iar eu aş pica de fraier. Dar dacă ei vor fi convinşi că eu 
sunt doar un detectiv particular, angajat de papă Perriner 
să îl găsească pe Buddy, poate vor considera că merită să- 
mi spună adevărul şi să-mi umple buzunarele, pentru a-mi 
ţine gura. 

Şi-acum ştiţi, la fel de bine ca şi mine, amănuntele 
întregii afaceri. 

CAPITOLUL 2 


ÎNCĂ UN PĂHĂRUŢ 


Este ora douăsprezece şi jumătate când ajung şi eu pe 
rue des Grecs. Îmi holbez ochii atât cât mă ţin puterile, 
pentru a putea zări umbrele, căci la Paris camuflajul este 
camuflaj adevărat, iar rarele lumini care se mai întrezăresc 
au o nuanţă albăstrie. 

Întotdeauna am fost sedus de oraşul ăsta atunci când i- 
am fost oaspete. Există, fără îndoială, ceva al lui care mă 
atrage şi care mă face să-l iubesc, dar nu aş putea spune ce 
anume. Totuşi, în seara asta pluteşte ceva în atmosferă 
care mă face să am nişte idei aproape lugubre. Cu toate 
astea, şi o ştiţi foarte bine, eu nu sunt o fire prea 
impresionabilă, iar dinţii nu-mi clănţăne de frică prea des. 
Sunt convins că starea asta a mea provine de la umbrele 
ciudate aruncate de luminile albastre... Şi apoi, asta se 
leagă al dracului cu temperamentul meu mistic. 

Personal, sunt o fire foarte sensibilă la atmosferă. Cred 
cu tărie că pot să simt toate chestiile astea. Evident, şi 
sexul frumos este extrem de sensibil la ele. Femeile 
reacţionează cu o promptitudine aproape diabolică la 
stimulii excitanţi. Când ele trebuie să simtă ceva, parcă au 
la dispoziţie cel puţin o pereche de antene parabolice. 

Am cunoscut odată un cabinier al unei băi publice care 
era foarte sensibil la atmosferă. Mă aflam la Agua Caliente, 
în California, şi eram trimis acolo în interes de serviciu, deşi 
până la urmă m-am simţit foarte bine. 

Cum vă spuneam, Agua Caliente înseamnă, pe 

spanioleşte, „Apa fierbinte”, dar vă rog să mă credeţi că 
prin împrejurimi ăia nu auziseră de aşa ceva în viaţa lor. 

Acolo am cunoscut o pipiţă, convinsă că este înnebunită 
după mine. Tipa era o spanioloaică căreia i se citea firea pe 
faţă şi care avea ascuns în permanenţă la jartieră un mic 
pumnal care măsura doar 15 centimetri lungime. Această 
fermecătoare fiinţă, care prefera faptele vorbelor, se 
numea Conchita. 

Ei bine, tipesa noastră avea o amică, o puicuţă de care 
eu mă debarasasem discret cu o săptămână mai înainte şi 
care jurase să se răzbune pe mine odată şi-odată. Prilejul 
nu s-a lăsat prea mult aşteptat, aşa că se duce la Conchita 
şi-i şopteşte la ureche cum că eu îi fac ochi dulci unei 
puicuţe care cântă şi dansează la Cazinoul din oraş. 
Evident, când aude aşa ceva, Conchita începe să vadă roşu 
înaintea ochilor, se suie în podul casei şi scoate de acolo un 
revolver cu şase focuri, pe care probabil că bunicul ei îl 
folosise cu succes pe vremea cruciadelor, după care pleacă 
în căutarea mea. 

La ora aia eu eram pe cale să fac un duş rece la 
stabilimentul băilor din localitate, când băiatul de la cabine, 
cu care mă împăcam foarte bine, vine şi-mi spune că 
Conchita viermuieşte prin oraş ca o iapă în călduri şi că el 
are impresia că acest lucru nu ar fi de foarte bun augur 
pentru mine. Tipul mă asigură că el simte lucrurile astea, 
pentru că este făcut ca un fel de barometru şi că 
subconştientul lui i-a suflat la ureche că o furtună este pe 
cale de a veni aici. 

Atunci îmi pun şi eu în stare de funcţionare cerebelul, 
după care nu mai pierd nicio secundă. lau o cuvertură 
mexicană şi mă înfăşor în ea, iar pe cap îmi pun sombrero- 
ul prietenului meu, cabinierul, după care îmi iau costumul 
cel nou în carouri, de care eram foarte mândru şi i-l ofer 
unui gagiu care îl admirase şi care era şi el la baie în acel 
moment, spunându-i că i-l fac cadou. 

Flăcăul ăla s-o fi gândit că poate sunt un pic ţăcănit, 
pentru că numai cu o noapte înainte lăsasem în faţa lui pe 
masă după o furtunoasă partidă de poker, tot conţinutul 
buzunarelor mele, deşi ştia că mi-am dat seama că a trişat 
tot timpul. 

După asta, îi spun „pa” din mers băiatului de la cabine, o 
iau la fugă spre gară şi sar în primul tren. 

Câteva zile mai târziu, am citit în ziare cum că în Agua 
Caliente, un individ înţolit într-un costum în carouri a fost 
doborât cu două focuri de revolver, în plină piaţă publică. 
Acest lucru dovedeşte clar că a fost bine să am încredere în 
barometrul băiatului de la cabine. 

Tot mergând, mă gândesc la domnişoara Geraldine. Am 
impresia că această puştoaică are un sex-appeal 
extraordinar şi că este un pic incomodă din cauza asta. 
Dacă lucrurile stau aşa, se pare că la Paris voi face şi un pic 
de sport. 

Ajungând la Siedler's, a cărui intrare se află în fundul 
unei curţi, văd că locurile nu s-au schimbat deloc de când 
am fost aici ultima dată. Imi imaginam că această crâşmă 
este plină, dar mă înşel de data asta. Vestibulul - decorat cu 
mobilier turcesc şi luminat slab - este plin cu genul de tipi 
obişnuiţi în astfel de localuri. Cea mai mare parte dintre ei 
au un vast cazier judiciar, iar cei care încă îl mai au intact, 
sunt pe cale să facă tot ceea ce este necesar pentru a şi-l 
păta. 

li pasez tipesei de la garderobă pălăria şi pardesiul şi mă 
îndrept spre partea sălii unde se găsesc câteva mici 
separeuri, mobilate cu câte o măsuţă turcească şi scăunele. 
In cel mai îndepărtat dintre ele văd o femeie aşezată în faţa 
măsuţei, pe care se află un buchet din trei gardenii. 

Deci asta este Geraldine! 

Ei bine, aş putea afirma, fără nicio remuşcare, că 
Nakorova nu are gusturi prea rele! Păpuşica asta are tot ce- 
i trebuie ca să te scoată din minţi. Este potrivită de înălţime 

şi poartă o rochie neagră foarte strâmtă. Pielea ei este de 
aceeaşi culoare cu cea a laptelui pasteurizat. Are nişte ochi 
mari, părul roşcat şi, cu siguranţă, cel ce a coafat-o este un 
mare maestru. 

Vă jur că dacă ar fi vorba să cad într-o mină părăsită, 
împreună cu păpuşica asta, nu m-aş grăbi deloc să chem pe 
cineva să ne scoată de acolo. Poate că nici nu aş răspunde 
strigătelor salvatorilor, care ne-ar căuta disperaţi. 

Intru hotărât în separeu şi mă apropii de pipiţă: 

— Bună seara, îi spun, cu cea mai caldă voce pe care am 
avut-o vreodată. Sunt Cyrus T. Hickory şi mă bucur foarte 
mult să vă cunosc, domnişoară Perriner. 

Mă priveşte şi surâde. Tipa are un zâmbet care l-ar 
înnebuni pe orice individ sentimental, iar când vorbeşte, 
vocea ei este joasă şi dulce. Are o vorbă molcomă şi 
articulează atent fiecare silabă, precum crainicele de la 
radio. 

— Luaţi loc, domnule. Sunt încântată să fac cunoştinţă cu 
dumneavoastră. 

Propun ca, înainte de orice, să sărbătorim acest 
eveniment şi chem chelnerul, căruia îi comand un whisky 
pentru mine şi un cocteil pentru ea. 

În timp ce acesta se duce să aducă băuturile, eu trag 
paravanul separeului, după care mă aşez din nou pe 
scăunelul meu. Îi ofer o ţigară Geraldinei, îmi aprind şi eu 
una şi încep: 

— Domnişoară Perriner, desigur că veţi fi de acord să 
trecem cât mai repede la scopul întâlnirii noastre, fără a ne 
mai învârti nu ştiu câte ceasuri în jurul cozii! 

— Sigur, domnule Hickory, răspunde ea. Şi cred că pot să 
vă economisesc timpul. Cunosc prea bine sentimentele pe 
care tatăl meu le nutrea faţă de Serge. Il detesta, pur şi 
simplu. Şi ştiţi de ce? Doar pentru că el era rus şi mai era şi 
nobil, pe deasupra. Tata este foarte bătrân şi are oroare de 
titlurile nobiliare. De altfel, el se încăpăţânează să creadă 

că Serge este doar un aventurier, care tânjeşte după 
averea familiei Perriner. 

Scutură scrumul ţigării, făcând să clipească diamantele 
inelelor de pe degete. 

— Totuşi, el se înşeală totalmente, adăugă ea, şi nu mă 
crede când îi spun acest lucru. Poate că totuşi vă va crede 
pe dumneavoastră. Cel mai bine ar fi să-l vedeţi neîntârziat 
pe Serge. Cu acest prilej, veţi putea verifica personal toate 
afirmaţiile sale, pentru că el n-are nimic de ascuns. 

— Ideea n-ar fi aşa de rea, domnişoară Perriner, şi voi 
reflecta la ea, spun eu. Dar, pe moment, treaba nu se 
reduce numai la atâta. Aţi uitat de dispariţia fratelui 
dumneavoastră, Buddy? 

Brusc, îi dau lacrimile. 

— Nu-i corect din partea dumneavoastră, domnule 
Hickory, mi-am făcut destul sânge rău cu el. L-am iubit prea 
mult, dar am senzaţia că el este acum în afara oricărui 
pericol. De altfel, nu este pentru prima oară când Buddy 
fuge de-acasă. A mai plecat de cel puţin zece ori până 
acum. 

— Aveţi un pic de dreptate şi dumneavoastră, i-o întorc 
eu. Dar plecarea asta nu seamănă deloc cu celelalte. La 
fiecare dintre dispariţiile sale anterioare, nu au trecut 
niciodată mai mult de două săptămâni fără a se afla vreo 
veste de la el. Nimeni însă nu a mai auzit în ultima perioadă 
vorbindu-se despre Buddy, de parcă ar fi dispărut de pe 
faţa pământului. 

— O ştiu prea bine, zice ea. Dar mă întreb... 

— Ce anume? îi iau eu vorba din gură. 

Se apleacă spre mine. 

— Vedeţi dumneavoastră, domnule Hickory, eu nu m-aş 
mira deloc dacă l-aş vedea la un moment dat pe Buddy 
apărând îmbrăcat în uniformă militară. 

— Aha! Vreţi să spuneţi că vă gândiţi că el s-ar fi putut 
angaja în armata franceză sau cea britanică. Dar de ce să 

se fi ascuns astfel de cei ce îl caută? 

Ea ridică din umeri cu un aer dulce. 

— Ascultaţi-mă, domnişoară Perriner, cred că a venit 
momentul să îmi explicaţi sincer totul. Tatăl dumneavoastră 
aproape că a înnebunit din cauza dispariţiei fiului său. De 
asemenea, îşi face griji şi din cauza dumneavoastră, dar el 
crede, în tot cazul, că tot ce poate fi mai rău este să vă 
căsătoriţi cu cazacul. Mai este şi treaba cu Buddy şi, dacă 
aţi putea vedea în ce stare era tatăl dumneavoastră când 
am părăsit eu New York-ul, aţi lua altfel lucrurile în 
considerare. 

Las să se aştearnă o tăcere de câteva secunde, după 
care reiau: 

— Mai este şi altceva la mijloc. Tatăl dumneavoastră şi-a 
băgat în cap o idee tâmpită şi, după ce vă voi spune despre 
ce este vorba, s-ar putea să fiţi mai puţin înnebunită după 
Serge al dumneavoastră.. 

Ea devine atentă. 

— Spuneti-mi, vă rog, domnule Hickory! 

— Ei bine, iată despre ce este vorba. Tatăl 
dumneavoastră mi-a povestit că Buddy începuse serios să- 
şi vadă de treabă la oţelăriile din Pittsburgh, în momentul în 
care Nakorova vă cunoştea pe dumneavoastră la New York. 
Până aici, totul este foarte bine. lată însă că rusul se 
îndrăgosteşte de dumneavoastră, că şi dumneavoastră 
sunteţi înnebunită după el şi că i-l prezentaţi pe Buddy. 
Ancheta efectuată de agenția Transcontinental a 
demonstrat că, începând din acel moment, contele a 
încercat, prin toate mijloacele, să se apropie cât se poate 
de mult de Buddy. El a început să frecventeze aceleaşi 
medii ŞI să copieze comportamentul fratelui 
dumneavoastră. În acest moment al evenimentelor, putem 
spune că Nakorova petrece mai mult timp în compania lui 
Buddy decât a Geraldinei. 

Tipa rămâne impasibilă, iar eu continui: 

— Atunci, vedeţi unde ajungem? Domnul Perriner este 
absolut convins că pasiunea lui Nakorova pentru 
dumneavoastră nu era decât o prefăcătorie. Singurul scop 
al acestuia era acela de a se apropia de Buddy pentru a 
face o combinaţie, care urma să se încheie prin răpirea lui 
şi solicitarea unei răscumpărări colosale, în schimbul 
punerii lui în libertate. 

Geraldine înalţă din umeri. 

— Este absolut grotesc. Vă garantez, domnule Hickory, 
că această idee este absolut ridicolă şi pot să afirm că dacă 
cineva îl cunoaşte pe Serge, nu s-ar mai îndoi de faptul că 
tot ceea ce aţi afirmat este, pur şi simplu, grotesc. 

— O.K., zic eu. Vom vedea, dar mai spuneţi-mi ceva. 
Nakorova mai vizitase Statele Unite înainte de această 
călătorie, în cursul căreia l-a cunoscut pe Buddy? 

— Nu. Aceasta a fost prima lui vizită în America. 

— Am să verific. 

Reflectez timp de o secundă şi reiau: 

— Când aţi primit radiograma mea - aceea pe care v-am 
trimis-o de pe Fels Ronstrom, pentru a vă fixa întâlnirea de 
aici - eraţi singură? 

— Nu, îmi răspunde ea cu un aer încântat. Serge era cu 
mine. Cinam împreună la hotel. 

— Şi i-aţi arătat scrisoarea? 

— Da, de ce nu? se miră ea. 

Răspunsul ei mă face să mă înveselesc în sinea mea. 

— Spuneţi-mi, domnişoară  Perriner, n-aţi întâlnit 
vreodată o cucoană care se cheamă Juanella Rillwater? O 
cucoană foarte elegantă, foarte frumoasă, un pic vulgară, 
dar extrem de şmecheră? Soţul ei se numeşte Larvey 
Rillwater. 

— Nu, spune ea. Nu-i cunosc pe niciunul din aceşti 
indivizi. 

— Bine, aprob eu, după care îmi mai aprind o ţigară. 

— Nu avem de ce să ne _ tracasăm în privinţa 

antecedentelor lui musiu Nakorova, reiau eu, pentru că 
această treabă i-a fost încredinţată unui coleg de-al meu, 
care se numeşte Rodney Wilks. Agenţia l-a trimis aici de o 
perioadă de timp, special pentru trebuşoara asta, pe care 
cred că a şi terminat-o deja. l-am trimis şi lui o radiogramă 
prin care îi fixez o întâlnire aici, chiar astă-seară. Ar trebui 
să pice dintr-un moment în altul. M-am hotărât să abordez 
această problemă cu dumneavoastră în modul cel mai 
deschis, iar Wilks va putea cu siguranţă să vă ofere 
pedigriul micului dumneavoastră prieten. 

Ea înalţă din nou din umeri şi surâde. 

Mă ridic, îmi cer scuze pentru că voi lipsi câteva minute, 
după care ies din separeu şi mă îndrept către vestibul. 
Acolo îl întreb pe portar dacă un domn scund, cu un cap 
rotund şi simpatic, nu a intrat cumva în restaurant în cursul 
acestei seri. El îmi răspunde că nimic nu este sigur, pentru 
că o mulţime de oameni au intrat şi au ieşit din local, dar că 
un domn asemănător descrierii mele a intrat în urmă cu 
vreo jumătate de oră mai înainte. 

Mă duc din nou la separeul unde mă aşteaptă Geraldine. 

— Wilks nu este aici, o anunţ eu. Să-l mai aşteptăm un 
pic, pentru că trebuie să pice dintr-un moment în altul. S-ar 
putea să-i fie foarte greu să nimerească această bombă, din 
cauza camuflajului. 

Ea încuviinţează dând din cap şi îşi alege o poziţie mai 
confortabilă în fotoliul ei. Îmi strivesc chiştocul în scrumieră 
şi duc mâna la buzunarul interior al hainei, scoţându-mi 
tabachera. Făcând acest gest, simt cum mâneca mea agaţă 
ceva fixat de marginea spătarului de la fotoliu. 

Mă uit şi ceea ce văd îmi dă un şoc interior, pentru că 
este vorba de un ac de cravată pe care i-l făcusem eu 
cadou lui Rodney, în urmă cu patru ani, când lucram 
împreună la afacerea Băncilor din America de Vest. De 
atunci, el a purtat în permanenţă acel ac la cravată. 

Nu spun nimic şi îmi desprind mâneca agăţată, după care 

scot tabachera şi mă servesc cu o ţigară. 

Căutându-mi bricheta, îmi îndrept din nou privirea spre 
ac. Acesta este complet înfundat în tapiţeria braţului 
fotoliului. Oricare ar fi fost persoana care l-a înfipt acolo, 
acest lucru a fost făcut în mod expres, cu un scop anume. 

O privesc pe Geraldine. Stă în continuare în fotoliu, cu 
ochii pe jumătate închişi, având un aer aproape fericit. O 
întreb dacă vrea să mai bea ceva, dar mă refuză. Îi spun că 
mă duc să comand ceva pentru mine şi ies afară din 
separeu, în căutarea chelnerului. 

Traversez apoi holul, îmi comand un pahar şi mă îndrept 
spre garderobă. Într-o franceză stâlcită, încep să fac puţină 
curte pipiţei din spatele tejghelei, aruncând în acelaşi timp 
o privire discretă către rândurile de pălării din spatele ei. 

Fiecare dintre noi are obiceiul de a-şi aranja într-un 
anume mod pălăria, după gust. Rodney are un mod foarte 
original de a-şi deforma borul acesteia, lovindu-l mereu, 
întotdeauna marginea pălăriei sale este ridicată într-un fel 
straniu, care îi accentuează aerul de puştan. 

Deodată, recunosc la capătul celui de-al treilea şir pălăria 
sa de culoarea ardeziei. Deci Rodney a venit cu adevărat la 
întâlnirea pe care i-am fixat-o şi se pare că încă nu a părăsit 
clubul. Este sigur acum că el a înfipt acul în braţul fotoliului, 
pentru ca eu să-l văd şi să-mi dau seama de venirea lui aici. 
Acest lucru mă face să cred că el este în imposibilitate de a 
mai ieşi din clădire. 

Mă reazem de zid, fumând şi punându-mi mintea la 
treabă. După asta, mă duc la Geraldine şi îi spun că am 
făcut o comandă telefonică cu hotelul lui Wilks, pentru a mă 
interesa de acesta. Ea îmi răspunse că totul este foarte 
bine, din punctul ei de vedere, iar eu mă întorc spre hol şi 
trec în micul pasaj care duce spre toaletele pentru bărbaţi. 
In fundul încăperii cu chiuvete zăresc o mică uşă 
întunecată, la care se ajunge coborând câteva trepte. După 
ce închid uşa toaletei în urma mea şi  răsucesc 

întrerupătorul, mă îndrept spre uşiţă. 

Locul în care pătrund este de fapt o mare debara, unde 
se păstrează şervetele murdare care urmează să fie trimise 
la spălătorie. 

Rodney se află şi el aici, în spatele unei grămezi de 
prosoape murdare. Este chircit şi, privindu-i buzele cu 
atenţie, disting la colţul lor o mică pată brună. 

Mă dau la o parte, îmi aprind o ţigară şi încep să mă 
gândesc la faptul că, de-acum, Rodney nu va mai putea 
face niciodată anchete. 


Niciodată nu mi-au plăcut treburile de genul ăsta. Un 
romancier ar exclama, la auzul acestei istorisiri: „Penibil!”. 
Rămân aşa, fără să mă mişc, timp de un minut sau două. 
Mă uit la Rodney, care va lipsi de-acum din rândurile 
noastre. Tipul ăsta cumsecade este acum în drum spre ţara 
în care toţi poliţaii de treabă se odihnesc. Nu trebuie să se 
mai gândească la Geraldine Perriner, ceea ce eu tocmai fac 
în acest moment. 

Ridic o stivă din coşurile cu prosoape, pentru că, dacă 
cineva intră aici, să nu poată vedea corpul lui Rodney, după 
care mă întorc în sala chiuvetelor şi mă apuc să-mi refac 
frumuseţea. Asta este ocupaţia mea preferată când trebuie 
să reflectez profund. 

Câteva lucruri mi se par evidente. Primo, Rodney Wilks a 
fost otrăvit la club şi secundo, nimeni nu ştie acest lucru, cu 
excepţia autorului asasinatului. Pe moment, mi se pare 
aproape sigur că tipesa asta de Geraldine a dat lovitura. O 
mică doză de suc de morgă în paharul lui Rodney, turnată 
la adăpostul paravanelor separeului, a fost de ajuns. 

Probabil că Rodney s-a simţit rău de la început. Fără 
îndoială, otrava care s-a răspândit lent în trupul său nu l-a 
putut împiedica să gândească. Poate că, la început, el a 
crezut că a fost doar drogat. In orice caz, el nu se simţea 

bine şi a încercat să plece, dar a vrut să-mi semnalizeze 
într-un fel trecerea lui pe acolo. Din acest motiv, el şi-a 
înfundat acul în stofa braţului fotoliului, sperând că eu îl voi 
vedea şi îl voi recunoaşte, după care s-a îndreptat 
clătinându-se către toaletă. 

Faptul că el se clătina nu a constituit nicio clipă vreun 
motiv de uimire pentru personalul clubului. Băieți care să se 
clatine pe picioare - acest lucru era cât se poate de normal 
la Siedler's. Atâta timp cât ei nu provoacă nici un scandal, 
nimeni nu-i bagă în seamă. Văzute din acest punct de 
vedere, lucrurile mi se par cât se poate de probabile. 

Acum însă, care ar putea fi motivul asasinării sale? 

Motivul pentru care Geraldine s-ar fi decis să-l suprime 
pe Rodney pare destul de convingător. Ea ştia, fără 
îndoială, că el răscolise trecutul cazacului şi că descoperise 
lucruri supărătoare, pe care urma să mi le împărtăşească şi 
mie. 

Şi cum ea îşi doreşte această căsătorie mai mult decât 
orice pe lume, era necesar să îl facă pe Rodney să dea 
colţul, pentru că, dacă acesta turna ceea ce ştia, papă 
Perriner urma să facă ceea ce promisese; adică le tăia 
fondurile. 

Ce ziceţi de treaba asta? 

Totuşi, lucrurile, aşa cum par ele să fie, nu mă satisfac, 
pentru că anumite amănunte nu se potrivesc la fix. De la 
început, pipita asta ar fi înfruntat riscuri enorme turnându-i 
lui Rodney otravă în pahar. Închipuiţi-vă ce s-ar fi întâmplat 
dacă acesta murea fără a fi apucat să părăsească separeul? 
Încă un lucru: de unde ştia ea ce şi cât anume descoperise 
Rodney? Cum de era ea sigură că el era de la F.B.I., pentru 
că Rodney, în mod cert nu i-ar fi spus nimic înainte de 
apariţia mea? El ar fi dat o raită prin tot localul şi m-ar fi 
aşteptat într-un colţişor retras, până ar fi văzut că apar şi 
eu. 

Deci, e mai mult ca sigur că ea i-a vorbit prima. Probabil 

că a trebuit să inventeze o gogoaşă oarecare, pentru a-l 
convinge pe Rodney să vină să se aşeze în separeu, în acel 
fotoliu din faţa ei. Desigur că a avut grijă în prealabil să 
tragă toate paravanele, pentru a nu fi văzută de vreun 
martor indiscret tocmai când îi turna otrava. Ea ştia că 
drogul, înainte de a-l ucide, îi va provoca o stare de greață, 
astfel încât el să fie tentat să iasă afară, la aer curat. 

Dar, tot privindu-mă în oglindă şi încercând să mă 
conving singur că mă apropii de pista reală, îmi dau seama 
că astea sunt doar nişte fleacuri lipsite de importanţă. 
Pentru că, în fine, puicuţa asta nu mi-a spus decât că 
rusnacul ei este un om cum rar întâlneşti pe lume şi că ea 
nu poate înţelege cum de se poate deschide o anchetă 
împotriva lui pentru a i se răscoli trecutul. In schimb, ea ştie 
al dracului de bine că după moartea lui Rodney eu nu aş 
mai acorda acelaşi interes amănuntelor legate de 
Nakorova, pentru că bătrânul meu prieten nu mai este pe 
această lume. Deci, în mod clar, scopul ei este acela de a- 
mi abate atenţia către alte chestiuni decât iubiţelul ei. 

În mod clar, Rodney a fost înlăturat pentru că el trebuia 
să dispară cât mai repede. Trebuia lichidat cu orice risc, 
înainte ca eu să ajung la Siedler's. lar motivul pentru care s- 
a făcut această mică crimă este faptul că Rodney ştia câte 
ceva despre vânătorul ăsta de zestre de Nakorova şi 
amanta sa, iar acele lucruri mi le-ar fi dezvăluit imediat. 

Există acum posibilitatea ca altcineva să-l fi aranjat pe 
Rodney, înainte de sosirea Geraldinei la Siedler's. Dar 
această posibilitate mi se pare mult prea neînsemnată şi 
nici n-o iau în considerare. Din ceea ce mi-a spus portarul, 
Rodney nu sosise decât cu puţin timp înaintea mea, exact 
cât i-a trebuit Geraldinei să-l repereze, să-l atragă în 
separeu şi să-l execute. 

Acum simt o idee care pulsează în căpăţâna mea - o idee 
drăcească - şi care cred că ar putea să lege între ele toate 
amănuntele întregii afaceri. 


34 


Poate că, la urma urmei, bătrânul Perriner nu se înşelase 
atât de tare! Să presupunem că la început, Nakorova ar fi 
contactat-o pe Geraldine cu intenţia de a o seduce şi apoi 
de a se căsători cu ea. El ştia că ea este un copil răsfăţat, 
căruia tatăl îi îndeplineşte toate dorinţele şi se gândea că 
acesta va fi de acord până la urmă cu căsătoria. 

Dar el şi-a dat seama foarte curând că s-a păcălit, 
deoarece bătrânul nu se lăsa convins absolut deloc. Din 
fericire, el mai are un as în mânecă. Se gândeşte că, dacă 
cineva l-ar răni pe tânărul Perriner, poate că va obţine 
rezultatul mult aşteptat. El îi va putea prezenta bătrânului o 
notă de plată de două milioane de dolari, pentru 
răscumpărarea lui Buddy. Evident că nu contele personal va 
prezenta această factură, ci un altul va îndeplini acest 
mandat şi astfel el va putea să rămână în ochii celorlalţi un 
conte rus sărac, neînțeles şi îndurerat. 

Ei, atunci nu ar fi corect ca indivizii însărcinaţi cu 
prezentarea cererii de răscumpărare să fie tocmai Juanella 
şi Larvey Rillwater? 

Dacă această ipoteză ar fi justă, s-ar putea explica aşa şi 
prezenţa Juanellei la bordul lui Fels Ronstrom, precum şi 
scopul călătoriei ei în Franţa. Tot asta ar explica şi textul 
radiogramei pe care a primit-o la bordul navei, semnată 
„Prietena ta”. 

Geraldine mi-a zis că Nakorova mi-a citit mesajul şi cred 
că radiograma adresată Juanellei este compusă de el însuşi. 

Să mai presupunem, în continuare, că Rodney Wilks ar fi 
descoperit toate aceste treburi şi să mai amintim ipoteza că 
ar fi avut loc un accident în cazul lui Buddy. Contele nu 
ignoră deloc faptul că se apropie periculos de mult de 
scaunul electric şi că viaţa sa depinde de Rodney, pe care 
trebuie să-l facă inofensiv. 

Cât despre Geraldine, care îl iubeşte cu pasiune pe micul 
ei cazac, sunt sigur că ea a putut să-l curețe fără remuşcări 
pe Rodney, gândindu-se că o face pentru amantul ei. 


35 


Cunosc destul de bine femeile pentru a şti că, dacă sunt 
suficient de mult legate de un tip, ele sunt gata să facă 
orice ca să-l păstreze numai pentru ele. 


Revin în separeu, Geraldine mai este încă acolo, 
arborând acelaşi dulce surâs. Cel de-al doilea pahar mă 
aşteaptă pe masă, dar uit să mă ating de el şi îi comunic 
tipei că mă nelinişteşte absenţa lui Wilks. 

— Am fost şi i-am telefonat la hotel. Mai sunt încă două- 
trei locuri în care el s-ar putea afla la ora asta, dar văd că 
este imposibil de găsit şi zic să nu-l mai aşteptăm prea 
mult. 

Geraldine îşi ia mantoul de pe scaunul alăturat şi îl pune 
pe umeri. 

— Atunci ce facem, domnule Hickory? 

Surâd cu amabilitate. 

— Nu-i a bună, îi spun eu, dar mă văd silit să întrerup 
treaba aici. O să traversez din nou oceanul ăla plin de 
heringi, atâta timp cât submarinele nemţeşti încă mai 
aşteaptă aici. Nu-i aşa că v-a supărat faptul că noi am fi 
vrut să ne vedem acum cu logodnicul dumneavoastră? 
Totuşi, să ştiţi că îmi doresc al dracului de mult să-l cunosc 
pe flăcăul care are norocul să fie iubit de o fată drăguță ca 
dumneavoastră - fie el şi un conte rus. 

Treaba asta o înveseleşte. 

— Dar de ce nu? Să mergem la el. Sunt convinsă că va fi 
foarte fericit să vă cunoască. Mă duc să-i telefonez. 

leşim în hol şi mergem către cabina telefonică. Când 
deschidem uşa, văd că nu este un aparat cu fise, ci unul 
cuplat la centrala telefonică a clădirii. Închid uşa în urma ei, 
mă îndrept către chelner şi îi arăt o bancnotă de cincizeci 
de dolari. 

— Dacă există o derivație a aparatului din cabină şi mă 
duci la ea, bancnota asta o să fie ata. 

Tipul râde. 

— Pe aici, domnule, răspunse el, şi pe mine mă amuză să 
ascult convorbirile cucoanelor. 

Traversăm holul şi mă duce într-un birou gol, unde-mi 
arată aparatul pe o masă. La rândul meu, îi pasez cei 
cincizeci de dolari şi el se cară afară. 

Ridic receptorul. Imi este de ajuns să ascult timp de cinci 
secunde şi mă lămuresc complet. Convorbirea nu mai 
durează mult, închid şi ies în hol, aşteptând-o pe Geraldine. 

Am sosit la fix, căci ea tocmai iese din cabină. Cred că v- 
am mai zis că această păpuşică este încântătoare, aşa că 
nu mai repet, deşi acum prezenţa ei are nişte efecte stranii 
asupra mea. 

— Serge este încântat să ne vadă şi ne aşteaptă la el, 
spune ea. 

Portarul cheamă un taxi. Când acesta trage la scară, o 
ajut pe damă să urce şi mă aşez lângă ea. Afară este 
întuneric ca într-un mormânt, iar Geraldine profită de 
ocazie ca să se apropie de mine, şi genunchiul ei se lipeşte 
de al meu. Am vaga impresie că surâde singură în întuneric. 

— Trebuie să fie pasionant să fii detectiv particular. 
Spuneţi-mi, domnule Hickory, aveţi parte uneori de senzaţii 
foarte tari? 

Râd, îi zic că da şi că uneori sunt chiar prea tari. 

Se mai apropie un pic de mine, astfel încât îi aud 
respiraţia. Foloseşte un parfum subtil, care ţi se suie repede 
la cap. 

Cu toate astea, eu nu mă clintesc din loc. Am şi eu micile 
mele momente de slăbiciune în faţa femeilor şi sper să le 
mai am, din când în când. Dar îmi vine să vomit când mă 
gândesc să o îmbrăţişez pe această cuconiţă şi cred că mai 
curând aş prefera să iau în braţe o şerpoaică cu clopoței. 

CAPITOLUL 3 


FOC DE ARTIFICII 


Ceasul este aproape unu şi jumătate când taxiul se 
opreşte lângă un imobil cu o faţadă frumoasă. Coborâm, 
după care eu plătesc cursa, iar tipa deschide uriaşa poartă 
şi urcăm împreună cu ascensorul până la etajul al doilea. 
Străbatem un culoar până la capăt, iar ea sună la uşa din 
fund. 

Locul ăsta este ultra-şic. Covoarele sunt groase, iar 
ornamentele coridorului sunt luxoase, lucru care mă face să 
cred că flăcăul ăsta nu duce lipsă de parale. 

Geraldine mai sună de două sau trei ori, dar nu se 
întâmplă nimic. Se întoarce spre mine şi surâde, dând din 
umeri uimită. 

— Serge este incorigibil, spune ea. Când l-am căutat la 
telefon, mi-a zis că stă şi ne aşteaptă, dar se pare că a 
plecat de acasă. Cred că o să revină dintr-un moment în 
altul. 

Acestea fiind zise, scoate o cheie din poşetă şi descuie. 
Intră prima în casă şi răsuceşte comutatorul din hol. O 
urmez şi închid uşa în urma mea. 

Ne aflăm într-o cameră foarte mare, care are tavanul 
foarte jos. Decoraţiunile şi mobilele sunt parcă luate din 
filme. Este un lux orbitor; tavanul este acoperit cu un tapet 
negru, iar în mijlocul podelei este întins un covor gros alb, 
care măsoară cel puţin 30 de metri pătraţi. Când păşesc 
peste el, am impresia că merg pe un câmp acoperit de 
zăpadă. 

Focul este aprins în şemineu, iar storurile ferestrelor sunt 

trase. Două fotolii mari, tapiţate în alb şi auriu, sunt aşezate 
de fiecare parte a căminului. In faţa focului se află un divan 
imens, cu tapiţerie identică cu cea a fotoliilor. Răspândite 
prin încăpere se mai află şi câteva perne şi diverse astfel de 
fleacuri colorate, frumos asortate cu restul mobilierului, 
care indică faptul că persoana care a supravegheat 
amenajarea acestei încăperi are bun-gust. 

Un miros de parfum, greu şi remanent, pluteşte în 
încăpere şi mă face să mă gândesc la povestea celor 1001 
de nopţi. 

Imi dezbrac pardesiul şi îl las pe un scaun. Geraldine se 
îndreaptă spre o masă mare încărcată cu sticle şi pahare şi 
îmi toarnă un whisky, iar ei îşi oferă puţină vodcă. Apoi îşi 
dă jos mantoul de blană şi se îndreaptă spre mine, care m- 
am aşezat cu spatele la foc. 

Ajunsă lângă mine, îmi întinde paharul şi mă priveşte 
printre gene. 

— În sănătatea dumneavoastră, domnule Hickory, îmi 
spune. 

Surâd. 

— Sunteţi foarte drăguță, domnişoara. O privesc şi iau o 
înghiţitură din paharul cu whisky. Regret, totuşi, profund 
faptul că Serge nu este aici. Oare de ce o fi plecat, tocmai 
când trebuia să vorbesc cu el? 

Ingenunchează în faţa şemineului, pentru a zgândări jarul 
şi sunt obligat să constat că această damicelă! are tot ce 
vrei ca geometrie, în general, şi ca rotunjimi şi curburi, în 
special. 

Stând în continuare în genunchi, îşi întoarce capul spre 
mine şi îmi spune: 

— Serge este fantezist şi de asta îl ador. Oamenii cu 
imaginaţie mă înnebunesc. Cu cât sunt mai capricioşi, cu 
atât îi ador mai mult. E ciudat, dar asta este. 

Se ridică şi se întoarce spre mine, cu un mic surâs 

întipărit pe figură. Dintr-o dată, realizez că gagica asta, în 
mod cert, se droghează. 

— Sunteţi capricios, domnule Hickory? mă întreabă dintr- 
o dată. 

— Nu, copila mea. Am o groază de defecte, dar nu şi pe 
ăsta, deşi bănuiesc că ai crezut că Rodney Wilks ar fi fost 
aşa. Poate că l-ai găsit chiar prea capricios pentru siguranţa 
dumitale şi a domnului Serge, nu? 

Geraldine se îndepărtează brusc cu un pas şi se aşează 
pe divan. Încă surâde, totuşi, dar zâmbetul ei este fals, ca 
cel al unei păpuşi de cârpă, după care îmi aruncă: 

— Ce vrei să spui cu această frază spirituală? 

Îmi scot tabachera, iau o ţigară şi mi-o aprind, apoi o 
privesc încordat. 

— Ei bine, spun eu, dacă dumneata eşti Geraldine 
Perriner, atunci eu sunt amanta lui Musolinni. Ţi-ai jucat 
bine astă-seară mica ta comedie de la Siedler's, dar să ştii 
că la mine nu ţine. De fapt, l-ai omorât acolo pe Rodney 
Wilks. l-am găsit cadavrul în debaraua cu prosoape şi 
şervete murdare de la club. El s-a dus acolo pentru a muri, 
după ce tu i-ai turnat în pahar puţin suc de morgă. Totuşi, 
te-a păcălit chiar în situaţia asta, pentru că mi-a lăsat un 
mic mesaj, înainte de a muri. 

— Adevărat? răspunde ea cu dulceaţă în glas. Şi ce 
spunea în mesaj? 

— Nu zicea nimic, pentru că mesajul lui era un ac de 
cravată pe care-l înfipsese în braţul fotoliului pe care am 
stat. Îi dăruisem mai demult acest ac de cravată şi el s-a 
gândit că dacă-l văd, am să înţeleg totul. 

Spunând asta, scot acul de cravată din buzunar şi i-l arăt. 

Geraldine înalţă din sprâncene, după care se ridică şi 
merge la masa cu băuturi. O supraveghez atent, aşa cum ar 
fi procedat un motan cu pisica lui. Deschide o sticlă, îşi 
aprinde o ţigară, după care se întoarce şi mă priveşte, 
aplecată peste masă. Este la fel de rece şi calmă ca o baltă 

îngheţată în timpul iernii. 

— Mă interesezi foarte mult, îmi aruncă deodată. Se pare 
că ai o inteligenţă care nu se întâlneşte prea des la 
detectivii particulari. 

Trage un fum de ţigară şi îl expiră pe nările fremătânde. 
Sub această aparenţă congelată, ghiceşti că se ascunde o 
tigroaică. 

Se îndepărtează de masă şi se apropie de mine, oprindu- 
se la mijlocul covorului alb. Este splendidă în această 
postură. 

— De ce spui că nu sunt Geraldine Perriner? mă întreabă. 

— Oh, este foarte simplu, răspund şi îi povestesc treaba 
cu cele două telefoane. Vorbeşti ruseşte şi poate că eşti 
chiar rusoaică. Fără îndoială că vorbeşti atât de lent pentru 
a nu face cumva greşeli. 

— Nu. Aici te înşeli puţin; sunt franţuzoaică. 

— Te felicit, poate asta îţi va purta noroc. Aş vrea să asist 
la procesul tău, ca să ascult cum vei explica faptul că l-ai 
ucis pe Rodney din prea multă dragoste şi simpatie. Dar 
tare mi-este teamă că nu va fi admisă povestea cu crima 
pasională - în ciuda faptului că ne aflăm în Franţa. O să iei 
maximum de pedeapsă, păpuşico. 

— Se poate să fie şi aşa cum zici tu, încuviinţează ea. 

Se îndreaptă spre şemineu şi îşi aruncă în flăcări restul 
ţigării. Rămâne nemişcată şi gânditoare timp de o secundă. 
Plănuieşte ceva, după cum văd eu cu coada ochiului. 

Stă aşa aproape două minute şi treaba asta începe să mă 
enerveze. Este al dracului de frumoasă şi, în aceeaşi 
măsură, la fel de sigură de ea. Se răsuceşte apoi şi vine 
spre mine, privindu-mă drept în ochi. E atât de aproape de 
mine, încât pot să-i aud respiraţia, iar parfumul ei face să 
mă treacă toate căldurile... Am vaga impresie că, dacă un 
tip inspiră prea mult timp acest parfum, în mod sigur el va 
face o groază de prostii. 

În fine, îşi deschide gura şi vorbeşte, iar vocea ei este 

caldă şi joasă. Există ceva, în modul ei de adresare, încât 
oricine o ascultă cu încântare. Nu ştiu dacă vă daţi seama 
de ce vă spun, dar în vocea ei este ceva care te gâdilă în 
capul pieptului. 

— Ai ceva care-mi place, îmi spune. Eşti inteligent şi 
gândeşti repede. Şi pentru că mi-e puţin teamă de tine şi 
de ceea ce mi-ai putea face, mă interesezi din ce în ce mai 
tare. 

Îi trimit un mic surâs. 

— Hai să discutăm afaceri, îi spun. Ei bine, eu nu cer 
nimic în plus faţă de ce am zis mai înainte. 

Se întoarce încet spre masă, ia un pahar gol şi-l umple cu 
whisky şi sifon. Apoi mi-l aduce şi mi-l întinde cu un gest ca 
de ofrandă, care lasă să se înţeleagă că eu sunt un cavaler 
mult-iubit, după graţia gesturilor. 

— Bea-l fără să clipeşti, domnule Hickory. Nu-i nimic 
otrăvitor în acest pahar. 

Surâde. A redevenit aceeaşi de dinainte. Acum stă chiar 
în faţa mea şi mă priveşte drept în ochi. 

— Da, prietene, reia ea. Hai să vorbim despre afaceri, 
cum ai spus prea bine mai înainte. Eu am să-ţi spun ceea ce 
pot oferi şi nu te teme că ne-ar întrerupe cineva, pentru că 
Serge nu va reveni aici astă-seară. În orice caz eu nu-l 
aştept. 

Îmi sorb dintr-o înghiţitură tot paharul. 

— Ce păcat, îi spun eu. Dacă ar fi rămas acasă, am fi 
putut trage un chef straşnic toţi trei. 

Mă întrerupe, protestând. 

— Vorbesc foarte serios. Aş vrea să ştii că am aici o sumă 
considerabilă de bani şi că ea se află la dispoziţia ta. Aş 
vrea, de asemenea, să mai ştii că sunt eu însămi la 
dispoziţia ta. Mă includ şi pe mine în preţ, numai din cauza 
atracției deosebite pe care o am faţă de tine. N-am crezut 
niciodată că pot simţi pentru un bărbat tot ceea ce simt 
pentru tine. 

Nu-i răspund deloc şi simt că mă strânge gulerul de la 
cămaşă şi mi-e al naibii de cald. Încerc totuşi să-mi revin în 
fire şi să gândesc. Oare puicuţa asta încearcă doar să 
câştige timp? Se bizuie doar pe reîntoarcerea lui Nakorova, 
care va veni să joace marea scenă a salvării? Incearcă oare 
să mă prostească sau, dimpotrivă, este sinceră? Efectiv, 
prezenţa ei mă hipnotizează. 

În fine, reuşesc şi eu să schiţez un surâs în colţul gurii. 

— Domniţă, spun eu, ai face mai bine să o laşi moartă, 
pentru că eu obişnuiesc să-mi termin logic treburile în care 
mă bag. O groază de damicele au încercat până acum să 
mă seducă, dar nu ştiau că eu nu mă încurc cu tipe în 
cursul orelor de serviciu sau, în fine, nu prea des... Poate că 
dacă tu nu l-ai fi otrăvit pe bietul Rodney, m-aş lăsa dus de 
tendinţele mele sentimentale şi n-aş rezista farmecelor 
tale. Cred că, în vremuri normale, trebuie să fie foarte greu 
pentru un bărbat să învingă o femeie în treburi de genul 
ăsta. Dar aici mai intervine şi altceva, pentru că duri mai 
găseşti şi la F.B.I. 

La auzul vorbelor mele ea coboară capul. 

— F.B.l.-ul, murmură ea. Deci eşti de la F.B.I. Exact aşa 
cum credea şi Serge, care consideră că această afacere 
este mult prea importantă pentru ca F.B.I.-ul să nu-şi bage 
coada. Deci tu eşti un copoi federal? 

Încuviinţez din cap. 

Atunci, cu un ton incolor, mă întreabă simplu: 

— Asta te împiedică să-mi accepţi propunerea? 

— Nu-i nimic de făcut, păpuşico, răspund eu. Să 
terminăm cu trâncănelile şi pregăteşte-te să vii cu mine. 

— Bine, face ea, aruncându-mi un surâs delicios. Şi unde 
vom merge? 

— O să facem o mică plimbare cu taxiul până la 
Siguranţă. Vreau să te prezint la câţiva băieţi de acolo, pe 
care îi cunosc. Nişte tipi foarte simpatici şi cumsecade, de 
felul lor. Mi-au zis că acum celulele de la ei sunt extrem de 

confortabile. 

Merge şi-şi ia de pe fotoliu mantoul de blană şi se 
îmbracă cu el. Deodată se apleacă şi îşi priveşte picioarele, 
îşi ridică puţin fusta în faţă şi exclamă: 

— Doamne, cum pot să arăt cu un fir de ciorap agăţat! 
Nu pot să merg cu tine aşa, cu un ciorap rupt. Pot să-mi 
schimb ciorapii? 

— Nu-ţi schimbi nimic, păpuşico. Chiar dacă ai avea 
sutienul sfâşiat în bucățele şi chiloţii puşi cu fundul în faţă, 
nu vei ieşi din cameră fără mine. De altfel, să mergem, 
pentru că nimeni nu o să se uite acolo la ciorapii tăi! 

Geraldine îmi răspunde: 

— Eşti foarte drăguţ, dar nu înţelegi nimic din toate 
treburile astea. Totuşi, în fine,... mă obligi să... 

Îşi moaie un deget în salivă, după cum am văzut că 
procedează majoritatea femeilor când li s-a dus un fir de la 
ciorap, se întoarce cu spatele la mine şi îşi ridică un pic 
rochia. 

Mă văd obligat să o privesc, pentru că nu trebuie să o 
scap din ochi. Ei bine, vă jur că are o gambă care ar lua 
uşor premiul întâi la orice concurs, iar eu sunt tocmai pe 
cale să las ochii în jos, când brusc, îmi dau seama de truc. 
În susul pulpei, fixat de jartieră, se vede un mic pistolet 
automat, din oţel de culoare albăstruie. 

În clipa în care îl văd, sar deoparte. V-am mai zis că 
parchetul camerei e acoperit cu un covor alb. Deci, în 
secunda când ea dă să-şi scoată automatul din inedita lui 
ascunzătoare, plonjez către marginea covorului, pe care o 
apuc cu ambele mâini şi trag brusc de ea. 

Mi-am pus în joc toate micile mele forţe, iar tipa a 
alunecat pe jos din prima. Totuşi, în cădere, a mai apucat 
să tragă, iar eu primesc un glonţ în partea de sus a braţului 
stâng. În ciuda faptului că arma este de calibru mic, şocul 
mă face să cad. Aş putea să jur că micuța asta foloseşte 
gloanţe ultrarapide. 

Până să mă ridic, ea este deja la uşă şi stinge lumina. 
Acum am dat-o în bară, pentru că nu pot s-o văd, iar ea ştie 
unde m-am prăvălit. Pe deasupra, şemineul este chiar în 
spatele meu, aşa că mă retrag în dosul divanului, ca după 
un paravan. 

— La revedere, iubirea mea, îmi aruncă Geraldine şi 
trage trei focuri spre locul pe care abia îl părăsisem, după 
care aud uşa trântindu-se. 

Mă reped în vestibul şi văd ascensorul coborând. De data 
asta se pare că am ieşit prost... 

Aprind lumina şi îmi torn ceva de băut, după care îmi dau 
jos haina şi îmi examinez rana. Glonţul m-a atins în partea 
superioară a braţului stâng, trecând foarte aproape de 
arteră. Dacă luăm în considerare faptul că în timp ce 
trăgea, tipa era pe cale să alunece, trebuie să admiteţi că 
această puicuţă ştie să se folosească binişor de o armă de 
foc. 

Imi bandajez braţul cu batista, strângând nodul cu dinţii, 
după care îmi mai torn încă un pahar cu whisky şi îl caut pe 
Erouard la telefon, dar mi se răspunde că urmează să 
sosească. 

Atunci mă aşez în fata focului şi încep să mormăi toate 
calificativele pe care le cunosc - în engleză, franceză, 
chineză, turcă, portugheză şi arabă - şi care se pot acorda 
acestei putori. Şi, deoarece mi se pare că încă nu sunt 
destule, mai inventez şi eu. 

N-are nici-o importanţă faptul că această târâtură este al 
dracului de mişto... 


Sunt orele trei dimineaţa când Erouard şi cu mine 
ajungem la Siedler's Club, îmbarcaţi într-o maşină a poliţiei. 
Acest Erouard este un tip şic. Este inspector-şef la 
Siguranţa Naţională!, are simţul umorului şi mi-a zis că 

afacerea asta reprezintă o schimbare plăcută pentru el, 
care de la declanşarea războiului, nu se mai ocupă decât cu 
vânătoarea de spioni. 

Am trecut înainte pe la ambasada Statelor Unite, unde 
mi-am dezvăluit identitatea şi am obţinut o solicitare 
oficială către poliţia franceză de a fi lăsat în largul meu în 
cursul acestei partide. Scopul meu era, mai curând, 
obţinerea asigurării că presa nu va sufla nimic despre 
asasinarea lui Rodney Wilks, un lucru care ar putea crea 
inconveniente. 

Erouard a fost încântat când i-am cerut să nu pună 
gheara pe puicuţă, asta în cazul în care Siguranţa ar reuşi 
să o identifice pe undeva. Veţi înţelege mai târziu de ce 
procedez aşa. 

Dacă pipiţa asta este amanta lui Nakorova şi dacă poliţia 
îl înhaţă pe acesta, rusnacul se va apuca şi va ciripi tot ce 
ştie şi atunci combinaţia pe care încercăm noi să o punem 
la cale va cădea. Geraldine Perriner - cea adevărată - va 
înnebuni din cauza dispariţiei iubitului ei, iar noi vom 
rămâne să ne învârtim în cerc. 

Erouard a înţeles că am dreptate şi este de acord cu 
mine că singurul lucru pe care urmează să-l fac este să o 
las pe pipiţa asta să creadă că m-a terminat. 

Braţul mă doare al dracului de rău, dar doctorul care m-a 
consultat mi-a spus că nu vor apărea complicaţii şi rana se 
va cicatriza rapid. Evident că nu sunt foarte vesel când 
ajung la Siedler’s. 

O dubă a poliţiei este deja parcată aici. Erouard îmi 
spune că vor scoate cadavrul lui Rodney Wilks într-unul din 
coşurile cu rufe murdare, pentru a nu atrage atenţia 
trecătorilor. 

Când intrăm în local, încă mai este destulă animaţie. 
Venind din sala restaurantului, ne izbesc sunetele muzicii 
orchestrei. Avem, pentru început, o mică discuţie cu 
patronul, pentru a-i spune ce intenţionăm să facem, după 

care, mergem şi o căutăm pe tipesa de la garderobă. 

Erouard îi arată cu degetul pălăria lui Rodney şi începe să 
o întrebe dacă îşi mai aminteşte la ce oră a venit 
proprietarul acesteia. l-I descrie pe Rodney după portretul 
verbal pe care i-l făcusem eu mai înainte, insistând asupra 
faptului că prietenul meu îşi purta întotdeauna fetrul cu 
borul din faţă ridicat - lucru pe care îl practică prea puţine 
persoane. 

Avem noroc, pentru că tipa îşi aminteşte de Rodney, 
tocmai pentru că i s-a părut haioasă pălăria acestuia şi 
pentru că el avea o mutră de păpuşă. Tipa ne mai spune că 
şi-l aminteşte pe băiat pentru că i-a oferit cincizeci de franci 
bacşiş. Erouard insistă asupra motivului unei asemenea 
generozităţi, iar tipa ne răspunde că a făcut pentru el o 
comandă telefonică. Venind la club în jurul miezului nopţii, 
spune ea, tipul căutat de noi a rugat-o să-i facă legătura cu 
hotelul Dieudonne. Ea a folosit aparatul din faţa ei, 
deoarece el o rugase să îi spună în şoaptă telefonistei 
numele hotelului. 

Acest amănunt mă face să reflectez intens şi să mă 
întreb de ce Rodney nu a fost el însuşi în cabina telefonică, 
pentru a ţine cât mai secretă conversaţia sa. Dintr-o dată, 
îmi dau seama că Rodney nu vroia să iasă afară din hol. El 
vroia să fie acolo, în cazul în care dama în chestiune ar fi 
ajuns mai devreme ca el să fi terminat de vorbit. Dacă ar fi 
stat în cabină, ea ar fi putut veni, fără ca el să o vadă. 

Erouard o întreabă apoi dacă a auzit ceva din discuţia 
purtată de Rodney şi ea zice că da, dar numai un pic. 

Rodney i-a spus persoanei de la celălalt capăt al firului să 
nu vină aici în cursul acestei nopţi şi că îi va explica mai 
târziu de ce trebuie să procedeze aşa. 

O.K. Acum parcă mai poţi înţelege ceva. Rodney ştia că 
putoarea care a tras în mine trebuia să vină la club la ora 
douăsprezece şi jumătate şi a vrut să o împiedice pe 
adevărata Geraldine Perriner să vină. Ca să facă asta 


47 


trebuia să aibă un motiv foarte serios. 

Deci, el ajunge la timp la Siedler's şi îi telefonează 
Geraldinei Perriner din hol, în loc să utilizeze cabina, pentru 
a fi sigur că nu o scapă pe damicela care trebuia să pice 
dintr-un moment în altul. În ce scop a făcut el toată treaba 
asta? Pentru că vroia să o împiedice pe Geraldine să vină, 
deşi ştia că trebuia să mă întâlnesc cu ea şi că urma să pic 
şi eu acolo pe la douăsprezece şi jumătate. 

Ei bine fraţilor, totul este foarte clar. Socoteala vine cam 
aşa: Rodney descoperise o chestie legată de femeia care l-a 
ucis. Poate că ea îi spusese lui că are informaţii importante 
despre afacerea de care ne ocupăm noi. Rodney a trebuit 
să se gândească că ar fi mai bine ca eu să ştiu toate iţele 
poveştii înainte de a o cunoaşte pe Geraldine şi atunci i-a 
telefonat fetei să nu vină şi a spus că o să sune el mai 
târziu. 

O.K. Piţipoanca soseşte mai devreme şi ţine la vedere 
cele trei gardenii. Le are pe masă pentru că intenţionează 
după ce îl va fi expediat pe lumea cealaltă pe Rodney, să 
mă aştepte pe mine şi să se dea drept Geraldine Perriner. Il 
face pe Rodney să intre într-un separeu, ştiind că trebuia să 
îl curețe rapid, înainte de venirea mea şi înainte ca acesta 
să apuce să-mi sufle câte ceva. 

Fata îi toarnă otrava în pahar, ştiind că la început efectul 
acesteia va fi o senzaţie de leşin şi greață, care îl va obliga 
pe Rodney să se ducă la toaletă. Trucul i-a mers, pentru că 
Rodney a putut ajunge până acolo, unde a dat în primire. 
După asta, tipa mă aşteaptă calmă, pentru că eu sunt al 
doilea la rând pe lista ei. 

Beau un pahar împreună cu Erouard şi ne cărăm de 
acolo. Am convenit cu el să-mi trimită la hotel o legitimaţie 
de poliţist pe numele meu. El este de părere că asta mi-ar fi 
de ajuns pentru a nu întâmpina niciun fel de probleme. 
Afară chem un taxi şi îi dau şoferului adresa hotelului 
Dieudonne. 

Pe drum, mă gândesc la Geraldine Perriner şi mă apucă o 
sfârşeală de la stomac, pentru că experienţa pe care tocmai 
am avut-o în această seară mi-a mai retezat un pic din 
toată siguranţa în privinţa cunoştinţelor mele despre sexul 
slab. In tot cazul, nu-mi mai permit să mă umflu în pene 
până nu se va termina toată această afacere. Puicuţele 
care vor apărea în cursul acestei afaceri vor fi 
supravegheate de ochiul meu atent, chiar dacă ele ar fi 
îngeriţe din cer. 


Întotdeauna am remarcat că întâmplările sunt marcate 
de cifra trei. In această noapte, eu am întâlnit trei puicuţe - 
Juanella Rillwater, care este brunetă; asasina lui Rodney, 
care este roşcată şi iată-mă în faţa Geraldinei Perriner, care 
este blondă. 

Este încă puţin adormită şi un pic surprinsă - aşa cum aţi 
fi şi dumneavoastră, dacă aţi fi smulşi din pat în toiul nopţii. 

Stă chiar în faţa şemineului, în salonul apartamentului ei 
din hotelul Dieudonne. M-am parcat într-un fotoliu şi 
savurez o ţigară. Faptul că braţul meu stâng este prins cu o 
eşarfă l-am pasat lejer pe seama unei căderi pe puntea 
vaporului, din cauza camuflajului, căci vreau să fiu extrem 
de prudent cu cucoana asta. Nu i-am suflat o vorbuliţă 
despre ce s-a întâmplat de la începutul nopţii şi până acum, 
dar îi povestesc că am stat de vorbă cu Rodney Wilks - un 
coleg de-al meu - şi că eu l-am rugat să anuleze întâlnirea 
lor de la Siedler's Club. 

O întreb dacă a avut vreodată ocazia de a-l întâlni pe 
domnul Wilks şi îmi spune că nu şi că nu a auzit niciodată 
vorbindu-se despre el. 

_ Atunci încep eu să îi povestesc despre afacerea noastră. 
li povestesc aceleaşi dulcegării ca şi celeilalte puicuţe de la 
Siedler's. Natural, sunt domnul Cyrus T. Hickory, de la 
agenţia de detectivi particulari  „Transcontinental”, 


49 


însărcinat cu afacerea asta de către tatăl ei. Îi mai spun că 
bătrânul Perriner îşi face sânge rău şi adaug că poate exista 
o legătură între Serge şi dispariţia lui frate-său, Buddy. 

Când îmi termin micul meu speech, ea tace timp de un 
minut, se ridică şi îşi ia ţigările de pe masă, îşi aprinde una 
şi îmi oferă şi mie. Apoi se aşează pe un scaun în faţa mea 
şi mă priveşte. 

După poziţia în care se află, nu pot constata decât că 
puicuţa asta are o pereche de picioare foarte frumoase. Dar 
înainte ca gândurile mele să se canalizeze în această 
direcţie, simt o durere ascuţită în braţul stâng, ceea ce îmi 
aminteşte, exact la timp, că nu este bine să ai încredere în 
puicuţe care au picioare frumoase, căci se pare că, de fapt, 
ele nu vor să ţi le arate mai îndeaproape. 

Toate puicuţele pe care le-am întâlnit în noaptea asta au 
nişte picioruşe de înaltă clasă, lucru care începe să mă 
impresioneze. Treaba asta mă face să mă simt un pic 
dezarmat, timp de cinci minute, alături de tipa asta cu 
gambele perfecte. 

Geraldine începe să vorbească lent, ca şi cum ar fi 
cântărit de la început fiecare cuvânt, pentru a-i întări 
importanţa. 

— Domnule Hickory, cred că tatăl meu nu înţelege nimic 
din toată această poveste. Să nu credeţi cumva că îl 
blamez şi este foarte scuzabil faptul că se înşeală, dar 
există un lucru pe care el continuă să îl creadă, anume că 
Serge urmăreşte un interes ascuns, însă el este un om deo 
moralitate extraordinară. 

Îmi zic în gând: „Spui prostii, frumoasa mea şi-ţi închipui 
că aşa stau lucrurile. Dacă ţi-aş povesti treaba cu frumoasa 
rusoaică, care intră la Nakorova acasă cu propria ei cheie, 
ai gargarisi mai puţin despre cazacul tău!” 

— Pe scurt, zic eu, vreţi să spuneţi că nu există nici o 
legătură între pasiunea pe care contele o are pentru 
dumneavoastră şi dispariţia lui Buddy? 

— Exact. Şi nu credeţi deloc că toţi cei care gândesc 
invers sunt influenţaţi de faptul că Buddy îi arată prea 
multă prietenie lui Serge? Acest lucru ar trebui să fie în 
favoarea lui Serge. Ştiţi bine, domnule Hickory, că în 
America, atunci când un străin peţeşte o fată bogată, se 
spune despre el că nu e decât un aventurier oarecare. 

— E-adevărat, încuviinţez eu, aşa este firea noastră. Dar 
dacă Nakorova nu este un aventurier, ar trebui să-i vină 
foarte uşor să demonstreze acest lucru. Un flăcău care e în 
regulă cu totul are şi toate referinţele necesare. El are o 
familie, relaţii, o firmă, un cont în bancă... 

Ea îşi ridică sprâncenele. 

— Ei bine, spune ea, Serge dispune de toate astea. De 
altfel, domnule Hickory, când îl veţi cunoaşte pe Serge, vă 
veţi schimba părerea despre el, în mod sigur. 

Imi surâde şi continuă: 

— lar când o veţi vedea pe sora lui, nu veţi înceta cu 
elogiile despre familia Nakorova. 

Ceva în bila mea începe să ticăie. 

— Şi chiar are o soră atât de drăguță? 

— E una dintre fiinţele cele mai frumoase care pot fi 
întâlnite vreodată, domnule Hickory, spune ea. Ştiu bine că 
toate femeile din lume doresc să-şi schimbe culoarea 
părului. Cred că asta e o veritabilă manie, dar vă asigur că 
aş da tot ce am pentru a avea un păr ca al Edvannei 
Nakorova. Are cel mai frumos păr roşu Tiţian care există pe 
lume, iar firea ei este la fel de admirabilă ca şi părul. 

Vă daţi seama că trebuie să întreprind eforturi serioase 
asupra persoanei proprii pentru a rămâne calm. Aşadar, 
puicuţa care are la ea diverse piese de artilerie - şi de care 
nu s-a sfiit să se folosească, îndreptând asupra mea un tir 
de baraj, după ce anterior îl curăţase pe bietul Rodney 
Wilks - este chiar sora lui Serge. Putoarea aia, care cică are 
o faţă superbă, un păr nemaipomenit şi o fire adorabilă! 

Conchid, în sinea mea, că o relaţie cu o gorilă-femelă 

aflată într-o criză de furie ar fi parcă mai puţin periculoasă, 
dar acum nu am niciun chef să mă amuz, aşa că îi spun 
Geraldinei: 

— Este foarte posibil, domnişoară Perriner, dar faptul că 
Serge are o soră încântătoare nu spune nimic. Am cunoscut 
oameni din pleava societăţii care aveau nişte surori 
superbe. 

Ea îmi surâde. 

— Serge nu e bogat, dar nici sărac nu se cheamă că este. 
Pot să vă declar cu toată sinceritatea că dacă tatăl meu nu 
va fi de acord cu această căsătorie şi-mi va tăia toate 
resursele financiare, acest lucru nu-l va afecta pe Serge, 
pentru că putem trăi foarte bine din veniturile lui. 

Încuviinţez, dând din cap. 

— În tot cazul, nu sunteţi căsătoriţi încă şi cred că nu o să 
faceţi acest lucru până nu-mi termin şi eu ancheta, nu-i 
aşa? 

Cu ocazia asta îmi trag singur şi un şut în fund - în gând, 
bineînţeles - pentru că eram pe cale să uit că eu sunt 
domnul Hickory, detectiv particular. 

— Trebuie să înţelegeţi, domnişoară Perriner, o iau eu 
tare, ca să dreg ceva din lucruri, agenţia a primit 
instrucţiuni precise din partea tatălui dumneavoastră. Sper 
să fie primul care se va bucura, dacă voi putea face un 
raport favorabil referitor la logodnicul dumneavoastră. 

Ea surâde din nou. 

— Sunt sigură de acest lucru, domnule Hickory. Oh, dar 
sunt o gazdă deplorabilă. Am uitat să vă întreb dacă beţi 
ceva. Serviţi un whisky, nu-i aşa? 

— Asta e o invitaţie pe care nu o refuz niciodată, răspund 
eu cu amabilitate. Geraldine se ridică şi se îndreaptă spre o 
măsuţă de unde îmi aduce un whisky cu sifon, destul de 
tăricel. 

— Aş vrea să vă mai întreb ceva, domnişoară Perriner. 
Când aţi primit radiograma mea - cea pe care v-am 

expediat-o de pe bordul lui Fels Ronstrom, pentru a vă cere 
să ne întâlnim la Siedler's Club, aţi arătat-o cuiva? 

Ea cască ochii, uimită. 

— Da, lui Serge. El tocmai lua masa aici cu mine, iar 
radiograma a sosit exact când noi tocmai terminam de 
mâncat. 

Acest lucru mă lămureşte perfect. El dovedeşte astfel că 
radiograma pe care Juanella Rillwater a primit-o pe vapor 
fusese expediată de Nakorova, după ce Geraldine îi arătase 
mesajul de la mine. 

Lucrul cel mai prost este faptul că nu pot să pun gheara 
pe Juanella înainte ca ea să intre în contact cu rusul. Totul 
se va duce de râpă, dacă tipa asta se va apuca să îi spună 
că eu nu sunt Cyrus T. Hickory, ci un flăcău de la F.B.I., 
incomparabilul Lemmy Caution, dar eu aş vrea ca treaba 
asta să nu se întâmple aşa de repede. 

Căzut pe gânduri, îmi golesc paharul şi îmi aprind o altă 
ţigară. 

— Scuzaţi-mă că sunt aşa de curios, domnişoară Perriner, 
dar ar mai fi unul sau două lucruri de lămurit. 

—  Întrebaţi-mă ce vreţi, domnule Hickory şi eu voi 
încerca să vă ofer tot sprijinul meu. 

— Aţi întâlnit vreodată o femeie pe nume Juanella 
Rillwater? Sau poate că o cunoaşteţi sub alt nume, dar vă 
pot face o descriere a ei, spun eu şi mă apuc să-i fac un 
portret sumar al Juanellei. 

— Nu, nu cunosc nici-o persoană ca aceasta. 

O privesc drept în ochi iar ea îmi susţine privirea. Am 
impresia că fiinţa asta nu mă minte, aşa că mă ridic în 
picioare. 

— O.K., domnişoară Perriner, vă las în pace acum. Mă 
doare şi braţul foarte tare şi mă simt rău, aşa că trebuie să 
mă instalez în altă parte, la mine la hotel. 

Merg către uşă şi mă întorc brusc către ea, pentru a-i 
arunca: 

— Domnişoară Perriner, hai să facem un târg. Să ne 
promitem reciproc că nu ne vom ascunde intenţiile şi că nu 
ne vom săpa pe la spate unul pe altul. 

În timp ce eu îi susur această gingaşă propunere, îmi 
spun că sunt un mincinos de prima clasă, cel puţin, pentru 
că dacă i-aş dezvălui măcar una dintre intenţiile mele, cred 
că ar face o jumătate de duzină de crize de nervi succesive. 

Se ridică şi ea. Este îmbrăcată cu un gen de neglijeu cu o 
dantelă uşoară în faţă. Vă jur că pipiţa asta a făcut tot ceea 
ce a putut numai ca să-mi placă. Cel puţin mie, îmi place la 
nebunie cum arată. 

Rupe din nou tăcerea: 

— Voi fi foarte sinceră cu dumneavoastră, domnule 
Hickory. Tot ceea ce-mi doresc este ca toată această 
poveste să fie încheiată cât mai curând, astfel încât să mă 
pot căsători cu Serge, fără a-l supăra pe tatăl meu. Evident, 
şi eu am destule griji în privinţa sorții lui Buddy, dar cred 
că, totuşi, nu i s-a întâmplat nimic şi că va reapărea mai 
curând. 

Îi răspund că şi eu sper tot aşa şi îmi iau pălăria de pe 
fotoliu, când ea îmi spune: 

— Domnule Hickory, v-am răspuns, după cum aţi văzut, 
la toate întrebările pe care mi le-aţi adresat. V-ar deranja 
dacă v-aş întreba şi eu ceva, la rândul meu? 

Spun că nu şi mă întreb ce oare ar putea să-mi zică. 

— Sunteţi căsătorit? 

Stă în faţa mea şi mă priveşte. Uite o chestie tare cu 
adevărat! Oare de ce păpuşica asta vrea să ştie dacă eu 
sunt căsătorit sau nu? Trebuie să o fac să revină cu 
picioarele pe pământ. 

— Da, spun eu cu toată hotărârea de care dispun. Am o 
nevastă drăguță şi şapte plozi, care mă aşteaptă la o fermă 
din Milwaukee. 

— Oh, ce interesant! Dar soţia dumneavoastră nu se 
simte prea dezolată, pentru că staţi departe de dânsa şi o 

vedeţi atât de rar? Ar trebui să fie penibil pentru ea! 

Înalt din umeri. 

— Ce vreţi? întreb eu. Nu putem să facem nimic. Sunt 
detectiv particular şi trebuie să-mi fac meseria, ca să-mi pot 
câştiga existenţa. 

— Vă place meseria dumneavoastră, domnule Hickory? 

Mă întreb ce-o fi vrând să zică cu asta şi îi surâd. 

— Nu ştiu, nu m-am gândit niciodată la treaba asta. 
Întotdeauna am avut meseria asta. 

— E o profesie bună? pistonează ea din nou. 

Înalt din umeri. 

— Aşa şi-aşa. De ce? 

Imi surâde angelic. 

— Va trebui în curând să reluăm această discuţie şi sunt 
sigură, domnule Hickory, că putem să ne ajutăm reciproc. 
Nu aş vrea să vă ofensez, dar cred că agenţia 
dumneavoastră nu vă plăteşte pe cât meritaţi. _ 

Micul ei surâs încă persistă pe buze. Am înţeles, în fine. In 
câteva secunde, puştoaica asta îmi va întinde un bilet de o 
mie de dolari pentru ca să fiu înţelegător şi să fac tot ce 
spune ea. 

— Sunteţi extrem de amabilă, domnişoară Perriner şi 
foarte drăguță, totodată. Dar aş vrea să nu mai vorbim 
astă-seară despre aceste lucruri. Pot să trec mâine pe la 
dumneavoastră? 

— Sigur, domnule Hickory. Reveniţi mâine, e foarte bine. 
Aş vrea să-l cunoaşteţi pe Serge şi veţi vedea că este un 
om minunat. 

Îi urez noapte bună şi ies. Afară, agăţ un taxi liber şi mă 
îndrept spre Grand Hotel, unde nimeni nu-l cunoaşte pe 
Lemmy Caution. 

În timp ce maşina rulează în întunericul dens, mă 
gândesc la cazacul ăsta, care are o soră atât de drăguță şi 
care a dezlănţuit o pasiune atât de nebună în inima 
Geraldinei, încât şi-a pierdut complet busola. 


55 


Îmi imaginez că rusnacul ăsta este un tip în genul soră- 
sii. Un bărbat irezistibil, atunci când intenţionează să 
vrăjească pe cineva. Probabil asta este o specialitate a 
familiei Nakorova - farmec şi seducţie pe toate fronturile. 

CAPITOLUL 4 
GRESAJ 


Când mă scol, este aproape ora prânzului, iar afară 
soarele străluceşte puternic. Braţul mă doare al dracului, 
dar, la urma urmei, putea fi şi mai rău. Tratamentul ăla de 
armăsar pe care mi l-a aplicat ieri seară doctorul mă face 
să mă sui pe pereţi de durere, dar cred că, cu un pic de 
noroc, voi scăpa teafăr şi de data asta. 

Mă aşez în capul oaselor pe pat şi sun după o cafea, după 
care mă pun pe reflectat. Am impresia că situaţia, cel puţin 
până acum, nu este prea strălucită, iar soarta nu este în 
favoarea mea. 

Rodney Wilks, care găsise în mod cert ceva putred în 
toată această poveste, a fost dat deoparte şi nu va mai 
putea ajuta pe nimeni de acum încolo, iar Edvanne 
Nakorova s-a retras cu toate onorurile de pe câmpul de 
luptă. 

Pipiţa asta, care deja a omorât un om şi care a încercat 
să facă aceeaşi chestie neplăcută şi cu persoana mea, se 
află acum în libertate, undeva prin Paris, dracu' ştie pe 
unde. Precis că acum mă caută, cu limba atârnându-i de-un 
cot, având gata pregătită mica sa artilerie de jartieră. Sper 
că tunuleţul ei să o zgârie, când va încerca să-l pună din 
nou în funcţiune. 

Vă gândiţi poate că am fost un fraier, când l-am rugat în 
mod special pe Erouard să nu întreprindă cercetări în 
privinţa ei, cel puţin pe moment, dar eu cred că asta este 
singura metodă raţională de a juca în această partidă, după 
cum se prezintă acum situaţia. 

Pe scurt, niciun obstacol nu se iveşte acum la orizont în 
faţa micuţei noastre. După ce ea l-a lichidat pe Rodney, a 
încercat să facă acelaşi lucru şi cu mine. Doi morţi pe zi 
- iată un mod de viaţă care micuţei i se pare foarte normal! 

Şi atunci, ce este oare de fapt în spatele întregii afaceri? 
Pentru ce indivizii ăştia se amuză împuşcând lumea încoace 
şi încolo? 

Să presupunem că Rodney Wilks a descoperit că 
Nakorova e autorul răpirii lui Buddy şi că i-ar fi putut dovedi 
Geraldinei acest lucru. In faţa acesteia, Serge ar fi putut să 
se disculpe doar susţinând că a trebuit să recurgă la 
această metodă numai pentru a face presiuni asupra 
bătrânului Perriner, deoarece acesta e înnebunit după 
micuță. Fetiţa n-ar fi ezitat nici măcar o secundă să-l creadă 
şi să-l ierte, după care s-ar fi măritat val-vârtej cu el, iar 
Buddy nu ar fi recunoscut apoi nici picat cu ceară că a fost 
răpit de cumnatu-său. 

In acest caz, cine oare l-a ucis pe Rodney? 

O altă chestie. Care este rolul Juanellei Rillwater în toată 
această poveste stranie? Simt că tipa asta-mi scapă printre 
degete. Când a să pun din nou mâna pe ea, voi aranja în 
aşa fel încât să avem împreună o mică explicaţie, de-o să 
iasă praful din ea. 

Exact în clipa în care catadicsesc şi eu, sătul de atâta 
gândire, să mă ridic din pat, intră şi Erouard în cameră. 
Dacă nu aţi mai auzit niciodată de el, o să vă încânt 
spunându-vă că acest poliţai este un băiat subţirel, poartă 
ochelari şi un mic barbişon, care îi conferă mai curând un 
aer de profesor decât de vânător de ticăloşi. In ciuda 
aspectului său fizic înşelător, îşi cunoaşte foarte bine 
meseria. 

Am mai lucrat cu el o singură dată, într-o afacere cu nişte 
escroci internaţionali şi ne-am înţeles foarte bine, pentru că 
are o imaginaţie foarte bogată. Când ai asta, ai totul şi chiar 
mai mult. 

Mai comand o ceaşcă de cafea şi pentru el. Erouard se 
aşează pe un fotoliu din cameră, îşi sprijină capul cu o 
mână şi apoi îmi zice: 

— Bătrâne, în dimineaţa asta am avut o lungă discuţie cu 
prefectul poliţiei şi l-am convins să facă ceea ce mi-ai cerut. 
Nu i-a surâs însă prea mult ideea de a o lăsa în libertate pe 
Edvanne Nakorova, dar a sfârşit prin a ceda, în cele din 
urmă. 

— Bun, deci totul merge aşa cum am vorbit! mă bucur 
eu. 

— În întregime, completează el. Astăzi vreau să fac o 
mică anchetă discretă în privinţa activităţii din Franţa a 
celor doi Nakorova. De asemenea, cei de la Siguranţă se 
vor ocupa de găsirea bârlogului Juanellei şi nu o vor scăpa 
din vedere. Imediat ce voi fi în posesia adresei acestei 
nostime tipe, ţi-o voi comunica de urgenţă. 

Îi mulţumesc călduros, iar el stă încă un pic să-şi bea 
cafeaua şi apoi se cară. 

Rămas singur, mă duc la fereastră şi privesc în stradă. 
Marile bulevarde sunt inundate de un soare strălucitor, iar 
câteva gagicuţe bine dotate trec pe trotuarul din faţă. 

Mereu m-am întrebat ce oare le face pe femei mai 
frumoase în timpul războaielor, căci trebuie să existe şi 
pentru asta un motiv. Într-o zi când voi avea destul timp la 
dispoziţie, voi reflecta neapărat la această problemă, însă, 
până una-alta, mă duc să mă culc un pic, deoarece mă simt 
cam obosit. 


Când mă deştept, este ora trei şi jumătate, iar primul 
lucru pe care îl fac este să mă duc la baie şi să fac un duş. 
Mă plimb un pic apoi prin cameră, aşteptându-l pe doctor, 
care-mi spune, după o sumară examinare, că totul este O.K. 
El îmi garantează că într-o zi sau două nu voi mai avea 
nevoie să port braţul în eşarfă. 

Imediat după ce acesta plecă, telefonul începe să sune. 
Este Erouard, care mă anunţă că omul său a descoperit-o 
pe Juanella. Demoazela a tras la un hotel elegant - Hotel 
Sainte-Anne - care se află pe strada cu acelaşi nume. Tipa 
s-a înscris la recepţie abia azi-dimineaţă, deşi bagajele îi 
sosiseră încă din cursul nopţii trecute. Treaba asta arată cât 
se poate de clar că îşi pregătise de dinainte povestea cu 
petrecutul unei nopţi la Le Havre. Ea trebuie să fi ajuns la 
Saint-Lazare cu trenul care pleca cu o jumătate de oră mai 
târziu decât al meu şi a dormit undeva, prin împrejurimi. 

Trebuie neapărat să mă întâlnesc cu ea cât de curând, 
pentru a pune la punct o serie de lucruri, asta este foarte 
clar. Între timp, termin cu îmbrăcatul, dau pe gât o gură de 
coniac, pentru a-mi forma o anumită stare de spirit, după 
care iau un taxi şi mă duc la hotelul Saint-Anne. Acolo îi 
explic pămpălăului de la recepţie că sunt domnul Cyrus T. 
Hickory şi că vreau să o văd pe doamna Juanella Rillwater. 
Tipul îi dă un telefon în cameră, după care îmi spune să urc. 

Juanella arată splendid astăzi. O găsesc aşteptându-mă 
într-un mare salon, care comunică direct cu dormitorul ei. 
Stă în faţa ferestrei, îmbrăcată ca atunci când vrea să dea 
gata pe un nătăfleţ sentimental. Mă întreb uimit cum poate 
să-i stea atât de bine cu ţoalele de pe ea. Ştiu prea bine că 
a locuit o bună perioadă de timp la Paris, împreună cu 
bărbatul ei, unde i-a mers bine şi s-a adaptat uşor. Totuşi, 
lumea pe care ei doi o frecventau nu era, cu siguranţă, de 
cea mai bună calitate. Treaba asta arată că unele persoane 
au instinctul în sânge şi altele nu. 

Ochii îi strălucesc foarte tare şi, fie vorba între noi, arată 
sută la sută senzaţional. Cum intru, îmi aruncă un surâs 
care mi-ar face inima să bată de trei ori mai repede, dacă 
n-ar trebui să mă gândesc la alte lucruri. 

— Ce mai faci, domnule Hickory? Puțin whisky pentru 
Lemmy al meu, care nu l-a gustat încă? 

Îmi las pălăria pe un scaun şi intru direct în subiect: 

— Nu te excita degeaba, porumbiţo. Aş vrea, pentru 
început, să ştiu cine ţi-a dat ţie voie să-mi pronunţi numele 
mic? Îți recomand să-ţi păstrezi rolurile astea pentru 
nătăfleţii care nu te cunosc. Şi asta nu pentru că tu şi cu 
Larvey al tău m-aţi tras pe sfoară anul trecut, ci pentru că 
prea te crezi inatacabilă. După câte ştiu eu, după toată 
istoria aia cu gazele de luptă, tu şi cu Larvey v-aţi liniştit cât 
se poate de mult, ceea ce nu înseamnă că n-aţi rămas nişte 
bandiți lipsiţi de scrupule. Ca să vezi că totuşi n-am 
prejudecăţi, o să gust chiar un pic din minunatul tău whisky 
şi te rog să-mi torni măsura mea obişnuită, micuţo, aia de 
patru degete. 

— O.K. Să ştii că nu trebuie decât să vorbeşti ca să te 
ascult. Doar ştii că te simpatizez foarte mult. Când te afli în 
preajma mea, niciun alt bărbat, de pe lume nu mai prezintă 
importanţă. lar dacă ţii neapărat să nu-ţi mai spun pe 
nume, dragă Lemmy, să ştii că-ţi voi urma întocmai 
cerinţele. Eşti mulţumit, micul meu Lemmy? 

Se duce şi deschide o uşiţă, în spatele căreia pot să văd, 
frumos aranjate, diverse sticle de coniac, gin şi whisky. Se 
pare că puicuţa noastră îşi închipuie că Parisul ar putea fi 
asediat şi-şi face provizii de pe-acum, deoarece se dă în 
vânt după licorile de genul ăsta. 

Îmi toarnă un pahar de whisky şi mi-l întinde, îşi înfige 
intre buze o ţigară, o aprinde, după care mi-o aşează mie în 
colţul gurii. Este un gest natural pentru tipesa asta şi îl face 
întotdeauna cu atâta gentileţe, încât nu te poţi supăra pe 
ea. Apoi se duce în faţa oglinzii şi începe să-şi aranjeze 
părul. 

— Prea bine, păpugşico. Ştiu foarte bine că geometria ta 
este perfectă şi nu-i nevoie să te chinui, făcând pe 
contorsionista. De altfel, să lăsăm astea deoparte, pentru 
că e vremea să vorbim cu sinceritate. 

Să răsuceşte către mine. 

— O.K. Imi convine aşa, dar vreau să ştii, domnule 

Hickory, că, în ceea ce mă priveşte, este absolut necesar să 
ştiu cine eşti în realitate. Dacă eşti Cyrus T. Hickory de la 
agenţia de detectivi Transcontinental, te rog să fii foarte 
politicos cu mine, pentru că nu-mi plac păsările de soiul 
asta. 

Se aşează pe un scaun şi îmi aruncă un surâs adorabil. 

— lar dacă eşti Lemmy, reia ea, marele meu Lemmy, 
frumosul meu copoi, atunci poate că-ţi voi răspunde la 
unele întrebări. 

— Juanella, ai un tupeu inegalabil. 

— Tot ce-i posibil, încuviinţează ea. 

— O.K. Atunci, spune-mi ce cauţi la Paris? 

Mă priveşte lung. Are un aer atât de inocent, încât 
aproape că îi dau lacrimile în ochi. 

— Aş vrea să-ţi spun ceva, Lemmy, ceva extrem de 
confidenţial. Ei bine, să ştii că nu cunosc motivul pentru 
care mă aflu aici. 

— Ascultă-mă, iepuraşule, n-o să stăm să ne jucăm acum 
de-a uliul şi porumbeii. Oi fi tu foarte frumoasă, dar dacă 
mă interesau femeile, aş fi fost în limbă după tine. Pentru 
mine însă contează doar meseria, iar femeile nu mă 
interesează deloc, aşa că nu te osteni să mă faci să mă dau 
la tine. 

— Lasă-mă să râd, ripostează ea. Chiar ţi-e frică de 
femei? Atunci, ce făceai anul trecut cu Georgette? 

— Îţi închipui o groază de lucruri, Juanella, dar relaţiile 
noastre erau pur profesionale şi trebuie să înţelegi că 
aceste lucruri fac parte din meserie, cum ar fi, de pildă, şi 
faptul că pot să par că sunt sedus de farmecele unei femei. 
De multe ori trebuie să procedez aşa, ca să am succes în 
anchetele mele. 

— Atunci, aş vrea să ştiu de ce nu te desparţi la fel şi de 
mine şi vreau să mai aflu ce-mi lipseşte, în comparaţie cu 
celelalte femei asupra cărora ţi-ai făcut tu micile tale 
anchete? 

— Juanella, te rog, nu te înfuria. Ştii bine că nu-ți lipseşte 
nimic şi că eşti mai bine făcută decât multe femei, lucru 
pentru care bărbatul tău te adoră. Ştii bine că Larvey este 
nebun după tine. 

— Şi ce te priveşte pe tine treaba asta? Ce, nu am şi eu 
dreptul să-mi schimb un pic ideile, din când în când? Am 
citit într-o carte că este necesar pentru femei să-şi mai 
schimbe uneori şi ideile, nu numai toaletele. 

Remarcaţi, vă rog, faptul că puicuţa asta a început să 
pedaleze pe tema că eu am glumit mai înainte, 
împiedicându-mă astfel să mai pun întrebări. 

Brusc, se ridică şi vine spre mine şi mi se aşează pe 
genunchi, cu braţele încolăcite în jurul gâtului meu. 
Deodată, îmi plantează un sărut pe gură care-mi taie 
răsuflarea. Se ridică apoi, se duce către fereastră şi mă 
priveşte cu aerul drăgăstos al unui motan care este pe cale 
să înfulece o pereche de canari. 

Ghiciţi însă ce fac eu acum, în starea în care sunt? 

Nimic mai simplu: mă ridic în picioare. 

— O.K., Juanella! Nu vrei să-mi spui nimic, ba chiar mă iei 
la mişto. Fii atentă însă la ceea ce-ţi spun eu acum: dacă nu 
eşti prudentă, s-ar putea să-ţi rupi picioarele. 

— Mie nu-mi stă în fire să fiu prudentă şi nu mai stau să-ţi 
spun tot felul de poveşti - cel puţin, pe moment - pentru că 
sunt foarte înfuriată pe tine. Este vorba de antagonismul 
sexual şi asta pentru că am nevoie de tine, mister Caution, 
aşa cum am avut nevoie întotdeauna. 

— O.K., Juanella, fă cum îţi pofteşte inimioara, dar îţi spun 
drept că, dacă mi te pui în drum, o să-ţi aplic cu pantoful 
meu nr. 45 şaptezeci şi două de lovituri, exact în locul la 
care te gândeşti acum şi să nu-mi spui după aia că nu te- 
am prevenit. 

Se apropie de mine, cu ochii scânteind de furie, dar, 
încet-încet, faţa i se destinde şi surâde. Brusc, ia un aer 
visător. 

— Oh, cât pot să te iubesc, îmi murmură ea. Lemmy, în 
ziua în care ţi se va face dor de mine, caută-mă şi voi veni 
imediat, spune ea şi se apropie din nou de mine. 

lar eu, ce credeţi că fac? Nu veţi ghici niciodată: îmi iau 
pălăria şi mă car. 


Am dat chix cu Juanella, iar atitudinea ei mă intrigă la 
culme. Modul ei de a proceda cu mine mă face să bănuiesc 
că ţine ascuns în mânecă un as, pe care îl va scoate, când 
eu i-aş forţa mâna. Puicuţa asta are minte, deşi nu ignoră 
deloc faptul că riscă foarte mult încercând să mă tragă pe 
sfoară. Aş putea să-i fac o viaţă grea, atât ei, cât şi soţului 
ei, din clipa în care s-ar reîntoarce în S.U.A. - cel puţin, dacă 
are ceva pe conştiinţă - şi trebuie neapărat să aflu despre 
ce este vorba. 

Incep să mă scarpin cu înverşunare în cap. Nu am 
avansat deloc în afacerea asta împuţită şi acum nu cunosc 
mai multe decât ştiam când mă aflam pe bordul lui Fels 
Ronstrom. Şi, dacă Rodney Wilks nu s-ar afla acum la 
morgă şi dulcea de Edvanne nu s-ar fi jucat puţin cu mine, 
confundându-mă cu o ţintă de tir, aş putea crede că am 
venit la Paris aşa, de plăcere, ca un simplu turist. 

Mă mai enervează şi chestia cu Geraldine. O fi oare 
puicuţa asta atât de curată pe cât se pare? Aş da foarte 
mult să ştiu dacă ea are habar sau nu de soarta lui frate- 
său. 

Dintr-o dată, îmi vine o idee, din care sunt convins că ar 
putea ieşi ceva. Mă arunc imediat într-un taxi şi mă duc la 
agenţia „American Express”, unde discut direct cu şeful cel 
mare, căruia îi arăt insigna şi îi spun cine sunt. Până la 
urmă, consimte să expedieze pe banii mei, o cablogramă 
cifrată, al cărei text sună aşa: 


Directorului Biroului Federal de Investigații 

Ministerul de Justiţie, Washington, D.C., S.U.A. 

Vă rog să îmi furnizaţi de urgență informații referitoare la 
situația financiară de la Paris a Geraldinei Perriner. Stop. 
Câţi bani lichizi avea şi de ce credite dispunea, în momentul 
în care a părăsit New York-ul? Stop. Pentru ce Biroul de 
Paşapoarte i-a acordat viza pentru Franța  Juanellei 
Rillwater, aflată în regim de supraveghere impus de către 
Curtea Federală? Stop. Situaţia de aici foarte vagă. Stop. 
Rodney Wilks a fost asasinat. Stop. Colaborarea cu poliția 
franceză obținută prin intermediul ambasadei SUA. Stop. 
Cer instructiuni suplimentare. Stop. Caution, cod de 
identitate F.B.1.-C47. Stop. Sfârşit. 


Directorul de la „American Express” este un tip da treabă 
şi mi promite să-mi dea răspunsul la mesaj îndată ce acesta 
va veni. 

Acum mă simt ceva mai bine, pentru că am început să 
văd ceva mai precis şi voi lansa în practică o a doua idee 
care mi-a trecut prin cap. 

Caut un taxi şi îi spun şoferului să mă ducă la hotelul 
Dieudonne, unde intenţionez să port o mică discuţie cu 
Geraldine. 


Se întâmplă ceva foarte ciudat: de când mă aflu la Paris, 
îmi petrec aproape tot timpul aşezat pe un scaun în faţa 
unei păpuşele. 

lată-mă acum din nou în faţa Geraldinei, făcând tot ceea 
ce îmi stă în putinţă ca să semăn cu Cyrus T. Hickory, luând 
mutra pe care ar fi adoptat-o acesta, de câte ori ar fi fost 
mângâiat pe burtică. 

Pentru că se apropie seara, Geraldine trage storurile de 
la fereastra cea mare, iar eu profit de moment şi o studiez 
în ansamblu şi pot să vă spun că îmi place linia corpului ei. 

Ceea ce are ea mai încântător, fără discuţie, este părul. 

Geraldine este o blondă veritabilă, iar culoarea şuviţelor ei 
nu este făcută din sticluţă. Vă asigur că, în ansamblu, 
merită să o vezi pe puicuţa asta. Când te uiţi la ea, de sus 
până jos, ochii îţi sunt mângâiaţi de ceea ce văd. 

Am adoptat un aer neîncrezător, nervos şi, sper, 
impresionant. Deşi nu este chiar atât de uşor, eu fac tot ce 
pot. 

Îi repet povestea cu soţia şi cei şapte plozi, sperând că a 
înghiţit această minciună gogonată. Mi se face rău când mă 
gândesc cum ar trebui să arate un tip care are o nevastă în 
Milwaukee şi şapte plozi, pe deasupra. Din această cauză 
sunt obligat să fac puţin apel la imaginaţia mea şi să 
inventez diverse amănunte, pentru că nu cunosc pe nimeni 
care să fie într-o situaţie atât de nenorocită. 

Îmi ţin pălăria în mână şi lovesc fără oprire borurile cu 
degetele, aşa cum am văzut că fac băieţii nervoşi. 

— AŞ putea spune că sunt foarte mulţumit de faptul că 
aţi acordat puţin interes sorții soţiei şi copiilor mei, 
domnişoară Perriner. Nu v-am spus prea multe despre ei 
pentru că eram foarte obosit, dar m-am gândit mult la ceea 
ce mi-aţi zis referitor la agenţia „Transcontinental”, care nu 
răsplăteşte aşa cum ar merita un om de încredere ca mine. 

Ea părăseşte fereastra şi vine către mine. Surâde, iar 
ochii îi sunt plini de drăgălăşenie. 

— Asta din cauză că eu însămi sunt nerăbdătoare să mă 
mărit, domnule Hickory, aşa că mă gândesc şi la ceilalţi. 
Sunt sigură că soţia dumneavoastră suferă din cauza 
deselor absenţe pe care vi le impune natura profesiunii. 

Îmi aplec capul, plin de vinovăţie. 

— Bănuliesc şi eu acest lucru, dar aşa a fost să fie. Ne-am 
cam obişnuit să trăim separat. 

Geraldine nu spune nimic aproape un minut, după care 
reia: 

— Îmi închipui că, dacă aţi putea - şi cred că ar fi posibil - 
v-aţi lăsa cu plăcere de meseria asta de detectiv particular 

şi aţi pleca să trăiţi în Milwaukee. 

Incuviinţez, dând din cap cu energie. 

— Dacă aţi şti! Ştiu prin împrejurimi un mic magazin 
alimentar pe care l-aş putea cumpăra, dar asta numai dacă 
aş dispune de banii necesari. Of, ce mi-ar mai plăcea să 
stau şi să vând ciocolate şi sifoane! Şi mă mai şi întrebaţi 
dacă aş vrea să scap de meseria asta nenorocită de 
detectiv particular! 

La auzul acestor vorbe, se aplecă spre mine cu ochii 
strălucind: 

— Ei bine, şi de ce n-aţi face-o, domnule Hickory? 

Eu încep să râd cu ceva în voce care ar trebui să mimeze 
disperarea. 

— De ce? arunc cu obidă în glas. Unde ar putea găsi un 
amărât ca mine cei 10.000 de dolari care mi-ar trebui ca să 
fac o treabă ca asta? 

— Am să vi-i dau eu, mă anunţă ea după care lasă să 
treacă o pauză de un minut, - pentru ca lovitura de teatru 
să aibă răgazul necesar să-şi îndeplinească efectul asupra 
domnului Hickory. Apoi reia: 

— Domnule Hickory, să vorbim deschis. Eu intenţionez să 
vă fac o propunere. V-am mărturisit deja că am încredere 
totală în Serge, care mi-a oferit toate dovezile posibile în 
privinţa situaţiei sale şi a vieţii lui anterioare. Sunt absolut 
sigură că el este destul de bogat pentru a putea să-mi 
satisfacă toate dorinţele, în cazul în care tatăl meu ar 
suprima renta lunară pe care mi-o acordă. lată atunci în ce 
ar consta propunerea mea: intenţionez să vă ofer suma de 
o sută de mii de franci. In această seară voi aranja o 
întrevedere între dumneavoastră şi Serge, pe care îl veţi 
întâlni şi vă veţi forma o opinie în privinţa lui. Părerea 
dumneavoastră despre el trebuie să fie excelentă. După 
asta, va trebui să plecaţi imediat la New York, pentru a-l 
înştiinţa pe tata că decizia de a mă mărita cu Serge este 
irevocabilă. De asemenea, va trebui să îi mai spuneţi că, 

după părerea dumneavoastră, Serge este un om cu o 
reputaţie excelentă şi cu un caracter ireproşabil. Ce ziceţi, 
cădem la învoială? 

— Bineînţeles că sunt cu totul de acord în această 
privinţă. Când pot să-mi iau şi eu partea de bani din toată 
treaba asta? _ 

Geraldine surâde auzind vorbele mele. În ciuda acestui 
lucru, am impresia că aerul său fericit este superficial şi că, 
pe deasupra, a fost şi un pic prostită. 

— Am banii aici, spune ea, mă duc să-i aduc. Vin imediat. 

lese din cameră, iar eu îmi aprind o ţigară. Este o 
meserie interesantă profesiunea domnului Hickory, adică 
vreau să zic că ar fi într-adevăr foarte interesant să fiu cu 
adevărat domnul Hickory. 

După nici un minut, Geraldine revine şi îmi întinde două 
teancuri de bancnote. Mă bucur mult de tot când văd că 
banii sunt nou-nouţi, în bancnote mari, de cinci mii de 
franci. 

— lată o treabă bine făcută, domnişoară Perriner, spun 
eu. Pentru suma asta sunt în stare să fac orice fel de raport, 
despre orice persoană doriţi. Dar, pentru liniştirea 
conştiinţei mele, aş vrea să-l văd doar o dată pe logodnicul 
dumneavoastră, pentru a nu-l minţi pe domnul Perriner, 
când îi voi spune că am făcut cunoştinţă cu Serge. 

— Este foarte bine. Spuneţi-mi atunci unde aş putea să 
vă găsesc şi vă promit că îl veţi putea cunoaşte chiar de 
astă-seară. 

Îi dau adresa mea, pe care şi-o notează cu atenţie, după 
care îmi întinde mâna. 

— Pentru moment, ne vom despărţi un pic, domnule 
Hickory. Nu mă îndoiesc că pot să am toată încrederea în 
dumneavoastră. 

— Absolut toată încrederea, domnişoară, îi întăresc eu 
convingerea. Voi fi la fel de fidel convenției noastre precum 
sunt de sigur că mă numesc Cyrus T. Hickory. 

Acestea fiind zise, îi strâng mâna şi plec. 


Afară îmi permit, în fine, să zâmbesc cu gura până la 
urechi, pentru că toată treaba mi-a reuşit perfect. 

Prind un taxi liber şi mă duc glonţ direct la Siguranţă, 
unde Erouard mă primeşte imediat. Când intru la el, tocmai 
stă în spatele biroului, iar micul său barbişon ţinteşte drept 
spre mine. 

Bag mâna în buzunar şi scot cele douăzeci de bilete de 
cinci mii de franci pe care mi le-a dat Geraldine. 

— Ăştia-s banii pe care mi i-a dat tipesa, îl anunţ. Sunt 
hârtii noi-nouţe care au fost încasate de la vreo bancă, în 
mod cert. Ai putea să afli de unde au fost retrase? 

Erouard apasă pe butonul unei sonerii. 

— Bătrâne, exclamă el, asta e realmente ceva simplu! 

CAPITOLUL 5 
SERENADĂ ÎN TREI 


După ce plec de la Erouard, mă vâr într-o cafenea, pentru 
a mă odihni niţel. Beau unul sau două pahare de vermut, ca 
să îmi refac tonusul. De altfel, este deja vremea 
aperitivului, căci a trecut binişor de şase. Dar, cum eu nu 
am prea mult timp de risipit pe fleacuri, sar într-un taxi care 
mă lasă chiar la hotelul Rondeau, unde locuise Rodney 
Wilks. 

Chestia asta e un gen de pensiune de familie, foarte 
discretă, aproape de bulevardul Saint-Michel. Intru în hol şi 
cer să vorbesc cu proprietarul. Peste câteva clipe, o 
cuconiţă rotunjoară, cam între două vârste, apare şi mă 
întreabă ce poftesc. Îi arăt legitimaţia de poliţist pe care mi- 
a dat-o Erouard şi îi spun că am venit să plătesc nota 
domnului Wilks şi să iau lucrurile lui, pentru că el nu mai 
poate trece pe acolo. Tipa mă duce la etajul al doilea şi îmi 
arată camera. Când intru, văd valiza lui Rodney aşezată 
într-un colţ. O apuc şi o pun pe pat, după care încep să 
înghesui în ea lucrurile lui, aflate în şifonier. Proprietăreasa 
mă priveşte câteva secunde, apoi îşi cere scuze şi mă lasă 
spunând că dacă mai am nevoie de ceva, o pot găsi în 
biroul ei. 

De îndată ce părăseşte camera, renunţ la comedia cu 
strânsul boarfelor şi încep să mă uit puţin în jurul meu. Trag 
sertarele, dar aspectul lor îmi risipeşte orice urmă de 
îndoială. Cineva a venit aici şi a răscolit totul. 

Este imposibil să te îndoieşti de treaba asta, pentru că 
Rodney era tipul cel mai pedant pe care l-am cunoscut 

vreodată. Era atât de al dracului de ordonat şi tipicar, încât 
uneori te apucau nervii când stăteai în preajma lui. Nu era 
genul de om care să-şi lase pe unde apuca chiştoacele 
ţigărilor. O să vedeţi de ce vă spun toate astea. 

Ei bine, sertarele pe care tocmai le-am deschis sunt 
complet răvăşite, iar în şifonier, cele două haine au 
căptuşeala mânecilor tăiată. Cineva le-a sfâşiat, ca să vadă 
dacă nu cumva este ascuns ceva pe-acolo. 

Intr-un colţ al camerei există şi un mic birou. Când mă uit 
mai bine la el, văd că sertarele au fost forţate, pentru a se 
căuta hârtiile pe care ar fi putut să le ascundă acolo 
Rodney, lucru care mă încântă la culme. 

Toate astea confirmă ipoteza mea, conform căreia 
Rodney a descoperit ceva foarte serios şi că cineva a 
mirosit treaba asta. 

Agăţată de zid, deasupra şemineului, se află o mică 
aplică din lemn sculptat, cu o mică poliţă pentru ţinut 
hârtiile, pe care se află câteva scrisori adresate domnului 
Rodney Wilks, domiciliat la hotelul Rondeau. Plicurile sunt 
deschise, iar într-unul din ele se află o factură de la o 
spălătorie-curăţătorie. De asemenea, în celelalte plicuri mai 
este şi o factură pentru nişte cărţi, de la o librărie din strada 
Clichy şi alte mărunţişuri de acest gen. Este evident că 
flăcăii care au trecut înaintea mea pe aici nu au fost 
interesaţi de treburile astea. 

lau toate hârţoagele şi le pun pe birouaş, aprind lumina şi 
încep să mă uit la ele cu mare atenţie. Pe dosul unui plic 
văd câteva cuvinte mâăzgălite de Rodney cu creionul şi nu 
prea înţeleg ce rost au ele. lată textul scris: 

„Înainte de patru încercări. Îl vreţi sec? În ce cantitate?” 

Sunt, pur şi simplu, nedumerit. Ce vor să spună cuvintele 
astea, dacă au, într-adevăr, vreun rost, pentru că Rodney 
nu era un tip care să se amuze mâăzgălind hârtii la 
întâmplare? 

Bag plicul în buzunar. Am vaga impresie că este inutil să 

mai stau şi să mai cotrobăi prin cameră, pentru că, dacă 
era ceva interesant pe aici, în mod cert l-au găsit tipii care 
au trecut înaintea mea. 

Strâng toate boarfele lui Rodney şi le înghesui în valiză; 
după care cobor în biroul proprietăresei. Îi spun grăsuţei că 
voi trimite pe cineva să se ocupe de valiză şi să achite nota 
de plată. 

In acest timp, cuconiţa mă întreabă dacă America va 
intra în război, la care eu îi răspund că încă nu m-am 
hotărât în acest sens, dar că îi voi scrie îndată ce voi lua o 
decizie. Mai schimbăm câteva glume, după care eu mă 
topesc. 

Mă întorc pe jos la hotel şi îmi vin din nou în cap 
cuvintele scrise de Rodney pe marginea plicului. Doamne, 
ce tâmpenie! În mod sigur, ele au un înţeles ascuns şi 
puteţi fi siguri că Rodney nu le-a scris ca să nu le uite, 
deoarece el avea o memorie de elefant. 

„Înainte de patru încercări. ÎI doriţi sec? În ce cantitate?” 
Cu excepţia primei propoziţii, restul de vorbe le-ar putea 
spune orice chelner care tocmai serveşte pe cineva la bar. 

Când intru în hotel, dau nas în nas cu un curier din partea 
lui Erouard, care mă aşteaptă cu un pacheţel. În pachet se 
află cele douăzeci de bancnote de cinci mii de franci şi un 
bileţel de la Erouard, care spune cam aşa: 


Dragă Lemmy, 

Am descoperit rapid proveniența bancnotelor. Biletele 
astea au fost retrase azi-dimineață de la „Credit Lyonnais”, 
a cărui sucursală se află pe strada Henri-Martin. Contul este 
deschis pe numele contelui Serge Nakorova şi banii au fost 
retraşi în baza unui cec. 

Cu prietenie şi mereu la dispoziția ta, 

Felix Erouard. 


O.K. Din treaba asta reiese că de dimineaţă Geraldine a 

luat legătura cu rusnacul ei, ca să-l anunţe că mă poate 
mitui şi că îi trebuie ceva lovele în acest sens, la care 
Nakorova se duce glonţ la bancă şi aduce rapid marafeţii. 
Sigur, de aici însă nu reiese clar dacă banii sunt chiar ai lui 
sau sunt primiţi de la micuță. Oricum, treaba asta am s-o 
lămuresc când voi primi de la Washington un răspuns la 
cablograma mea. 

In orice caz, este de presupus că Geraldine şi cazacul ei 
sunt bine legaţi unul de celălalt, pentru ca ea să arunce aşa 
de uşor cu banii ăştia. Ceea ce mă intrigă şi mă face să mă 
gândesc este faptul că ea este înţeleasă cu Nakorovii în 
privinţa poveştilor obscure care sunt la mijloc şi pe care eu 
nu le înţeleg pe moment. |ţi vine să crezi că tipa este atât 
de înnebunită după cazac, încât nu o înspăimântă nimic, 
ceea ce pe mine nu mă incintă extraordinar. Pentru că 
atunci când o femeie îl vânează pe un tip, sunt prea puţine 
lucruri pe care ea s-ar abţine să le facă pentru a-i place 
acestuia. 

Urc în cameră şi-mi torn obişnuita mea porţie de whisky 
fără sifon, după care mă-ntind pe pat. Treaba asta îmi face 
bine la braţ, care încă mă mai zgândăre un pic. De altfel, 
acum trebuie să mă pun să reflectez mai serios la situaţia 
de faţă. 

Un lucru este sigur şi anume că, dacă voi continua să 
pozez în domnul Cyrus T. Hickory, Geraldine se va aştepta 
ca eu să am o întrevedere cu Nakorova, după care să mă 
duc val-vârtej la New York, pentru că, dacă nu aş proceda 
astfel, ar considera că nu-mi respect obligaţiile şi atunci ar 
intra la bănuieli şi, mai mult ca sigur, se va de la fund, 
împreună cu rusnacul ei. 

Deci, trebuie să fac ceva, şi asta cât mai repede. 

Mă ridic şi-mi pun pardesiul, după care părăsesc camera, 
încuind uşa în urma mea. În momentul în care ajung la 
ieşire, telefonul sună, iar recepţionera mă cheamă, 
spunându-mi că sunt căutat de către contele Serge 

Nakorova. Îi smulg tipei receptorul din mână şi, peste o 
secundă, o voce profundă de bas îmi vorbeşte de la celălalt 
capăt al firului. Este una dintre acele voci pline şi cordiale, 
pe care eu le găsesc simpatice. Mi-l închipui foarte clar pe 
flăcăul ăsta, deschizând mult gura la fiecare cuvânt pe care 
îl pronunţă şi învârtindu-l cu toată limba, înainte de a-i da 
drumul în aer. 

— Alo, domnul Hickory? întreabă vocea. La aparat este 
colonelul-conte Serge Nakorova, la ordinele 
dumneavoastră. 

După tonul lui, aş putea crede că deja a lipit tocurile 
cizmelor, adoptând o poziţie de drepţi de toată frumuseţea. 

Tipul continuă, spunându-mi că-i pare rău de deranj şi că 
ar fi preferat să vină personal la hotelul meu, dar trebuie să 
plece neîntârziat la Saint-Claude, de unde se va întoarce 
abia la lăsarea serii. 

— Ştiţi pentru ce am venit la Paris, nu-i aşa, colonele? îl 
atac eu direct. 

Incuviinţează şi adaugă că este foarte mulţumit de 
venirea mea şi că în schimb, îl deranjează faptul că viitorul 
său socru se îndoieşte de persoana lui. Totuşi, ţine el să-mi 
comunice, se bucură de faptul că lucrurile sunt pe cale să 
se aranjeze. 

— Domnule Hickory, intenţionez să ofer un supeu astă- 
seară, în cinstea sosirii dumneavoastră aici. Vom avea 
astfel ocazia să vorbim şi să vă ofer lămuririle pe care le 
aşteptaţi. Totodată, veţi putea face cunoştinţă cu asociaţii 
mei, iar compania ne va fi întreţinută de nişte femei cu 
adevărat încântătoare, care ar fi foarte bucuroase să vă 
cunoască. 

li spun că totul este O.K. şi el propune să ne întâlnim la 
orele unsprezece la „Cafeneaua Cazacilor”, din apropiere 
de Place Pigalle. Acolo va fi rezervat pentru noi un salon 
complet, iar meniul va fi comandat special. Contele adaugă 
că speră ca ora să nu fie prea târzie pentru mine, dar îi este 

efectiv imposibil să se întoarcă la Paris mai devreme. 

Îl asigur că totul este perfect, îi mulţumesc, apoi închid, 
îmi aprind apoi o ţigară şi mă gândesc intens timp de cinci 
minute. Dacă tipul ăsta spune adevărul - şi, de altfel, de ce 
n-ar face-o? - şi se duce, cu adevărat, la Saint-Cloud, atunci, 
în cazul în care Geraldine nu va merge cu el, aş putea avea 
cu această pipiţă o mică discuţie intimă, pe terenul ei. 

Sar într-un taxi care mă duce direct la hotelul Dieudonne, 
unde îl întreb pe recepţioner dacă miss Perriner este în 
cameră. Acesta îmi spune că o să sune şi o să se 
intereseze, dar eu remarc că tocmai asta nu doresc, după 
care îi arăt legitimaţia de la poliţie. Vreau să văd singur 
dacă domnişoara este aici sau nu, îi mai zic, după care mă 
duc la lift. 

Ajuns în faţa uşii camerei, ascult câteva secunde. Dincolo 
se vorbeşte, dar nu pot distinge mare lucru. Râd în sinea 
mea când recunosc vocea Juanellei, după care deschid uşa 
fără să bat mai întâi, aşa cum este politicos, nu-i aşa? 

— Ura, puicuţelor! Cum o mai duceţi voi? le salut eu 
vesel din pragul uşii. 

Geraldine şi Juanella stau aşezate la o măsuţă pe care se 
află numai un pahar, chiar în faţa Juanellei. Geraldine 
tocmai şi-l duce pe al ei la gură, în momentul în care mă 
vede şi este atât de uimită de vederea mea, încât aproape 
că se îneacă. 

— Încântată să vă revăd, domnule Hickory, îmi spune ea, 
după ce i se mai potoleşte tusea. Recepţionerul nu m-a 
anunţat însă că urci în cameră. 

Îmi pun pălăria pe un scaun şi încep să râd. 

— Chiar eu am cerut să nu fiu anunţat, domnişoară 
Perriner şi mă felicit pentru asta. Dacă nu aveam ideea asta 
excelentă, pariez că doamna Rillwater ar fi ieşit pe uşa din 
spate. 

Trag şi eu un scaun spre mine şi mă aşez pe el, după 
care reiau: 

— Apropo, domnişoara Perriner, parcă îmi amintesc că 
mi-aţi spus că nu o cunoaşteţi pe micuța asta şi că nu aţi 
întâlnit-o niciodată în viaţă. 

— Ceea ce este perfect adevărat, domnule Hickory. Nu 
am mai întâlnit-o niciodată pe dânsa, iar astăzi şi acum este 
prima oară când o văd. Totuşi, nu pot să înţeleg atitudinea 
dumneavoastră. Credeam că ne vom înţelege reciproc şi nu 
consideraţi că ar trebui să lămurim într-un mod cât se 
poate de amical treaba asta? 

— Greşeală, mare greşeală, îi răspund eu. Şi asta pentru 
că prietenul dumneavoastră, domnul Cyrus T. Hickory, de la 
Transcontinental Detective Agency of America a murit. 
Înțelegerea dumneavoastră cu el nu mai este valabilă, 
pentru că el este mort şi îngropat. 

— Mort! Dar ce înseamnă gluma asta? 

O privesc pe Juanella, care stă aşezată cu picioarele 
încrucişate şi fumează tăcută, având chiar aerul că se 
amuză. 

— Nu, îi spun eu Geraldinei, nu-i nici o greşeală, pentru 
că nu a existat niciodată vreun Cyrus T. Hickory. Doamna 
Juanella, aici de faţă, mă cunoaşte prea bine. Mă numesc 
Lemuel Caution şi sunt agent al Biroului Federal de 
Investigaţii. 

Geraldine se albeşte toată şi se uită cu gura căscată la 
Juanella, care se mulţumeşte să ridice din umeri. Scot din 
buzunar suta de mii de franci şi o pun pe masă. 

— lată-ţi banii, Geraldine. l-am acceptat doar pentru că 
vroiam să ştiu de unde provin. Acum am aflat, aşa că ia-i 
înapoi! 

— Acum înţeleg... Acum înţeleg... se bâlbâie ea. 

— Micuţo, îi spun, cunosc destul viaţa încât să înţeleg 
destule lucruri. Printre altele, am înţeles că eşti atât de 
căzută în fund după cazacul tău, încât nu mai ştii ce faci. 
Dar, după treaba asta cu mituirea mea, am impresia că 
bătrânul Willis T. Perriner poate nu se înşela când zicea că 

există o legătură între căsătoria ta cu Nakorova şi dispariţia 
lui Buddy. Se poate, la fel de bine, ca tu să nu ştii nimic din 
toate aceste murdării. Probabil că dacă noi îţi vom oferi 
dovezi, vei refuza să le accepţi - atât de înnebunită eşti 
după rusnac. Ascultă însă cu atenţie ce-ţi spun: atâta 
vreme cât eu nu-ţi voi permite, tu nu te vei mărita cu acest 
cazac. Şi să ştii că nu Cyrus T. Hickory îţi dă învoirea, ci 
domnul Caution, care este un tip ce nu poate fi prea uşor 
manevrat. 

Ochii Geraldinei scânteiază de ură. 

— Domnule Caution, sunt majoră şi liberă şi nu dau 
socoteală nimănui de ceea ce fac. Mă voi căsători cu Serge 
Nakorova şi nici dumneata, nici F.B.I.-ul şi nici chiar tatăl 
meu nu veţi putea face nimic împotriva mea. 

Pipita este acum înfuriată şi îi stă foarte bine aşa. Ca să 
fiu sincer, am o slăbiciune deosebită pentru femeile 
colerice, pentru că eu cred că asta le face mai excitante. 

li arunc o privire Juanellei. Are un aer foarte sarcastic şi 
mă întreb ce as mai ţine în mânecă tipa asta. Mă aplec şi 
îmi sting chiştocul ţigării în scrumieră, după care mă întorc 
spre Geraldine: 

— Ascultă-mă bine de tot. Te înşeli amarnic, pentru că eu 
mă angajez să împiedic căsătoria ta cu Nakorova! 

— Formidabil! exclamă ea dispreţuitoare. Şi pot să ştiu şi 
eu cum vei face treaba asta? 

— Simplu, datorită relaţiilor strânse care există între 
poliţiile internaţionale. Dacă mă duc la Siguranţa Naţională 
şi le spun câteva vorbe, niciun primar din Paris nu va 
accepta să vă oficieze căsătoria, pentru că vor primi ordinul 
respectiv din partea Ministerului de Interne. 

Înalţă din umeri a neputinţă. 

— Sunt sigură, domnule Hickory, că veţi ajunge până 
acolo. Ei bine, chiar dacă veţi reuşi să vă puneţi în practică 
ameninţarea, nu veţi izbuti să mă împiedicaţi să trăiesc 
alături de el. In orice caz, să ştiţi că acest lucru îl voi face. 

— Nu veţi face nimic, pentru că, dacă va fi necesar, îl voi 
băga chiar eu la pârnaie pe rusnac, sub un pretext 
oarecare. De asta ce mai spui, domnişoară? 

Işi lasă capul în jos, iar umerii i se curbează un pic, după 
care se uită la Juanella şi îi spune: 

— Totul este îngrozitor! Ce-o să ne facem? 

Juanella o priveşte şi îi adresează un surâs care se vrea 
reconfortant, după care se întoarce spre mine: 

— Lemmy, am vaga impresie că te bagi unde nu-ţi fierbe 
oala. 

Ridic din umeri. 

— Nu înţeleg ce vreţi voi să spuneţi. Ce mister tot 
încercaţi să ascundeţi de mine şi de ce nu vreţi să jucaţi cu 
cărţile pe faţă? 

Le privesc pe rând şi continui: 

— Care-i rolul tău în toată povestea asta, Juanella? Dacă 
nu-mi spui tu, să ştii că, mai devreme sau mai târziu, voi 
descoperi singur. 

Mă răsucesc apoi către Geraldine: 

— De ce ai încercat să mă mituieşti, când încă mai 
credeai că sunt Hickory? 

Ele tac, aşa că mă ridic şi îmi iau pălăria. 

— Vedeţi prea bine că nu pot să am nici cea mai mică 
urmă de încredere în voi, aşa că ascultaţi-mă cu atenţie. 
Ştiu că diseară vom participa cu toţii la un mic supeu. Ei 
bine, acolo va trebui să mi se ofere toate explicaţiile 
necesare, iar pentru cazul în care cineva va prefera să ne 
jucăm de-a poligonul de tir, anunţ de pe-acum că în 
împrejurimi vor fi aduşi mai mulţi copoi de la poliţie. Vă 
spun că ar fi mai bine să aflu ceea ce este de aflat, căci 
altfel... 

Mă duc până la uşă, o deschid, dar în prag mă mai întorc 
o dată: 

— Pe curând, drăguţelor, le mai arunc cu un surâs larg pe 
figură. 

— Sper să te rostogoleşti cu cabina liftului şi să-ţi rupi 
picioarele, îmi urează cu amabilitate Juanella. Aşa am fi şi 
noi sigure că avem parte măcar de cinci minute de linişte. 

— Într-o zi, cât de curând, o să-ţi dau bătaia aia pe care 
ţi-am promis-o, îi răspund eu. Sau, ca să mă exprim mai 
delicat - pentru că tu eşti o fetiţă bine crescută - îţi voi 
provoca intenţionat o serie de plăgi în zona inferioară a 
muşchilor tăi lombari... 


Mă întorc la hotel, urc în cameră şi mă trântesc un pic pe 
pat. Braţului meu îi merge, indiscutabil, mai bine, la fel ca şi 
moralului meu. Motivul pentru care mă simt mai încântat 
este faptul că mi-a trecut prin cap o idee, care poate că mă 
va scoate la liman. lată despre ce este vorba: 

Geraldine mi-a spus, la prima noastră întâlnire, că 
frumoasa Edvanne este sora lui Serge. Ei bine, dacă stai să 
te gândeşti, lucrurile devin interesante, pentru că vă 
amintiţi că, în timp ce eu şi cu Edvanne aveam noaptea 
trecută o întâlnire atât de fructuoasă în apartamentul lui 
Serge, i-am povestit că o auzisem vorbind ruseşte la 
telefonul de la Siedler's, de unde eu trăsesem concluzia că 
este rusoaică. Însă, ea a negat, spunându-mi că este 
franţuzoaică. 

Nu uitaţi că, în acel moment, ea nu-şi închipuia că voi 
părăsi acel apartament altfel decât cu picioarele înainte. Ea 
se decisese foarte serios să mă trimită la o mică întâlnire cu 
Rodney Wilks, aşa că nu avea niciun motiv să mă mintă. 

Vă daţi seama acum? Dacă ea este franţuzoaică, cum 
naiba să mai fie şi sora lui Nakorova? 

În plus, sunt mulţumit şi de lovitura pe care le-am dat-o 
Juanellei şi Geraldinei, acum o jumătate de oră, când le-am 
vorbit de explicaţia generală pe care o voi cere astă-seară, 
după supeu. Le-am dezvăluit că voi dispune în apropiere 

câţiva flăcăi din poliţia pariziană, dar nu am nici cea mai 
mică intenţie să procedez aşa, deoarece nu vreau să 
declanşez ceva oficial acum, cât încă nu înţeleg mare lucru 
din toată această istorie. 

Dar dacă Juanella şi Geraldine pun la cale o chestie 
numai pentru mine sau dacă sunt legate, într-un fel sau 
altul de banda lui Nakorova, gogoaşa pe care abia le-am 
lansat-o le va speria, cu siguranţă. lar când oamenii sunt 
speriaţi, fac lucruri pe care de fapt nu ar dori să le facă. De 
exemplu, ei se pot trăda foarte uşor, chiar prosteşte aş 
zice. 

În timp ce cuget la treburile astea, sunt întrerupt de către 
un camerist din hotel, care îmi aduce un plic. Tipul mă 
anunţă că un mesager a adus acest plic şi a plecat, fără să 
mai aştepte răspunsul. 

Deschid plicul, care conţine o foaie de hârtie obişnuită, 
unde au fost dactilografiate rândurile de mai jos. 


Dragă domnule Caution, 

În nemăsuratul dumneavoastră entuziasm, aţi uitat 
probabil pericolele ce vă pot pândi, dacă vă mai băgați 
nasul în treburi care vă depăşesc. 

Reflectati, vă rog, la această posibilitate şi ţineţi cont că 
prezența dumneavoastră la Paris nu este apreciată de 
nimeni, pentru că nu sunteți prea popular în zonă. 

Vă sfătuiesc să vă întoarceţi în Statele Unite, cât mai 
curând posibil. Este un sfat sincer pe care, dacă îl veți 
urma, nu veți avea decât de câştigat. 

În caz contrar, tare mi-e teamă că, într-o dimineaţă, 
cadavrul dumneavoastră va fi pescuit din Sena. 

Fiţi, deci, rezonabil şi spălați putina şi credeți-mă că tot 
ceea ce v-am afirmat aici nu reprezintă doar nişte simple 
vorbe în vânt. 


Împăturesc hârtia şi o bag în portofel, după care îmi 

aprind o ţigară. Se pare, totuşi, că pe-aici este cineva care 
nu mă prea are la inimă şi care nu mă iubeşte numai pentru 
că pe mine mă cheamă Lemmy! 

CAPITOLUL 6 
LA „CAFENEAUA CAZACILOR” 


La orele zece fără un sfert încep să mă pregătesc pentru 
faimosul supeu la care am fost invitat. Mă îmbrac cu un 
smoking frumos, care mie îmi place în mod deosebit, sub 
care îmi ataşez tocul cu automatul meu de 9 mm. Pe ăsta îl 
iau cu mine în eventualitatea că vreun glumeţ idiot şi-ar 
putea manifesta dorinţa de a ne juca împreună de-a focurile 
de artificii. 

În timp ce mă îmbrac, mă gândesc la scrisoarea pe care 
tocmai am primit-o, dar chestia asta nu mă îngrijorează 
prea mult. Dacă ar fi fost să-mi fac sânge rău de fiecare 
dată când am primit asemenea răvăşele, ar trebui ca acum 
să fiu pensionar într-un azil de nebuni. 

Totuşi, mă întreb cine oare a putut să-mi trimită 
scrisoarea. În niciun caz nu a fost Juanella, pentru că aşa 
ceva nu-i stă în fire. De asemenea, pot să jur că nici 
Geraldine nu şi-a vârât codiţa pe aici. Un posibil autor ar 
putea fi rusnacul, dar nici asta nu prea stă în picioare. Am 
vaga impresie, că răvaşul acesta ar putea proveni până la 
urmă, de la tipa cu părul roşu, scumpetea aia de Edvanne, 
şi asta deoarece, ea crede că, după ce a ratat lichidarea 
mea, mă va face să tremur când o să aflu că şi alţii îmi 
vânează pielea cu ardoare. 

La ora unsprezece fără un sfert iau un taxi şi mă îndrept 
direct către „Cafeneaua cazacilor”, o bombă rusească de 
lux, aşa cum sunt cu zecile prin cartierul Montmartre. Ajuns 
acolo, intru şi întreb de colonelul-conte Serge Nakorova, iar 
un picolo mă conduce la primul etaj. În timp ce intru în 

salonul rezervat, constat cu plăcută surprindere că 
Nakorova ştie să pună bine la punct toate lucrurile. Camera 
este superb mobilată, iar aproape de uşă, unde este 
instalat un bar, un chelner prepară cocteiluri. La celălalt 
capăt al încăperii se află o masă încărcată cu farfurii şi 
tacâmuri. Într-un colţ al camerei mai există şi o duzină de 
frapiere, în care sunt puse la răcit o mulţime de sticle de 
şampanie. În orice caz, acest mic supeu trebuie că l-a 
costat ceva pe Nakorova. 

Abia intru în salon, că Nakorova şi apare lângă mine şi vă 
rog să mă credeţi că tipul arată foarte bine. E înalt şi 
subţirel, cu părul negru şi poartă mustăcioară. Când surâde, 
îi remarc dinţii foarte albi. E îmbrăcat într-un costum de 
seară care vine ca turnat pe el. După ce-i fac această 
examinare preliminară de ansamblu, încep să cred că 
individul o să-mi provoace o groază de necazuri, pentru că 
are un aer viclean şi inteligent în acelaşi timp. 

În timp ce el se apropie de mine, eu am răgazul necesar 
să mătur dintr-o privire întreaga încăpere şi sunt pe cale să 
fiu victima unui atac de apoplexie. Şi asta deoarece la 
celălalt capăt al barului, stând degajată la taclale cu 
Juanella şi Geraldine, se află chiar pisica aia cu păr roşu 
numită Edvanne. Când o văd, simt deodată o senzaţie 
asemănătoare cu cea pe care o ai când primeşti un pumn 
puternic în stomac. 

Nakorova se proţăpeşte în faţa mea şi deschide discuţia: 

— Domnule Hickory, sunt extrem de încântat să fac 
cunoştinţă cu dumneavoastră! 

Îşi lipeşte sonor tocurile pantofilor şi îmi întinde mâna. 
Când i-o strâng, constat că are degete lungi şi foarte 
puternice, încât mă simt de parcă mi-ar fi prins mâna între 
fălcile unei menghine. 

— Foarte fericit să vă cunosc, colonele. Aş vrea să vă pun 
câteva întrebări fără mare importanţă, dar, înainte de toate, 
vreau să ştiţi cu toţii că numele meu nu este Hickory şi că 

nu sunt detectiv particular. Mă numesc Lemuel H. Caution 
şi sunt agent special al Biroului Federal de Investigaţii al 
Departamentului Justiţiei din Statele Unite. Prefer să nu 
uitaţi deci că eu sunt acum o persoană oficială. 

Imi surâde, arătându-şi din nou dinţii mari şi albi. 

— Excelent, aşa este cel mai bine: întotdeauna mi-au 
suscitat interesul şi curiozitatea poliţiştii federali, ca şi 
metodele lor de lucru şi am cea mai înaltă consideraţie 
pentru aceştia. 

Acest lucru mă face să mă prăbuşesc de râs în interiorul 
meu. Imi spun că, în momentul în care îmi voi termina 
treburile cu el, admiraţia lui pentru mine va avea 
dimensiuni microscopice. 

In continuare, mă invită la bar şi începe să mă prezinte 
fiecăruia dintre invitaţi. Toată această comedie pe oare toţi 
o joacă aici este extrem de obositoare, pentru că fiecare 
are aerul că e picat din lună şi că nu cunoaşte pe nimeni 
din cei din jur. Totuşi, eu vă zic că ei se cunosc între ei atât 
de bine, încât fiecare are deja antipatiile şi simpatiile sale 
personale. 

Pentru început, sunt prezentat Geraldinei, care îmi 
strânge mâna cu un aer foarte otrăvit. Aş spune despre ea 
că parcă nu ştie ce atitudine trebuie să adopte în privinţa 
mea, Apoi fac cunoştinţă cu doamna Juanella Rillwater, care 
îmi aruncă un surâs în stare să-l aducă şi pe un sfânt în 
pragul unei crize de nebunie. Mă anunţă cu candoare că 
întotdeauna i-a făcut plăcere să întâlnească un compatriot 
atunci când se află în străinătate, la care i-o întorc şi eu, 
spunându-i că mi se taie respiraţia când fac cunoştinţă cu 
demoazele drăguţe ca ea. Politicos, încep să întreţin 
conversaţia,  întrebând-o cum a decurs traversarea 
oceanului şi dacă pe parcursul călătoriei nu a întâlnit vreo 
persoană cunoscută, la care ea îmi răspunde foarte 
ofuscată că nu-i place deloc marea şi că ar prefera să nu 
mai abordăm deloc acest subiect. După asta, se întoarce cu 

faţa în altă parte şi se apucă să practice intens câteva 
exerciţii de golire rapidă a paharului cu martini pe care-l 
ţine în mână. 

In fine, Nakorova o aduce la braţ pe Edvanne şi mi-o 
prezintă, aruncându-mi răsuflata gogoaşă precum că asta 
este surioara lui scumpă şi dragă. Ea îmi întinde mâna şi 
mi-o scutură politicos, privindu-mă cu nişte ochi atât de 
dulci şi naivi, iar aerul ei este atât de tandru şi fericit, încât 
inima mea cedează complet. Pentru o femeie care a ucis cu 
mânuşiţa ei, damicela asta are nervi, nu jucărie! 

In acest moment, uşa se deschide şi un nou personaj 
intră în scenă. Este un tip mic de statură, îndesat şi cam la 
vreo cincizeci de ani, care posedă un nas foarte ascuţit. 
Nakorova îl cheamă spre noi şi mi-l prezintă. Se numeşte 
Alphonse Zeldar şi se pare că este omul său de încredere, 
care se ocupă de afacerile lui. 

Strâng mâna acestui fraier care, într-o engleză extrem de 
corectă, mă întreabă politicos cum mă simt în această 
ambianţă. 

Se pare deci, că până acum s-au strâns toţi invitaţii. 
Bănuiesc că Zeldar a fost convocat aici ca să-mi dea 
diverse amănunte în privinţa afacerilor lui Nakorova şi să- 
mi dovedească astfel că rusnacul este o persoană credibilă, 
care are venituri proprii şi plăteşte fiscului impozite. 

In timp ce conversaţia se înteţeşte şi gălăgia devine 
generală, eu îmi torn un pahar de whisky. Nu ştiu de ce, 
toată lumea de aici are un aer fericit şi încrezător, deşi 
parcă o tensiune ciudată pluteşte în atmosferă. 

După câteva minute, părăsim barul şi ne îndreptăm spre 
masă. Constat cu surprindere, consultând lista, că meniul 
ales este deosebit. Se pare că domnul colonel-conte este un 
rafinat cunoscător în ale gastronomiei. 

Conversaţia generală s-a reluat după ce ne-am aşezat la 
masă, Juanella începe şi îi povesteşte Edvannei despre 
frumuseţile şi atracțiile vieţii de noapte din New York, 

Zeldar îmi şopteşte la ureche diverse cifre, iar cele două 
turturele - Serge şi Geraldine - se mitraliază reciproc cu 
lungi priviri languroase şi incendiare. 

Ascult cu un aer distrat confidenţele lui Zeldar în privinţa 
afacerilor lui Nakorova, pentru că nu înţeleg nimic din tot 
ceea ce îmi vorbeşte tipul ăsta despre bilanţuri, conturi şi 
alte minunăţii. Din câte înţeleg eu, Nakarova este patronul 
unei mari firme de import-export, lucru care pe mine mă 
interesează mult prea puţin. Ceea ce vreau eu să ştiu în 
momentul de faţă este cum aş putea ieşi de aici, pentru a 
primi nişte răspunsuri la întrebările care mă frământă pe 
mine. În aşteptarea acestui moment, şampania asortată cu 
pişcoturi mi se pare excelentă. 

La câteva minute după ce am terminat cu înfulecatul, 
Geraldine şi celelalte doamne se ridică şi se duc să-şi 
aranjeze un pic frumuseţile. Rusnacul se grăbeşte, politicos, 
să le deschidă uşa salonului, iar Zeldar se duce la bar. Locul 
meu este în capătul mesei şi, vrând nevrând, cele trei graţii 
trebuie să treacă prin faţa mea când părăsesc încăperea. 
Geraldine trece fără să se uite măcar la mine, Juanella îmi 
aruncă o privire neagră, dar Edvanne trece foarte aproape 
de mine şi lasă să-i scape un bileţel pe jos, pe care îl culeg 
imediat. 

Nakorova şi Zeldar pălăvrăgesc la bar, iar eu mă uit în jur 
şi găsesc un ziar împăturit, aruncat pe un scaun. Mă ridic, 
iau ziarul şi, ascuns în spatele paginilor lui larg desfăcute, 
citesc biletul Edvannei, care spune cam aşa: 


Te rog să mă crezi că, în ciuda celor ce s-au întâmplat şi 
a ceea ce crezi despre mine, nu vreau decât să te ajut. 

Nu provoca nici un fel de scandal şi incearcă să găseşti o 
scuză pentru a pleca de aici la orele douăsprezece şi 
jumătate. Du-te la mine acasă şi aşteaptă-mă acolo. Adresa 
mea este strada Clairmont, bloc 60, apartamentul 72. Cheia 
casei mele am aruncat-o chiar lângă scaunul dumitale. 

Ajung şi eu acolo într-o jumătate de oră. Pot să-ţi spun tot 
ceea ce te interesează şi, nu numai atât, pot să te şi ajut. 
Vreau... 


Textul este întrerupt aici, probabil că ceva a intervenit şi 
Edvanne n-a mai apucat să termine de scris totul. 

Imi spun că asta-i cea mai bună glumă pe care am auzit- 
o în ultimi douăzeci de ani, dar nu mă mai întreb ce trebuie 
să fac, pentru că ştiu foarte bine. 

A avea o explicaţie colectivă cu toţi tipii ăştia de aici, 
-cum intenţionam până adineauri - ar fi un fel de rahat, 
pentru că dacă ei vor să mă înfunde, se apucă şi vorbesc 
toţi la grămadă şi eu aş pica de fraier în faţa lor. Pe când 
aşa, dacă mâţa asta roşcovană vrea să-mi toarne ceva, 
treaba mi-ar conveni. De altfel, nu văd niciun inconvenient 
în a accepta această întâlnire, pentru că voi fi extrem de 
precaut, iar ea ştie treaba asta. 

Probabil că şi ea a început să-şi pună diverse întrebări. 
După exerciţiile de tir pe care le-a susţinut asupra mea, de 
la mine se poate aştepta la orice. Sau poate că a început 
să-i fie teamă de amploarea pe care o ia toată această 
poveste, amploare care a depăşit totuşi nişte limite 
acceptabile. In tot cazul, ea m-ar fi omorât fără nici un fel 
de remuşcări, dacă ştia că în mod cert aşa îşi scapă pielea 
din saramură. 

Şi chiar dacă aş admite că mi-a cerut să mă vadă numai 
pentru a-mi turna diverse gogoşi, n-o să-mi pierd eu timpul 
cu ea. Uneori, chiar şi nişte gogoşi turnate fac să-ţi zbârnâie 
creierii de idei şi, oricum, parcă e mai bine decât nimic. 

Îmi strecor în portofel bileţelul ei. Împăturesc ziarul şi mă 
duc la bar ca să-mi torn o porţie de whisky, după care îi 
spun contelui: 

— Cred, colonele, că va trebui să ne întâlnim cât de 
curând ca să mai vorbim despre toată povestea asta. Poate 
că şi domnul Zeldar ar trebui să fie de faţă, pentru a-mi da 

nişte referinţe în privinţa firmei dumitale din Elveţia. Aş 
vrea să fiu sigur că înţeleg perfect toate detaliile, dar cred 
că nu aici şi acum e locul şi timpul pentru a discuta în linişte 
despre toate astea. 

Contele îmi răspunde că şi el e de aceeaşi părere cu mine 
şi atunci eu propun ca el şi Zeldar să facă mâine dimineaţă 
o mică plimbare şi să treacă pe la mine la hotel, în jurul 
orelor unsprezece. Să ne întâlnim deci, mâine, ca să bem 
un păhărel împreună şi să discutăm în linişte, ca să pot să- 
mi redactez şi eu raportul în ceea ce priveşte această 
afacere. 

Încuviinţează grăbit, dar mă atenționează că mai este un 
amănunt căruia el, personal, nu îi vede rostul. Cum se face 
că Biroul Federal de Investigaţii se interesează atât de mult 
de căsătoria sa cu Geraldine, încât trimite în Franţa un 
agent special? | s-ar fi părut mai natural ca bătrânul Willis 
Perriner să fi însărcinat cu treaba asta un detectiv 
particular, dar de ce un agent federal? Contele se uită la 
Zeldar, care îl priveşte semnificativ şi amândoi înalţă 
încurcaţi din umeri. 

— Sigur că pot să vă explic acest lucru, le răspund eu, 
deoarece nu este vorba numai de căsătoria Geraldinei... 

Şi mă apuc să le povestesc despre dispariţia lui Buddy 
Perriner. Le mai spun că bătrânul este convins că există o 
legătură între cele două afaceri şi le strecor, dulce-dulce, că 
eu nu cred deloc în toată treaba asta, dar că am primit 
această sarcină şi va trebui să o duc la capăt. 

Nakorova izbucneşte în râs şi-mi spune, printre hohote, 
că bătrânul Perriner a început să aibă vedenii din cauza 
bătrâneţii. 

În acest moment, cele trei graţii îşi fac din nou apariţia 
pe scenă. Mai beau şi eu un pahar sau două, după care mă 
uit discret la ceas. E ora douăsprezece şi douăzeci de 
minute, aşa că îi spun lui Nakorova că trebuie să-mi iau 
tălpăşiţa şi îi mulţumesc călduros pentru această seară 

cordială. Îmi întinde mâna cu un surâs amabil pe buze şi îmi 
spune un „Noapte bună”, plin de însufleţire, la care eu îi 
arunc un zâmbet fericit şi mă car. 

Ajuns afară, caut un taxi şi mă duc în viteză în strada 
Clairmont. Mă simt plin de bună-dispoziţie, în aşteptarea 
întâlnirii cu Edvanne. 

Uşa clădirii se deschide automat, prin intermediul unui 
mecanism ascuns. La capătul holului se vede liftul, cu care 
urc până la etajul al doilea. Deschid cu ajutorul cheii uşa 
apartamentului, îmi agăţ ţoalele în cuierul de la intrare şi 
intru în prima cameră, o încăpere mare, frumos mobilată. 
Toate luminile sunt aprinse şi remarc faptul că fiecare bec 
este protejat de un abajur gros, de culoare roz. lluminaţia 
încăperii este slabă totuşi, deşi sunt aprinse toate becurile, 
lucru ce-mi confirmă justeţea ideii, care mi-a trecut ieri prin 
cap... Şi anume că păpuşica asta se droghează, pentru că 
cei ce utilizează stupefiantele au nevoie de o lumină foarte 
dulce atunci când ies din transă. 

Pe o măsuţă, aflată într-un colţ al camerei, sunt înşirate 
sticle de băutură şi pahare. Toată ambianța inspiră o stare 
de confort şi frumuseţe. În aer pluteşte un parfum uşor şi 
plăcut, dar toată atmosfera în sine are ceva deplasat şi sunt 
sigur că ştiţi la ce mă refer. 

Fac un mic tur de recunoaştere prin apartament. Liniştea 
care domneşte aici este atât de mare, încât locuinţa pare o 
morgă fără locatari. 

Revin în salon şi îmi torn un pahar cu whisky, după care 
mă prăbuşesc într-un fotoliu şi îmi pun creierul în funcţiune. 
Mă întreb dacă de această dată surâsul Edvannei mă va 
convinge, pentru că ea ştie că acum voi fi foarte prudent şi 
nu îmi închipui că va încerca să mai provoace o chestie 
asemănătoare cu cea de ieri noapte, ci mai curând va 
adopta o atitudine serioasă. 

Experienţa m-a învăţat că, atunci când doi tipi plănuiesc 
împreună o porcărie, întotdeauna apar diverse fricţiuni între 

ei. lar atunci când încep să se certe şi nu mai au încredere 
unul în celălalt, primul lucru care se întâmplă este că unul 
dintre ei se duce şi dă în gât la poliţie toată combinaţia. 

Aş putea generaliza astfel, declarând că în nouă din zece 
cazuri pe care poliţia izbuteşte să le rezolve, acest lucru se 
întâmplă numai pentru că, de la bun început, flăcăii sunt 
denunţaţi de unul de-ai lor. lar şobolanul care face toată 
această porcărie, o face din start, pentru a fi sigur că este 
primul cu datul în gât. 

Şi o femeie ar proceda analog, dacă ar avea ceva 
împotriva unui bărbat. O pipiţă care este amestecată într-o 
combinaţie va tăcea ca un mormânt, dar numai atâta timp 
cât va fi convinsă că tipul ei nu se va da la altă purtătoare 
de tocuri şi fustă. Dacă însă îi intră în cap că alesul său 
începe să împartă ochiade dulci şi în alte direcţii, pipita va 
fugi cât va putea de repede la primul post de poliţie, unde 
flăcăul va fi turnat cât ai zice peşte. 

Îmi aduc aminte că odată, în Denver City, pusesem la 
conservat o puicuţă în celulele din frigiderul local. Oficial, o 
reţinusem la poliţie ca martor, dar de fapt încercam să o fac 
să ciripească câte ceva despre scumpul ei iubit - un 
falsificator de bani pe care trebuia să îl arestez. 

Tipa era bine antrenată - nu scotea o vorbă de care să te 
poţi agăța. Am tras de ea timp de patru zile întregi, 
încercând în tot acest timp să-i smulg ceva, fie cu 
ameninţări, fie cu promisiuni. Degeaba, n-a ţinut nimic. Era 
clar că dama noastră îşi făcuse o probă de voinţă din a nu 
spune nimic. 

Atunci mi-a venit o idee genială, pe care mă grăbesc să 
v-o împărtăşesc şi vouă. Găsisem în fişierele poliţiei o 
fotografie a prietenului ei înfăţişându-l aşezat pe un scaun. 
Am făcut rost apoi de o poză cu o damă trăsnet, după care 
am reprodus ambele fotografii pe un acelaşi clişeu, în care 
se vedea tipa aşezată pe genunchii individului. Toată 
treaba asta fusese foarte bine regizată, după care m-am 

dus la domnişoara Gură Cusută şi i-am vânturat poza prin 
faţa ochilor. N-a fost nevoie de mai mult. De îndată ce a 
văzut-o, tipa a început să urle atât de tare, încât am crezut 
că o să crape plafonul camerei, după care a vărsat absolut 
tot ceea ce ştia şi chiar mai mult despre prietenul ei. 

Treaba asta dovedeşte că o femeie ştie să tacă atâta 
timp cât nu-i oferi ocazia să devină geloasă. Dar, dacă 
vreodată ea îşi închipuie că vreţi s-o duceţi de nas, va fi 
mult mai puţin periculos pentru tine să iei un cui ascuţit şi 
să te apuci să zgândăreşti cu el un crocodil flămând. 

Cufundat adânc în aceste cugetări profunde, aud deodată 
un zgomot la uşă. Îmi bag repede mâna sub haină, pentru 
că sunt hotărât, în cazul în care urmează un concurs de tir, 
să fiu eu primul care va trage. 

Este Edvanne, care intră în încăpere şi, surâde văzând 
gestul meu, închide uşa camerei, îşi aruncă mantoul de 
blană pe un scaun şi se apropie de şemineu, după care se 
întoarce cu faţa spre mine. Stă aşa timp de câteva secunde 
şi mă priveşte surâzătoare, cu un aer meditativ, care mă 
face să mă întreb dacă mă va îmbrăţişa sau îmi va turna 
otravă în pahar. 

— Ei, bine, îi spun eu, ce mai face doamna Serge 
Nakorova? 

Înaltă din umeri. 

— Cum de ştii şi asta? De fapt, ştiai sau doar bănuiai? 

— Gândeşte-te singură. În primul rând, tu mi-ai povestit 
alaltăieri seară că nu eşti rusoaică, ci franţuzoaică. Apoi, 
Geraldine mi-a zis că Serge are o soră încântătoare, care 
are o fire minunată şi părul roşu. Atunci mi-am dat seama 
că, de fapt, tu eşti soţia lui Nakorova. Încearcă să mă 
contrazici, dacă vrei. 

Ea nu răspunde nimic. 

— În al doilea rând, continui eu, în lunga mea carieră am 
învăţat să înghit tot felul de salate, dar niciodată nu am 
văzut vreun frate care să-şi pună sora să ucidă pentru el. 

Din contră, am văzut însă o groază de indivizi care 
procedau aşa cu soțiile lor, pentru că soţia este un fel de 
asociat, mă înţelegi? 

Îmi face semn din cap că da, după care îşi toarnă un 
pahar de vodcă. Brusc, se întoarce către mine şi-mi spune: 

— Este adevărat că l-am omorât pe prietenul dumitale 
Wilks! 

— Asta nu-i o mare noutate pentru mine, îi răspund. Ceea 
ce aş vrea să ştiu este din ce motiv i-ai turnat în pahar 
zeamă de coşciug? Ce-ţi făcuse ţie băiatul ăla? 

Are o grimasă de dispreţ pe faţă. 

— Vreau să-ţi spun mai multe lucruri, face ea şi se 
aşează într-un fotoliu în faţa mea, cu paharul de vodcă în 
mână. 

E calmă ca întotdeauna şi îmi place să cred că nu există 
nimic care să o impresioneze pe fiinţa asta - poate numai 
dragostea. Aşa cum este ea, lasă impresia că dacă îşi 
încredinţează inima unui tip, acesta nu trebuie să se joace 
cu ea. 

— Evident, continuă ea, sunt foarte supărată de ceea ce i 
s-a întâmplat domnului Wilks, dar, în ciuda acestui aspect, 
nu sunt o femeie care să dea prea mare importanţă vieţii 
omeneşti - în special, când nu este vorba de a mea. 

Încuviinţez dând din cap. 

— E foarte bine, Edvanne, o încurajez eu. Dacă săracul 
Rodney ar fi aici ca să te audă, ar fi fericit să ştie că tu nu-ţi 
faci probleme din astfel de nimicuri. 

Mă ridic şi-mi las pe masă paharul golit, după care mă 
plantez în faţa Edvannei şi o privesc. 

— În concluzie, te, plângi de Serge? Băieţelul nu se 
poartă frumos? Aş putea însă să-ţi spun ce cred eu? 

— Te rog, răspunde ea sigură. Toate supoziţiile tale mă 
amuză enorm. 

— O.K. Ei bine, iată ce cred eu. În primul rând, tu şi cu 
Serge nu aveţi niciun interes pentru familia Perriner, cu 

excepţia răpirii lui Buddy. Serge a venit la New York doar în 
acest scop şi pentru a pregăti toate amănuntele. Ajungând 
în America, el face cunoştinţă cu Geraldine, care se 
îndrăgosteşte de el, iar Serge este încântat, căci îi convine 
de minune toată treaba asta. 

Edvanne mă ascultă fără să crâcnească, iar eu continui. 

— Serge este cu adevărat un flăcău deştept. II face pe 
Buddy Perriner să se împrietenească cu el la cataramă. les 
împreună mai tot timpul, iar Serge povesteşte oricui este 
dispus să-l asculte că este pentru prima oară în America şi 
că vrea să se căsătorească cu Geraldine. 

Mă opresc pentru a mă reaşeza mai bine în confortabilul 
meu fotoliu, tuşesc ca să-mi dreg puţin vocea şi continui: 

— În fine, vine şi ziua răpirii, în care banda lui Serge pune 
mâna pe Buddy. La început, nimeni nu se prinde de toată 
treaba, pentru că puştiulică ăsta mai fugise de acasă de nu 
ştiu câte ori şi toată lumea crede că el va reapărea după 
câteva săptămâni de absenţă. 

Edvanne rămâne în continuare nemişcată, iar eu 
continui, după ce-mi aprind o ţigară: 

— Serge mai rămâne în America încă o lună, după care 
se întoarce la Paris. Desigur, îi scrie Geraldinei, ca să-i 
spună că o iubeşte la nebunie, dar că doreşte ca ea să 
obţină consimţământul tatălui ei în privinţa căsătoriei. Tipul 
îşi închipuie că dacă va continua acest roman de amor, 
nimeni nu se va prinde că el este băgat până-n gât în 
răpirea lui Buddy. 

Mă opresc timp de o secundă ca să o privesc în linişte pe 
Edvanne. Damicela asta, aşezată în fotoliul ei, are o 
atitudine de felină la pândă. Îmi reiau expozeul: 

— Dar Serge nu a luat-o în considerare şi pe Geraldine. 
Păpuşica asta îşi face mica ei probă de voinţă în familie şi 
nu rămâne la New York, ci, dimpotrivă, trage o fugă la Paris, 
pentru a fi mai aproape de iubitul ei Serge. Fetiţa îşi 
închipuie că astfel va forţa mâna lui papă Perriner şi obţine 

consimţământul lui, provocând un mare scandal în jurul 
fugii ei. 

Edvanne încuviinţează dând din cap: 

— Le-ai nimerit foarte bine, îmi spune ea. 

— Mersi, îi răspund, aruncându-i un surâs. Bun, dar iată 
că tăicuţul Perriner începe să manifeste anumite dubii în 
privinţa lui Serge şi să se perpelească din cauza lui Buddy. 
Omul face o legătură între dispariţia lui Buddy şi vacanţa lui 
Serge în America. Atunci nu mai stă deloc pe gânduri şi se 
duce direct la Departamentul Justiţiei, care îl trimite pe 
Rodney Wilks la faţa locului, pentru a studia scenariul 
amorului jucat aici de Geraldine şi pretendentul ei. 

Toată înşiruirea asta de vorbe îmi provoacă sete, aşa că 
mă ridic din fotoliu şi îmi torn de băut, după care reiau: 

— Se pare că Rodney nu descoperise mare lucru pe-aici, 
aşa că cei de la Washington m-au trimis pe mine. Primul 
lucru pe care a încercat Geraldine să-l facă a fost să mă 
mituiască, pentru ca eu să-mi întrerup cercetările. Mi-a 
îndrugat o poveste care simplifica un pic lucrurile, căci ea 
credea cu tărie în Serge al ei şi refuza să accepte ideea că 
acesta e amestecat în răpirea lui Buddy. 

Şi atunci, după ce i-am spus că sunt agent federal, i-am 
declarat că voi întreprinde toate demersurile necesare 
pentru a împiedica mariajul ei cu Serge. Lucrul ăsta a lovit- 
o puternic, drept pentru care mi-a spus în faţă că va trăi cu 
el, pur şi simplu. 

Sorb din pahar şi continuu: 

— Ei bine, Edvanne, aici trebuie căutat punctul în care ai 
zbârcit-o tu. Nu prea te deranja pe tine această regizare 
sentimentală, deoarece nu servea decât răpirii lui Buddy. 
Dar proiectele Geraldinei referitoare la o viaţă în doi - asta 
chiar că începea să te enerveze! Uite-aşa, apare din senin o 
damicela care se oferă să trăiască cu Serge, netam-nesam. 
lar ceea ce pune capac la toate este faptul că lui chiar 
începe să-i convină treaba asta! 

Atâta vreme cât nu exista pericolul unui mariaj între cei 
doi, l-ai lăsat pe Serge să zburde puţin, deoarece tu ştii că 
ei doi nu se puteau căsători - doar tu eşti soţia lui Serge. In 
schimb, nu mai era deloc convenabil dacă cei doi ar fi 
încercat să se căsătorească la primărie, aşa că i-ai spus lui 
Serge să se ocupe pe viitor numai de afaceri şi să lase flirtul 
cu Geraldine, pentru că altfel o să începi să fii dură. Dar 
Serge te trimite la plimbare şi atunci te decizi să porţi o 
discuţie cu Lemmy, nepoftitul de peste Ocean. Am greşit cu 
ceva până aici, Edvanne? 

— Nu-i rău pentru început şi să ştii că ai ceva imaginaţie, 
recunoaşte ea. 

— În orice caz, există lucruri care nu sunt inventate, iar 
unul dintre ele este faptul că Rodney a murit. Dacă vrei cu 
adevărat să vorbeşti, poţi să-i dai drumul. Spune, de ce l-ai 
ucis pe Rodney? 

Îmi aruncă în faţă, cu un aer foarte natural: 

— Să ştii că-mi pare rău de ce i s-a întâmplat, dar nu 
ştiam că o să moară. 

Totul merge din ce în ce mai bine, cred că vă daţi seama. 
Pipita asta mă anunţă pe tonul cel mai neutru posibil că ea 
nu ştia că toarnă otravă în paharul lui Rodney! 

— Ce păcat, replic eu calm. Din nenorocire, Rodney Wilks 
rămâne la fel de mort, indiferent dacă ai ştiut sau nu. O să 
mai vorbim mai târziu despre treaba asta, pentru că acum 
vreau să te întreb altceva. 

— Dă-i drumul, sunt cu totul la dispoziţie ta, scumpule, 
îmi aruncă Edvanne. 

— Astă-seară, înainte de a părăsi hotelul pentru a veni la 
supeu, cineva mi-a lăsat un mesaj. Persoana se arăta 
nemulțumită de indiscreţia mea şi mă sfătuia să mă car de 
aici în mare viteză, pentru că altfel, într-o zi nu prea 
îndepărtată, voi putea beneficia de nesperata şansă de a fi 
găsit mort, plutind pe valurile Senei. 

Edvanne mă priveşte surprinsă. 

— Tonul nu prea este politicos, se mulţumeşte ea să 
comenteze. 

— Îţi mulţumesc pentru buna apreciere, îi răspund. Ce 
spui însă de scrisorica asta? Eu îmi închipuiam că voi aţi 
trimis-o. 

Face un gest de protest. 

— De ce ţi-aş fi scris asta, de vreme ce eu am insistat ca 
noi doi să ne întâlnim? Fii puţin rezonabil, Lemmy. 

— Am să fiu, răspund eu. În cazul ăsta, autorul este 
Serge. 

Surâde luminos. 

— Sinceră să fiu, habar n-am, aşa că va trebui să-l întrebi 
personal. 

Uneori mai spune şi adevărul, dar numai când i se 
năzare. 

Fumează o vreme în tăcere, după care reia: 

— Mă întreb dacă pot să am încredere în tine. 

Da, asta-i culmea! Am impresia, pentru o jumătate de 
secundă, că am suferit un atac de apoplexie. Transpiraţia 
îmi curge pe faţă, aşa că-mi scot batista şi mă şterg. N-am 
mai văzut niciodată o persoană cu un asemenea tupeu! 

— De fapt, Edvanne, eu nu ştiu, cu adevărat, mai nimic, îi 
spun după ce îmi revine respiraţia. In tot cazul, până acum, 
farsele nu au venit din partea mea. Care dintre noi doi a 
jucat mica scenă cu „am-un-fir-rupt-la-ciorăpel”? Şi dacă 
unul dintre noi are dreptul de a fi bănuitor, acela sunt eu. 
lar acum îţi recomand să vorbeşti mult şi repede. 

— Mă tot întreb..., zice ea. Mă tot întreb... 

Apoi priveşte plafonul cu un surâs angelic întipărit pe 
faţă, dar eu nu mai zic nimic, ci aştept. Am timp, pentru că 
acum sunt sigur de un lucru. 

Păpuşica asta îmi va propune un târg. 

CAPITOLUL 7 
ORHIDEE PENTRU EDVANNE 


Peste câteva secunde, îmi aruncă o privire cu coada 
ochiului şi-mi spune: 

— Dragă Lemmy, viaţa asta este grea pentru mine. Aş 
vrea să rămân alături de tine pentru totdeauna şi să trăim 
împreună undeva, la capătul lumii. Aş sta lângă tine şi aş fi 
sprijinul tău. Tu eşti un animal delicios şi mă exciţi enorm. 

— Serios? Este foarte plăcut pentru un bărbat să audă 
spunându-i-se asemenea lucruri, dar cred că, dacă aş fi cu 
tine la capătul lumii, nu vei fi lângă mine doar ca să mă 
sprijini. Mai curând îmi închipui că vei sta în spatele meu, 
pândind momentul potrivit ca să mă împingi peste 
balustradă. 

— Sunt disperată! Văd că nu vrei să mă crezi şi asta din 
cauza istoriei ăleia nenorocite cu Rodney Wilks! Crede-mă, 
sunt nevinovată. Ţi-am mai zis că nu ştiam nimic, absolut 
nimic. 

— Da, da. Într-adevăr, tu nu ştiai că îl asasinezi pe 
Rodney Wilks. L-ai omorât absolut întâmplător. 

Edvanne insistă cu hotărâre: 

— E adevărul adevărat, l-am omorât fără să ştiu că fac 
acest lucru. 

— Foarte bine, micuţo, foarte bine. În orice caz, Edvanne, 
cred că am fost adus aici ca să mi se propună un târg, iar 
moartea lui Rodney nu-ţi va uşura cu nimic situaţia. Explică- 
mi, deci, tot ce s-a întâmplat, în loc să-mi repeţi ca un 
papagal aceeaşi gogoaşă, cerându-mi, pe deasupra, să te şi 
cred pe cuvânt. 

— Lemmy, uite care este toată treaba. Îţi aminteşti, sper, 
că i-ai trimis Geraldinei un mesaj prin radio de la bordul lui 
Fels Rostrom, mesaj în care îi spuneai că vrei să te 
întâlneşti cu ea la Siedler's Club, la ora douăsprezece şi 
jumătate noaptea şi că eşti domnul Hickory, detectiv 
particular? Ei bine, Geraldine i-a arătat radiograma aia lui 
Serge, care m-a căutat şi mi-a spus că se aşteaptă ca 
cineva să vină să-şi bage nasul în afacerile noastre, că 
individul ăsta supărător se numeşte Rodney Wilks şi el este 
convins că ăsta o să vrea să fie de faţă la întâlnirea ta cu 
Geraldine. 

Apoi Serge a început să-mi dea indicaţii despre modul în 
care urma să mă comport eu. El mi-a explicat că două 
lucruri erau esenţiale, şi anume, să câştigăm timp, iar 
pentru asta, trebuia să o împiedicăm pe Geraldine să se 
întâlnească cu tine la Siedler's. Apoi urma ca noi să intrăm 
în legătură cu Rodney Wilks, căruia Serge îmi zisese să-i 
telefonez la hotelul Rondeau, unde locuia. Am convenit să-i 
spun la telefon lui Wilks că eram în posesia unor informaţii 
foarte importante referitoare la povestea cu Perriner. Mai 
trebuia să-i mai spun că era imperios necesar să ne 
întâlnim şi să vorbesc cu el, ca şi cu domnul Hickory, care 
urma să pice chiar în aceeaşi seară. Eu trebuia să aranjez 
să mă întâlnesc cu Wilks la Siedler's, exact la miezul nopţii 
şi urma să port cu mine, ca semn de recunoaştere, un 
buchet alcătuit din trei gardenii. 

Serge îmi spusese că, oricine ar fi venit, principalul lucru 
era ca Wilks să nu se întâlnească cu dumneata. Mi-a dat un 
mic flacon şi mi-a zis că, în cazul în care Wilks ar accepta să 
ne întâlnim la Siedler's, să fac pe dracu'-n patru şi să-i torn 
în pahar conţinutul flaconaşului. Serge zisese că treaba asta 
îi va provoca lui Rodney o stare de greață şi va fi obligat să 
se care de la masă. Mai trebuia să-i mai spun că informaţiile 
pe care vroiam să i le comunic i le voi dezvălui doar în 
prezenţa dumitale şi că, pe moment, noi nu aveam altceva 

de făcut decât să te aşteptăm. 

In fine, trebuia ca apoi să te aştept pe dumneata şi să mă 
prefac că eu aş fi Geraldine Perriner. Urma să încerc să te 
conving că sunt sigură că fratele meu Buddy nu a fost răpit 
şi că mă voi căsători cu Serge, orice s-ar întâmpla. 

Serge prevăzuse că, după discuţia asta, dumneata vei 
insista să-l cunoşti - lucru pe care, de altfel, l-ai şi făcut - iar 
eu trebuia să te duc în apartamentul nostru, unde el te 
aştepta, şi să vă las împreună pe amândoi. 

Spunând astea, Edvanne surâde şi adaugă cu cinism: 

— Nu ştiam ce pregătise Serge special pentru 
dumneata... 

— Nu ştiai? Ei bine, eu cred că era ceva cel puţin la fel de 
interesant ca ceea ce ai încercat tu să-mi faci acolo. Şi 
acum probabil că o să-mi spui că ai tras în mine doar pentru 
că eu descoperisem cadavrul lui Rodney şi că te bănuiam 
de uciderea lui în mod deliberat. Că te gândeai că eu o să 
te duc la poliţie şi acolo ăia o să înghită o gogoaşă de genul 
că erai speriată, ţi-ai pierdut capul şi arma s-a descărcat, 
nu-i aşa? 

Dă cu hotărâre din cap. 

— Chiar aşa şi este, încuviinţează ea, doar că nu mi-am 
pierdut capul. Dar m-am gândit totuşi că, dacă tot aş putea 
fi acuzată de o crimă pe care nu o comisesem, aş putea 
face în schimb una cu adevărat, ca să scap astfel de braţul 
justiţiei. 

— Gogoşi, i-o arunc eu direct. Nici măcar n-ai încercat să 
scapi, ci ai rămas liniştită în Paris. O altă chestie, mai zic 
eu, după câteva secunde de tăcere. Când m-ai dus la 
apartamentul lui Serge, erai pregătită în ceea ce mă 
priveşte, pentru că aveai pistolul la jartieră. 

— Oh, spune ea, îl am la mine aproape tot timpul. Un 
obicei mai vechi, ştii! 

— Nu-mi plac obiceiurile tale, Edvanne, iar povestea pe 
care mi-ai înşirat-o nu este prea convingătoare, deşi cred că 

ştiu de ce încerci să-mi bagi pe gât toate gogoşile ăstea. 

— De ce? întreabă ea. 

— Pentru că-ţi închipui că, dacă eu aş fi convins că l-ai 
omorât cu bună ştiinţă pe Rodney, n-aş mai face niciun târg 
cu tine, îi replic. Dar, dacă eu aş crede că este posibil ca tu 
să-l fi omorât în necunoştinţă de cauză pe Wilks, poate că 
aşa aş accepta să tratez cu tine. 

— Ei bine, atunci facem târgul? îmi zice ea. 

— Nu fac niciun târg cu tine, dar, dacă tu poţi să-mi 
dovedeşti că nu ai ştiut că flaconaşul ăla conţinea otravă şi 
că n-ai ştiut ce torni în paharul lui Rodney şi-mi inspiri ceva 
care să semene, cât de cât, cu adevărata faţă a întregii 
poveşti, atunci voi face tot ce-mi va sta în putinţă să te ajut. 
Asta-i tot. E clar? 

Îmi aruncă un mic surâs. 

— Totul este perfect, amice. Îmi dai şi mie voie să mă 
gândesc un pic la toate lucrurile astea? 

— Poţi să te gândeşti şi toată noaptea, dragă, dacă tu 
crezi că asta-ţi va fi de vreun folos, replic eu. 

Se înfundă în fotoliu şi îşi duce braţele la ceafă, 
ridicându-şi ochii în tavan. Între timp, eu mă duc la măsuţă 
şi îmi torn ceva de băut, după care îmi aprind o ţigară şi mă 
întorc la locul meu. Edvanne a rămas pierdută pe gânduri. 

Cred că tipesa asta se cam află la strâmtoare şi acum se 
întreabă ce poate să-mi spună şi ce nu, pentru a putea 
profita de propunerea mea. Pariez că deja se gândeşte să 
se descotorosească de Serge şi de ce nu ar face-o, la urma 
urmei? 

În sfârşit, după o lungă tăcere, începe să vorbească: 

— Lemmy, să presupunem că o parte din ceea ce mi-ai 
spus până acum ar fi adevărat - mai mult sau mai puţin. Ai 
remarcat sper, că am spus: să presupunem... 

— O.K. Doar să presupunem că lucrurile ar fi aşa. ŞI 
atunci? 

— Să presupunem deci, reia ea, că Serge nu s-ar fi băgat 

sub pielea Geraldinei Perriner decât ca să-şi atingă scopul 
de a-l răpi pe Buddy. Să mai presupunem că răpirea făcută 
de asociaţii lui Serge ar fi reuşit, dar că, din motive 
personale, pe care nu le voi dezvălui acum, ar începe să-mi 
fie lehamite de toată această poveste. Că eu şi Serge am 
început să fim un pic cam prea serios implicaţi în toată 
treaba asta, mult mai mult decât mi-aş fi putut închipui. Să 
mai presupunem că l-aş putea convinge pe Serge să 
aranjeze lucrurile, astfel încât Buddy Perriner să fie redat 
fără întârziere familiei sale şi că eu voi reteza Geraldinei 
orice speranţă de a se căsători cu el, dovedindu-i că eu 
sunt soţia lui. Eu consider că aşa s-ar putea rezolva cel mai 
bine situaţia pentru interesele pe care le reprezinţi tu. Nu 
crezi asta, dragule? 

Înalt indiferent din umeri. 

— Asta ar rezolva doar o parte a treburilor, remarc eu. Ar 
putea clarifica doar o parte a lucrurilor, adică doar căsătoria 
cuplului Serge-Geraldine şi răpirea lui Buddy, dar cum 
rămâne cu moartea lui Rodney? 

— Dar ţi-am mai spus că totul a fost doar un accident, 
reia Edvanne. 

— Bine, admitem că a fost un accident, din punctul tău 
de vedere, poate, dar cum rămâne cu Serge? Tu nu ştiai ce 
urmează să-i torni lui Rodney în pahar, dar Serge chiar 
habar n-avea? 

— Poate, îmi răspunde. Asta urmează să o lămuriţi numai 
voi doi. 

— O să văd ce-o să fac. Spune-mi, însă, dacă eu îl acuz 
pe Serge de asasinat, tu ce-o să faci? 

— Dragă Lemmy, eu, una, am început să mă cam 
plictisesc de Serge. Crezusem odată că este un tip foarte 
deştept, dar acum sunt mult mai puţin convinsă de acest 
lucru. Îmi dai şi mie o ţigară, te rog? 

li întind tabachera mea şi o servesc. 

— Deci, face ea, tratăm sau nu? 

— Nu decid nimic până nu cunosc toate amănuntele 
acestei afaceri şi vreau să le aflu chiar din gura lui Serge, îi 
răspund. 

— Îmi imaginam că vei vrea să vorbeşti cu el, dar evident 
că el habar nu are de întâlnirea noastră de aici. Uite, îţi 
propun altceva: o să mă duc să-i vorbesc. Chiar acum. O să- 
| sfătuiesc să îşi dezvăluie adevăratele intenţii şi să aibă 
încredere în tine, ca să facem un pact între noi, pentru că 
eu cred că asta e cea mai bună metodă ca noi să putem ieşi 
basma curată din tot rahatul ăsta. 

— Aşa cred şi eu, adaug şi mă uit calm la ea. 

Păpuşica asta trebuie să mai aibă în mânecă ceva pe 
care se bazează, dar o las să conducă jocul şi sper să nu mă 
ducă cu vorba. 

— Atunci, plecăm acum? reiau eu. 

— Eu da, dar tu nu, spune ea aruncându-mi un surâs. 
Rămâi aici, zice şi se uită la ceas. Este ora unu şi jumătate. 
Eu mă voi duce imediat la Serge acasă. Îmi va trebui cel 
puţin o jumătate de oră ca să-l conving, după care poţi să 
apari şi tu. Dacă stai şi aştepţi până mâine dimineaţă, 
poate îi trece o altă idee prin cap şi cine ştie ce mai face. 
Vino, deci, pe la două şi jumătate la apartamentul lui Serge 
şi ne vei găsi pe amândoi acolo. 

Se ridică, iar eu reflectez un pic. 

— O.K., îmi convine, dar aş mai avea ceva de adăugat. 

Mă mângâi semnificativ pe haină, în partea unde se afla 
tocul cu automatul. 

— Nu uita că sunt înarmat şi că sunt un bun ţintaş, aşa că 
evitaţi bancurile proaste. Dacă tu şi Serge vă apucaţi să 
faceţi prostii, o să iasă cu scântei şi pot să-ţi spun de pe- 
acum că o să vă văd pe amândoi în frigiderul morgii de pe 
Quai des Orfevres, ai înţeles? 

— Evident. Vrei să fii amabil şi să-mi dai mantoul? 

l-I aduc şi o ajut să se îmbrace. Ajunsă în pragul uşi, se 
întoarce către mine şi zice: 

— Pe curând, ursulache ce eşti. Ţine-mi pumnii! 

Spunând asta, trânteşte uşa în urma ei. 

Mă las din nou în fotoliu şi mă gândesc la tot ceea ce mi- 
a zis. Există aici un lucru extrem de sigur şi anume că a 
avut loc ceva care a scuturat-o rău de tot pe pipiţa asta şi a 
înspăimântat-o groaznic, iar ea nu se sperie prea uşor. 

Să recapitulăm. lată deci o damicelă în stare să verse un 
drog în paharul unui tip de treabă şi care are şi nervii 
necesari dezlănţuirii unui tir de artilerie îndreptat împotriva 
mea, dar care acum este foarte dezumflată. Trebuie că i s-a 
întâmplat un lucru straniu, pentru că altfel nu văd niciun 
motiv ca mica noastră damă de fier să se fi înspăimântat în 
asemenea hal. 

Mă gândesc acum la povestea pe care mi-a servit-o şi mă 
întreb dacă nu cumva e adevărat că nu a vrut să-l curețe pe 
Wilks. Mă rog, cine ştie, poate că aşa o fi... 

S-ar putea ca lucrurile să stea într-adevăr aşa, pentru că, 
dacă mă gândesc eu bine, Serge şi Edvanne sunt, înainte 
de toate, doi răpitori care doresc să stoarcă o groază de 
parale de la tatăl lui Buddy. Dar, pentru că încă nu au cerut 
răscumpărarea de la acesta, nu prea le vine să se apuce să 
împuşte oameni în dreapta şi în stânga, deoarece chestia 
asta ar putea să le încurce planurile. 

Din acest motiv, eu consider că e credibil faptul că 
Edvanne să nu fi ştiut ce toarnă în paharul lui Rodney. Şi, 
dacă mă gândesc mai departe, oare Serge o fi ştiut de 
acest lucru sau toată treaba se datorează vreunei greşeli a 
celui care a pregătit drogul? 

Mă uit la pendula de pe şemineu, care-mi semnalează că 
este ora unu şi jumătate. Acum mă duc şi eu la hotel, ca să 
trag un puişor de somn. Un sfat pe care vă recomand să-l 
aplicaţi: de câte ori trebuie să vă gândiţi intens la ceva, 
înainte trageţi-i puţin la aghioase. 


Mă scol la marele fix, pentru că e deja ora două şi 
jumătate, iar mie mi-e cam frig, aşa că-mi torn o porţie 
zdravănă de whisky concentrat, pentru a prinde puţină 
energie, în vederea ieşirii din casă. 

Pe stradă merg aproape zece minute pe jos, înainte de a 
găsi un taxi liber, care mă duce direct în Piaţa Operei. De 
aici mă simt în stare, întrucât cunosc drumul, să merg 
singur la locuinţa lui Serge, care este în apropiere. 

Când ajung aici, e ora trei şi zece. Poarta de la stradă se 
deschide singură când sun. lau ascensorul şi urc, după care 
sun insistent la uşa lui Serge, dar nu vine nimeni să-mi 
deschidă. Mai apăs de câteva ori pe buton. Degeaba! 

Stând eu ca un fraier în faţa uşii încuiate, încep să mă 
gândesc că Serge şi cu Edvanne s-au dat la fund, dar, după 
o reflecţie mai profundă, îmi dau seama că ideea astanue 
chiar aşa de bună. Dacă ar fi vrut s-o şteargă, avuseseră 
toată ziua de ieri la dispoziţie şi, în orice caz, Edvanne n-ar 
mai fi avut nevoie să-mi spună toate treburile de adineauri. 

Apăs un pic pe clanţa uşii. Broasca e bună, dar e un 
model mai vechi. Cred că, dacă m-aş lăsa un pic mai tare în 
ea, ar ceda fără multă gălăgie. 

Mă dau puţin înapoi şi mă arunc în uşă, cu umărul 
sănătos în faţă. Broasca cedează din prima încercare şi 
intru în apartament. 

Holul este luminat, iar uşa care dă în salonul cel mare 
este întredeschisă. Rămân nemişcat, ascultând cu atenţie. 
O linişte de mormânt domneşte în toată casa. 

Traversez holul şi, cu o lovitură de picior, deschid larg 
uşa salonului după care mă reped înăuntru. 

Doamne, Dumnezeule! 

Mai întâi o văd pe Edvanne, întinsă pe divanul cel mare 
cu tapiţerie albă şi aurie din faţa şemineului. Apoi, ghemuit 
într-un fotoliu îl văd pe Serge, cu capul atârnându-i într-o 
parte. Văd o pată brună la colţul buzelor sale - acelaşi gen 
de pată care era şi la gura lui Rodney. Figura pe care o are 

mă face să mă gândesc că tipul a suferit ceva înainte de a 
apuca să dea colţul. Mâna dreaptă îi atârnă peste braţul 
fotoliului, iar dedesubt, vizibil pe covorul alb, se află un 
pistol automat, căzut în dreptul mâinii lui. 

Mă îndrept spre şemineu şi arunc o privire de ansamblu 
asupra întregii camere. Cei doi sunt la fel de morţi ca şi 
scrumbiile sărate de la băcănie. In stânga fotoliului lui 
Serge se află un pahar spart, care probabil că i-a scăpat din 
mână. Pe un gheridon, chiar la capul Edvannei, se află încă 
unul. Mă duc spre Edvanne, mă aplec şi îi răsucesc puţin 
buza inferioară. Evident, pata brună e la locul ei. 

Imi aprind o ţigară şi mă aşez pentru că acum trebuie să 
reflectez puţin. 

Bănuiesc că mimoza asta de Edvanne probabil a eşuat în 
încercările ei de a-l convinge pe Serge. Or fi discutat un pic, 
după care s-au hotărât să dea colţul împreună... 

Dar, cu cât mă gândesc mai mult, cu atât îmi dau seama 
că raţionamentul meu este idiot. Dacă ar fi fost aşa, atunci 
de ce şi-a mai scos Serge pocnitoarea din buzunar? 

Mă ridic şi mă duc lângă fotoliu. lau arma în mână cu 
mare grijă, după ce am înfăşurat-o înainte în batistă, şi îi 
scot încărcătorul. Apoi îmi bag nasul pe ţeava şi inspir cu 
atenţie. Arma n-a fost folosită de multă vreme, iar 
încărcătorul este complet plin. Nu lipseşte nici un cartuş. 

Atunci? 


Ceasul este aproape patru când ajung şi eu, în fine, la 
mine la hotel. Sunt atât de obosit, încât cred că aş putea să 
dorm în picioare, cum fac caii. Incep să cred că o să 
damblagesc, înainte de a găsi cheia afacerii ăsteia, în care 
toţi oamenii care ştiu ceva mor! 

Când ajung în hol, portarul de noapte îmi dă un mesaj. 
Este răspunsul de la Washington pentru radiograma mea: 

Rezervele financiare de la Paris ale Geraldinei Perriner 
sunt inexistente. Stop. Când a părăsit New York-ul, avea 
asupra ei circa şase mii de dolari. Stop. Este în întregime 
dependentă de renta pe care i-o acordă Willis Perriner. 
Stop. Larvey Rillwater este la New York şi se pare că nu ştie 
unde se află soția sa. Stop. Oficiul de Paşapoarte a acordat 
viză şi paşaport Juanellei Rillwater la cererea şi la 
recomandarea lui Willis Perriner. Stop. Permisiunea de a 
părăsi teritoriul SUA, sub jurisdicţia Curţii Federale, în ciuda 
condamnării, a fost acordată Juanellei Rillwater la 
solicitarea şi sub răspunderea domnului Garraway, avocat, 
care il reprezintă pe Willis Perriner. Stop. Continuati 
ancheta. Stop. Ambasada S.U.A. a primit instrucțiuni să îti 
pună la dispoziție tot ajutorul de care ai nevoie. Stop. 
Noroc. Director F.B.1.... 


Chestia asta nu-mi spune prea multe, dar mă lămureşte 
că Geraldine nu putea face mare brânză cu banii pe care îi 
avea la ea când plecase. De asemenea, mă mai anunţă că 
Larvey Rillwater habar n-are unde a dispărut nevastă-sa şi 
că ea galopează pe meridianele globului. 

Dar lucrul care mă face să mă prăbuşesc de uimire este 
faptul că Willis Perriner este cel care a cerut un paşaport 
pentru mimoza asta şi că avocatul său a solicitat pentru ea 
permisiunea de a părăsi teritoriul S.U.A. 

Oare ce-or fi punând la cale flăcăii ăştia? 

Poate că bătrânul Perriner o cunoaşte de undeva pe 
Juanella şi s-a gândit că damicela ar fi bună ca tovarăşă de 
călătorie pentru fiică-sa. Această idee, pe care nu prea aş 
acceptat-o, mi se pare prea puţin fantastică, la urma urmei 
şi s-ar putea să fie adevărată. Şi de ce nu, la urma urmei? 
Urmăriţi-mă cu atenţie şi veţi vedea de ce. 

Willis Perriner şi-a făcut o groază de nervi din cauza fiicei 
sale, care a fugit la Paris. Atâta timp cât el nu poate dovedi 

nimic împotriva lui Serge, în ceea ce priveşte dispariţia lui 
Buddy, ştie că Geraldine nu va ceda la insistenţele lui şi 
atunci caută un alt mod de a o proteja, stând la pândă în 
continuare. 

Printr-un concurs de împrejurări oarecare, aude vorbindu- 
se despre Juanella Rillwater şi află că tipa este tare. O dură 
a durelor. O damă căreia nimeni nu are curajul să-i tragă 
vreo ţeapă, cea mai tare din câte există. Juanella este o 
mimoză care ştie să se servească de un revolver, mai ceva 
decât însuşi Bufalo Bill şi atunci el o trimite în Franţa ca să 
o apere şi să-i sară în ajutor lui Geraldine, dacă este cazul. 

Explicaţia asta ar putea să ţină, dar de ce Juanella a 
plecat de la New York fără să-i spună măcar „pa” lui Larvey, 
iar mie n-a vrut să-mi sufle nici o vorbă? 

Îmi fac un duş fierbinte şi mă vâr în pat. Las lumina 
aprinsă şi încep să urmăresc umbrele de pe tavan. Îmi 
place să stau aşa seara, înainte de culcare. 

Povestea cu Serge şi Edvanne mă irita şi nu sunt de 
acord cu părerea emisă de Erouard. L-am chemat imediat la 
Serge, ca să arunce şi el o privire la cele două cadavre, iar 
el a emis ipoteza că este vorba de o dublă sinucidere, 
pentru că cei doi şi-au dat seama că sunt vârâţi până-n gât 
în rahat şi au găsit că asta este cea mai simplă soluţie de a 
ieşi din încurcătură. 

Când i-am zis lui Erouard că teoria asta nu explică deloc 
de ce Serge îşi scosese pocnitoarea, el mi-a replicat că tipul 
n-a apucat să o folosească, dar că intenţiona să o ucidă pe 
Edvanne şi apoi să-şi facă singur felul. Totuşi, mie nu-mi 
place deloc teoria asta şi am alta care cred că se potriveşte 
mai bine. 

Când am descoperit cele două cadavre, Serge zăcea pe 
fotoliu, iar paharul său căzuse pe jos, într-o parte, iar 
pistolul se afla alături, de cealaltă parte a fotoliului. Din 
contră, Edvanne era întinsă confortabil pe sofa. Paharul ei 
era aşezat cu grijă alături, ceea ce mă face să cred că 

adoptase o atitudine, hai să-i spunem teatrală, înainte de a 
se duce pe lumea cealaltă. 

Ideea mea e că Edvanne a încercat să-l convingă pe 
Serge să abandoneze partida şi să mărturisească totul, 
când voi veni eu, la două şi jumătate, dar lui nu i-a convenit 
defel treaba asta. Atunci Edvanne a devenit amenințătoare 
şi i-a spus că, dacă el refuză să înghită hapul cel mare, o să 
aibă ea grijă să-l convingă să facă treaba asta. Drept pentru 
care, Serge s-a supărat şi a devenit şi el, la rândul său, 
agresiv şi, ca dovadă, şi-a scos pistolul la iveală. Atunci 
Edvanne a schimbat niţel tactica şi i-a spus ceva care suna 
cam aşa: O.K., cedez, nu mai spun nimic şi fac cum zici tu. 
Apoi i-a propus lui Serge să bea împreună un păhărel, ca 
amândoi să vadă altfel lucrurile. Poate că mai avea încă în 
poşetă flaconaşul cu drogul care îl trimisese pe lumea 
cealaltă pe Rodney sau poate ştia unde îl ţine Serge în 
casă. Deci, ea se duce la măsuţă şi prepară băuturile, 
adăugând şi otrava, după care îi dă un pahar lui Serge. El 
bea şi e fulgerat de drog, iar arma îi cade din mână pe 
covor, ca şi paharul, care se sparge. După ce vede făcută şi 
trebuşoara asta, Edvanne se instalează comod pe divan, 
bea conţinutul paharului ei şi se relaxează, pentru a muri 
grațios. 

De fapt, amănuntele astea contează prea puțin şi lucrul 
cel mai important este că cei doi trădători din comedia asta 
tâmpită dau colţul împreună, în timp ce noi, ceilalţi actori, 
vom rămâne pe scenă ca să ne jucăm rolurile în continuare, 
ceea ce mi se pare foarte enervant. Totuşi, de remarcat 
este aici un lucru, de care v-am mai povestit, şi anume că 
Edvanne se temea de ceva şi asta în mod sigur. După cum 
v-am mai spus, tipa asta era tare ca oţelul şi nu era de felul 
ei o fiinţă impresionabilă şi nervoasă, dar în mod cert se 
temea de ceva. Pentru ca o femeie de felul ei să vină să 
încerce să negocieze cu mine, trebuie să fi apărut la orizont 
ceva care să o amenințe. In cazul în care teoria mea este 

exactă, cea care l-a ucis pe Serge şi care apoi s-a sinucis 
era extrem de speriată în acel moment. 

Oamenii nu se sinucid decât atunci când le este 
îngrozitor de frică de viitor sau când nu mai au nici un fel de 
speranţă pentru nimic. 

Şi, dacă stau eu şi mă gândesc mai bine, atunci Serge nu 
avea nici un motiv de teamă, pentru că el nu vroia deloc să 
trateze cu mine. Deci, orice s-ar fi întâmplat între cei doi, 
ceea ce o înspăimânta pe Edvanne, nu îi provoca nicio 
reacţie lui Serge. 

Braţul rănit mă doare şi treaba asta mă deranjează. Deşi 
arunc cerculeţe de fum de ţigară spre tavan, lucrul ăsta nu 
mă ajută deloc să găsesc vreun răspuns la întrebările pe 
care mi le pun. 

Sar din pat, mă aşez la masă şi mă apuc să fac o listă cu 
următoarele întrebări, cărora nu pot să le găsesc 
răspunsuri: 

1. De ce Edvanne s-a speriat brusc şi a vrut dintr-o dată 
să trateze cu mine? 

2. Dacă Edvanne considera necesar să trateze cu mine, 
de ce s-a opus Serge? Edvanne are tăria de a-l „droga” pe 
Rodney şi dispune de nervii necesari pentru a mă ataca şi a 
trage trei focuri asupra mea, când a crezut că vreau s-o dau 
pe mâna poliţiei. Deci, o tipă despre care se poate spune că 
nu e lipsită de curaj, se sperie de ceva îngrozitor, care însă 
nu-l afectează deloc pe Serge. 

3. Ce sens au cuvintele scrise de Rodney pe spatele 
plicului: 

„Înainte de patru încercări. Îl vreţi sec? În ce cantitate?” . 

4. De ce Juanella Rillwater se cară de la New York fără a- 
şi preveni soţul, fără a-l anunţa măcar unde se află şi se 
duce în Franţa ca să se întâlnească cu Geraldine? 

5. De ce Willis Perriner şi avocatul său au cerut Curţii 
Federale permisiunea ca Juanella al cărui soţ este unul 
dintre cei mai iscusiţi falsificatori de bani de pe teritoriul 

Statelor Unite - să poată merge în Franţa? 

Poate că aş avea deja un răspuns la această întrebare. 
Poate că, aşa cum ziceam mai înainte, Willis Perriner, 
aflând că Juanella este o tipă dură, a trimis-o la Paris ca să 
aibă grijă de Geraldine. 

6. Dacă într-adevăr este cazul, de ce acest lucru a fost 
ţinut atât de secret şi de ce Perriner nu mi-a spus nimic şi 
nici nu a anunţat F.B.l.-ul? El ştia foarte bine că sunt la 
Paris, dar nu a comunicat cu mine niciodată. 

7. Dacă Nakorova şi circarii săi sunt răpitorii lui Buddy 
Perriner, de ce n-au cerut încă plata răscumpărării? 

Un alt lucru la care mă gândesc acum este faptul că ar 
trebui să-l contactez pe individul ăsta pe nume Zeldar. Vă 
mai amintiţi că Serge şi Zeldar conveniseră cu mine să mă 
viziteze la hotel. Întâlnirea este fixată pentru astăzi, la orele 
unsprezece, iar Zeldar trebuie să-mi aducă actele care 
dovedesc că Serge are o afacere serioasă. 

Ei bine, va fi interesant de văzut dacă acest individ va 
veni la ora fixată. Erouard a promis că va aranja ca moartea 
lui Serge şi a Edvannei să rămână secretă, astfel încât 
Zeldar să nu ştie de acest lucru. Deci, în principiu, el ar 
trebui să vină la mine acum, aşa cum am stabilit. Voi putea 
să descopăr ceva interesant, când îi voi anunţa lui Zeldar 
vestea morţii lui Serge, evident dacă va mai veni! 

Am impresia, tot aşteptând, că aş putea să-mi petrec 
noaptea, uitându-mă la tavan, fără a găsi cel mai mic 
răspuns la întrebările ce mă frământă şi atunci renunţ. Mai 
bine sting lumina şi mă culc. 


La orele nouă cei de la recepţie mă sună la telefon ca să 
mă scoale, după cum aranjasem din timp cu ei. Mă ridic, 
mă întind şi mă duc la fereastră. Timpul este urât, cu vânt 
şi ploaie. Servesc în viteză micul dejun, mă' îmbrac şi-o 

şterg. 

Afară sar într-un taxi şi mă duc glonţ la hotelul 
Dieudonne, pentru că vreau s-o întreb pe Geraldine ce s-a 
mai întâmplat astă-noapte la „Cafeneaua cazacilor”, după 
ce m-am cărat eu. 

Ajuns acolo, am o mică surpriză, când tipul de la recepţie 
mă anunţă că Geraldine a părăsit azi-noapte hotelul, cu 
arme şi bagaje cu tot. La orele trei şi jumătate, o maşină 
închiriată a venit să o ia. Băiatul îşi mai aminteşte, foarte 
vag, că domnişoara a plecat parcă spre aeroportul Bourget, 
dar nu este foarte sigur de lucrul acesta. 

Îl mai întreb dacă nu cumva a părăsit hotelul însoţită de 
cineva - de pildă, domnişoara Rillwater - la care el răspunde 
că nu, nici vorbă de aşa ceva. les din hotel şi intru într-o 
cafenea, ca să iau un aperitiv, după cum spun francezii. 
Afacerea asta începe să devină din ce în ce mai comică, aş 
putea spune. lată că acum am pierdut-o pe mica mea 
Geraldine, deşi nu va fi greu de aflat în ce direcţie a apucat- 
o. Faptul că s-a dus la Bourget dovedeşte, fără tăgadă, că 
trebuia să prindă un avion şi cum, în contextul actual, nu 
prea sunt multe locuri spre care ea s-ar putea duce, îmi 
imaginez că este undeva prin Franţa sau, hai să zicem, în 
Anglia. 

După ce mi-am băut cafeaua, dau un telefon la hotelul 
Saint-Anne şi întreb dacă domnişoara Rillwater se găseşte 
pe-acolo. Mi se răspunde că da, dar că a cerut în mod 
special să nu fie trezită până înainte de prânz, deoarece s-a 
culcat foarte târziu azi-noapte. 

Faptul că Juanella este încă la Paris mă face să mă simt 
mai bine, pentru că sunt sigur că ea ştie unde se află 
Geraldine. De altfel, m-am decis acum să o urmăresc atât 
de strâns pe Juanella, încât, chiar dacă s-ar transforma în 
iepuraş, ea să nu poată scăpa de filajul meu. 

Am stabilit cu Erouard ca el să întreprindă o 
supraveghere discretă a apartamentului lui Nakorova, 

pentru a vedea dacă apare cineva pe-acolo şi cred că v-aţi 
dat seama de ce. Dacă Zeldar nu ştie că Serge a murit, va 
veni, în mod cert, să-l caute. lar dacă ştie, atunci va trebui 
să verse totul din el. 

Îl caut pe Erouard la telefon, îi povestesc de plecarea 
Geraldinei şi îl rog să trimită pe cineva la Bourget, pentru a 
vedea încotro se îndreaptă damicela asta şi dacă a plecat 
singurică, precum şi alte amănunte interesante, lucru cu 
care el este perfect de acord. După asta, îi mai cer să pună 
pe cineva să supravegheze hotelul Saint-Anne, pentru a nu 
o scăpa din ochi pe Juanella, iar în caz că demoazela asta 
iese în oraş, să-mi raporteze unde se duce. Erouard promite 
că va face tot ce trebuie şi remarcă faptul că afacerea 
începe să devină din ce în ce mai interesantă, la care eu îi 
replic că nu este chiar aşa, pentru că trădătorii din această 
dramă se lichidează unii pe alţii. Erouard mă asigură că 
lucrurile devin din ce în ce mai uşoare pentru el, ceea ce 
dovedeşte că este un tip care are simţul umorului. 

Mai întâi, adaugă el, dacă am nevoie şi de altceva, nu am 
decât să-i cer, deoarece prefectul poliţiei a primit o 
comunicare din partea ambasadei Statelor Unite ale 
Americii, prin care se solicită să mi se acorde tot sprijinul 
necesar în această poveste. 

— O să-l pun pe un tip încântător să o supravegheze pe 
Juanella, îmi spune el. Se numeşte Briquet şi i-am atras 
atenţia să ţină în permanenţă legătura cu tine, mai spune 
el, în final. 

Îi mulţumesc pentru tot şi închid. Motivul pentru care m- 
am apucat să o urmăresc pe Juanella este dat de 
certitudinea că, într-un fel sau altul, soluţia acestui caz îmi 
va fi oferită de mimoza asta. Dacă aş putea să o fac să-mi 
ciripească, în mod sigur aş avea un punct bun de plecare în 
descâlcirea acestei poveşti încurcate. 

Intru din nou în hotel, ca nu cumva să-l scap pe Zeldar 
când vine. În hol, recepţionerul îmi întinde un mesaj de la 

American Express. Când desfac plicul, văd că este o 
cablogramă de la bătrânul Perriner, care zice aşa: 


Referitor la ancheta dumnitale de la Paris. Stop. Dezolat 
că am provocat deranj, atât dumitale, cât şi F.B.I.-ului. Stop. 
Situaţia lui Buddy este excelentă. Stop. Consimt şi sunt 
liniştit în privința căsătoriei lui Geraldine cu Serge. Stop. Mi- 
a trimis veşti. Stop. Stă bine cu sănătatea şi va reveni 
acasă în curând. Stop. Vă rog comunicaţi aceste lucruri la 
centru. Stop. Willis T. Perriner. Stop. Sfârşit. 


Ei bine, nu găsiţi totuşi, că, lucrurile încep să devină 
enervante? 

CAPITOLUL 8 
INTRĂ ÎN SCENĂ DOMNUL BORG 


Urc în camera mea şi recitesc cablograma trimisă de 
bătrânul Perriner şi abia acum îmi dau seama, de fapt, de 
tot ceea ce s-a întâmplat. Mă apuc şi dau un telefon la 
American Express şi le dictez o cablogramă urgentă pentru 
Willis Perriner, în care îl anunţ că am primit mesajul său şi 
că sunt încântat de întorsătura pe care au luat-o lucrurile. 
De asemenea, îi mai torn o gogoaşă, conform căreia las 
baltă toată treaba şi o să anunţ eu la Washington acest 
lucru. 

După asta, telefonez la ambasada americană şi îi rog pe 
tipii de acolo să vorbească cu marele meu şef de la 
Washington, pentru a-l informa de urgenţă în privinţa 
cablogramei pe care abia am primit-o şi care mi se pare o 
uriaşă gogoaşă trântită cu obrăznicie în faţa mea. Mai 
adaug că eu, în orice caz, îmi continui treburile pentru care 
am fost trimis aici. 

Vă închipuiţi poate că mesajul bătrânului Perriner m-a 
umplut de încântare, dar nu este deloc aşa, pentru că totul 
corespunde acum tertipurilor folosite de gangsteri când 
organizează câte-o răpire. lată cum devine cazul. Când 
cineva este răpit, rudele dau fuga şi anunţă F.B.l.-ul sau 
poliţia despre cele întâmplate şi cer ca persoana în cauză 
să fie găsită cât de repede. După asta, înainte ca forţele de 
ordine să apuce măcar să înceapă ancheta, aceiaşi oameni 
se reped din nou la poliţie sau la F.B.I., de data asta ca să-şi 
retragă plângerea. Treaba asta are loc pentru că, între 
timp,  răpitorii le-au trimis obişnuita scrisoare de 

ameninţare, însoţită de nota de plată, la care adaugă 
politicos că, în cazul în care poliţia va intra pe fir, persoana 
răpită o să păţească ceva nu prea plăcut şi că nu o să mai 
vadă niciodată lumina zilei. 

Acum sunt convins că Willis Perriner a primit deja 
această scrisoare din partea gangsterilor, în care, în mod 
cert, este ameninţat că, dacă suflă o vorbuliţă copoilor, nu 
îşi va mai vedea niciodată fiul în viaţă. Perriner e îngrozit şi 
atunci îmi trimite imediat cablograma în chestiune, de unde 
eu am dedus imediat că, în urmă cu două zile ela primit 
nota de plată din partea bandei, exact în perioada când eu 
ajungeam la Paris. 

Personal, găsesc că situaţia este extrem de interesantă şi 
asta pentru că, dacă oamenii lui Nakorova şi-au formulat 
deja cererea de răscumpărare către bătrânul Perriner, iar 
Serge era destinatarul banilor, băieţii vor rămâne cu buzele 
umflate, în ceea ce priveşte partea lor din lovele. La ora 
actuală, pe săracul Nakorova nu-l mai interesează 
mărunţişurile astea pământeşti... 

Imi ofer drept răsplată pentru acest intens exerciţiu de 
gândire o ţigară şi obişnuita mea porţie de whisky 
nebotezat. Mă simt un pic stânjenit, deoarece lucrurile au 
început, uşor-uşor, să se urnească din loc. 

Chiar în acest moment sună telefonul. E recepţia 
hotelului, de unde sunt anunţat că un anume domn Zeldar 
se află jos şi îşi manifestă dorinţa de a mă vedea. Le 
răspund să-l trimită sus la mine şi închid. Două minute mai 
târziu, Zeldar intră în camera mea. Nasul său arată mai 
agresiv ca niciodată, dar tipul e surâzător, ca şi cum i-ar 
face o reală plăcere să mă vadă. Sub braţ poartă o servietă 
voluminoasă, care are aerul de a fi burduşită cu terfeloage. 

— Sunteţi foarte punctual, domnule Zeldar, observ eu, 
dar unde este contele? Credeam că veţi veni împreună! 

Işi lasă jos servieta şi-şi scoate pardesiul, după care 
înalţă din umeri: 

— Nu ştiu ce s-ar fi putut întâmpla cu Serge, îmi spune. 
Am trecut pe la el înainte de a veni aici. Am sunat la uşă de 
mai multe ori şi nu mi-a răspuns nimeni, aşa că mi-am 
închipuit că a venit direct la dumneavoastră. 

— Ei bine, vedeţi că nu este încă aici. Dar să trecem la 
altceva. Domnule Zeldar, ar fi mai bine pentru toată lumea 
să jucăm cu cărţile pe faţă, mai ales că acum suntem numai 
noi doi. Dacă mă minţi, să ştii că poţi intra la ananghie şi 
încă foarte rău, îi mai spun eu, arborând un surâs larg de 
băiat bun, după care continuu: 

— La urma urmei, eu nu sunt deloc mulţumit de acest 
domn Serge Nakorova şi cred că tipul este, la urma urmei, 
un pic farseur. Lucrul acesta mă face. In mod natural, să mă 
îndoiesc şi de prietenii lui. Şi, dat fiind că el te consideră 
unul dintre ei... 

Las fraza în suspensie timp de o secundă, după care 
termin: 

— N-aş vrea să fiu grosolan, domnule Zeldar, dar vreau 
să fiu sigur că înţelegi în ce stare de spirit mă aflu la ora 
actuală. 

Îi ofer o ţigară şi îi dau şi foc, după care el se aşează, 
agitându-şi mâinile ca pentru a protesta. 

— AŞ vrea să mă credeţi, domnule Caution, că tot ceea 
ce se întâmplă pe aici este destul de misterios pentru mine. 
Îl cunosc de foarte mult timp pe Serge şi pot să vă spun că 
niciodată persoana lui nu mi-a lăsat vreo impresie proastă, 
în vreun fel sau altul. Îmi doream mult să vă pot dovedi în 
această dimineaţă, cu Serge alături, că el este un om de 
afaceri cu ţinută morală desăvârşită, aflat mai presus de 
orice bănuială cum că ar fi amestecat în această poveste cu 
răpiri, despre care mi-aţi vorbit aseară. 

— Cu atât mai bine, domnule Zeldar, este extrem de 
reconfortant să auzi astfel de lucruri plăcute. Spune-mi, 
atunci, ce crezi despre Edvanne Nakorova? 

El înălţă un pic din umeri. 

— Vă referiţi la sora lui Serge? Găsesc că este o tânără 
absolut fermecătoare - poate puţin cam capricioasă şi 
înclinată să se îndrăgostească prea uşor. 

Mă apucă râsul când aud toate astea. 

— Deci ai pretenţia să mă convingi că habar n-ai că ea 
este, de fapt, soţia lui Serge? 

La asta, ridică mirat ochii către mine. 

— Dar întotdeauna am crezut că este soră-sa, susţine el 
cu încăpățânare. 

— Ei bine, să ştii că nu-i deloc aşa. Edvanne nu este 
rusoaică, ci franţuzoaică, dar vorbeşte curent rusește. 

Nu crâcneşte deloc auzind toate astea, iar eu atac în 
continuare. 

— Spune-mi, te rog, în ce situaţie te-ai afla dumneata, 
dacă Nakorova s-ar hotărî brusc să-şi întrerupă total 
afacerile? 

— Cred că nu înţeleg prea bine ce vreţi să spuneţi 
domnule Caution, face tipul. Ce vreţi să spuneţi cu asta? 

Hohotesc din nou. 

— Că Serge a abandonat afacerile pentru totdeauna, 
deoarece a dat colţul. Cineva l-a otrăvit în cursul nopţii. 
Bun, poţi acum să-mi spui în ce situaţie se află afacerile lui? 

Mă priveşte tâmp, cu gura larg căscată. 

— Din acest motiv foarte simplu nu a putut să răspundă 
mai devreme la sonerie, îi mai arunc eu, cu un surâs 
răutăcios. 

Zeldar mă priveşte fără a-mi răspunde, după care ia de 
jos servieta lui din piele şi o desface. Tot examinându-l 
atent, constat că o parte dintre degetele mâinii stângi sunt 
tepene şi că nu poate să le îndoaie complet. Sunt probabil 
paralizate şi bănuiesc că tipul ăsta a primit odată un glonţ 
în plin pumn, iar nervii degetelor au fost secţionaţi. 

După câteva secunde, rupe tăcerea: 

— In principiu, s-ar părea că întâlnirea noastră este lipsită 
de utilitate, după cele ce mi-aţi spus mai înainte. 

Tind să cred că flăcăul ăsta nu joacă teatru în faţa mea şi 
se pare că este într-adevăr stupefiat de ceea ce a auzit de 
la mine. Aproape că se poate vedea că încearcă să-şi pună 
creierul în funcţiune, pentru a înţelege ce se petrece în jurul 
lui. 

— Ba nu, dacă nu se văd nici un fel de alte 
inconveniente, putem să discutăm în continuare şi în 
absenţa lui. 

Reflectez timp de o secundă, apoi reiau: 

— In ceea ce mă priveşte şi sigur în ceea ce priveşte 
poliţia franceză, Nakorova era un suspect, iar faptul că el şi 
cu Edvanne au murit, nu schimbă cu nimic atitudinea faţă 
de persoana sa. Banda lui lucrează în continuare pentru el 
şi acest lucru mă interesează la ora actuală cel mai mult. 
Poate că dumneata poţi să-mi dai o serie de detalii în 
privinţa poziţiei sociale pe care o ocupă Nakorova, poziţie 
de care eraţi amândoi atât de mândri? 

— Cu cea mai mare plăcere şi ţin să vă asigur, domnule 
Caution, că, în ceea ce mă priveşte, sunt de acord cu orice 
anchetă asupra tuturor informaţiilor pe care vi le voi oferi. 
Inainte de toate, vă rog să vă uitaţi puţin la hârtiile astea, 
mai spune Zeldar şi scoate un teanc de acte pe care îl 
aşează pe masă. Mă apuc să le răsfoiesc, în timp ce el îşi 
trage un scaun lângă mine şi îmi dă explicaţii pentru fiecare 
document în parte. 

Nu vă mai obosesc cu prea multe amănunte, dar tot ce 
pot să vă spun în câteva cuvinte este că am văzut un 
certificat de înmatriculare eliberat în Zurich, pe numele 
firmei Gloydas, Nakorova şi Haal, un act perfect legal. 
Această firmă, potrivit certificatului, a fost înregistrată în 
urmă cu doi ani, iar capitalul ei în franci elveţieni 
echivalează cu circa 200.000 de dolari. De asemenea, îmi 
pică sub ochi şi certificatul de înregistrare al unei sucursale 
a acestei firme, în oraşul olandez Delfzyl. 

O serie de borderouri sunt ataşate acestor certificate, 

rezumând foarte clar afacerile derulate de către firmă în 
perioada ultimelor optsprezece luni şi se pare că cifra de 
afaceri este destul de mare. 

Extrasele de cont eliberate de Banca Olandei şi de cea a 
Elveţiei sunt scoase şi ele la iveală de către Zeldar. Ele 
acoperă o perioadă de timp destul de lungă ca eu să îmi 
dau seama de aici că firma face parte din categoria celor de 
mâna întâi. 

Totuşi, detaliile astea nu dovedesc decât că Nakorova era 
un tip care câştiga destul de bine şi că avea veniturile 
asigurate de o firmă al cărei co-patron era, dar toate astea 
nu arată că el n-ar fi intenţionat să extorcheze prin şantaj 
două milioane de dolari de la papă Perriner. Se ştie că 
niciodată pe acest pământ nu ai atâţia bani câţi vrei... 

Îmi scot carneţelul şi îmi notez câteva amănunte din 
toate hârţoagele pe care le văd, după care îl anunţ pe 
Zeldar că, în ceea ce mă priveşte, totul este O.K. 

— Nu uitaţi, domnule Caution, să verificaţi tot ceea ce v- 
aţi notat din aceste acte. V-ar veni mai uşor să faceţi 
această treabă dacă apelaţi la consulatul american şi la cel 
francez din Zurich şi din Delfzyl. Nu am nimic de ascuns, 
mai spune Zeldar, după care coboară puţin vocea: 

— Şi mai sunt sigur că Serge, nefericitul meu prieten şi 
patron, nu a avut nici el nimic de ascuns. 

li răspund că mă simt mulţumit de ceea ce am văzut şi că 
îmi pare rău că l-am pus în această situaţie delicată. 

Ridicându-se de pe scaun, Zeldar îmi întinde mâna şi-mi 
spune: 

— La revedere, domnule Caution. Poate că ne vom mai 
întâlni într-o zi. : 

— Poate că da, de ce, nu, la urma urmei? In aşteptarea 
acelui moment plăcut, pot să îţi mai pun o întrebare, 
personală, de această dată? Acum câteva minute mă uitam 
la mâna dumitale stângă şi mi s-a părut că este paralizată. 
Este din cauza unei răni provocate de gloanţe? 

Surâde încurcat. 

— Da. Un accident de acum doi ani, pe un poligon de tir. 
Un nerv a fost atins şi nu mai pot folosi o parte dintre 
degete, dar nu mă afectează prea mult. 

Imi iau atunci o mutră cât se poate de prietenoasă şi îi 
comunic că sunt cât se poate de mulţumit, adăugând cu 
vocea mea cea mai cordială: 

— N-aş vrea să vă rețin mai mult decât trebuie, domnule 
Zeldar. Mă gândesc că cel mai bun lucru care-l aveţi de 
făcut acum este să mergeţi la Siguranţă, ca să discutaţi cu 
un vechi prieten de-al meu, domnul Felix Erouard. Aş dori 
să-i comunicaţi lui numele şi adresele celor două firme ale 
lui Nakorova, pentru că el va putea face verificările 
necesare mai repede decât mine, iar dacă dânsul spune că 
totul este O.K., eu voi considera această poveste drept 
încheiată, în ceea ce priveşte persoana dumneavoastră. 

Zeldar îmi răspunde că acest lucru e foarte drăguţ din 
partea mea şi că se va duce mâine dimineaţă să-l vadă pe 
Erouard. Imi mai mulţumeşte încă o dată, după care îşi 
umflă gentoiul şi o şterge. 

Abia iese el din cameră, că telefonul şi începu să 
zbârnâie. Este Briquet, care mă anunţă că Juanella a ieşit 
din hotelul Saint-Anne în urmă cu un sfert de oră şi că se 
află acum la coafor şi-şi ondulează părul. Îi mulţumesc şi-i 
amintesc să nu o scape din ochi pe această mimoză, după 
care mă arunc într-un taxi şi mă duc glonţ la hotelul 
Juanellei. Îi arăt recepţionerului legitimaţia de poliţie şi îi 
şoptesc că aş vrea să arunc un ochi prin apartamentul 
doamnei Rillwater, în timpul absenței dânsei. 

Tipul este de acord şi îmi pasează cheia. lau ascensorul, 
deschid uşa şi intru în salon. Mă uit prin toate mobilele, 
căutând un bileţel sau o scrisoare de la Geraldine, trimisă 
înainte de a pleca spre aeroport, dar nu găsesc nimic, ceea 
ce nu mă încântă deloc, pentru că Juanella este mult prea 
şmecheră ca să piardă hârtii importante din buzunare. 

Îmi vâr niţel nasul şi prin dormitor, unde arunc o privire 
de ansamblu peste toaletă, secretaire şi şemineu, dar nu 
găsesc nimic interesant. Camera se află într-o ordine 
perfectă. 

Tocmai vreau să mă întorc în salon, când aud un zgomot 
din direcţia camerei de baie, a cărei uşă este întredeschisă. 
Timp de o clipă cred că este vorba de o cameristă care face 
curăţenie, după care mă hotărăsc şi mă duc să văd care-i 
treaba. 

Foarte uşor, ocolesc patul şi arunc o privire prin 
deschizătura uşii. La celălalt capăt al camerei de baie se 
află un dulăpior pentru medicamente, agăţat în perete, iar 
în faţa lui văd o femeie care cotrobăie printre sticluţe. Tipa 
stă cu spatele la mine şi încă nu pot să-i văd mutra, dar pot 
să jur cu mâna pe inimă că silueta ei are ceva extraordinar. 
Un nu-ştiu-ce care mă incită să-i văd şi faţa. 

După ce a scos afară din dulap toate sticluţele, tipa se 
apucă să le examineze pe fiecare în parte, punându-le la 
loc. pe măsură ce se lămureşte despre ce e vorba. De 
fiecare dată când le pune în raft, este obligată să se 
întoarcă cu faţa în direcţia mea. Cu această ocazie, mă văd 
nevoit să constat că are capul la fel de reuşit ca şi restul 
corpului. Tipa are părul negru şi un nas mic, bine aşezat 
deasupra unei guriţe care parcă spune că posesoarea ei are 
ceea ce se cheamă caracter. 

Imi spun acum că, după ce i-am văzut figura, o voi putea 
recunoaşte oricând şi că ar fi păcat să o deranjez din 
activitatea ei febrilă. Cu o supleţe pe care aş caracteriza-o, 
fără falsă modestie, drept felină, mă ridic, mă întorc şi 
părăsesc camera şi apoi salonul, îndreptându-mă spre scări. 

Mă opresc direct la recepţie şi îl întreb pe băiatul care 
este acolo dacă a mai urcat cineva în cursul dimineţii în 
apartamentul doamnei Rillwater, dar primesc un răspuns 
nesatisfăcător. A apărut însă ceva care nu era prevăzut în 
program, ceea ce este evident, pentru că dacă uşa Juanellei 

era încuiată cu cheia la venirea mea, e clar că pipiţa din 
baie se dotase cu un şperaclu. 

Mă întorc la hotelul meu şi îmi acord un mic premiu, 
constând într-o obişnuită porţie de patru degete de whisky, 
după care mă arunc într-un fotoliu şi-mi agit un pic creierul, 
ca să văd dacă mai pot scoate ceva din el. 

Până acum, povestea cu cei doi tineri Perriner se 
încâlceşte din ce în ce mai mult. La fiecare cotitură mă 
aşteaptă o nouă posesoare de ochi dulci şi tocuri înalte. 

Măcar dacă una dintre tipe ar fi fost urâtă, treaba m-ar 
mai fi răcorit un pic, pentru că eu cred că sunt mult prea 
multe femei frumoase vârâte în această afacere. Sincer 
vorbind, asta mă cam dă peste cap, deoarece experienţa 
m-a învăţat că o singură femeie face o ploaie de tâmpenii. 
Atunci, printr-o deducție cât se poate de logică, rezultă că 
mai multe femei frumoase nu pot produce decât cel puţin 
un veritabil potop... 


La orele şapte şi jumătate seara, tocmai când eram pe 
cale să servesc cina, tânărul Briquet vine să mă vadă şi să- 
mi dea raportul. Pentru început îmi povesteşte că Erouard a 
aflat unde se găseşte Geraldine, fiindcă la Bourget ea a 
închiriat un avion particular ce pleca spre Anglia, dar 
evident, nu are habar unde ar fi putut ateriza acesta. 

După asta, trecem şi o bârfim niţel şi pe Juanella. leşind 
de la coafor, ea a colindat întâi prin magazine, după care s- 
a dus în cartierul Montmarte, la hotelul Mouton, care este o 
coşmelie nenorocită, după cum reiese din informaţiile 
acestui vrednic flăcău. Briquet îmi mai spune că de mult 
timp poliţia pariziană stă cu ochii pe locanda asta, deoarece 
este frecventată de diverşi tipi din lumea interlopă. Tânărul 
îmi zice apoi că a văzut-o pe Juanella intrând în hotel şi a 
aşteptat-o afară, până şi-a terminat tipa treburile şi a 

plecat. După asta a intrat şi el înăuntru şi l-a luat la 
întrebări pe patron, care are diverse probleme cu poliţia iar 
ăsta i-a povestit că Juanella l-a căutat pe un american pe 
nume Borg, care este un distins oaspete al casei. Se pare 
că mimoza noastră era cam al dracului de nerăbdătoare să- 
| întâlnească pe acest individ, dar tipul nu se afla în cameră. 
Era plecat prin oraş şi lăsase vorba la recepţie că se va 
întoarce pe la unsprezece şi jumătate. Atunci tipa noastră i- 
a spus patronului că o să revină ea ca să stea de vorbă cu 
prietenul ei american. 

În fine, Briquet i-a mai lăsat vorba patronului că, în 
interesul sănătăţii lui, cel mai bine ar fi să-şi ţină gura cât 
se poate de mult, iar ăsta a dat asigurări că un peşte ar 
vorbi mai mult decât el. 

Îl felicit pe Briquet pentru trebuşoara asta. Acum, dacă 
ştiu ce vrea de fapt Juanella de la Borg, în mod cert voi 
apuca să intru pe pista cea bună. li mai cer lui Briquet să îl 
prevină pe Erouard că i l-am trimis pe cap pe amicul Zeldar 
şi că nu e nevoie să ceară informaţii de la Zurich sau 
Delfzyl, pentru simplul motiv că, dacă există ceva necurat 
în afacerile lui Nakorova, treaba este atât de bine 
camuflată, încât consulii de acolo n-ar face decât să toarne 
puţin gaz peste foc. 

Dacă Zeldar e o lichea şi pariez oricând că asta şi este, el 
îşi va închipui că eu mă mulţumesc cu aceste rapoarte 
superficiale, iar aici este punctul în care va lua teapa. 
Lemmy nu e însă un flăcău aşa de fraier, domnu' Zeldar, iar 
scopul lui este să te adoarmă un pic, pentru ca să-şi poată 
vedea mai bine de treburile lui. 

l-am spus deci lui Erouard să nu întreprindă nimic în 
privinţa consulilor francezi de la Delfzyl şi Zurich, dar să-i 
spună lui Zeldar că a făcut toate demersurile necesare şi că 
acesta să revină peste două sau trei zile, ca să fie martor la 
ceea ce se comunică de acolo. lar când Zeldar va reveni, 
Erouard îl va anunţa că rapoartele sunt cum nu se poate 

mai bune şi că totul este perfect. 

După ce l-am dăscălit bine de tot pe junele Briquet, îi ofer 
un whisky fără sifon, la care el se simte fericit şi mă 
părăseşte, ducându-se plin de voioşie pentru a-i raporta lui 
Erouard. Cât despre mine, ca să mai îmi schimb un pic 
ideile, mă duc glonţ la recepţie unde am reperat o 
frumoasă păpuşică blondă, căreia încep să-i torn la ureche 
o grămadă de prostii. 

Tipa râde foarte mult, deşi nu cred că pricepe mare lucru 
din tot ce îi îndrug eu, chestie care n-are mare importanţă. 
Pentru că păpuşica asta are dinţi foarte frumoşi care se văd 
bine când râde. Are, în plus, un pieptuleţ şi mai frumos, 
care nu se vede, dar se ghiceşte. 


Ceasul arată ora unsprezece şi un sfert când cobor din 
taxi în capătul străzii, pentru că m-am hotărât să merg 
restul drumului pe jos. 

Această coşmelie, pompos denumită „Hotel Mouton”, i-ar 
da fiori de groază oricărui individ mai slab de înger care s-ar 
rătăci prin împrejurimi. Locul este întunecos ca un mormânt 
şi miroase de parcă romanii lui lulius Cezar, grăbindu-se să 
părăsească oraşul Lutece, s-au apucat să prepare otravă pe 
care au vărsat-o aici. 

Tot orbecăind, ajung într-un fel de birou unde zace tolănit 
într-un fotoliu un tip gras şi vulgar. Mă legitimez şi îi aduc 
aminte de vizita lui Briquet, după care îi spun că dama cu 
pricina nu va întârzia să vină şi că ar fi bine pentru el să mă 
ducă într-un loc de unde l-aş putea vedea pe Borg, fără a fi 
însă văzut de acesta. 

Grasul aprobă şi zice că totul se va aranja. Borg o va 
primi pe tipa în camera lui, dar în încăperea alăturată, unde 
voi sta eu, e făcută o gaură în zid, prin care se poate vedea 
tot ceea ce se petrece dincolo. Când îl întreb cum se face 

că are gaura aia în zid, el îmi răspunde că viaţa e foarte 
grea şi că astăzi sunt necesare mai multe mijloace de a-ţi 
câştiga existenţa după care mă conduce la etaj, în camera 
cu pricina. Imi arată unde e făcută gaura în perete şi apoi 
se cară. 

Mă aşez pe pat, fumez şi încep să cuget adânc la 
existenţa fiinţei umane pe pământ, în general, şi la propria- 
mi existenţă, în particular. Îmi spun pentru a nu ştiu câta 
oară că neîndurătorul destin se foloseşte de mine în scopuri 
atât de vulgare, când eu am o natură poetică, la urma 
urmei. Tocmai când reflectam mai cu foc, aud uşa de 
dincolo trântindu-se. Îmi lipesc ochiul de gaură, exact în 
momentul în care tipul aprinde lumina în cameră, iar eu mă 
ciupesc zdravăn, ca să nu trag un urlet, când văd cine a 
intrat în încăperea alăturată. Acest domn Borg este un 
vechi cunoscut de-al meu, pe care nu-l mai văzusem de o 
lungă bucată de vreme, deşi nu mă pot lăuda că îmi era 
foarte tare dor de el. 

Freddy Borg este chiriaşul odăii de alături. Acelaşi Borg 
care în '32 l-a răpit pe tânărul Framer, fiind ajutat în 
această ocupaţie utilă de Johnny Landera. Mă simt tare 
uşurat acum, pentru că, în fine, s-a aprins o lumină în capul 
meu. Am impresia că şi acest flăcău e legat, într-un fel sau 
altul, de răpirea lui Buddy Perriner. 

Uşa camerei lui se deschide din nou şi intră patronul, 
care spune câteva cuvinte, la care Borg face semn din cap 
că da. Tipul se cară şi două minute mai târziu, uşa se 
deschide din nou, iar în încăpere păşeşte - ghiciţi cine - 
madam Juanella. Intră şi închide uşa în urma ei, iar Borg se 
aşează pe pat şi aşteaptă. Când îl văd, mi se pare că esteo 
gorilă de treabă, mai ales când râde sau face bancuri. 

Juanella începe să-i dea cu gura, iar eu crăp de ciudă în 
camera mea, pentru că nu pot să aud ce spune. Totuşi, 
după cum dă din mâini ca o bezmetică, pricep că vrea să-l 
convingă pe maimuţoiul ăsta să facă ceva. Borg însă nu 

prea pare foarte încântat de propunerea ei şi se ridică în 
picioare. E agitat şi gesticulează şi el vehement. 

După asta, văzând că nu ţine figura, dama noastră 
încearcă altceva. Incepe să surâdă mieros, îşi deschide 
poşeta şi scoate un pachet de bancnote, pe care îl flutură în 
faţa lui Borg. 

Ochii individului par gata să-i iasă din orbite şi se apropie 
de tipă. Râd de unul singur când îl văd cum arată, pentru că 
realizez perfect că el speră să o facă pe Juanella să se 
întindă puţin, semn clar că nu ştie cu cine are de-a face. 
Oricum, tipa are nervii foarte puternici. 

Evident că am dreptate, pentru că atunci când taurul 
ăsta comunal ajunge lângă ea, tipa se ridică şi scoate din 
poşetă o pocnitoare de calibru redus, pe care o propteşte 
cu un gest delicat de burta lui Borg. 

Nedumerit de atitudinea necooperantă manifestată de 
tipă, Borg, ridică din umeri şi se dă încet înapoi, aşezându- 
se din nou pe pat. Intre timp, Juanella scoate o ţigară din 
poşetă, o aprinde şi începe să-i facă din nou propuneri, dar 
băiatul dă semne că nu prea are chef să fie convins. 

Până la urmă, Juanella renunţă. Văd, după mutra pe care 
o arborează, că treaba s-a împuţit rău de tot şi că manevra 
ei nu a reuşit. Işi strânge pachetul de marafeţi, îl îndeasă în 
poşetă şi se duce până în faţa uşii, de unde se întoarce din 
nou şi mai spune ceva. Borg face din cap că nu, ea ridică 
din umeri şi iese din cameră, cu un aer descurajat. După ce 
uşa se închide, îi aud paşii în timp ce se îndepărtează. 

Ei, şi-acum este rândul meu! 

les pe coridor în vârful picioarelor şi merg până în faţa 
uşii lui Borg, pe care o deschid brusc şi dau buzna în 
interior. Tipul sare de pe patul pe care încă zăcea tolănit şi 
se holbează la mine, cu ochii cât cepele. 

— lisuse, tu eşti, Caution? răcneşte el şi-mi zâmbeşte cu 
o gură până la urechi. 

Nu spun nimic şi mă aşez pe un scaun în faţa lui. 

— Ascultă-mă, Freddy! Tu şi cu mine ne cunoaştem de o 
groază de vreme. Ne-am mai întâlnit de multe ori, în 
diverse situaţii, aşa că poţi să mă asculţi un pic, pentru că 
îţi voi spune o mică fabulă. Este vorba despre două 
broscuţe, dintre care una voia să o facă pe cealaltă să 
vorbească, dar a doua nu accepta deloc. Şi atunci, prima 
broscuţă a devenit supărăcioasă şi a sărit pe cealaltă. 

Îi arunc un surâs tandru şi continui: 

— Sau poate că ştii şi singur sfârşitul basmului, Freddy? 

Borg ridică din umeri şi se întinde din nou pe pat. Trebuie 
să ştiţi că acest tip nu se intimidează niciodată, pentru că 
este un dur dintre cei mai duri. 

— Mută-ţi gândul, îmi aruncă el. Aici nu suntem în 
America, aşa că du-te de aici, băi sticlete. N-am nimic de 
ciripit iar tu nu mă ai cu nimic la mână, aşa că ia-ţi valea 
cât mai repede! 

— O.K., malacule, i-o întorc eu. Dacă-i pe-aşa, mai bine 
ieşim împreună, pentru că jos te aşteaptă o dubă a poliţiei. 
Cobori de bună voie, fără să mai faci gălăgie, sau le spun 
eu să urce? 

Ochii i se bulbucă, gata să-i iasă din cap. 

— Ce tot minţi acolo? urlă el la mine. Încerci să mă 
şantajezi şi eu... 

— Toate astea o să le ciripeşti la comisariat, Borg, i-o 
retez eu. Hai, dă-i drumul pe scări sau îi chem aici pe băieţi! 

Imi spune ceva de dulce, după care se ridică şi se 
îndreaptă spre uşa. Politicos cum mă ştiu, îi deschid uşa, ca 
să poată ieşi. Când trece prin faţa mea, îi articulez o 
lovitură, în zona gâtului, atât de tare încât cred că ar fi 
omorât şi un bou. Cade, dar se ridică imediat şi-mi 
expediază un şut pe care, dacă l-aş fi primit, în josul 
contului meu ar fi scris cu majuscule „lichidat”. Noroc că 
mă trag într-o parte şi apuc scaunul, pe care i-l fac guler, 
ceea ce-l opreşte exact o singură secundă, apoi se reculege 
şi se aruncă din nou spre mine, având un aer de taur 


127 


înfuriat. 

Încearcă să îmi ţintească direct picioarele, dar mai iute 
decât el, îi trag un şut în plin obraz, lucru care-l face să urle 
cât îl ţin plămânii. Încearcă să facă un salt înapoi, dar mă 
înfig în el şi îi mai trag una drept în mijlocul feţei, terminând 
acest mic meniu cu un croşeu în plin stomac. Încearcă şi el 
o lovitură savantă cu piciorul, dar ratează. Profit de ocazie 
şi îi mai trag un şut în gură. Răcnetul lui se aude, cred, 
până la Washington, după care se încovoaie, iar eu îi sar în 
cap. 

Toate lucrurile ar fi mers mai bine, dacă individul ăsta nu 
ar fi mâncat ceapă înainte, pentru că gura lui pute înfiorător 
şi simt cum mă cuprinde ameţeala. Il apuc acum de ţeastă 
şi îl izbesc atât de tare de podeaua camerei, încât mi-e 
teamă, pe moment, că s-ar putea ca mutra lui să perforeze 
planşeul şi să ajungă în camera de la etajul de dedesubt. Se 
pare că acest tratament uman nu prea-i place, iar reacţia 
sa la el este proastă, în sensul că îşi îndoaie genunchii şi 
încearcă să mă lovească în burtă, cu forţa cu care ar fi 
dărâmat un zid. Mă dau un pic înapoi şi începe să mi se 
facă silă de acest individ... 

Profită de prilej şi se ridică, încercând să-mi plaseze în 
plină figură o lovitură care ar fi trimis în căruciorul cu rotile 
o groază de damicele smiorcăite din care numai eu cunosc 
o mulţime, dar nu mă nimereşte, pentru că nu prea mai 
vede bine ce-i în jur. 

În timp ce şi eu încerc, la rândul meu, să mă adun într-o 
formă mai mult sau mai puţin umană, el se agaţă de 
chiuvetă, de unde înhaţă o sticlă plină. Dacă mă loveşte cu 
chestia aia, pot să spun clar adio viaţă, adio fetiţe dulci! 

În momentul când îndreaptă ameninţător sticla plină spre 
persoana mea, mă las să cad pe spate şi îi prind picioarele 
într-un foarfece japonez, care-l aruncă direct pe jos. Mă 
ridic într-un cot şi, în clipa în care încearcă şi el acelaşi 
lucru, îi articulez un pumn în plin obraz, după care, pentru 

siguranţă, mai repet de două ori acest tratament curativ. 
Apoi mă ridic în picioare şi îl salt şi pe el. Se clatină rău de 
tot şi are o mutră visătoare. 

Mă dau un pas înapoi, îmi aleg o postură convenabilă şi îi 
aplic un narcotic în plină figură. Lovitura este atât de 
puternică, încât o clipă mă tem că i se va dezlipi capul de 
trunchi. 

lau şi eu acum o mică pauză, căci individul a leşinat niţel. 
Mă aşez pe pat, ca să răsuflu după atâta treabă. Deodată, 
se aude cineva bătând la uşă. Este patronul, care-l priveşte 
aiurit pe Borg şi-mi zice: 

— Am crezut că m-aţi chemat. Mi s-a părut că am auzit 
soneria... 

— Nu, eu şi cu amicul meu tocmai am repetat împreună 
un nou stil de dans. Dar pentru că tot ai venit, ai putea să- 
mi aduci o sticlă de coniac, ţigări şi nişte pahare. 

— Prea bine, încuviinţează el. Vin imediat. 

Vărs sticla cu apă pe Borg, care deschide ochii şi mă 
priveşte, după care îşi pipăie obrazul. 

— Ura, bătrâne, îl salut eu. Hai să glumim un pic, poate 
te mai refaci! 

— O să te prind eu într-o zi, şuieră el, şi o să vezi ce-o să- 
ţi fac atunci... 

Şi îmi spune, dându-mi toate detaliile într-un mod foarte 
deplasat. Şi să ştiţi că tipul e cunoscut printre cei din jurul 
său pentru stilul lui de descriere extrem de dezagreabil. 

Mă duc la el, îl apuc de umeri, după care îl trântesc pe jos 
şi îi mai aplic un tratament. 

— Odihneşte-te un pic, spun eu când termin, pentru că 
va trebui să ciripeşti şi încă multe. Dacă vorbeşti, vei primi 
țigări şi o gură de coniac şi, în plus, n-o să mă mai amuz, 
deformându-ţi mutra. Dacă nu eşti de acord, reluăm 
şedinţa. Ei, te-ai hotărât? 

Imi spune că da, după care se aude cineva la uşă. Mă duc 
şi deschid. 

Patronul apare în prag cu coniac şi ţigări, pe care îi spun 
să le treacă în contul lui Borg. 

Îmi torn un pahar plin. 

— Şi, mie nu? întreabă Borg. Nu-mi dai nimic, pui de lele 
ce eşti? 

— Ba da. O să primeşti ceva, care să te facă să-ţi intre 
bine în cap că nu poţi să mi te adresezi în halul ăsta de 
nepoliteţe. Maică-mea a fost o cucoană serioasă şi am toate 
motivele să cred că ea s-a măritat cu taică-meu cu două 
luni înainte de naşterea mea. Şi acum o să mă apuc să-ți 
mut nasul pe partea cealaltă a căpăţânii, drept pedeapsă, 
pentru vocabularul pe care îţi permiţi să-l foloseşti când 
conversezi cu mine. 

— Las-o moartă, face el speriat. Ziceam şi eu aşa în 
glumă. Cum s-ar spune, am făcut şi eu o figură de stil. 

Nu prea ştiu ce să spun şi mă tot întreb dacă nu cumva 
ultima chestie n-a fost din nou o insultă. Ca să fiu însă cu 
conştiinţa împăcată, îi mai ard un pumn, aşa, de control, 
încât leşină pe loc. 

Între timp, profit de linişte şi mă apuc să mă ocup de 
sticlă. Când Borg o să se scoale, am să-l ascult vorbind. 

CAPITOLUL 9 
O ÎNTÂLNIRE AGREABILĂ 


Este aproape două dimineaţa când îmi închei conturile cu 
junele Borg. Inima mea sângerează de milă pentru bietul 
băiat, care se deplasase special, sărăcuţul, tocmai până la 
Paris, ca să încaseze o groază de marafeţi ce i se cuveneau, 
după cum crede el, pentru munca depusă în răpirea lui 
Buddy Perriner. Şi amărâtul, în loc să primească vreun ban, 
a încasat o ţeapă de mâna-ntăi. 

Inainte de a mă căra, îi ţin acestui flăcău un mic discurs 
în care îl sfătuiesc prieteneşte să nu se roiască din hotel 
până când mutra lui nu îşi va fi recăpătat aparenţa 
normală, pentru a nu speria trecătorii de pe stradă, iar când 
va pleca, să se ducă ţintă la New York, ţinându-şi gura faţă 
de persoanele din jur, interesate în destăinuirile lui. Îi 
promit că în cazul în care aud că un singur cuvinţel a făcut 
aripioare din orificiul său bucal, înainte ca el să părăsească 
Franţa, voi avea grijă să ajungă să-şi petreacă restul zilelor 
spărgând piatră de caldarâm la închisoarea din Alcatraz. 

Mi se pare că ultimul argument îi face o impresie extrem 
de puternică şi nici nu-mi pot închipui cumva că Borg va 
încerca acum să-mi mai complice existenţa. Recomandările 
mele au drept scop să-l împiedice pe acest individ să 
încerce să-l contacteze pe Nakorova, căci nu vreau să se 
ştie că acesta a dat colţul, deoarece am mirosit că Borg n-a 
lucrat de unul singur. Borg este un adevărat dur, dar 
creieraşul său un pic cam rahitic. Nakorova nu era fraier şi 
s-a prins de chestiune, punându-l pe gagiu să conducă el 
toată operaţiunea, 

Totuşi, eu nu l-am întrebat de treburile astea pe Borg, 
pentru că mai curând s-ar fi lăsat tăiat cu cuțitul decât să- 
mi spună vreo vorbuliţă. Evident că individul e o lepră, dar 
în niciun caz nu este un turnător. Chiar dacă l-aş fi picat cu 
ceară, pot să jur că nu aş fi izbutit să smulg ceva de la el. 

În orice caz, din momentul în care Borg a găsit 
posibilitatea să vină aici pentru a încerca să-şi ia partea de 
bani, am tot dreptul să cred că şi un altul ar putea proceda 
în mod identic, exact ce mă interesează. 

Îi urez deci bună seara goriloiului şi îi reamintesc de 
sfatul meu de a nu ieşi din hotel decât când se va hotărî să 
ia vaporul spre casă. Când plec, sigur că l-am convins de 
ceea ce trebuie să facă în viitorul apropiat, tocmai se 
străduia să dea pe gât cele câteva picături de coniac pe 
care m-am milostivit să i le las pe fundul sticlei. 

Ajuns afară, găsesc un taxi liber şi mă duc la hotelul 
Saint-Anne. Portarul de noapte îi trimte o sârmă Juanellei, 
ca să o întrebe dacă pot să mă înfiinţez la ea în cameră, la 
care tipa zice că da şi că să urc imediat. 

Râd în sinea mea, pentru că am impresia că s-ar putea ca 
damicela asta să aibă nevoie să fie consolată, deoarece nu 
prea i-au ieşit pasienţele în Montmartre. Când intru în salon, 
remarc din prima secundă că tipa a cam dat apă la şoricei. 
Câteva meşe de păr i-au alunecat pe gât - ceea ce, pentru 
cine o cunoaşte, este aproape de necrezut - iar ochii îi sunt 
încercănaţi. 

— Bună, păpuşico, ai moralul la pământ? îi arunc eu din 
prag, în semn de bun venit. Hai-hai, ia viaţa aşa cum este şi 
primul lucru pe care îl ai de făcut este să-i torni lui Lemmy 
un pahar cu whisky. Şi aminteşte-ţi că, prima dată când vei 
încerca să-mi mai tragi o ţeapă, ziua Judecăţii de Apoi va fi 
un fel de glumă bună, pe lângă pedeapsa pe care am să ţi-o 
aplic. 

Juanella înalţă din umeri. 

— Nu mai fac nimic, îmi zice moale. M-am lăsat de 

prostii. 

Caută o sticlă şi îmi umple un pahar, îmi aduce şi o 
ţigară, după care se lasă să cadă sfârşită pe un scaun. 

— Deci, drăguţul meu, ce vânt te aduce pe la mine? îmi 
aruncă. 

— Am venit să discutăm, frumoaso. Ca să-ţi dovedesc 
însă că nu glumesc deloc, o să-ţi spun înainte câteva 
lucruri. Noaptea asta i-ai făcut o vizită lui Borg, încercând 
să-l cumperi ca să-ţi spună unde este Buddy Perriner, dar 
flăcăul n-a suflat nimic. De altfel, tipul nici nu ştie nimic din 
toate treburile care s-au mai întâmplat pe urmă. 

Auzind asta, Juanella rămâne stană de piatră. 

— Eram în camera alăturată, îi explic eu. Acest hotel 
Mouton face parte din categoria acelor locuri dulci unde 
sunt găuri în pereţi. După ce te-ai topit tu, am avut şieuo 
mică discuţie, la rândul meu, cu Borg, dar argumentele au 
fost mai puternice decât ale tale. 

— Aş vrea să o văd şi pe asta, îmi replică ea cu răceală. 
Sper că măcar l-ai pocnit bine. 

— L-am pocnit şi l-am răspocnit, dar asta numai pentru 
că mi-a zis că sunt un bastard. 

— Nu mi-am închipuit niciodată că ai putea fi atât de 
clarvăzător, face ea cu un aer visător. Intotdeauna te-am 
considerat ca un copil al amorului, ca să mă exprim aşa. 
Desigur, nu-ţi trebuie decât o mică chestie ca asta ca să te 
apuci să mă faci extraplat, dacă, bineînţeles, ţi-ai dori aşa 
ceva. 

— Ascultă-mă,  scumpeteo. Eşti o păpuşică foarte 
drăguță, geometria ta este senzaţională şi ai un 
temperament forte... 

— Şi la ce-mi folosesc lucrurile astea când este vorba de 
tine? mi-o taie ea, strigând de-a binelea. Ar fi trebuit să fi 
eschimos la viaţa ta, pentru că sunt convinsă că niciodată 
nu ai fi încercat să afli dacă port jartiere sau dacă chiloţii mi 
s-au lipit de fese ori nu. Ai fi fost atât de rece, încât nici nu 

ai fi avut cum să fii aşa de curios. 

— Juanella, eşti nedreaptă. Ştii prea bine că mi-am impus 
o regulă clară: aceea de a nu amesteca niciodată 
sentimentele cu problemele profesionale. 

— Prostii, ripostează ea. Pentru fiecare dată când 
problemele tale profesionale te-au împiedicat să-ţi faci 
lipeala cu vreo gagicuţă, eu mă angajez să-mi desenez câte 
trei zvastici pe chiloţi şi să declar război în Europa, anunţă 
ea, după care îşi ia un aer bosumflat. 

— Eu niciodată nu am noroc, se plânge. De doi ani tot 
încerc să te seduc, iar pe tine treaba asta te încântă la fel 
de mult ca şi cum picioarele mele ar fi făcute din carton 
ondulat şi niciodată până acum tu nu ai încercat să verifici 
dacă treaba asta e adevărată sau nu. 

Işi aprinde o ţigară. 

— Deci, ce anume nu-ţi convine? mă întreabă provocator. 

Suflu un colăcel perfect de fum şi o privesc prin el. 

— Bănuiesc, arunc la întâmplare, că habar n-ai pe unde 
îşi petrece timpul prietena ta Geraldine, nu-i aşa? 

— Aşa este. Tot ce ştiu este că nu mai locuieşte la hotelul 
ei şi-mi vine să turbez numai când mă gândesc la treaba 
asta. 

— Şi pe mine mă enervează, o aprob eu. 

Trag un gât de whisky şi suspin. 

— Mai sunt pe lume şi nopţi dintr-astea, în care totul 
merge de-a-ndoaselea. Mai am o mică surpriză pentru tine: 
Serge şi cu Edvanne au dat împreună colţul. Au murit 
otrăviţi. 

Juanella nu zice nimic, ci se duce la măsuţa cu băuturi şi- 
şi toarnă o porţie zdravănă de whisky, după care 
răbufneşte. 

— Uneori, îmi aruncă ea cu o voce joasă, mă întreb dacă 
nu cumva mă consideri cretină. Ce gogoşi încerci să-mi 
plasezi tu aici? Că ăştia doi s-au hotărât dintr-o dată să ne 
părăsească, pentru a se duce într-o lume mai bună? 


134 


— Şi totuşi, ăsta este adevărul curat, susţin eu, cu o voce 
indiferentă. 

Juanella se lasă să alunece în fotoliu. 

— Care-i treaba aici? Lemmy, spune-mi, te rog ce s-a 
întâmplat cu ei? 

— O groază de lucruri. Noaptea trecută, pe când mă 
aflam la „Cafeneaua cazacilor”, Edvanne mi-a dat un 
bileţel, în care îmi scria că vrea să se întâlnească cu mine 
ca să vorbim. Am impresia că era înspăimântată de ceva 
îngrozitor. M-am dus la apartamentul ei şi am aşteptat-o 
acolo, aşa cum îmi propusese. După ce a venit, am ajuns 
până la urmă să facem un târg. De fapt, ea aproape 
recunoscuse că Nakorova a fost organizatorul răpirii lui 
Buddy Perriner. 

Mă opresc, îmi dreg glasul şi continui: 

— După asta, s-a dus să-l caute pe Serge la el acasă, ca 
să încerce să-l convingă să-mi mărturisească totul. O oră 
mai târziu, când m-am reîntors ca să discut cu ei, amândoi 
erau deja morţi. Edvanne îl otrăvise pe conte, înainte de a 
se sinucide, la rândul ei. 

Juanella scoate un fluierat de mirare. 

— Ce ştii despre această femeie? mă întreabă. Şi oare de 
ce să o fi apucat-o aşa de brusc dorul de a-şi pune singură 
gâtul în lat? 

— Ştiai că ea era soţia lui Serge? o întreb. 

— Nu, dar nimic nu mă mai miră acum. 

— Ei bine, draga mea, aşa stau lucrurile. Edvanne 
Nakorova era franţuzoaică şi era înnebunită după bărbatu- 
său. În mod sigur el i-a făcut ceva groaznic, de vreme ce ea 
a ajuns să-l lichideze. Dar ea l-a dat gata pe Serge. 

— De ce să fi făcut un asemenea gest? întreabă Juanella. 

— Vroia ca Serge să abandoneze afacerea asta cu 
Perrinerii, dar flăcăul nu a vrut să înţeleagă de vorbă bună. 
Pe deasupra, şi-a mai scos la iveală şi pocnitoarea şi a 
ameninţat-o pe Edvanne că o curăţă, dacă îl mai bate la 

cap cu treaba asta. Atunci Edvanne l-a otrăvit, după care s- 
a omorât şi ea. 

— Dar nu mi-ai spus din ce cauză nu erau de acord, 
insista Juanella. 

— Pentru că Serge era rus, iar Edvanne era franţuzoaică. 

— Ei şi? Chestia asta trebuie să se petreacă în rândul 
tuturor cuplurilor în care soţii nu au aceeaşi naţionalitate? 

— Nu întotdeauna, Juanella, dar aici este cazul, spun eu 
şi mă ridic ca să-mi mai torn un păhărel. 

— Ascultă, iubiţel, continui eu, lucrurile încep să se 
impută şi s-ar putea foarte bine să se apropie clipa cea 
mare, aşa că nu mai e cazul să te apuci să bagi şi tu tot 
felul de strâmbe. 

— Lemmy, de fapt, ce vrei tu să ştii? 

— Ei bine, pentru început povesteşte-mi cum se face că 
Willis Perriner s-a pus garant pentru tine faţă de autorităţile 
federale, astfel încât să poţi părăsi teritoriul S.U.A. şi de ce 
ai venit tu aici, fără ca Larvey să ştie unde te afli? 

— E foarte simplu. Eu vroiam să-i trag ţeapa lui Larvey, 
pentru că lucrurile nu mai mergeau cum trebuie între noi. 
După ce el şi cu mine am obţinut o suspendare a pedepsei, 
treburile s-au împuţit rău de tot şi tocmai atunci s-a ivit şi 
ocazia ca eu să pot face rost de ceva bani! 

Se apleacă în direcţia mea şi continuă: 

— Lemmy, ştii pe unde vine în New York barul lui Sam 
Fremmer? 

Îi fac semn că da. 

— Ei bine, am trecut de curând într-o noapte pe-acolo şi 
am auzit nişte chestii interesante, dar care nu-mi erau 
adresate. Era acolo Willie Lodz, ţeapăn de beat, şi-i făcea 
confidente în gura mare unei puicuţe care îl însoțea. Tocmai 
se lăuda că în curând, o să se scalde în bani, că o să ducă o 
viaţă de nabab şi multe alte tâmpenii asemănătoare. 
Printre altele de acelaşi gen, a pronunţat însă şi numele lui 
Borg. ÎI ştii şi tu pe flăcăul ăsta. De câte ori este vorba deo 

răpire în frumoasa noastră ţară, poţi să bagi mâna în foc că 
tipul e amestecat, mai mult sau mai puţin, în afacerea cu 
pricina. Pentru omul ăsta, răpirile au devenit o veritabilă 
pasiune, însuşi scopul existenţei lui. 

Pe moment, nu am acordat nici o atenţie acestor vorbe, 
dar, după ce a mai dat pe gât alte câteva păhărele, Lodz a 
aruncat din el şi numele lui Perriner şi atunci am priceput 
totul. Toată lumea din oraş ştia că Buddy dispăruse de 
acasă cam de multă vreme şi nu se ştia ce s-a întâmplat de 
data asta cu el. Numai eu ştiam însă răspunsul, aşa că m- 
am dus la bătrânul Perriner şi am stat de vorbă cu el. 

— Aha. Şi ce i-ai zis? 

— De la bun început i-am spus că fiul său a fost răpit şi 
că asta era opera unei bande de tipi foarte duri. In plus, l- 
am anunţat că şi eu îi pot fi de folos şi că nu mă interesează 
decât să scot şi eu ceva la toată afacerea asta. l-am mai zis 
că nu-mi este frică de nimeni şi de nimic şi că pot să ajung 
în locuri în care nici păsările cerului nu prea pot ajunge. 

— Ei, ei, nu s-ar spune că te dă afară din casă modestia, 
puicuţo. lar bătrânul Perriner ce-a zis de toate astea? 

— Moşul mi-a vorbit despre Nakorova şi mi-a zis că îl 
bănuia pe Serge de a fi organizatorul din umbră al acestei 
răpiri. El bănuia, de asemenea, că fiică-sa a plecat la Paris 
înnebunită din cauza acestui don Juan, care a atras-o după 
el la Paris. După asta, bătrânul s-a hotărât să mă trimită pe 
mine pe urmele fie-sii, ca să-i spun ei ce am auzit cu 
urechile mele la Fremmer's Bar şi să încerc să-i deschid un 
pic ochii, având, în acelaşi timp, şi grijă ca ea să nu se 
apuce să facă prostii cu Serge. 

— Bănuiesc că tu i-ai spus lui Perriner să nu-mi zică nimic 
despre toate astea, nu-i aşa? 

— Exact, micuțul meu. De la început mi-am dat seama că 
tu o să-mi pui bețe în roate şi speram că o să-ţi mai 
domolesc un pic avântul de a descoperi totul. Aşa l-aş fi 
adus mai aproape de nasul tău pe Buddy Perriner şi, în 

plus, mai scoteam şi eu nişte bani. De altfel, moşul era atât 
de aiurit, încât a acceptat să facă tot ceea ce i-am zis eu. 

Inalţă din umeri, după care îmi spune: 

— Nici nu mă gândeam că noi doi urma să călătorim pe 
acelaşi vapor. Când te-am văzut, în prima zi a călătoriei, mi- 
au venit toţi dracii. l-am trimis o radiogramă Geraldinei, în 
care îi aminteam că sunt în drum spre ea, că vin trimisă din 
partea tatălui ei şi că, dacă doreşte să comunice cu mine, 
să-şi semneze mesajele aşa: „Prietena ta”. Treaba asta o 
aranjasem pentru cazul în care tu izbuteai să pui mâna pe 
radiograme. 

— Ai avut ceva tupeu, frumoasa, mea. Să ştii că putea să 
te coste foarte scump faptul că ai încercat să mă opreşti. In 
fine, acum îmi eşti mult mai utilă decât înainte şi nu mai pot 
spune că-mi stai în drum. la zi-mi, ştii cumva cine a luat 
parte la răpirea propriu-zisă şi cine mai e vârât în toată 
această istorie? 

— Sunt trei tipi, răspunde ea. Borg, Willie Lodz şi o 
doamnă pe care n-am mai văzut-o niciodată în viaţa mea. O 
tipă clasa întâi, să ştii. Ca să-l duci de nas pe Buddy, cel 
mai uşor era să-i arunci o fată în braţe. Se îndrăgostea 
mereu de orice pipiţă care îi ieşea în cale, cu condiţia ca 
respectiva să aibă ochii dulci şi să fie bine făcută. Dama 
asta a fost aleasă special ca să-l atragă pe Buddy în locul în 
care l-au îmbarcat. In fond, treaba a mers foarte uşor 
pentru ei. 

— Poţi să-mi spui, te rog, cum arată persoana asta? o 
întreb. 

Dă din cap că nu. 

— De ce? întreabă ea. E important? 

— Nu ştiu încă, dar mi-ar veni să râd dacă ar fi aceeaşi cu 
tipa care cotrobăia de zor azi-dimineaţă la tine în 
apartament. 

Juanella mă priveşte buimăcită. 

— Da, întăresc eu. Azi-dimineaţă, când tu erai la coafor, 

ţi-am făcut o mică vizită confidențială. Vroiam să verific 
dacă nu cumva Geraldine îţi trimisese aici vreun bileţel 
oarecare, care mi-ar fi indicat locul unde se afla ea acum. 

Juanella nu prea pare mulţumită de aerul meu încântat. 

— În timp ce mă uitam şi eu prin camera ta, am auzit o 
serie de zgomote venind din baie. Uşa era întredeschisă aşa 
că m-am uitat înăuntru prin deschizătură şi am văzut o tipă 
straşnică, ce  răscolea de zor dulăpiorul tău cu 
medicamente. N-am idee ce căuta, aşa că m-am retras 
discret. De aia mă tot întreb dacă nu cumva era dama de 
care-mi vorbeşti tu şi care a lucrat cu Borg şi cu Lodz. 

— Dar ce motiv ar fi avut ea să vină la Paris? 

— Acelaşi ca şi Borg; ca să-şi ia partea din răscumpărare, 
deoarece Nakorova nu putea să îl plătească, atâta vreme 
cât nu încasase niciun ban sau poate, pur şi simplu, le-a 
tras ţeapa. În orice caz, dacă Borg a venit la Paris, nu văd 
niciun motiv ca ceilalţi să nu fi procedat la fel. 

— Asta cam aşa este, încuviinţează Juanella. 

— De acum, Juanella, zic eu, va trebui să joci cum îţi cânt 
eu. 

— De acord cu tine. Ce trebuie să fac? 

— Aş vrea să mă ocup un pic de Zeldar. Mi se pare că şi 
el este legat de afacerea Perriner, dar nu sunt încă foarte 
sigur de lucrul ăsta. Ştii cumva adresa lui din Paris? 

— Da. Alaltăieri seara, când pleca de la „Cafeneaua 
Cazacilor”, a pomenit de faptul că locuieşte într-un 
apartament din blocul Miramar, de pe rue de la Paix. 

Mă uit la ceas. 

— O.K. lată ce ai tu de făcut. Acum e trei fără douăzeci. 
La trei şi un sfert, dai un telefon la Miramar şi ceri să-ţi facă 
legătura cu apartamentul lui Zeldar. li spui personal că ai 
mare nevoie să te întâlneşti cu el şi că trebuie să-i comunici 
ceva important. Zi-i să vină imediat la tine, pentru că 
prezenţa lui aici este indispensabilă. Pe la patru fără un 
sfert, el va fi aici. Între timp, eu voi intra la Grand Hotel, ca 

să fiu aproape de locuinţa lui şi voi aştepta un telefon din 
partea ta. Dacă se decide să vină la tine, mă anunţi 
imediat. 

— Bun. Dacă vine, ce trebuie să-i spun? 

— Orice, nu mă interesează. Povesteşte-i, de pildă, că 
Geraldine a dispărut şi că treaba asta te scoate din minţi. 
Spune-i ceva şi despre Serge şi Edvanne, însă fi atentă să 
nu te scapi cumva şi să-i arăţi că ştii că Nakorova este 
mort. Lasă-l să creadă că tu eşti din gaşca lui Borg şi că eşti 
şi tu vârâtă în răpirea lui Boddy. Este interesant de urmărit 
modul cum va reacţiona el. In orice caz, cel mai important 
lucru este să-l ţii de vorbă aici cât mai mult timp, ai 
priceput? 

Imi spune că da şi, când dau să plec, îmi zice: 

— Ei, Lemmy! Ce câştig eu că-ţi servesc drept asistentă? 
Nu ştii să dai la plecare bună seara, ca un om bine-crescut? 

Mă întorc spre ea şi o îmbrăţişez, iar ea îşi încolăceşte 
braţele în jurul gâtului meu şi îmi oferă gura cu buzele 
fremătânde. Tot ce pot să vă spun este că păpuşica asta 
are pasiunea răzbunării! 

Când îmi dezlipesc buzele de ale ei, se produce un 
zgomot ca cel făcut când ridici o ventuză de pe pieptul lui 
bunicu-meu, atunci când e răcit. 

Juanella îmi spune cu o voce slabă: 

— lubitule, tu ai ceva care este numai al tău. Deşi eşti la 
fel de rece ca şi cum te-ai fi născut la Polul Sud, ai o tehnică 
extraordinară. 

Işi îndreaptă câteva şuviţe de păr, după care îmi zice: 

— Să nu-ţi faci nici-o grijă, micuţule, îl voi reţine aici pe 
Zeldar cât voi putea de mult, chiar dacă va trebui să execut 
un număr de dans pentru treaba asta. O să vezi că pot să 
fac orice pentru tine, chiar dacă îmi sfărâmi inima. Hai, du- 
te odată, Cassanova ce eşti! 

Ajuns la hotel, primul lucru pe care-l fac este să mă întind 
aşa pe pat, aşteptând. După nici cinci minute, telefonul 

începe să sune. Când mă uit la ceas, constat că e trei fără 
cinci. 

— Hello, Lemmy, îmi spune Juanella. Zeldar e în drum 
spre mine, dar vreau să ştiu precis ce trebuie să-i spun 
când ajunge aici. 

— Spune-i ce ne-am înţeles şi fă-l să stea la tine măcar o 
jumătate de oră. 

— Ce chestie! Mi-e şi frică. Crezi oare că va încerca să mă 
violeze? 

— Ei şi? Nu-i prima oară când un flăcău încearcă să-ţi 
aplice acest tratament şi primeşte, drept răsplată, o 
pereche de palme peste faţă, îi spun eu în glumă. 

Redevin apoi serios şi adaug: 

— Ce ţi-a spus Zeldar? 

— Avea un ton al dracului de bănuitor şi m-a întrebat ce 
tâmpenie mă mai obsedează la ora asta. Atunci i-am spus 
că Geraldine a dispărut şi că sunt înnebunită din cauza 
asta. l-am mai îndrugat că eu cred că fata a şters-o cu 
Serge şi că a dispărut şi soră-sa, Edvanne, şi c-o să anunţ 
poliţia pe chestia asta. Până la urmă cred că treaba cu 
poliţia l-a convins şi mi-a zis că va veni cât va putea de 
repede şi că să nu fac nimic până nu vorbeşte el cu mine. 

— Bravo, îi spun. Acum nu-ţi mai rămâne decât să joci în 
faţa lui marea scenă a disperării, cu o mare risipă de lacrimi 
şi suspine. Asta-i un lucru la care te pricepi foarte bine, 
porumbiţa mea. 

— A, da? Şi ce-o să faci pentru mine, dacă-ţi fac acest 
serviciu? 

— O să-ţi cumpăr o cutie cu bomboane de mentă, atunci 
când va fi ziua ta, îi răspund dulce. 

Râde amuzată, după care-mi zice 

— N-ai nici-o grijă, micuţule. Va veni şi ziua în care nu o 
să mai fi tu atât de sigur pe tine şi o să vezi atunci ce-o să- 
ţi fac eu. 

— Ce-o să-mi faci, dulceaţă mică? o întreb. 


141 


Îmi povesteşte cu lux de amănunte ce-mi va face, dar nu 
vi le mai înşir aici, pentru că nu este locul şi nici timpul 
potrivit pentru aşa ceva. 


După ce îi urez Juanellei mult succes, închid şi cobor 
scările în mare viteză, îndreptându-mă spre blocul Miramar. 
Înainte de a intra în scară, mă uit puţin în preajma. Un bloc 
obişnuit, cu apartamente mobilate. 

Sun şi uşa de la intrarea în holul blocului se deschide. Urc 
pe scară, uitându-mă la fiecare etaj la toate uşile pe care le 
văd. Pe fiecare dintre acestea se află o carte de vizită cu 
numele proprietarului. Ajuns în faţa apartamentului lui 
Zeldar, constat cu încântare că broasca acestuia este 
simplă şi o forţez în câteva secunde. 

Intru, încui uşa în urma mea, după care aprind lumina şi 
fac un mic tur de orizont prin apartament. Înăuntru nu este 
nimeni. Locuinţa are patru camere, dintre care două sunt 
folosite ca birou şi, respectiv, salon. 

În birou arunc o privire pe hârtiile înşirate la întâmplare 
pe o masă mare. Sunt diverse rapoarte referitoare la 
operaţiile făcute de firma Gloydas, Nakorova şi Haal. Avize 
de expediţie, rapoarte financiare etc... Totul are un aer 
perfect nevinovat şi se pare că firma este axată, în 
principal, pe afaceri cu whisky de diverse provenienţe, care 
este apoi exportat în portul Delfzyl, unde este sucursala din 
Olanda. 

Răscolesc un pic şi prin celelalte camere, dar nu găsesc 
nimic revelator. În concluzie, sau Zeldar chiar nu ştie nimic 
despre învârtelile lui Nakorova, sau este un şmecher care 
ştie cum să-şi ascundă hârtiile astfel încât nimeni să nu 
poată să i le găsească. 

Treaba asta nu-mi vine deloc la socoteală, pentru că eu 
am avut un presentiment că aici se mai găseşte ceva. Ceva 

care m-ar duce pe pista cea bună, dar uite că 
presentimentul a fost fals. 

După ce accept, în fine, această crudă realitate, mă 
hotărăsc să-mi iau tălpăşiţa. Sting luminile în toate 
camerele şi tocmai când mă îndrept spre uşa de la intrare, 
soneria începe să ţârâie. Bag mâna sub haină ca să-mi scot 
pistolul, dar imediat alung această idee, pentru că-mi dau 
seama că vizitatorul nu poate fi în niciun caz Zeldar. Şi asta 
pentru că, în primul rând, Juanella l-ar fi ţinut mult mai mult 
timp pe acesta la ea acasă, iar în al doilea rând, el n-ar fi 
sunat, ci ar fi deschis uşa cu cheia lui. 

O.K. Să vedem atunci cine poate fi. 

Îmi dau jos pălăria şi pardesiul, pe care le aşez cu grijă în 
cuier, îmi lipesc o ţigară aprinsă de colţul gurii, ca un tip 
care este de-al casei, după care deschid uşa foarte liniştit. 

Un malac cu o figură nasoală stă proptit în prag. Gura sa 
schiţează un surâs rău, iar în mâna dreaptă ţine un revolver 
barosan. Pare a fi un tip hotărât în tot ceea ce face. 

— Salut, îmi zice el. Fă-mi şi mie un pic de loc, ca să pot 
intra. Nu te mai deranja să închizi uşa, că am eu grijă de 
asta şi nu face bancuri proaste, pentru că s-ar putea să o iei 
pe coajă urât de tot. 

Îi mulţumesc pentru amabilitate şi fac tot ce îmi spune. 
Tipul închide uşa în urma lui şi mă împinge în salon. Pipăie 
apoi zidul prin întuneric şi, găsind întrerupătorul, aprinde 
lumina. 

— Spune-mi, bătrâne, îl întreb eu, eşti sigur că nu cumva 
ai greşit uşa şi că ăsta-i apartamentul pe care-l cauţi, 
pentru că eu, cel puţin, nu ţin minte să te mai fi văzut 
vreodată. 

Îşi aruncă pălăria pe un scaun, dar îşi menţine în 
continuare puşcociul îndreptat către mine. 

— Aşa, face el. Totu-i în regulă acum. Mă numesc Lodz, 
Willie Lodz şi n-o să mă mai mişc de aici până când nu-l văd 
pe Nakorova şi nu-mi încasez partea mea de o sută de mii 

de dolari. lar dacă nu-mi primesc mai repede lovelele, cuiva 
o să-i vină puţină greață de la stomac şi o să-i fie foarte 
rău. Ai priceput? 

CAPITOLUL 10 
O SĂ MEARGĂ! 


Stau în mijlocul salonului lui Zeldar şi mă holbez la Lodz. 
Poate că nu mă credeţi, dar în sinea mea jubilez şi nu mi-aş 
schimba locul pentru nimic în lume, pentru că acum am 
dovada că presentimentul meu era corect. Ştiam eu că voi 
găsi ceva la Zeldar, iar acel ceva este chiar Willie Lodz. 

— Aşează-te undeva, să nu oboseşti, îmi spune el cu 
amabilitate. 

la apoi o sticlă de whisky şi-şi toarnă o porţie zdravănă. 
Încă îşi mai ţine îndreptată pocnitoarea spre burta mea, dar 
nu mai pare aşa de nervos ca la început, şi asta probabil 
pentru că-şi închipuie că eu sunt unul de-al casei. De altfel, 
el habar n-are că Lugerul meu stă cuminte în tocul de sub 
haină, gata oricând să fie folosit, lucru care-mi produce o 
senzaţie stranie de reconfortare. 

Se duce până-n faţa şemineului şi mă fixează de acolo cu 
privirea, cu un aer foarte mulţumit de el însuşi. 

— Tu eşti Zeldar? mă întrebă. 

Îi spun că nu, dar că sunt secretarul particular al 
acestuia. 

Râde. 

— Atunci totul e perfect. Unde-i Zeldar? 

— Vine imediat, mint eu. 

ÎI întreb dacă am voie să fumez. Fac treaba cu fumatul ca 
să-l obişnuiesc să mă vadă agitându-mi mereu mâinile. 

— Desigur, aprobă el cu mărinimie. 

Îmi scot tabachera din buzunarul interior al hainei şi îmi 
aprind o ţigară, fără a repune tabachera la locul ei. Fac apoi 

o mică jonglerie cu ea: o arunc în sus şi o prind la loc cu 
mâna dreaptă, cu un aer, cum s-ar zice, absorbit de 
situaţie. 

După asta mă adresez individului: 

— Fără îndoială că Zeldar nu va fi prea încântat să te 
întâlnească, mai ales dacă te va vedea cu puşcociul ăsta în 
mână. 

— A, da? Porcul ăla, puiul ăla de lele... 

— Ascultă, Lodz, spun eu, ca şi cum aş fi şocat de 
insultele adresate lui Zeldar. Nu crezi că exagerezi un pic? 
Zeldar nu a făcut nicio porcărie nimănui până acum, cel 
puţin de când îl cunosc eu. 

— Nu? În orice caz, cineva m-a tras în piept, iar dacă eşti 
şi tu vârât în toată treaba asta, să ştii că n-o să-ți fie prea 
Uşor. 

— Dar până la urmă, ce naiba ţi-a făcut Zeldar, de eşti 
atât de pornit împotriva lui? întreb eu şi, pentru a-i dovedi 
că sunt la curent cu afacerea Perriner, adaug: 

— Nakorova n-a putut să-ţi dea banii pe care ti-i 
promisese? 

Nu răspunde imediat, ci se întoarse şi scuipă în şemineu. 

— Zeldar ştia foarte bine că Nakorova nu mi-a dat niciun 
sfant şi că ticălosul ăsta de rusnac m-a tras pe sfoară. 
Convenisem cu el să fiu plătit la New York, dar el nu a mai 
apărut niciodată pe acolo. După toată bătaia de cap pe care 
ne-a adus-o mie, lui Borg şi puicuţei răpirea lui Buddy 
Perriner şi urcatul lui pe vapor, ne trezim cu buzele umflate! 
Când se termină toată treaba, ce aflăm noi? Că Nakorova 
şi-a făcut valiza şi a şters-o frumuşel la Paris. Tot ce am 
primit de la el este o scrisoare nenorocită, aşa că acum vezi 
şi tu de ce mă aflu aici. 

La rândul meu, mă ocup cu fabricatul de colăcei de fum, 
ceea ce îmi oferă timp să reflectez. După câteva secunde, îl 
întreb: 

— Şi l-ai găsit până la urmă? Ce ţi-a zis? 

— Nu l-am văzut şi nici nu l-am găsit. Cred că nu vrea să 
se mai întoarcă cu mine, răspunde Lodz. 

Mai flegmează o dată în şemineu, după care reia: 

— leri seară am reuşit să aflu unde-şi are cuibuşorul, dar 
n-am vrut să mă duc la el, întrucât mi-era frică să nu mai fie 
şi alţii pe-acolo. Vroiam să-l conving să vină la mine şi i-aş fi 
ars câteva pe ceafă cu crosa pistolului. De-aia i-am şi 
telefonat, dar mi-a răspuns o tipesă. 

Incuviinţez dând din cap, gândindu-mă că probabil 
răspunsese Edvanne. 

— Cam pe la ce oră? îl întreb. 

— Către orele două şi jumătate de dimineaţă. Am 
întrebat dacă domnul conte Nakorova este acolo şi mi-a zis 
că nu şi că nici nu va mai reveni vreodată. l-am spus cine 
sunt şi am întrebat dacă nu-mi fusese lăsat vreun mesaj 
sau ceva asemănător din partea lui. Tipa a zis că da, că 
Nakorova mă trimite la individul ăsta, Zeldar, care urmează 
să mă plătească şi tot ea mi-a dat şi adresa lui. 

In sinea mea râd de mă prăpădesc. După ce l-a curăţat 
pe Serge, înainte de a se otrăvi, Edvanne s-a mai gândit să- 
i facă un pustiu de bine şi amicului Zeldar, trimiţându-i-l pe 
Lodz pe cap. 

Pe toată durata acestei conversaţiei, eu stau aşezat şi nu 
încetez deloc să mă joc cu tabachera 

— Ascultă, bătrâne, îi spun eu lui Lodz, am impresia că te 
înşeli în ceea ce-l priveşte pe Zeldar. Nu este genul de om 
care să provoace necazuri şi sunt convins că-ţi va da partea 
ta de bani. Dacă e vreun şmecher vârât în toată această 
combinaţie, atunci ăsta e Nakorova, în mod cert. Aş putea 
paria că numai rusnacul a încercat să-ţi ia banii, pentru că 
Zeldar, după cum îl cunosc eu, e un tip corect până în vârful 
unghiilor. Sunt sigur că îndată ce vine, îţi va da banii şi vei 
fi mulţumit. 

Acest mic discurs îi face o reală plăcere lui Lodz şi remarc 
o uşoară destindere pe faţa sa. In acest moment, ţigara 

mea este pe sfârşite. Arunc chiştocul, îmi deschid 
tabachera şi scot altă ţigară, pe care mi-o aprind. Mă ridic 
apoi de la locul meu şi îi ofer şi lui Lodz să se servească. 
Apucă o ţigară cu mâna stângă, în timp ce eu închid 
tabachera. In clipa când el îşi duce ţigara la buze, mă 
prefac că îmi bag tabachera în buzunarul interior al hainei. 
In momentul în care mâna mea a pătruns sub haină, las să 
cadă tabachera şi apuc Lugerul. Dreapta lui Lodz, cu care 
ţine pocnitoarea, îi atârnă în jos. Tocmai îşi vâra ţigara între 
buze când vede Lugerul meu ieşind din haină. Încearcă 
imediat să-şi ridice mâna dreaptă, dar îi trag un picior 
puternic şi îl pocnesc peste braţ, în timp ce cu crosa îl 
croiesc bine peste ceafă. Nu mai apucă să zică nici pâs şi 
cade de parcă l-ar fi lovit trăsnetul. 

Mă duc la telefon şi îl caut pe Erouard la el acasă. 
Aparatul sună în gol destulă vreme, dar până la urmă 
cineva ridică receptorul şi o voce adormită îmi răspunde. 

— Bună, Erouard! Caution la aparat. Vreau să-ţi vorbesc 
scurt şi repede, fără a fi întrerupt, pentru că sunt în rahat 
până-n gât. 

li povestesc pe scurt tot ce s-a întâmplat şi îi cer să 
trimită pe cineva aici ca să-l ridice pe Lodz şi să-l ducă la 
poliţie. Apoi, trebuie ca cel puţin doi oameni să rămână în 
apartament şi să aştepte întoarcerea lui Zeldar, ca să-l 
salte şi pe ăsta, când apare pe aici. Trebuie să-l aresteze 
sub orice motiv, dar ideea este să-l ţină cât mai mult închis, 
până când o să mai dau eu veşti. 

Erouard zice că totul este O.K., după care adaugă că l-am 
amuzat cu toate aceste ştiri iar eu râd în aparat. 

— Te cred! Să vedem dacă ai fi fost tu în locul meu cum 
râdeai! 

După asta îl rog să sune la aeroportul Bourget, ca să 
reţină un avion gata de zbor, iar pilotul să aibă 
documentele vizate, ca să poată decola de îndată ce ajung 
eu acolo, la care el promite că se va ocupa de tot. 

Îl mai anunţ apoi că, în mod sigur, va veni să-l vadă din 
partea mea o tipesă pe nume Juanella Rillwater şi că ea e 
cea urmărită de Briquet. Tipa lucrează acum pentru noi şi îi 
va transmite o serie de instrucţiuni din partea mea, iar eu îi 
recomand lui să-i ofere tot sprijinul necesar pentru a 
rezolva o trebuşoară pe care i-am încredinţat-o. 

Erouard mă asigură că va face ce i-am cerut, după care 
mai glumeşte un pic şi-mi spune că metodele mele de lucru 
sunt încântătoare, ba poate chiar unice, în felul lor. 

Îi mai spun că atunci când ne vom întâlni, o să-i 
povestesc o chestie care-l va face să ciulească urechile într- 
atât de tare, încât va fi obligat să şi le lege cu o sforicică, ca 
să nu se mai mişte, după care închid. 

Lodz încă mai este dus în lumea viselor. Profit de ocazie 
ca să-l cotrobăiesc prin buzunare şi găsesc un portofel şi 
nişte scrisori, pe care le mut la mine, o dată cu revolverul 
lui. 

Tai apoi firul telefonului şi îi smulg golanului eşarfa de la 
gât, după care-l fac balot şi părăsesc scena în cea mai 
mare, viteză. 


Este aproape ora cinci când ajung din nou la hotelul 
Saint-Anne. Juanella cască din răsputeri, dar arată trăsnet, 
îmbrăcată doar într-un neglijeu de mătase chinezească. 

Începe să-mi vorbească, dar o rog să se oprească şi să-mi 
toarne ceva de băut, pentru că acum trebuie să mă 
concentrez un pic, când mă voi apuca să citesc scrisorile. 

Îmi întinde bosumflată un pahar mare cu whisky şi se 
lungeşte pe canapea, iar eu mă apuc să frunzăresc hârtiile 
pe care i le-am confiscat lui Lodz. Intre ele se află una care 
merită osteneala de a fi descifrată. 


Dragă amice, 

N-are niciun sens să-ţi faci sânge rău, fiindcă totul merge 
ca pe roate la Paris. Când rezultatul va fi obținut, amânaoi 
ne vom umple de bani. Ai răbdare şi spune-i amicei tale 
acelaşi lucru, pentru că, în curând, ea işi va permite să 
poarte diamante. 

Posibilitatea unei tepe - cum faci tu aluzie într-un mod 
atât de grosolan - este exclusă din start, deoarece asociații 
mei se află şi ei aici. Chiar în cazul în care situația de aici ar 
putea să devină extrem de dificilă, asociații mei mai dispun 
de o sucursală la Londra, care poate îndeplini cu succes 
rolul acesteia. 

Vezi deci că toate lucrurile sunt bune şi frumoase şi să 
ştii că ideea ta, precum că tânărul nostru prieten nu va 
ceda deloc, nu are nicio bază. Chiar în cazul în care nu s-ar 
teme deloc de moarte, a doua răsucire de şurub il va 
obliga, până la urmă, să cedeze presiunilor noastre. 

Dacă tu vrei neapărat să vii aici, fă-o. Putem să ne 
întâlnim ca să discutăm, dar fii prudent. Singurul lucru care 
mă preocupă este Edvanne şi ştii la fel de bine ca şi mine 
din ce cauză. Dacă apari pe aici, nu vorbi în fata ei de 
treaba cu America. la-o cu tine şi pe delicioasa ta prietenă; 
în mod cert, ar îndoi şi cea mai dură inimă. 

Serge. 


Am surâs după ce am terminat ce citit. În fine, încep şi eu 
mai înţeleg câte ceva. Scrisoarea asta, adresată de către 
Nakorova banditului de Lodz, îi parvenise ăstuia când tipul 
începuse să cadă pe gânduri cu privire la partea lui de 
lovele şi-mi lămureşte mie o groază de chestii. 

Un chelner ne aduce cafeaua comandată de Juanella, 
care o toarnă în cești, apoi ne aprindem câte o ţigară. li 
spun să se ţină bine în scaunul ei şi să mă asculte cu cea 
mai mare atenţie. 

— lată programul, zic eu. Voi părăsi Parisul în mare viteză 
şi mă voi pierde în ceaţă, iar tu va trebui să faci tot ceea ce- 

ţi zic eu, altfel va fi nevoie să-ţi comanzi o rochie neagră şi 
vei asista la funeraliile mele. 

— Şi de ce nu, mă rog? mă înţeapă ea. 

— Pentru că, în acest caz, o să începi să plângi şi or să ţi 
se înroşească ochii, îi răspund eu, tot pe acelaşi ton de 
glumă. Totuşi, cu un pic de noroc, mă voi întoarce în patru 
sau cinci zile, şi o să aduc veşti bune pentru toată lumea. 
lată cum văd eu acum întreaga poveste: 

Serge Nakorova nu era el marele creier al afacerii cu 
pricina, ci doar omul lui Zeldar. Asta este tipul care avea în 
mână toţi aşii, în timp ce Lodz şi ceilalţi habar n-aveau de 
nimic. 

Când Serge a părăsit New York-ul pentru a reveni la 
Paris, el ştia prea bine că Geraldine, care era înnebunită 
după el, va veni să-l caute. Intră apoi pe fir Rodney Wilks, 
care descoperă planul întregii bande şi află că eu sunt în 
drum spre el. Între timp, Serge primeşte ordinul de a se 
debarasa de Wilks, sub ameninţarea că altfel nu-şi va primi 
partea sa din pradă. 

În acest mod simplu, Serge este dus de nas, deoarece el 
primise veşti de la Lodz, care îşi reclama partea din pradă, 
iar contele nu are o para chioară ca să-i dea ăstuia să tacă 
din gură. Atunci Serge încercă să-l potolească pe Lodz, 
trimiţându-i scrisoarea de faţă, în timp ce Lodz îi răspunde 
în stilul său - îi trimite puicuţa care nu ştiu ce tot cotrobăia 
la tine în baie. 

Între timp, Edvanne îl curăţă pe iubitul ei Serge. De ce a 
procedat ea aşa? De la început ştiuse şi ea că Serge este 
implicat în răpirea lui Buddy, deci nu ăsta e motivul pentru 
care ea îl lichidează. 

Şi acum o să-ţi spun eu din ce cauză a făcut-o. Serge a 
dispărut de pe scenă pentru că trebuia împiedicat să mai 
facă ceva. Edvanne se prinsese că e ceva necurat în 
spatele întregii afaceri cu răpirea şi ea a descoperit, cred, 
acest lucru. 

— O.K., Sherlock Holmes. Perfect. Edvanne descoperă 
ceva în spatele acestei răpiri, dar de ce se sinucide după 
aia? Pentru că nu l-a turnat pe Serge? Dacă ar fi procedat 
aşa, ai fi avut toate circumstanţele atenuante faţă de ea şi 
astfel ar fi putut scăpa. 

— Bine gândit, Juanella, îi răspund. Chiar asta-i treaba 
care mă enerva, dar acum ştiu răspunsul. Edvanne l-a 
curăţat pe Serge pentru că ştia că nu va mai putea opri 
mecanismul pus în mişcare de el şi cu Zeldar. 

Juanella ridică din umeri. 

— Cred că sunt proastă, pentru că nu înţeleg nimic 
niciodată. 

— Pune-ţi creierii în funcţiune, Juanella. Spune-mi, de ce 
unii oameni îi răpesc pe alţii? 

— Pentru răscumpărare, evident, îmi răspunde. 

— O.K. Dar ce s-a întâmplat în cazul ăsta? Răpirea lui 
Buddy Perriner a reuşit perfect şi nu mai rămânea decât să 
i se ceară banii bătrânului Perriner şi să se aştepte 
efectuarea plăţii. Au procedat ei aşa? Da de unde! Au făcut 
o groază de alte chestii. Au atras-o pe Geraldine la Paris şi 
abia după asta, Willis Perriner a primit nişte veşti care l-au 
determinat să-mi telegrafieze ca să las baltă afacerea 
imediat. 

Evident, întâi m-am gândit că ei îi ceruseră moşului 
răscumpărarea, dar nu era aşa. 

— Şi de ce nu? 

— În primul rând, pentru că ei nu au primit niciun ban. 
Dacă nu era aşa, nici Lodz, nici Borg şi nici puicuţa nu 
guiţau că nu au fost plătiţi. În al doilea rând, intervine 
dispariţia Geraldinei. 

— Şi atunci? Eu încă nu m-am prins deloc de chestie. 

— Pun-ţi mintea la treabă, Juanella. Ştim precis acum că 
Geraldine nu-şi mai face iluzii în privinţa lui Serge, graţie 
ţie, care i-ai deschis ochii şi i-ai demonstrat că el s-a folosit 
de ea ca să-l răpească pe Buddy. lar tu ştiai, al dracului de 

bine, că ea a continuat apoi să se întâlnească cu el numai 
pentru că spera să descopere unde se afla Buddy. 

lată însă că ea dispare acum. Pot să afirm că nu a fost 
curățată, pentru că a plecat cu bagaje cu tot, însă fără a ne 
spune un cuvânt mie, ţie sau altcuiva. De ce? 

— Chiar aşa - de ce? 

— Pentru că aşa i s-a ordonat. Buddy Perriner nu a fost 
răpit ca să se obţină o răscumpărare. Bandliţii l-au răpit ca 
să-l oblige să facă ceva şi ca tatăl său să fie silit să facă 
altceva. 

Scot din buzunar scrisoarea găsită de Lodz. 

— la ascultă pasajul ăsta, mă adresez Juanellei. „Ideea ta, 
precum că tânărul nostru prieten nu va ceda deloc, nu are 
nicio bază. Chiar în cazul în care nu s-ar teme deloc de 
moarte, a doua răsucire de şurub îl va obliga, până la urmă, 
să cedeze presiunilor noastre.” Asta-i cheia răpirii. Bandiţii 
au pus laba pe Buddy Perriner, pentru a-l determina să facă 
ceva, după care îl contactează pe bătrânul Perriner, pentru 
a-i spune ce trebuie să facă el, la rândul lui. Ei ştiu că Willis 
va face tot ce vor ei, pentru că îl au în mână pe Buddy, iar 
moşului îi va fi frică să nu-i fie omorât fiul. Dar bandiţilor le 
mai trebuia ceva cu care să strângă şurubul a doua oară - 
lucrul care îl va convinge pe Buddy să facă ce vor ei. 

Juanella îşi holbează ochii către mine. 

— lisuse! face ea. 

— Ai prins şmecheria? Atunci, ce-i de făcut? Cineva îi 
telefonează Geraldinei la hotelul Dieudonne şi îi ordonă să- 
şi strângă boarfele şi să se ducă urgent la Londra cu primul 
avion. Nu trebuia să mai piardă nicio clipă şi nici să nu 
anunţe pe cineva despre plecarea ei, pentru că ei o 
ameninţaseră că, dacă nu face aşa, îl curăţă pe Buddy. 
Astfel, a trebuit să cedeze în faţa lor. 

Deci, iată care este toată treaba: banda îi are în mână pe 
cei doi tineri Perriner - pe Geraldine la Londra şi pe Buddy 
altundeva. Dacă Buddy refuză să facă ce zic ei, o vor curăța 

pe Geraldine. Invers, dacă Geraldine nu este cuminte, îi 
spun că îl lichidează pe Buddy. lar în cazul în care bătrânul 
Perriner refuză să asculte cumva de ordinele lor, îi spun că 
îi vor omori pe amândoi copiii - ceea ce vor şi face, pentru 
că nu-şi permit să-şi calce cuvântul. 

Juanella nu mai spune nimic şi se duce la masă, ca să 
umple din nou paharele. 

— Să bem în sănătatea celor doi amărâţi, spune ea. Şi 
Dumnezeu să ne ajute să ieşim din toată porcăria asta. 

— Mai avem încă o şansă, o anunţ eu. 

— Ce te faci însă cu Zeldar, Lemmy? Când era aici, acum 
o oră, era la fel de calm şi de imperturbabil cum era ieri la 
„Cafeneaua Cazacilor”. Când i-am spus că aş vrea să anunţ 
poliţia, mi-a zis că asta nu este o ideea rea, dar că nu 
trebuie să mă grăbesc să o fac, pentru că el tot trebuie să 
se ducă personal la inspectorul-şef Erouard de la Siguranţă, 
pentru nişte detalii pe care i le-ai cerut tu. Mi-a spus că ar 
putea profita de această vizită, pentru a-i vorbi lui Erouard 
despre Geraldine. Am însă impresia că tipul a prevăzut totul 
din vreme, pentru a se putea retrage uşor. 

Mă cuprinde râsul. 

— Nu-ţi face griji, Juanella. La ora asta, Zeldar se află 
deja după zăbrele. l-am cerut lui Erouard să trimită nişte 
băieţi, care să-l aştepte pe flăcău acasă la el şi să-l înhaţe, 
de îndată ce se întoarce de la tine. De altfel, îmi convine 
mai mult că am procedat aşa, pentru că tipul ăsta nu mă va 
mai urmări pe unde o să mă plimb eu. 

— Dar tu unde o să te duci, Lemmy? 

La auzul acestei întrebări, încep să râd. 

— Mă duc şi eu într-o mică vacanţă la Delfzyl, în Olanda. 
Simt că trebuie să mă odihnesc puţin. 

Treaba asta nu o amuză defel pe Juanella. 

— Trebuie să mă duc până acolo deoarece ăla este locul 
unde se va desfăşura toată treaba, continui eu. N-aş fi 
înţeles niciodată treaba asta dacă nu citeam mesajul pe 

care Rodney Wilks mi l-a lăsat în camera lui. Câteva 
cuvinte, mâzgălite cu creionul pe dosul unui plic. Băieţii lui 
Zeldar, care răscoliseră prin cameră înainte de a pica eu 
acolo, nu i-au acordat nicio importanţă. 

Până în noaptea asta nu am înţeles nimic din toata 
afacerea, deoarece uneori sunt atât de orb, încât pot să nici 
nu-mi văd nasul în oglindă. 

Când mă aflam la Zeldar cu câteva ore în urmă, m-am 
uitat prin toate hârtiile pe care le avea el pe acolo, dar erau 
neinteresante - rapoarte financiare, avize de expediţie 
pentru mărfuri, în special whisky. Toate astea erau 
expediate la Delfzyl, în Olanda, unde există o filială a firmei 
Glovdas, Nakorova şi Haal. 

Treaba asta nu m-a frapat cât timp am fost prin casa lui 
Zeldar, ci abia când m-am întors aici. Pe drum, mi-a trecut 
brusc prin cap semnificaţia biletului lui Rodney, care zicea 
cam aşa: 

„Înainte de patru încercări. Îl vreţi sec? În ce cantitate?” 

Juanella se plecă spre mine foarte interesată. 

— Ei, şi ce poate să însemne asta? 

— Bun, prima frază mă priveşte numai pe mine. Este ca 
şi cum mi s-ar spune numele şi adresa, pentru că la F.B.I., 
codul meu actual este C47. Acest cod îl adaug pe fiecare 
dintre telegramele mele, ca să certific faptul că ele sunt 
trimise de mine. Din precauţie, aceste coduri se mai 
schimbă din când în când. Rodney l-a tradus cam aşa: 

Înainte de patru încercări, altfel spus C pus înainte de 
patru şi şapte. 

A doua propoziţie: Îl vreţi sec? Ce beau eu sec 
întotdeauna? Whisky-ul. 

A treia propoziţie: Ce cantitate? Ei bine, tu ştii că porţia 
mea obişnuită de whisky este de patru degete. lar Zeldar 
este un tip care nu se poate folosi de patru degete de la 
mâna stângă. 

lată deci ceea ce descoperise Rodney şi ce vroia el să mi 

spună: că eu trebuie să merg în locul din care se expediază 
whisky-ul, iar tipul care trebuie vânat este domnul Zeldar, 
cel cu patru degete paralizate. 

Juanella se ridică şi dă la o parte storurile ferestrei. Pe cer 
se văd primele semne ale zorilor. 

— Va trebui să fi prudent, Lemmy. Dacă ticăloşii ăia pun 
mâna pe tine... 

Nu îşi termină fraza, dar ştiu ce vrea să zică şi sunt de 
aceeaşi părere cu ea. 

— Dar tu să nu-ţi imaginezi că Lemmy Caution va fi cel 
care va merge la Delfzyl, ci Willie Lodz. El se va duce să-şi 
încaseze lovelele. Cred că singurele persoane care-l cunosc 
pe Lodz sunt Nakorova, care a murit, şi Zeldar, care e în 
ghearele lui Erouard. Sper că astfel voi reuşi să-i duc de nas 
pe tipii ăia de acolo. 

— lţi urez noroc, dragă Lemmy, îmi spune Juanella. Și 
acum, eu ce trebuie să mai fac? 

Cuget câteva clipe adânc, după care îi spun cu un aer 
serios: 

— Să-mi aduci puţină hârtie de scris. 

Mă apuc şi scriu o lungă scrisoare către bătrânul meu 
prieten de la Londra, inspectorul-şef Herrick de la Brigada 
Specială a Scotland-Yard-ului, în care îi spun de toată 
treaba, mai puţin de ceea ce am aflat acum, îl mai rog să 
afle dacă nu cumva există la Londra o sucursală a firmei 
Gloydas, Nakorova şi Haal şi îi cer să încerce s-o găsească 
pe Geraldine cât mai repede, pentru a o feri de primejdiile 
teribile ce planează asupra ei. 

După ce mi-am terminat scrisoarea, lipesc plicul şi i-l dau 
Juanellei, sfătuind-o să doarmă o oră sau două, după care 
să se ducă la Siguranţă, să-l vadă pe Erouard. Îi mai spun 
că Erouard ştie despre vizita ei şi că ea va trebui să 
aranjeze cu el să se ducă de urgenţă la Londra. De îndată 
ce va ajunge acolo, să facă bine să meargă la Scotland-Yard 
şi să ia legătura cu Herrick. 

Juanella îmi răspunde că a priceput şi că va face tot ce i- 
am zis, iar eu îmi iau pălăria şi mă car. 

Se pare că actuala turnură pe care a luat-o afacerea 
noastră a impresionat-o al dracului de mult pe Juanella, 
pentru că, atunci când a închis uşa în urma mea, nu mi-a 
mai cerut să o îmbrăţişez. 

CAPITOLUL 11 
O TIPĂ DEZGHEŢATĂ 


Prin fereastra închisă a camerei mele se aude răsunând 
zgomotul paşilor pe pavaj. Fără îndoială, sunt rezerviştii 
armatei olandeze, care se îndreaptă spre Gröningen. 

Sting lumina şi privesc în noaptea neagră ca un giulgiu. 
Afară vântul suflă cu furie, făcând o groază de zgomote la 
trecerea lui printre crăcile copacilor. 

Trag la loc storul şi mă întorc în faţa oglinzii. Am impresia 
că moaca mea este chiar aşa cum şi-ar imagina-o cineva 
care nu-l cunoaşte pe Lodz. 

M-am îmbrăcat cu o cămaşă ţipătoare şi mi-am pus o 
cravată asortată. Nu sunt bărbierit de câteva zile, ceea ce 
oferă un plus de originalitate aerului meu crâncen. De fapt, 
nu mă prea interesează aspectul, deoarece ştiu că toată 
afacerea comportă un risc minim. 

Am intrat în Olanda arătând paşaportul american, dar la 
hotel m-am înscris sub numele de Willie Lodz, iar incognito- 
ul meu nu ar rezista decât până în clipa în care primul 
poliţai ar dovedi exces de zel şi mi-ar cere să-i arăt actele. 
Şi dacă s-ar întâmpla asta, sunt convins că, dată fiind 
starea de tensiune ce domneşte pe aici - Hitler a început să 
maseze trupe în zona de frontieră - poliţia mă va sălta 
imediat, categorisindu-mă drept suspect. Chiar dacă eu le- 
aş explica cine sunt în realitate, lucrul ăsta nu mi-ar fi de 
niciun folos. 

Aţi văzut vreodată tablouri ce reprezintă vechi oraşe 
olandeze, aşa cum le pictau flăcăii ăia din Evul Mediu? Ei 
bine, Delfzylul seamănă trăsnitor de mult cu una din 

chestiile alea. Este un locşor tihnit, care nu făcea două 
parale înainte de război, dar în care se petrec o serie de 
lucruri ciudate. Locuitorii nu ştiu exact despre ce este 
vorba, cine şi ce face, dar toată lumea este neliniştită şi 
nervoasă. Oricum, în port domneşte o atmosferă de 
activitate susţinută. 

Scot din valiză ultima sticlă de whisky şi-mi ofer o porţie 
consistentă, după care îmi pregătesc Lugerul şi-l vâr în 
tocul de la subţioară pentru că este timpul să mă apuc şi eu 
de treabă, nu-i aşa? 


Orbecăiesc prin beznă de aproape zece minute, când 
luna îşi face brusc apariţia pe cer, lucru ce mă mai ajută să 
mă orientez. Înaintez repede şi merg prin locurile 
întunecoase, pentru că peste tot sunt sentinele înarmate şi 
poliţişti care păzesc portul şi docurile şi probabil că vederea 
mutrei mele nu le-ar face cine ştie ce plăcere. 

Tot mergând, mă rog cerului să găsesc drumul care duce 
la clădirile firmei Gloydas, Nakorova şi Haal. In această 
după-amiază am avut o conversaţie confidențială de numai 
două minute cu consulul american, care mi-a explicat cât s- 
a priceput cum să mă orientez în zonă. 

Nu ştiu de ce, dar am vaga impresie că aceasta va fi 
noaptea cea mare. 

În fine, ajung în faţa unei clădiri cu două etaje, pe a cărei 
faţadă, pictate cu litere mari, pot desluşi cuvintele G/oydas- 
Nakorova-Haal. . 

Îmi cobor borul pălăriei pe ochi şi traversez strada. În 
acel moment, o uşă mică se deschide şi două persoane ies, 
îndreptându-se către oraş. 

Aştept câteva secunde, după care le iau urma. Bărbatul e 
un tip masiv, însă femeia are o geometrie care mi se pare 
cât se poate de reuşită, iar mersul e foarte plăcut la vedere. 

Tipul este probabil Gloydas şi treaba asta cade bine, 

pentru că pe el vroiam să-i văd. Cei doi nu para fi prea 
grăbiţi. Cum s-ar spune, au ieşit la plimbare, iar fetiţa i-a 
dat braţul frăţiorului ei. 

O luăm pe o străduţă lăturalnică, după care mai dăm un 
colţ şi cei doi se opresc în faţa unei uşi luminate şi intră. 

Când ajung şi eu în dreptul intrării, mă chiombesc puţin 
prin perdelele în carouri roşii şi albe şi văd că locul ăsta 
este de fapt o tavernă. Decorul este cel obişnuit în această 
ţară. Parchet de lemn, lambriuri, bârne groase pe tavan, 
gravuri vechi şi halbe de pe timpuri. Genul acela de loc 
unde le place turiştilor americani să se fotografieze, ca să 
arate pozele vecinilor lor de acasă, din Oshkosh, Nebraska. 

Mă uit prin încăpere şi brusc mi se taie respiraţia. Tipul 
pe care l-am urmărit stă aşezat la o măsuţă, iar în faţa lui, 
vorbind cu însufleţire, se află demoazela de mai-nainte. 

lar această mimoză nu este alta decât micuța pe care am 
văzut-o la hotelul Saint-Anne, cotrobăind în sala de baie a 
Juanellei şi pot să pariez pe o ladă de whisky contra unei 
cutii de oranjadă că asta e puicuţa lui Lodz. 

Deoarece nu mai pot să mai aştept aici, în faţa uşii, 
traversez strada şi mă instalez în umbra unei porţi, chiar în 
faţa cârciumii şi aştept ca cei doi să iasă afară. Treaba asta 
cu aşteptatul mai durează încă douăzeci de minute, timp pe 
care îl dedic unor reflecţii profunde asupra vieţii, în general, 
cât şi asupra surprizelor, în particular. 

Vreau să vă mai explic de ce nu sunt tocmai mulţumit 
acum. M-am vârât în această văgăună cu intenţia de a mă 
da drept Willie Lodz şi iată că mă întâlnesc cu singura 
păpuşă care nu trebuia să fie aici. Dama asta ar putea răcni 
oricând în toate direcţiile că eu sunt oricine, dar în niciun 
caz, amicul ei, Willie Lodz. 

lată că, în fine, s-au hotărât să iasă din cârciumă, iar eu 
încep să îi filez. Cei doi o apucă pe strada principală, mai 
ocolesc ce mai ocolesc şi ajung până la urmă în faţa unui 
mic hotel, unde tipul îi spune „pa” mimozei lui şi-şi vede 

mai departe de drum. 

Ezit o clipă, după care mă hotărăsc şi intru în hotel. În 
fundul holului se află o cuşcă din sticlă, în care un tip 
grăsuliu somnolează profund. Mă duc la el şi-l întreb dacă 
vorbeşte englezeşte, la care el răspunde „/a”. Atunci îi 
povestesc că sunt american şi că îi caut pe nişte prieteni 
de-ai mei, care se află undeva în oraş. Îi mai zic că s-a iscat 
o confuzie între noi în privinţa numelui hotelului lor şi-l rog 
să mă lase să mă uit niţel prin registrul lui, pentru a vedea 
dacă amicii mei nu sunt cumva cazaţi aici. 

In timp ce îi înşir toate aceste baliverne, mă rog în gând 
ca nu cumva să-i dea prin cap să mă întrebe de numele 
amicilor mei. 

Am noroc, căci tipul îmi întinde registrul şi îmi spune să 
mă uit eu prin el. 

Găsesc imediat ce-mi trebuie. Nu este scris decât un 
singur nume care să corespundă cu ceea ce caut eu. Tipa 
stă la camera 15 şi s-a înscris sub numele de Ardena 
Vandell, din New York. 

Scot o exclamaţie ca pentru a-i arăta cerberului că sunt 
încântat şi îi spun că este un flăcău de treabă. Are un aer 
atât de mulţumit, încât pare a fi chiar aşa cum l-am 
categorisit eu. Mă întreabă dacă să trimită pe cineva să o 
anunţe pe tipă de venirea mea, dar eu zic că aş prefera să îi 
fac eu o surpriză, deoarece domnişoara Ardena Vandell 
este o foarte bună prietenă de-a mea şi se va bucura enorm 
să mă revadă. 

Treaba asta îi smulge tipului un zâmbet, după care îmi 
zice să urc la primul etaj. 

Îmi aprind o ţigară şi o iau în sus pe scări. În faţa uşii cu 
numărul 15 îmi scot Lugerul din toc şi-l ascund sub poala 
pardesiului, după care bat la uşă. 

Peste o clipă îmi deschide chiar mimoza mea, cea care 
răscolea cu ardoare în baia Juanellei. 

Coridorul unde mă aflu este întunecat, dar lumina în 

cameră este puternică, iar tipa stă chiar în faţa mea, 
încadrată de tocul uşii. 

Când mă uit la faţa ei, nu pot să nu constat că bătrânul 
Willie Lodz ştia bine să aleagă. La rândul ei, mă măsoară cu 
o privire uimită. 

Plin de curtoazie, îi semnalizez prezenţa Lugerului în 
mâna mea dreaptă. 

— Să intrăm în cameră, păpuşico, îi spun cu o voce foarte 
coborâtă. Şi, în plus, linişte totală. Vreau să-ţi spun numai 
câteva vorbuliţe şi apoi încheiem toate conturile. 

Are un aer uimit, dar reintră în încăpere. O urmez şi 
închid uşa în urma mea, după care îmi vâr la loc Lugerul 
sub haină. 

— Scuză-mi pocnitoarea, Ardena, dar trebuia să fiu sigur 
că nu ţipi. Poate că nu ştii încă, dar se pare că eu sunt o 
veche cunoştinţă de-a ta. 

Se îndreaptă spre şemineul unde focul arde cu flăcări 
mari. Tipa asta este, cum ar spune englezii, rece ca un 
castravete şi nu prea are aerul unei micuţe care să se 
emoţioneze din orice. 

V-am spus deja că puicuţa are o geometrie care m-a 
făcut să îmi holbez ochii pe stradă, dar acum văd, după 
vorba franţujilor, că mai are şi o mulţime de alte avantaje. 

Tipa e înzestrată un păr negru ca smoala şi ochi de un 
albastru foarte albastru. Pielea ei este extrem de albă şi are 
un năsuc simpatic, care pare foarte încântat că stă acolo 
unde stă. 

În plus faţă de toate astea, mi se pare că fata asta este şi 
foarte tare şi cred că nici măcar un cutremur n-ar face-o să- 
şi piardă sângele rece. 

Îmi aşez pălăria pe un scaun, îmi aprind o ţigară şi îi ofer 
şi ei una, după care încep să-i înşir mica mea poveste. 

— Să trecem direct la afaceri. Atât tu, cât şi eu, suntem 
înfundaţi amândoi în rahat până la gât. Şi, cum tu eşti o 
bună prietenă de-a lui Willie Lodz, nu cred că-ţi va face prea 

multă plăcere să afli că şi el este vârât mai rău decât noi 
doi la un loc. Asta e motivul pentru care mă aflu aici, îi 
arunc dintr-un foc. 

Tipa scoate lent pe nări două coloane de fum, după care 
catadicseşte să-mi răspundă. 

— Willie este la ananghie? Dar cine eşti tu, de fapt? 

Mă aşteptam deja la o astfel de întrebare şi răspunsul 
meu este gata pregătit: 

— În 1936, Willie a avut probleme cu poliţia din Michigan, 
din cauza unui atac înarmat pe autostradă. In lovitură mai 
era un implicat şi un tip mai descurcăreţ, pe nume Hoyt. 
Copoii au reuşit să pună mâna pe Willie, dar nu şi pe acest 
Hoyt. Ei bine, eu sunt Charlie Hoyt şi, după cum bine-ţi dai 
seama, un vechi amic de-al lui Willie. Ai mai auzit, cred, 
vorbindu-se despre mine, nu-i aşa? 

— Desigur, încuviinţează ea, dar mai spune-mi câte ceva 
despre Willie. 

— Pe Willie l-au priponit acum copoii din Paris, iar toată 
treaba se întâmpla când încerca să-şi ia partea din lovelele 
ce i se cuveneau pe drept, după ce-l săltase pe Buddy 
Perriner. De altfel cred că nu o să mă contrazici dacă o să 
afirm că eşti aici din acelaşi motiv ca şi mine, pentru că 
există un flăcău care are ceva la colivie şi s-a gândit că 
dacă nu va reuşi el în Franţa, s-ar putea să reuşeşti tu la 
Delfzyl. 

Dar uite că Willie a fost imprudent. L-am întâlnit acum 
câteva zile la Paris - unde eu m-am refugiat de peste un an 
de zile - şi mi-a povestit toată istoria răpirii ăsteia, 
spunându-mi că poate mă va căuta ca să îl ajut, dacă va 
avea nevoie. Mi-a promis că dacă-l sprijin ca să îşi ia partea 
de marafeţi, îmi dă şi mie ceva. Totuşi, ţi-am mai zis, ela 
făcut totul mult prea repede. Işi imagina că va obţine banii 
de la un tip pe nume Zeldar. S-a dus la ăsta acasă, i-a pus 
pocnitoarea în faţă şi i-a cerut lovelele. Da' tipul ăla 
mirosise ceva din vreme şi se aştepta la vizita asta, pentru 

că sticleţii erau acolo şi l-au umflat pe Willie. 

Ea surâde. 

— S-ar putea să ai dreptate, spune ea. Bei ceva? 

— Intotdeauna am o sete căreia nu pot să-i vin de hac, 
răspund eu plin de bună-cuwviinţă. 

Îmi umple un pahar zdravăn şi reia: 

— Nu-mi pun problema dacă să am încredere sau nu în 
tine, Charlie, dar aş vrea să fiu foarte sigură că n-ai să-mi 
joci vreo festă. Spune-mi tot ce ştii despre afacerea 
noastră. 

— O să-ţi spun atât de multe încât o să rămâi cu gura 
căscată, îi răspund eu. Imi pare rău că am aruncat 
scrisoarea pe care Willie mi-a trimis-o de la pârnaie, pentru 
că ţi s-ar fi zbârlit părul din cap dacă ai fi citit-o. De fapt, 
ăştia vor să vă bage de tot la fund, pe tine şi pe Willie. 

Ea ridică sprâncenele spre mine. 

— Cum aşa? 

— Uite-aşa, făcându-vă pe tine, pe Borg şi pe Willie să 
credeţi că răpirea lui Buddy Perriner este o răpire ca toate 
răpirile. Ticălosul ăla de Nakorova v-a spus că, de îndată ce 
voi îl urcați pe vas pe tânărul Perriner, ei îi vor cere imediat 
răscumpărarea bătrânului şi că, chiar dacă acesta ar fi 
crăpat, tânărul urma să fie ţinut pe vas până soseau banii, 
ca să vă luaţi şi voi aşa partea voastră. Dar lucrurile nu s-au 
oprit aici. j 

— Cred că încep să înţeleg, spune Ardena. In mod cert, 
era altceva în spatele afacerii ăsteia. Continuă, te rog, 
Charlie. 

Respir adânc înainte de a continua şi adresez tatălui 
ceresc o scurtă invocare, Înainte de a mă apuca să dau 
drumul la tolba mea de gogoşi, pentru că puicuţa mea mă 
fierbe la foc domol şi nici nu are aerul unei gâsculiţe uşor 
de potcovit. Tipa vrea să cunoască toate amănuntele pe 
care Willie n-a putut să mi le spună în aşa-zisa lui scrisoare. 

— Dacă ai şti, Ardena, ce se află în spatele treburilor 

ăstora, reiau eu. Willie a primit o scrisoare de la Nakorova, 
care încearcă să-l liniştească în privinţa banilor, spunându-i 
că aceştia îi vor fi trimişi atunci când o combinaţie pe care o 
făcea el la Paris ar fi adus rezultatele dorite de asociaţii săi. 
Willie ţi-a arătat cumva scrisoarea? 

Ea nu răspunde deloc şi este evident că trebuie să 
continui eu. 

— Atunci Willie mi-a povestit în scrisoarea lui că papă 
Perinner a trimis-o la Paris pe o tipă pe nume Juanella 
Rillwater. Asta urma să-i deschidă ochii Geraldinei, care 
fugise în Franţa, după cazacul ei. Willie mi-a spus că e 
convins acum că Nakorova nu a intenţionat niciodată să 
împartă cu cineva recompensa de la bătrânul Perriner. Şi 
asta pentru că lor nici nu le păsa de banii ăia. Aici este cu 
totul altceva la mijloc, care trebuie să fie cu mult mai 
important. 

Dar ceea ce este cu mult mai important acum pentru 
tine, Willie şi pentru Borg este faptul că ei au încercat să vă 
fraierească. O ţeapă tare: voi nu vă alegeţi cu nimica şi nici 
nu puteţi să le faceţi lor ceva! 

Ardena surâde şi pot să jur că, deşi puicuţa asta are un 
aer delicios şi dinţi superbi, zâmbetul ei are ceva 
ameninţător. 

Îmi ia paharul şi mi-l umple din nou. 

— S-ar părea că eşti corect, Charlie, face ea. Văd că ştii 
despre ce vorbeşti, şi îmi surâde iar, continuând: 

— Eu, în locul tău, n-aş merge până acolo încât să spun 
că banda Nakorova m-a dus de nas. Nu încă! Imi place să 
cred că atunci când voi părăsi Delfzylul, voi pleca cu partea 
mea de bani la mine. Îmi convine că tu eşti aici, pentru că 
s-ar putea să am nevoie de ajutorul tău. 

— Te cred, pentru că lucrurile nu sunt chiar atât de 
simple, răspund eu. Nu-mi prea place văgăuna asta. Este 
prea întunecoasă şi duhneşte a pericol la fiecare pas. 

— Ce intenţionai să faci aici, dacă nu mă întâlneai? mă 

întreabă, întorcându-se spre şemineu. 

— Nu prea m-am gândit la asta. Vroiam, să urmez 
instrucţiunile lui Willie, care îmi spunea în scrisoarea lui că 
tu trebuie să fii aici şi că, dacă voi reuşi să te găsesc, să-ţi 
spun cine sunt şi să te ajut, dacă ai nevoie. Willie îmi mai 
scrisese că dacă nu te găsesc aici, să încerc eu să-i 
contactez pe tipii care sunt în spatele lui Nakorova-Gloydas, 
Haal sau Zeldar, să le spun că-l reprezint pe el şi să le cer 
banii. Dacă figura nu ţinea, urma să îi ameninţ că mă voi 
duce la poliţie şi voi turna tot ce ştiu. Fără îndoială că tipii 
ar fi făcut urât la treaba asta. 

Surâd frumos şi adaug: 

— Dar Willie mă cunoaşte. Ştie că eu pot să fac rău - 
atunci când trebuie... 

— Îmi place să aud asta, spune Ardena, pentru că va 
trebui să devii cam dur pentru a obţine ceva de la escrocii 
ăştia. 

Rămâne tăcută preţ de câteva secunde şi apoi reia: 

— Să presupunem că ai fi avut dreptate cu chestia din 
dosul răpirii lui Buddy şi că pe ei îi doare în cot de 
răscumpărare. Ce crezi că este, de fapt, la mijloc? 

— Nu sunt foarte sigur, dar bănuiesc că am înţeles câte 
ceva din toată istoria asta. 

Reuşesc să scot un superb rotocol de fum şi o privesc pe 
Ardena prin el, după care încep: 

— Spune-mi, Ardena, ai trecut, din întâmplare, şi prin 
portul acestui cătun? 

Face semn din cap că da. 

— Ei bine, eu nu am trecut pe acolo, dar sunt gata să 
pariez că sunt trase la chei unul sau două vapoare de-ale 
Companiei de Navigaţie Perriner. 

Ea surâde la auzul vorbelor mele. 

— Este perfect adevărat, Charlie. În port există două 
cargouri de-ale bătrânului Perriner, face ea. 

— Al doilea pariu pe care îl fac, reiau eu, este că Buddy 

Perriner a fost adus aici şi se află încă la bordul vasului pe 
care Willie, Borg şi cu tine trebuia să îl îmbarcaţi, folosindu- 
vă de complicitatea echipajului. 

Ardena nu îmi spune nimic şi începe să se plimbe de-a 
lungul şi de-a latul încăperii. Este vizibil că acum şi-a pus 
creierii la treabă şi pot să jur că se întreabă până unde se 
poate angaja cu mine în această afacere. 

Desigur că v-aţi dat seama că povestea asta, cum că eu 
aş fi Charlie Hoyt, merge foarte bine, pentru început. lar 
cum Hoyt este unul dintre vechii prieteni ai lui Willie Lodz, 
mi se pare normal ca Willie, aflat în pragul ultimei speranţe, 
să-i fi cerut să încerce să încaseze banii pentru el. 

Şi asta din cauză că Charlie Hoyt este individul ideal 
pentru a fi folosit în lovituri dure şi periculoase. El este 
aproape la fel de celebru în Statele Unite ca şi Al Capone şi 
face parte din categoria acelor indivizi care se pricep să se 
aprovizioneze singuri cu bani, atunci când au nevoie. 

Ardena îşi încetează brusc plimbarea şi se opreşte în faţa 
mea. 

— Ascultă, Charlie, spune ea, să ştii că am încredere în 
tine şi am nevoie de sprijinul tău. Dar să ştii că dacă încerci 
să mă tragi pe sfoară, ai să-ţi frângi gâtul. Gândeşte-te bine 
la asta, mai zice ea. 

Este evident acum că trebuie să reuşesc să îi câştig 
pipiţei încrederea în mine în acest sens. 

— Uite ce este, Ardena, vreau să joc cinstit cu tine, cu 
cărţile pe masă. Eu nu pot să mă întorc în SUA din cauza 
nenorocitului ăla de copoi pe care l-am ciuruit în Michigan, 
în cursul atacului din '36, atunci când Willie a fost arestat, 
mă înţelegi? Am avut ceva marafeţi, dar acum sunt aproape 
pe jantă şi trebuie să-mi umplu şi eu cumva buzunarele. 
Vreau să mă retrag într-un colţişor unde să nu fie război, un 
loc în care un tip să îşi poată sorbi liniştit whisky-ul şi să se 
plimbe din când în când cu câte o tipesă, fără a risca să-şi 
frângă gâtul pe nişte străzi scăldate în beznă. lată tot ce 


167 


vreau şi să ştii că în lumea noastră toţi ştiu că sunt un tip 
corect. 

— O.K., Charlie, îmi răspunde ea. Am încheiat un pact şi 
să ştii că sunt mulţumită că eşti aici, deoarece treaba nu va 
fi prea uşoară. Tipii ăia sunt al dracului de periculoşi. 

— Mai ştii altceva, ce nu ştiu şi eu? o mai întreb. 

Ardena nu îmi răspunde imediat, ci se îndreaptă spre 
masă şi îşi toarnă un whisky mare, după care îl dă pe gât 
dintr-o înghiţitură. Modul în care această păpuşică suge 
alcoolul mă face brusc să mă simt umilit în faţa ei. Tace 
câteva secunde şi îmi aruncă dintr-o dată: 

— Ai ghicit o groază de chestii dar tu nu ştii, de fapt, care 
este miezul problemei. 

— Prea bine, Ardena. Povesteşte-mi tu, ca să am şi eu o 
idee despre ce se întâmplă, de fapt, în jurul meu. 

— Toată această afacere a început în Anglia, în urmă cu 
câteva luni. Eu eram acolo pe vremea aia, împreună cu 
Willie, pentru că vroiam să cam uităm de State pentru 
câtăva vreme. Acolo i-am cunoscut pe Nakorova şi pe soţia 
lui, Edvanne. Ei ne-au prezentat afacerea ca pe o răpire 
obişnuită şi ca nimic altceva. Tot ceea ce ne rămânea nouă 
de făcut era doar să îl săltăm pe tânărul Buddy. Willie şi cu 
mine ne-am întors la New York şi am început să pregătim 
lovitura. Deodată apare pericolul războiului, iar Serge ne 
zice să suspendăm pe moment orice acţiune. Am stat 
atunci deoparte o perioadă de vreme, până în ziua în care 
Serge ne-a anunţat că planul se poate relua după cum 
convenisem. 

Treaba în sine a fost uşoară. Bătrânul Perriner era 
implicat până în gât în fabricarea de materiale de război, pe 
care spera să le poată vinde aliaţilor, în cazul în care 
izbucnea războiul. Între timp, Buddy îşi târa zilele prin 
birourile firmei, lucrând ca un negru pe plantație, o treabă 
care nu prea îl încânta. La momentul propice, eu l-am 
agăţat şi băiatul mi-a picat în plasă imediat. L-am dus la 

locul stabilit, iar băieţii nu au avut altceva de făcut decât 
să-l facă balot şi să-l ducă pe vas. 

O bună bucată de vreme Willie crezuse toate gogoşile 
înşirate de Nakorova, dar mie din start nu prea mi-a plăcut 
treaba asta. Era cel puţin ciudat să îl îmbarcăm pe Buddy 
pe un vas de-al tatălui său şi abia după aceea am 
descoperit că Nakorova se hotărâse să aducă în rândurile 
echipajului cel puţin şase oameni care să aibă grijă de 
Buddy şi să îl ţină ascuns la bord. De ce toate astea? Totul 
ar fi fost mult mai simplu dacă l-ar fi dus pe Buddy în Mexic 
şi l-ar fi ţinut acolo, până i-ar fi smuls bătrânului Perriner 
cele două milioane de dolari. Acum însă eu cunosc toate 
itele acestei afaceri, deoarece Gloydas mi le-a povestit cu 
câteva ore în urmă. 

— Da? Nu degeaba aveam eu impresia că tu şi cu 
Gloydas gânguriţi de zor! 

Ardena clipeşte din ochi într-un mod inimitabil şi-mi 
spune: 

— Cum aş fi putut să mă descurc altfel? Eram singură aici 
şi trebuia să mă apăr în vreun fel. 

Tipesa are dreptate. Ce-i al ei, e-al ei, nu-i aşa? 

— l-am spus lui Gloydas că Nakorova l-a tras pe sfoară pe 
Willie şi că a înhăţat partea noastră de pradă, iar eu mă aflu 
aici ca să recuperez ceva din bani, reia ea. Lui Gloydas însă 
i-a intrat în cap că fizicul meu este pe gustul lui şi m-a 
sfătuit să stau pe aici, promiţându-mi că se va ocupa el de 
mine. 

— O treabă pe cinste, aprob eu. 

— Te rog să mă crezi că nu creierul le lipseşte lui Gloydas 
şi lui Nakorova. Au atât de mult, încât ar putea să şi vândă 
din el. Fii însă atent la ceea ce urmează, continuă ea. 

— Nakorova nu era un tăntălău. În timp ce îi făcea curte 
Geraldinei, el se informa cu privire la tot ceea ce putea să-i 
fie de folos mai târziu. De la Buddy Perriner, cu care s-a 
împrietenit rapid, a aflat că bătrânul era convins că, în cel 

mai scurt timp, în Europa va începe războiul şi că moşul 
nostru începuse deja să fabrice în uzinele sale material de 
război, pe care intenţiona să-l vândă aliaţilor, în a căror 
victorie credea cu sinceritate. 

Totodată, moşul aştepta şi votarea legii neutralității, 
propusă de Roosevelt. Planul bătrânului era să trimită pe 
mare cargourile încărcate, înainte ca legea să intre în 
funcţiune şi să le ducă apoi în Anglia. 

În plus, moşul aranjase să nu încalce clauza din lege cu 
privire la transporturile destinate aliaţilor, vânzând navele 
în Anglia, o dată cu încărcătura lor şi, folosindu-se, în plus, 
de echipaje neutre. 

Toată treaba asta cu echipajele neutre l-a pierdut pe 
bătrân în afacerea cu Buddy şi asta pentru că şase inşi din 
echipajul lui Maybury - cel mai mare dintre cele două 
cargouri - erau în solda lui Nakorova. Ei sunt cei care l-au 
transportat pe Buddy la bord şi l-au închis acolo. Şi tot ei l- 
au atenţionat să-şi ţină bine închisă guriţa, dacă mai vroia 
să rămână printre cei vii. 

— La momentul potrivit, adică atunci când cele două 
vapoare se aflau în plin ocean, iar Nakorova la Paris, 
scrisoarea de răscumpărare a fost trimisă bătrânului 
Perriner. Scrisoarea nu cerea bani, dar prin ea moşul era 
anunţat că, dacă mai vroia să-şi revadă în viaţă fiul, să 
trimită o radiogramă celor două nave, prin care să le ceară 
piloților să se îndrepte spre portul olandez Delfzyl. Odată 
ajunse acolo, navele trebuiau să aştepte ordine referitoare 
la noua destinaţie, ordine care puteau fi date numai de 
către Buddy personal. 

Mă ridic şi mă duc la măsuţă ca să-mi mai torn o porţie 
de carburant. 

— Aveai dreptate când mi-ai spus că băieţii ăştia ştiu să- 
şi pună tărtăcuţa la contribuţie şi nici sângele rece nu le 
lipseşte. Bănuiesc că în toată afacerea asta e în joc o sumă 
frumuşică de bani. 

Ardena mă priveşte uimită. 

—O sumă frumuşică! face ea, cu un ton uşor 
dispreţuitor. Tu ştii ce conţine încărcătura acestor vapoare? 

Îi fac semn că nu. 

— Aceste vapoare transportă la bordul lor peste două 
sute de avioane. Te-ai prins acum? Două sute de aparate 
de vânătoare şi de bombardament dintre cele mai 
moderne, echipate complet şi care nu aşteaptă decât să fie 
asamblate. 

Ardena îşi aprinde încă o ţigară şi îmi mai aruncă: 

— Toate acestea valorează, la un loc, peste trei zeci de 
milioane de dolari. Dar tu ştii ce vor să facă ăştia în 
continuare? 

— Da, cred că da. Vapoarele nu au decât să ocolească 
promontoriul din nordul golfului Delfzyl şi vor intra chiar în 
estuarul fluviului Ems. Toată lumea ştie că nemţii 
amenajează de mai bine de doi ani cursul acestui fluviu, 
pentru a permite vapoarelor mari o trecere uşoară. 
Cargourile nu au decât să acosteze pe malul drept al apei şi 
sunt în Germania. 

Îmi torn din nou puţin combustibil în pahar. 

— O treabă drăguță, ce va aduce o groază de biştari, o 
aprob eu. Va fi şi mai frumoasă acum pentru că nu va mai 
trebui să împărţim banii cu Nakorova. 

— De ce? întreabă Ardena. 

Nu pot să mă împiedic să nu izbucnesc în hohote de râs. 

— Pentru că drăguţul de băiat este mort. Nevastă-sa i-a 
făcut felul, după care s-a sinucis. lată de ce rusnacul i-a 
făcut capul mare neveste-sii. Ca şi Willie, Borg şi cu tine, 
Edvanne crezuse că asta nu e decât o răpire obişnuită, dar 
mai târziu a descoperit care e adevărul. Treaba a 
înspăimântat-o şi a încercat să-l convingă pe Serge să lase 
totul baltă, pentru că, dacă pipiţa asta era, de firea ei, o 
escroacă de prima mână, acest lucru nu o împiedica să-şi 
iubească ţara. Era franţuzoaică, iar Franţa este în război cu 

Germania. 

Nakorova însă nu a vrut să ştie nimic şi i-a spus că dacă 
nu renunţă la aceasta idee, ei se pot debarasa rapid de ea. 
Probabil că atunci Edvanne a văzut negru în faţa ochilor şi |- 
a omorât, după care s-a sinucis, pentru că îl iubea enorm 
pe porcul ăla şi era disperată că acesta încercase să o 
convingă să devină o trădătoare de patrie. 

Păpuşica asta avea o groază de păcate pe conştiinţă, mai 
mari sau mai mici, dar şi-a câştigat, în felul ei, o cruce de 
război pe care nu o va primi niciodată. Şi, pe deasupra, 
avea o pereche de picioare aproape la fel de frumoase ca şi 
ale tale. 

Acest mic compliment pare să-i facă plăcere Ardenei, 
căci surâde. Îşi mai aprinde apoi încă o ţigară şi rămâne 
visătoare timp de câteva minute, după care îmi spune: 

— Ai vreo idee despre ce trebuie să facem în continuare? 

Ridic din umeri. 

— Mă gândeam că am putea să-l atragem pe Gloydas 
într-un colţişor liniştit, unde eu aş putea să-i deschid 
apetitul pentru conversaţie cu câteva lovituri de crosă de 
pistol, dar mă întreb dacă asta ar avea vreun efect? 

Ea scutură din cap şi priveşte gânditoare flăcările din 
şemineu. După un moment de tăcere, îmi zice: 

— Ascultă, Charlie. Noi nu avem decât o singură şansă să 
o scoatem la capăt. Nu putem avea încredere în 
promisiunile tipilor de aici. Gloydas mi-a promis că dacă 
plec cu el, va avea grijă de mine, dar astea-s vorbe în vânt. 
Îndată ce cargourile vor fi duse la Ems şi trase la cheiul 
german, Gloydas îmi va spune probabil să-mi iau tălpăşiţa. 
Treaba asta ar fi o dovadă de mârlănie din partea lui, iar noi 
am pica drept fraieri. Dacă însă vrei să reuşim cu adevărat, 
nu există decât o singură soluţie. 

— Şi care ar fi aceea, frumoasa mea? întreb eu. 

— Chiar nu te-ai prins, Charlie? Cele două cargouri ale 
firmei Perriner - Maybury şi Mary Perriner - au echipaje de 

la care nu am putea obţine nimic, deoarece nu sunt 
americane. Băieţii, în cea mai mare parte a lor, sunt metiși, 
iar căpitanii sunt marinari buni, dar lipsiţi de conştiinţă. Nu 
ne putem aştepta la nimic bun din partea ăstora. Din 
punctul de vedere al autorităţilor olandeze, totul este în 
regulă. Olanda nu e încă în stare de război cu Germania, iar 
autorităţile de aici nu au de ce să se amestece în afacerile 
pe care Willis Perriner ar vrea să le facă cu nemţii. Totuşi, 
mai există un punct slab, din care noi am putea să 
câştigăm ceva şi ăsta este chiar Buddy Perriner, care încă 
nu a dat ordinul ca navele să ridice ancora şi să se îndrepte 
spre Ems. Atâta timp cât el nu va cere acest lucru, vasele 
vor rămâne legate la țărm. 

— De acord, Ardena. Şi, mai departe? 

Ardena îmi surâde. 

— Ei bine, Charlie, povestea asta a început cu o răpire şi 
trebuie să se sfârşească tot cu o răpire. Ce-ai zice dacă noi 
l-am răpi pe Buddy, înainte ca el să apuce să ordone ca 
navele să plece? 

CAPITOLUL 12 
COMBINAȚIA 


Când aud asta, rămân cu gura căscată şi încep să mă uit 
altfel la tipă. Pare-se că nu-i doar o impresie trecătoare 
faptul că ar putea avea ceva dotare la colivie! 

După câteva clipe, îmi recapăt glasul şi zic: 

— Cred că este cel mai bine dacă vom proceda aşa. 
Singura noastră şansă de a obţine banii va fi aceea de a-l 
răpi noi pe Buddy, dar unde o să-l ascundem, în momentul 
în care vom pune mâna pe el? Frumoasa mea, nu uita că 
aici nu e Chicago! 

— O ştiu prea bine, răspunde ea, şi cred că va trebui să 
găsim o combinaţie. 

— O altă chestie, reiau eu. Presupunând că vom reuşi, 
Gloydas şi banda lui vor fi ca turbaţi şi am putea s-o păţim 
urât de tot din partea lor. 

— Poate, dar asta nu ne va împiedica să fi pierdut cele 
două milioane de dolari, răspunde ea, şi de asta trebuie să 
măsurăm de zece ori înainte de a tăia o dată. 

Mai reflectează încă un minut, după care reia: 

— Le vom spune unde l-am ascuns pe Buddy doar dacă 
ne dau banii, dar toată treaba necesită o pregătire foarte 
minuțioasă. Pe deasupra, nu putem întreprinde nimic, până 
nu aflăm unde l-au ascuns ei pe Buddy. In orice caz, un 
lucru e sigur: el nu poate să fie prea departe de locul ăsta. 

Îmi aruncă o privire lipsită de orice expresie şi continuă: 

— Mâine va trebui să iau dejunul cu Gloydas şi poate că îi 
vei juca marea scenă a pasiunii. Este atât de mândru de 
combinaţia lui, încât pot să jur că se va lăuda şi va scăpa o 

groază de amănunte care ne pot fi nouă foarte utile. La ce 
hotel eşti cazat? 

— La „Vulturul de mare”, îi spun. 

— Bine. Acum du-te acasă şi nu ieşi din cameră până nu 
primeşti veşti de la mine. Nu trebuie să fii văzut pe străzile 
din fundătura asta nenorocită. Dacă mâine dimineaţă o să 
am un pic de noroc în privinţa lui Gloydas şi el va dezvălui 
locul în care este ţinut Buddy, după-amiază îţi trimit vorbă 
în acest sens, deoarece va trebui să acţionăm rapid. Când îl 
vom sălta pe băiat, să ştii că va trebui să lucrăm repede de 
tot. 

— O.K., Ardena. Eşti o tipă încântătoare şi cred că-mi dai 
voie să-ţi spun că Lodz ştia ce făcea, atunci când şi-a 
acordat favorurile unei fiinţe ca tine, spun eu şi mă ridic în 
picioare, gata de plecare. 

Ardena mă ţintuieşte cu privirea şi constat că ochii ei nu 
sunt albaştri, ci, mai curând, violeţi. Cu o voce 
mângâietoare, îmi spune: 

— Să nu mai vorbim de Lodz, Charlie. El nu mai 
reprezintă decât o filă trecută din cartea vieţii mele. 

După care adaugă, cu un aer prudent: 

— Încep să cred că tu eşti un individ mai deosebit decât 
el. 

Zâmbesc cotoieşte şi spun: 

— lar eu cred ca am văzut destule puicuţe care nu-ţi 
ajung nici măcar până la glezne, îi replic, aruncându-i, în 
acelaşi timp, o privire arzătoare, după care mai spun: 

— Şi ţi-aş mai spune că, atunci când te văd, inimioara 
mea bate un pic mai tare decât de obicei. 

Surâde şi pot să remarc cu uşurinţă că posedă o dantură 
excepţională. 

— Să lăsăm deoparte, pentru moment, orice 
sentimentalism, pentru că avem de făcut o treabă grea, 
mai spune ea, îndreptându-se către masă, unde umple 
două pahare şi îmi întinde unul dintre ele. 

— Să bem în sănătatea noastră, Charlie. Sper să reuşim 
şi să nu uităm că putem face două lucruri: să renunţăm 
acum, cât mai avem timp, sau să reuşim cu orice preţ. 
Dacă vreunul dintre noi greşeşte cu ceva, suntem raşi 
amândoi. 

Işi pune paharul gol pe masă şi adaugă: 

— Noi suntem caii de alergare. Dacă Gloydas se va îndoi 
cumva de ceva şi ne va da pe mâna poliţiei olandeze, vom 
fi bogaţi imediat la pârnaie şi o să zăcem pe-acolo până 
când or să-şi amintească de noi şi ne vor trimite expres pe 
adresa unei puşcării din Statele Unite. 

— Am înţeles totul, păpuşico, îi spun eu. 

Ea îmi întinde mâna, pe care i-o strâng uşor. 

— Atunci cred că totul va merge ca pe roate. Contez pe 
tine, Charlie. Noroc şi ai grijă să nu-ţi rupi gâtul! 

li zâmbesc cu toată gura, răspunzându-i: 

— O să am eu grijă de asta! după care îi fac cu ochiul şi 
mă car la hotel unde mă culc imediat. 

Asta a fost cu adevărat o zi reuşită, nu vi se pare? 


Când mă trezesc, constat că ceasul este deja 
douăsprezece şi jumătate. Mă duc imediat la fereastră şi 
mă uit afară. Este frumos, dar se pare că e cam frig, căci 
soarele abia străluceşte. 

Imi aprind o ţigară, mă reaşez pe pat şi încep să mă 
gândesc la puicuţa asta de Ardena, după care mă scol şi fac 
un duş. Cobor apoi în sala de mese ca să iau ceva în gură şi 
mă fixez un pic în faţa unui păhărel de whisky. Procedez 
aşa pentru că eu cred că astfel am cele mai puţine şanse 
de a fi reperat în plină zi în acest orăşel nenorocit de 
provincie. Incerc să-mi imaginez scena dejunului puicuţei cu 
Gloydas şi mă întreb până în ce punct îl va convinge ea pe 
acesta să mai sufle câte ceva. De altfel, sunt convins că 

tipul nu se va simţi deloc prost când se va apuca să 
trăncănească în faţa unei tipe care îl ascultă cu gura 
căscată. Şi asta pentru că Gloydas îşi închipuie că treburile 
lui sunt mult prea bine aranjate, încât cineva să mai aibă 
tupeul de a încerca să-i bage bețe în roate. În al doilea 
rând, flăcăul e în limbă după puicuţa asta - ceea ce, vă rog 
să mă credeţi, nu mă încântă atât de tare, deoarece îmi 
dau seama că ea va trebui să mişte niţel fundul, ca să afle 
tot ce vrem. Totuşi, există şansa ca Gloydas să spună 
absolut tot ce ştie, încercând astfel să-i dovedească fetei ce 
tip şarmant e el. Pot să jur că nu mai pun un strop de 
whisky în gură până la sfârşitul zilelor mele, dacă ea nu 
scoate totul din el. 

După încă un minut de cugetare adâncă, urc în camera 
mea şi mă apuc să scriu un raport lung privind toate 
treburile astea, pe care îl adresez directorului general de la 
Washington al F.B.I.-ului. 

Raportul îl bag într-un plic închis ermetic, împreună cu 
legitimaţia mea de la F.B.I. Am pus şi legitimaţia în plic 
pentru că, dacă sunt prins, nu doresc ca autorităţile 
olandeze să creeze un incident internaţional, încercând să 
afle de ce un copoi federal s-a înfundat tocmai în prăpăditul 
ăsta de orăşel. 

Sigilez cu ceară plicul şi îl pun, la rândul lui, într-un alt 
plic mai mare, adresat consulatului american din Olanda. 
Mai mâzgălesc şi un bileţel, în care spun că, dacă în opt zile 
nu iau legătura cu centrul, plicul din interior va trebui trimis 
directorului F.B.I. Trebuie să adopt această măsură de 
precauţiune, deoarece, dacă nu voi putea să intru în 
contact cu consulul de azi într-o săptămână, asta va fi 
probabil din cauză că deja voi avea o mică grădiniţă pe 
piept. 

Când termin cu toate aceste pregătiri, cobor în hol şi îi 
dau portarului scrisoarea, după care mă instalez într-un 
fotoliu, cu un pahar de whisky în mână. Trebuie să vă 

amintesc că dacă Ardena îmi va trimite aici un bilet, acesta 
va fi adresat lui Charlie Hoyt, iar cei de la hotel mă cunosc 
drept Willie Lodz. 

La trei şi jumătate, exact când încep să mă gândesc cât 
de greu se scurge timpul, văd pe stradă un puştan cu un 
plic în mână. Mă ridic, ies afară din hotel şi mă proptesc 
direct în faţa lui. Îl întreb candid dacă are ceva de transmis 
domnului Charlie Hoyt, la care el încuviinţează şi atunci eu 
îi spun că sunt persoana de care are el nevoie. Tânărul, plin 
de bunăvoință, îmi dă plicul, apoi dispare. 

Urc în cameră şi îl deschid. Conţine în el o scrisoare de la 
Ardena, care sună cam aşa: 


Dragă Charlie, 

Totul merge minunat, tocmai am luat un dejun excelent 
în tovărăşia lui Gloydas. Dobitocul ăsta este într-atât de 
sigur că afacerea lui este pe cale de a se încheia şi că nimic 
nu-l mai poate împiedica, încât nu am întâmpinat nicio 
dificultate în a-l face să vorbească. A spus atât de multe că 
nu mai ştiam cum să-l domolesc din râvna lui de a-mi 
împărtăşi lăudăroşeniile pe care le debita. 

Dacă vrem să ieşim la capăt, trebuie ca neapărat să 
acționăm astă-seară. Gloydas mi-a spus că cele două 
cargouri trebuie să plece din port chiar în noaptea asta, la 
orele unu şi jumătate, deoarece atunci fluxul este maxim la 
gurile Emsului. La ora aia, presupun că cei doi piloți vor fi 
deja la bordul vaselor, pentru a începe manevrele. 

Un singur lucru îl deranjează pe Gloydas şi anume 
alegerea celor doi cârmaci. Tipul mi-a mărturisit că o 
mulțime de piloți din localitate au refuzat să ducă vasele în 
porturile germane, deoarece le e teamă de eventualele 
raiduri ale aviaţiei britanice. În plus de asta, trebuie ca cei 
doi tipi să nu fie prea curioşi. 

Astă-seară va trebui să mă întâlnesc cu el la o 
cârciumioară de lângă port, care se numeşte Spruithuis. 

Gloydas este convins că acolo pot fi găsiți doi piloți discreti, 
pe care un teanc serios de bancnote îi va convinge să ducă 
navele acolo unde trebuie. 

În orice caz, cei doi ar trebui să se găsească la bordul lui 
Maybury şi al lui Mary Perriner exact la ora unu şi jumătate, 
pentru ca cele două nave să poată părăsi portul în 
maximum zece minute. Lucrul ăsta ne arată cu precizie 
limita de timp de care putem dispune. Acum am aflat şi 
unde este ascuns Buddy Perriner. Dacă mergi pe drumul 
desfundat care trece prin fața clădirii firmei Gloydas- 
Nakorova-Haal, ajungi la nişte terenuri mlăştinoase. Un 
kilometru mai departe se află o clădire, puțin retrasă față 
de şosea, în care este ținut Buddy. Am aflat că s-a cam 
plictisit, dar că se simte bine, în general. 

La noapte, la o oră târzie, cei doi căpitani vor fi acolo, 
pentru a primi ordinele lui Buddy. In mod cert, Buddy le va 
cere să facă tot ce i-au zis lui bandiții şi asta pentru că 
flăcăii îl şantajează, amenințânau-l că o vor omori pe 
Geraldine, iar el este terorizat de gândul ăsta. 

Banditii i-au promis că la Delfzyl îl vor lăsa liber, de unde 
va putea pleca în Anglia, ca s-o găsească pe soră-sa a cărei 
adresă i-o vor da când navele vor ridica ancora. 

Dar toate astea sunt gogoşi, menite să-l liniştească 
deoarece şi el va fi luat la bord. Lucrul ăsta nu are nimic 
amuzant în el, dacă te gândeşti că lor nu le-ar conveni să 
lase în viață un martor care să ştie toată tărăşenia. 

În fața noastră nu există decât o singură soluţie şi iată 
cum cred eu că e bine să procedăm. Tu va trebui să ajungi 
la casa aia între orele douăsprezece şi douăsprezece şi un 
sfert. Acolo se află doi tipi care-l păzesc pe Buddy, de care 
va trebui să scapi cât mai repede, după care urmează să te 
ocupi de puşti. Dacă opune rezistență, amețeşte-l. 

Cred că pe la miezul nopții voi scăpa şi eu de Gloydas. Nu 
îmi închipui că aş putea fi liberă mai devreme, deoarece el 
vrea să se înțeleagă cu piloţii aproape în ultimul moment, 


179 


pentru ca aceştia să nu miroasă că afacerea are ceva 
necurat la mijloc. 

Eu am făcut rost de o maşină de închiriat şi cred că o să 
vă iau, pe tine şi pe Buddy, la orele douăsprezece şi 
jumătate. După ce îl vom avea în mâna noastră pe puşti, 
restul va merge de la sine. Am găsit o căsuţă cochetă, în 
apropierea docurilor, unde îl vom putea lăsa pe Buddy, 
după care nu vom avea altceva de făcut decât să-i 
telefonăm lui Gloydas - am aflat telefonul de la casa de 
lângă drum - pentru a-i spune că, dacă ne dă banii pe care 
ni-i datorează, îi zicem unde se află junele nostru şi il va 
putea prelua în timp util, pentru a prinde mareea. 

Dacă ei incearcă să ne tragă pe sfoară, în privința 
lovelelor, îl ducem repede pe Buddy la consulatul american 
şi îi povestim consulului toată treaba, iar acesta va putea 
interzice plecarea vaselor din port. Treaba asta ne-ar putea 
aduce o recompensă serioasă - doar plăteşte bătrânul 
Perriner, nu? 

În orice caz, primul lucru pe care trebuie să îl faci tu este 
să nu ieşi din hotel până la lăsarea nopții. 

S-ar mai putea ca cei doi gardieni a lui Buddy să fie 
agresivi, dar cred că treaba asta nu te va impresiona prea 
mult. Dacă trebuie să îi cureti, fă-o fără nici-o reținere! Aşa 
vor fi două lichele mai puțin pe lumea asta ticăloasă, dar 
dacă îi lichidezi, fă treaba cât de repede. Nu ezita să 
foloseşti orice mijloc, pentru că acum viteza primează în 
fața tuturor celorlalți factori. 

Când voi veni eu cu maşina la tine, la ora douăsprezece 
şi jumătate, tu trebuie să fi pus mâna pe Buddy. Fii prudent 
şi nu te expune inutil. După ce vom da lovitura asta, putem 
trăi liniştiți o lungă bucată de vreme din ceea ce am 
câştigat astfel. 

Pe curând şi ai grijă de tine, 

Ardena. 

Am recitit scrisoarea de două sau trei ori, după care am 
rupt-o şi am aruncat bucăţile în foc. Mi-am aprins apoi o 
ţigară şi am început să reflectez profund asupra modului în 
care se desfăşoară până în prezent combinaţia Ardena 
Vandell - Charlie Hoyt. 

Nu-i nici o îndoială că puicuţa asta are ceva la tărtăcuţă, 
iar planul pe care îl propune ea nu are nicio hibă. In ceea ce 
mă priveşte, scenariul ei îmi convine de minune, deoarece 
în timpul în care îl voi ţine pe Buddy în căsuţa pe care i-a 
găsit-o ea, nu cred că îmi va fi prea greu să îi arăt cum se 
prezintă, de fapt, lucrurile. 

Primul lucru pe care îl voi face va fi să mă debarasez de 
Ardena, după care îl voi lua pe sus pe Buddy şi îl voi duce în 
cea mai mare viteză la biroul vice-consulului, care va opri 
navele la ieşirea din port. 

Incep să râd de unul singur, imaginându-mi mutra pe 
care o va face Ardena când va afla că în locul unei 
combinaţii cu Charlie Hoyt, a lucrat şi ea o singură dată în 
viaţă pentru văduve şi orfani, în compania lui Lemmy 
Caution, distins membru al Biroului Federal de Investigaţii 
din Statele Unite. 

Îmi torn un whisky şi continui să mă gândesc. A existat 
întotdeauna un lucru care m-a încântat şi anume acest 
obicei al tipilor din lumea interlopă de a-şi umfla unul altuia 
profiturile pe care le-au dobândit cu atâta trudă şi riscuri. 
lată un exemplu chiar în cazul nostru. 

Nakorova, care lucra mână în mână cu banda Zeldar- 
Gloydas, i-a angajat pe Willie Lodz şi pe Borg ca să îl 
răpească pe Buddy Perriner, dar nu le-a spus ce afacere 
bănoasă se ascunde în spatele răpirii. Şi atunci când, spre 
satisfacția generală, cei trei îl saltă pe Buddy, el nu le dă un 
sfant din ceea ce le promisese. 

Borg şi Willie Lodz vin la Paris - separat şi fără să ştie 
unul de altul - pentru a încerca să obţină de la Nakorova, 
Zeldar sau oricine altcineva, lovelele pe care le aşteptau 

încă de la New York. 

Puicuţa lui Lodz, care pare a avea mai multă minte în cap 
decât prietenii ei - merge direct la Delfzyl, în căutarea 
banilor ei şi ai lui Willie, dar dintr-o dată se hotărăşte să îl 
lase cu buzele umflate pe amărâtul ei de Lodz şi să-mi dea 
mie partea lui. Nu găsiţi că muieruşca asta este delicioasă 
în felul ei? 

Nakorova îşi păcălea nevasta, pentru că el îi spusese că 
afacerea Perriner nu e decât o simplă răpire şi astfel o 
convinge el pe Edvanne să se dea drept sora sa. Insă, când 
tipa descoperă dedesubturile întregii afaceri şi îi spune să 
înceteze, el o ameninţă. Rezultatul palpabil al acestei 
cârdăşii sunt cei doi morţi. 

lar acum eu, la rândul meu, va trebui să o păcălesc pe 
puicuţa asta, la fel cum ar fi procedat şi Charlie Hoyt cel 
adevărat. Totuşi, nu se ştie niciodată şi poate că el nu ar fi 
procedat aşa. 

În orice caz, eu sunt convins că tipul care a zis că o crimă 
nu se poate plăti niciodată, a avut mare dreptate. 

Dificultatea este însă că criminalii nu vor crede niciodată 
acest lucru. 

După toate aceste gânduri profunde care m-au absorbit 
în întregime, mă întreb deodată dacă Juanella a scăpat cu 
bine, dacă a ajuns la Londra şi l-a putut contacta pe Herrick 
de la Scotland Yard. În acest caz, aş vrea să ştiu dacă 
individul ăsta a găsit-o pe Geraldine, deoarece, dacă aici se 
întâmplă ceva nasol pentru bandă, puicuţa asta va plăti 
toate oalele sparte, pentru că cei de acolo o vor curăța, cu 
siguranţă. 

Totuşi, ceea ce mă enervează şi mă face să mă tot 
gândesc la asta este şedinţa de astă-seară cu Buddy, când 
va trebui să-l fac să înţeleagă că, în orice caz, nu va mai 
apuca să o vadă în viaţă pe soră-sa, deoarece ea trebuia 
oricum lichidată, chiar dacă planul ar fi reuşit. 

Asta va fi o sarcină penibilă pentru mine, dar va trebui să 

o duc la bun sfârşit. Dacă el are măcar atâta minte, va 
înţelege că am dreptate şi că ne va lăsa să îl luăm, fără a 
face prea mult tărăboi. 

Totuşi nu îmi fac prea multe iluzii, pentru că întotdeauna 
am constatat că adevărul este singurul lucru pe care 
oamenii nu vor să îl creadă şi vă dau şi un exemplu: 

Am plecat odată în concediu în Mexic, la Chihuahua. 
Tocmai făcusem cunoştinţă cu o tipă clasa-ntâi, din alea pe 
care le întâlneşti cam rar pe lume. O damă pe care dacă o 
vedeai, deveneai imediat visător şi sentimental. Oricum, o 
bucăţică straşnică, ce te trimitea imediat cu gândul la 
paradisul lui Mahomed. 

Puicuţa asta prinsese oarece slăbiciune pentru mine, 
poate din cauza temperamentului meu poetic. In orice caz, 
aveam obiceiul de a ne mângâia cu tandreţe unul pe 
celălalt în fiecare seară, într-un colţ al curţii hotelului. lar în 
momentele în care nu ne îmbrăţişam, ne trimiteam unul 
altuia bezele dulci, după care îi povesteam tot felul de 
istorioare. Poveşti dintr-alea de care le plac damelor să 
asculte la radio. După fiecare snoavă, tipa îmi dădea câte 
un sărut, atât de puternic şi pasionat, încât ar fi putut face 
să reculeze şi un tanc de 100 de tone. 

În fiecare seară când găseam că atmosfera dintre noi a 
devenit un pic cam prea fierbinte, mă uitam cu coada 
ochiului spre verandă şi spuneam: „lubiţel, îl văd venind pe 
bărbatul tău!”. Şi de fiecare dată, ea îmi zicea: „Lemmy, 
toreadorul meu iubit, du-te, pentru că inima mea te va 
urma întotdeauna!”, iar eu îmi luam liniştit tălpăşiţa. 

Într-o seară însă, în momentul în care eu, ca de obicei, 
mă întorc spre colţul verandei, pe cine credeţi că am văzut 
îndreptându-se în plină viteză spre noi? Pe al ei domn şi 
stăpân, în carne şi oase. După modul în care scârţâia nisipul 
aleii, puteai să înţelegi că ceva îl roade rău pe flăcăul ăsta. 
Poate că auzise vorbindu-se despre vizitele mele sau poate 
că doar era urmat de un escadron de şerpi cu clopoței. 

Evident, m-am simţit puţin nervos. Am sărit de gâtul 
tipei, am îmbrăţişat-o plin de pasiune, după care i-am spus: 
„Carrisima, trebuie să o şterg, pentru că se apropie 
bărbatul tău şi pare înfuriat!”. 

Ce credeţi că s-a întâmplat atunci? 

Numai că o singură dată s-a întâmplat ca totul să fie 
adevărat, tipa a refuzat să mă creadă şi mi-a zis: „Nu... 
întotdeauna îmi zici aşa. Nu-i adevărat şi nu te las să pleci!” 
Şi până să apuc eu să mă descurc din braţele puicuţei, Jules 
al ei era deja lângă mine şi îmi acorda o demonstraţie 
gratuită de aruncare a cuţitului, la care aş fi asistat cu cea 
mai mare plăcere, dacă nu m-ar fi înţepat atât de tare. lar 
dacă individul n-ar fi rămas, dintr-o dată, complet lipsit de 
muniţie, m-aş fi transformat în felioare pentru tot restul 
existenţei mele. 

Acest lucru vă dovedeşte că trebuie să fiţi extrem de 
prudenti în alegerea zilei şi a orei la care spuneţi un adevăr 
unei tipe, deoarece dacă acest lucru va fi în favoarea ei, nu 
vă va crede nici cât negru sub unghie. lar dacă totuşi, prin 
absurd, v-ar da crezare, în mod cert ceea ce i-aţi spune nu-i 
va face nicio plăcere. 

Până acum, în ciuda cercetărilor mele îndelungate, nu am 
putut găsi vreo damă, care să nu prefere o minciună mare 
şi gogonată, urmată de o porţie şi mai mare de dulcegării, 
unui adevăr, oricare ar fi acesta. 


Mă trezesc la unsprezece fără un sfert şi mă apuc imediat 
de treabă. Verific starea Lugerului şi îi examinez 
încărcătorul, după care îmi pun paltonul şi îmi îndes bine pe 
ochi fetrul. După asta beau în sănătatea mea o duşcă bună 
de whisky şi mă pregătesc să mă arunc afară, în ceața 
groasă. 

Jos, în hol, stau un pic la taclale cu portarul şi îi spun că 

fac o mică plimbare înainte de culcare. Tipul pare de treabă 
şi vorbeşte destul de bine engleza, ceea ce mă ajută să 
învăţ şi eu câteva vorbe în olandeză. ÎI întreb câteva 
denumiri, iar el îmi răspunde cu destul de multă 
bunăvoință. 

Stau cu urechile ciulite la ceea ce îmi bălmăjeşte el în 
limba asta ciudată, pentru că mai târziu s-ar putea să am 
nevoie de ceea ce Îmi spune, după care mă evaporez din 
zonă. 

Mi-a mai rămas aproape o oră ca să-mi rezolv treburile şi 
cobor spre port. Când ajung acolo, întreb unde se găseşte 
taverna Spruithuis, deoarece aş vrea să fac o mică 
verificare. Vreau să mă asigur că puicuţa asta de Ardena 
este acolo cu Gloydas, aşa cum mi-a promis că va face. 

În faţa tavernei, de fapt o bombă ordinară, cum sunt în 
toate porturile din lume, zăbovesc câteva secunde, să văd 
dacă nu cumva mi-a luat cineva urma, apoi intru. lnăuntru, 
clientela obişnuită: marinari de toate vârstele şi 
naţionalităţile, brutali, agresivi şi beţi. _ 

Mă apropii de tejghea şi cer un pahar de şnaps. In fundul 
sălii, este o uşă care dă într-o cameră, unde se văd câteva 
mese şi lume aşezată la ele. Imi las paharul pe tejghea şi 
mă uit puţin prin geamurile murdare ale uşii. 

Acolo o văd pe Ardena, aşezată la o masă lângă Gloydas. 
De cealaltă parte a mesei mai sunt doi flăcăi, îmbrăcaţi 
marinăreşte şi încălţaţi cu cizme de cauciuc. Unul dintre ei 
poartă pe cap o căciuliţă tricotată, ceea ce îmi aduce 
aminte de piraţii de pe vremuri, cum erau înfăţişaţi în filme. 

Bănuiesc că ăştia sunt cei doi piloţi recrutaţi de Gloydas 
pentru a duce la Ems cele două nave. 

Rămân un pic în spatele uşii ca să-i privesc. Cei doi 
olandezi beau bere din nişte halbe enorme, dar Gloydas şi 
Ardena au în faţa lor două cupe şi o sticlă de şampanie. 
Dacă stai şi te uiţi mai atent la Gloydas, îţi dai seama că a 
cam luat-o pe-o aripă. Este stacojiu la faţă şi vorbeşte şi 

râde aproape în permanenţă. Ardena are aerul că este 
jenată, iar cei doi olandezi se uită la el cu gura căscată. 

Îmi dau seama perfect de starea de spirit în care este 
acum individul. Treaba este aproape gata făcută, iar 
victoria,- la doi paşi. În plus, cu Ardena alături, mi se pare 
natural ca Gloydas să ia ceva mai mult pe gât. 

Deodată îl văd că-şi bagă mâna în buzunar, scoate ceva 
de acolo şi îl întinde olandezilor peste masă. Unul din ei 
întinde şi el mâna şi primeşte de la Gloydas un teanc 
barosan de bancnote, după care îşi strâng mâinile toţi trei, 
în timp ce Ardena este foarte ocupată să umple paharul lui 
Gloydas. 

Cei doi marinari se ridică gata de plecare, iar eu îmi 
părăsesc postul de observaţie. Inainte de a dispărea mai 
arunc o privire în direcţia Ardenei şi a lui Gloydas, care au 
rămas singuri la masa lor. Tipul îmi face impresia că este 
beat criţă. Faţa lui arată ca o roşie murată şi băiatul o 
mângâie pe Ardena cu graţia unui urs pe care un circar 
încearcă să îl înveţe să danseze. 

les din bistrou, dar ceva mă nelinişteşte, totuşi. De ce 
dracu pipiţa asta s-a apucat să îl îmbete pe imbecilul de 
Gloydas? Asta e în aşa hal de beat că nu mai ştie ce face. 

Şi atunci? 

Convenisem cu dama ca, după ce punem laba pe junele 
Perriner, să îi telefonam lui Gloydas pentru a-i cere 
răscumpărarea în schimbul lui Buddy. Atunci, care este 
scopul Ardenei de îl aduce pe Gloydas într-un asemenea hal 
de beţie, încât ăsta nu mai poate nici să ţină receptorul în 
mână, darmite să mai înţeleagă ce i se spune? 

V-am spus mai înainte că, în toată această comedie, toţi 
actorii nu încearcă decât un singur lucru: să se înşele unii 
pe alţii. lar la un moment anterior cât se poate de recent, 
Ardena a încercat să îl tragă pe sfoară pe Gloydas, iar eu pe 
ea. 

Dar acum încep să mă întreb dacă nu cumva sunt pe cale 

de a fi păcălit chiar eu de către această damicelă. Asta ar fi 
chiar culmea! 

În orice caz, nu mai am timp de pierdut. Trebuie, cu orice 
preţ, să îl răpesc pe Buddy Perriner. Dac-am să pot, cum 
spune toată lumea! 

CAPITOLUL 13 
LA GRĂMADĂ 


După un marş rapid, ajung şi eu pe strada unde se află 
clădirea descrisă de Ardena. Am mare noroc, deoarece 
noaptea este foarte neagră şi, fără adăpostul întunericului 
aş fi fost reperat de departe, casa fiind aşezată pe un mic 
dâmb izolat. 

Storurile sunt închise ermetic şi de nicăieri nu iese vreun 
fir de lumină. O scară de lemn, cu câteva trepte, duce la 
uşa casei. Urc treptele tropăind zdravăn şi tuşind din toţi 
rărunchii, pentru a-mi semnaliza în acest mod prezenţa, 
după care încep să dau cu pumnul în uşă. Peste câteva 
secunde, aud paşii cuiva care coboară nişte trepte şi se 
apropie de uşă. 

— Cine-i acolo, întreabă o voce în olandeză. 

— Poliţia portului, răspund eu răguşit, încercând să-mi 
ascund astfel accentul deplorabil, deşi am reţinut corect 
cuvintele pe care mi le spusese portarul. Trec o secundă 
sau două, după care se aude zgomotul făcut de zăvoare. 
Mă dau un pas înapoi şi, în aceeaşi clipă în care tipul 
deschide uşa, mă arunc înainte şi îi trimit un pumn în plină 
faţă. Sunt convins că lovitura mea a fost atât de puternică, 
încât l-ar fi adormit, măcar o jumătate de oră, şi pe un 
campion mondial de categorie grea. 

Băiatul se duce de-a dura pe jos, dar încearcă să se 
ridice. Deoarece sunt foarte presat de timp, nu mă mai joc 
cu el, aşa că scot repede Lugerul şi îi trag drept în ceafă o 
lovitură zdravănă cu crosa. După ce îi aplic acest tratament 
tandru, flăcăul se prăbuşeşte cu o bufnitură răsunătoare. 

Închid uşa de la intrare şi ascult cu urechile ciulite. Nu se 
aude nimic şi mă întreb pe unde s-o fi ascuns celălalt 
individ. Înaintez încet, dar nu apuc să fac mai mult de doi 
paşi, când o rază de lumină sfâşie întunericul. 

Chiar în faţa mea se află o scară de lemn, care duce la 
primul etaj, iar în capul ei se află un tip. Are o pocnitoare în 
mâna dreaptă şi o lanternă electrică în cealaltă. Bănuiesc, 
că l-a văzut întins pe jos pe amicul lui şi atunci acţionez 
rapid. Ochesc precis şi trag un foc de pistol drept în 
lanternă, care se sparge în zeci de bucățele, după care mă 
aplec şi îl culeg de pe podea pe individul meu, care probabil 
că acum se află în lumea viselor. Îl ridic cu greutate şi îl ţin 
ca pe un scut în faţa mea. Tipul de pe scară trage la 
întâmplare două gloanţe în direcţia mea, iar eu îl las pe 
adormit să cadă, ceea ce produce o bufnitură puternică, 
răstimp în care eu mă apuc şi scot un horcăit groaznic. 

Trucul a prins. Tipul de sus este convins că m-a curăţat şi 
începe să coboare treptele. Când ajunge jos, se lasă liniştea 
preţ de câteva secunde, timp în care flăcăul caută 
întrerupătorul pe dibuite. 

In secunda în care lumina se aprinde în hol, mă arunc 
asupra lui şi îl lovesc direct cu capul în plex, atât de tare, 
încât am impresia că ţeasta mea trece efectiv prin stomacul 
lui. După asta îi mai aplic, ca amintire, şi două lovituri de 
crosă în ceafă, deoarece nu îmi place să las lucrurile 
neterminate. 

Mă întorc şi mă uit la primul flăcău. Un glonţ de-al 
prietenului său i-a străpuns pieptul şi îmi zic încă o dată că 
am fost al dracului de deştept atunci când l-am ţinut în faţa 
mea drept scut. 

Rup o bucată din cămaşa tipului cu lanterna şi i-o vâr în 
gură, drept căluş, după care îl leg fedeleş cu cureaua lui şi 
cu cea a mortului. 

Acum pot să urc şi eu scara în linişte, nu-i aşa? Deschid 
prima uşă pe care o văd şi dau năvală în încăpere cu arma 


189 


în mână. În fundul camerei, în faţa unei mese, un gigolo stă 
şi-şi face pasienţe. E blond şi are o mustăcioară ca a lui 
Clark Gable. Cu un surâs larg pe faţă, mă apropii de el şi 
zic: 

— Domnul Buddy Perriner, nu-i aşa? 

— Da, face el. Ce vreţi de la mine? 

lau un scaun şi mă proţăpesc în faţa tipului, apoi îi trag 
un mic discurs: 

— Ascultă-mă fără să pui multe întrebări şi nu comenta 
nimic din ceea ce auzi. Dacă vrei să scapi de aici, închide 
gura şi desfundă-ţi urechile. O să fiu foarte scurt şi o să 
spun repede tot ce am de zis, pentru că nu avem timp de 
stat la taclale. 

Îi arunc din nou un surâs, înainte de a continua: 

— Mă numesc Caution şi sunt agent al Biroului Federal de 
Investigaţii. Cred că îţi dai şi tu seama de ce mă aflu aici, 
dar o să-ţi fac înainte un scurt rezumat al situaţiei. 

După ce îi povestesc totul cât se poate de repede, mă 
apuc şi îi zic: 

— Nu vreau să te mint, aşa că n-o să-ţi spun că sora ta e 
în siguranţă, deoarece nu ştiu absolut nimic despre ea. 
Poate că-i e bine, poate că nu. In orice caz, eu am anunţat 
Scotland-Yardul în privinţa ei încă de acum cinci zile. Poate 
însă că ei nu au putut să o găsească şi să o pună la adăpost 
- nu ştiu nimic în acest sens. Dar dacă cei de la Scotland 
Yard nu au pus încă mâna pe ea, poţi să fii sigur că, orice ai 
face nu ai s-o mai vezi în viaţă niciodată. 

Mă aplec peste masă. 

— Ascultă-mă, micuţule. Dacă banda asta a pus mâna pe 
Geraldine, ei nu vor face altceva decât să o lichideze, îmi 
pare rău că sunt silit să îţi spun asta, dar trebuie să iei 
lucrurile aşa cum sunt. Ai auzit vreodată de răpitori care să- 
şi elibereze ostaticii după încasarea recompensei? 

— Şi atunci ce vrei să fac? 

— La ora douăsprezece şi jumătate, o femeie va veni aici 


190 


cu o maşină, ca să ne ducă în altă parte. Chestia cea mai 
amuzantă din tot rahatul ăsta e că femeia este de fapt 
Ardena Vandell, puicuţa de care tu te-ai amorezat acasă. 
De altfel, să ştii că ea este amanta lui Lodz, care ţi-a vârât- 
o special pe gât, ca să te atragă în capcană. Ea îşi închipuie 
acum că eu sunt Charlie Hoyt, un vechi prieten de-al lui 
Willie Lodz, şi am convins-o să te săltăm de-aici înainte ca 
cei doi căpitani de vas să vină să primească ordinele tale. 
Conform planului, noi te vom răpi pentru a ne putea târgui 
cu Gloydas şi, în schimbul tău, să ne primim şi noi partea 
noastră din lovele - Ardena pe a ei, iar eu pe cea a lui Willie, 
pe care l-am lăsat la Paris, în grija poliţailor francezi. Asta 
este ceea ce crede ea că vom face, numai că eu nu voi 
proceda aşa. Când ne cărăm de aici, te voi duce direct la 
vice-consulul american din Delfzyl, unde vei fi pus sub 
protecţie, iar consulul va putea împiedica apoi cargourile să 
părăsească portul. Ai înţeles? 

— Da, răspunde el şi se ridică, făcând câţiva paşi prin 
cameră, repetând mereu: 

— Ce imbecil am putut să fiu! 

— Ei da, dar nu trebuie să disperi din cauza asta. Nu eşti 
primul tip dus de nas de către o femeie. La rândul meu, te 
înţeleg, deoarece Ardena l-ar putea aduce în pragul 
nebuniei până şi pe un sfânt. 

— E adevărat, zice el, dar abia acum realizez cât de prost 
am putut să fiu, lăsându-mă păcălit de blondina asta. 

Nu răspund nimic, îl privesc doar, după care îi spun: 

— Toate astea sunt acum de domeniul trecutului, dar hai 
să ne grăbim să dispărem cât mai repede de aici, pentru că 
nu vreau să prind muşchi în această baracă nenorocită. 

La auzul acestor vorbe, flăcăul meu îşi înfundă mâinile în 
buzunare şi adoptă un aer încăpățânat. 

— Nu sunt de acord cu treaba asta! 

— Nu? Şi de ce, mă rog? 

Înaltă din umeri. 

— De săptămâni de zile mi se spun tot felul de asemenea 
poveşti, iar acum apari dumneata şi-mi spui că eşti agent 
federal. Pentru ce te-aş crede? Nu ţi-ai dat seama că nu mai 
am demult încredere în nimeni? 

— Nu mai spune prostii, Buddy, îi replic eu. Nu e nevoie 
să te osteneşti să te gândeşti la toate astea. Tot ce mi-ai 
înşirat până acum nu sunt, de fapt, decât o grămadă de 
tâmpenii. O să faci cum îţi zic eu şi acum o să ne luăm 
tălpăşiţa în cea mai mare viteză. 

Scutură din cap. 

— Nu plec deloc, se încăpăţânează el. 

— lar nu? De ce? 

Îmi aruncă un surâs trist. Uneori puştanul acesta are un 
aer chiar foarte simpatic şi mă face să mă simt, cum s-ar 
spune, plin de compasiune pentru el. 

— Tot ce s-a întâmplat este numai din vina mea, reia el. 
Taică-meu are inima frântă din cauza prostiilor pe care le- 
am făcut şi nu merit să-l mai văd niciodată. Aş vrea să văd 
dacă, prin vreo întâmplare miraculoasă, cei din bandă se 
vor ţine totuşi de cuvânt şi o vor elibera pe Geraldine, iar 
pe mine mă vor lăsa să o caut. 

— Tăntălău mic ce eşti! Cum poţi să-ţi închipui aşa ceva? 
Dacă îl lasă în viaţă pe vreunul dintre voi, acela se va apuca 
să trăncănească, iar treaba asta ar fi suficientă ca să 
provoace intrarea SUA în război! 

— Ai dreptate, îmi răspunde el, după o sumară reflecţie. 
Dar mă gândesc numai la Geraldine şi n-aş putea să-mi iert 
vreodată că am putut rata o şansă de a o scăpa, oricât de 
mică ar fi aceasta, spune el şi oftează din greu. 

În fond, îl înţeleg şi eu pe puştan. Băiatul are remuşcări 
serioase. 

— O.K., Buddz. Atunci eu mă duc, pentru că dacă cineva 
din bandă mă găseşte aici, în mod cert va încerca să-mi 
găurească puţin pielea. 

Înclină din cap în semn de aprobare şi spune: 

— Aşa este. Dacă eşti cu adevărat agent al F.B.l.-ului, 
trebuie să dispari cât mai repede. Eu voi rămâne aici şi te 
rog să-i transmiţi tatălui meu că, în orice caz, îl consider cel 
mai bun om de pe pământ. 

— Bine, bătrâne, aşa o să fac. La revedere atunci, mai 
spun şi mă îndrept spre el, ca să-i strâng mâna. 

În clipa când el îmi întinde braţul drept, i-l prind cu 
stânga şi îi trimit în plină mutră un bobârnac, care probabil 
că se aude şi din Japonia. Buddy nu a mai avut apoi altceva 
de făcut decât să îndoaie genunchii şi să alunece încet pe 
podea. Totuşi, vă rog să mă credeţi că băiatul ăsta are un 
obraz rezistent la lovituri, pentru că simt că mă ustură 
palma. 

Mă aplec şi îl culeg de pe jos, îl arunc pe un umăr şi mă 
îndrept spre uşă. Mai arunc o privire prin cameră şi oftez 
uşurat. Poate că, în sfârşit, cu un dram de noroc, voi putea 
prelua eu iniţiativa operaţiilor şi voi începe să-i tratez pe 
flăcăii din bandă într-un mod care nu le va mai da putinţa 
să se mai amuze. 

Mă apropii de uşă, dar abia am făcut doi sau trei paşi, că 
aceasta se deschide în faţa mea, iar eu rămân încremenit, 
cu gura căscată. Atât de uimit sunt de ceea ce văd, încât 
Buddy îmi scapă de pe umăr şi alunecă pe podea. 

Toate astea se întâmplă deoarece în prag, la doi paşi de 
mine, se află ultimul individ din lume pe care m-aş fi 
aşteptat să-l văd aici şi acum. Flăcăul pe care îl credeam 
vârât în celulele lui Erouard, Zeldar în carne şi oase, stă în 
faţa mea, rânjind lugubru. 

Ţine în mâna dreaptă un pistol Mauser de mare calibru, 
îndreptat chiar spre stomacul meu şi o bucurie răutăcioasă i 
se citeşte pe mutră. În spate, cu câţiva paşi mai în urmă, se 
văd doi haidamaci cu mutre de idioţi. 

— Bună seara, domnule Caution, face el către mine. Mă 
simt nemaipomenit de fericit să te revăd. 


Nu ştiu dacă aţi simţit vreodată un adevărat uragan în 
stomac, dar asta simt eu în clipa de faţă. Rămân pe loc şi îl 
contemplu pe acest pui de căţea, privindu-i nasul ascuţit şi 
gura aia care acum zâmbeşte drăceşte. Mi-aş da bucuros 
două degete de la mâna dreaptă numai ca să fiu lăsat 
închis cu acest individ într-o cameră izolată, timp de o 
jumătate de ceas, fără arme sau arbitri. 

Ce combinaţie nenorocită! Sunt prins aici exact ca un 
şoricel într-o capcană! p 

Mă întorc şi îl salt pe Buddy pe un scaun. li astup puţin 
nările, ca să îl readuc la viaţă, iar el deschide ochii şi 
bolboroseşte: 

— Nu plec! Ţi-am zis că nu mă mişc de-aci. 

Asta pune capac la toate, iar eu izbucnesc în râs: 

— Ce tot vorbeşti, idiotule! Uită-te puţin în jurul tău şi vei 
vedea că ai dreptate, nătărăâule. Nimeni nu va mai putea 
pleca, iar acum suntem gata de mers la catafalc. 

Zeldar guiţă ceva în germană către cei doi malaci care 
rămăseseră afară în continuare, iar el intră în cameră, 
ridicând braţul drept în sus şi urlând „Heil Hitler”. Zeldar 
înaltă şi el braţul şi le răspunde la fel. 

înfăţişarea exterioară a acestui individ s-a schimbat 
totalmente acum. La Paris, tipul semăna cu un şobolan, dar 
aici ţinuta lui s-a îndreptat şi are aerul unei persoane 
importante. 

Se apropie de mine şi îmi confiscă Lugerul, pe care îl 
întinde unuia dintre gealaţi, căruia îi mai latră şi un ordin: 

— Duceţi-l pe Perriner în camera de dincolo! Cei doi piloţi 
trebuie să pice aici dintr-un moment în altul, iar el le va da 
instrucţiunile. După asta sunteţi liberi. 

Tipul îşi lipeşte călcâiele şi răspunde: 

— Am înţeles, Herr Kapitan! 

Apoi Zeldar se întoarce spre Buddy: 

— Herr Perriner, urmează să le dai instrucţiuni celor doi 
piloţi, exact aşa cum am stabilit mai înainte. Le vei spune, 
deci, că trebuie să acostăm la cheiul principal de pe malul 
german al Emsului. După aceea, ei vor cobori la țărm, 
împreună cu echipajele şi vor fi preluaţi de un remorcher 
din Delfzyl, care îi va readuce aici. Dacă respecţi tot ceea 
ce ţi-am cerut să faci, în următoarele patruzeci şi opt de ore 
vei fi în Anglia, alături de sora dumitale. Ai înţeles, deci, ce 
vreau să faci? 

Buddy încuviinţează dând din cap, iar cei doi indivizi îl 
apucă de mâini şi îl scot afară din cameră. 

Zeldar se apropie de mine, care tocmai mă aşezasem pe 
un scaun. 

— Mi-ar face mare plăcere să îţi ciuruiesc pielea, pentru 
că mi-ai provocat mari probleme, dar ai marele noroc că nu 
e prea recomandabil să faci aşa ceva în Olanda! îmi aruncă 
el cu ură, după care îşi aprinde o ţigară şi continuă: 

— Am cele mai bune intenţii în privinţa dumitale, amice. 
O să debarci o dată cu noi şi vei vedea apoi că viaţa ta - 
atâta câtă ţi-a mai rămas - va fi dulce şi frumoasă într-unul 
din lagărele de concentrare din Germania. În Vaterland 
există o serie de tehnici admirabile de dresare a oamenilor. 

Drept răspuns, trag o flegmă în direcţia lui, la care el se 
scoală, vine lângă mine şi-mi trânteşte în plină figură un 
pumn atât de puternic, încât sunt gata să cad cu scaun cu 
tot. Tipul ăsta are un mod propriu de a fi dur atât de calm, 
încât mă umple de respect. 

— Te va încânta, fără îndoială, şi vei fi puţin jenat să afli 
că succesul final al acţiunii noastre îţi este datorat într-o 
bună măsură, dragă prietene. Şi asta pentru că, iniţial, nu 
aveam intenţia să vin să dirijez personal faza finală a 
operaţiunilor. Fără imbecilitatea ta de la Paris, aş fi fost 
acum în Elveţia, unde alte afaceri reclamă prezenţa mea 
imediată. 

Se aşează la masă şi scoate un pachet de ţigări. 

— Bănuiesc că ai găsit a fi foarte inteligent să o faci pe 
muieruşca aia de Juanella să îmi dea telefon la o oră 
tâmpită, numai ca să mă duc să vorbesc cu ea. Nu ţi-a 
trecut însă prin cap că aş putea considera încântător ca ea 
să discute cu mine dispariţia Geraldinei Perriner. Dar cum 
eu sunt, de firea mea, mai curios decât alţii, am acceptat să 
mă deranjez. Vroiam să ştiu ce poate să-mi zică, iar ea m-a 
informat despre intenţia ei de a anunţa poliţia franceză. 

Zeldar ridică din umeri şi continuă: 

— Evident, treaba nu îmi convenea deloc şi mi-am dat 
seama că venise momentul să părăsesc Parisul. Ideea asta 
îmi venise în clipa când m-am gândit că ar fi bine să nu mai 
trec prin apartamentul meu. Totuşi, pentru a-mi satisface 
curiozitatea, am rămas în faţa blocului meu înainte de a mă 
duce la gară şi astfel am văzut că ferestrele camerelor sunt 
luminate. 

Se opreşte şi aruncă un râset ca un nechezat de cal. 

— Sper că băieţii de la Siguranţă nu mă mai aşteaptă şi 
acum, spune el şi râde cât poate de tare, după care scoate 
o sticlă de kummel şi un păhărel şi se serveşte copios. 

— N-aş vrea să adaug aici unele observaţii neplăcute 
referitoare la degenerare, reia el cu un surâs sardonic pe 
figură, dar trebuie să-ţi mărturisesc că voi, americanii, nu 
sunteţi atât de tari, pe cât se spune. Mă refer, în special, la 
micii tăi amici din lumea interlopă, care au lucrat atât de 
bine pentru noi şi care nu s-au ales nici măcar cu un cent la 
toată afacerea asta. Dolarii sunt mult prea preţioşi acum 
pentru noi, germanii. Oricum, este însă foarte plăcut să 
păcăleşti pe toată lumea! 

Îşi mai toarnă o gură de kummel şi nechează din nou: 

— Totuşi, în ciuda acestui lucru, bandiții americani încă 
mai vin să îmi ofere serviciile lor şi vor cu tot dinadinsul să 
mă mai ajute încă o dată! 

Dacă m-aş putea mişca, mi-aş da singur un picior 
zdravăn într-o anumită parte a corpului, pentru că acum am 

înţeles la ce face Zeldar aluzie. Împuţita asta de Ardena m- 
a turnat! 

— Toţi aţi fost nişte imbecili, dar până la urmă, prostiile 
vor fi plătite doar de unul singur, mai apucă el să spună, 
după care îşi ridică paharul şi toastează: 

— Herr Caution, servitorul dumneavoastră, căpitanul Emil 
Mienschmidt, din cadrul Serviciilor de Informaţii ale Reich- 
ului, închină acum în cinstea frumoasei dumneavoastre 
prietene, domnişoara Ardena Vandell, o prețioasă aliată a 
Germaniei, spune el şi dă pe gât paharul. 

Cât despre mine, ce să mai spun? Îmi adresez un cuvânt 
cât se poate de urât, deoarece ar fi trebuit să-mi dau 
seama de la început că ticăloasa asta n-a avut în cap decât 
un singur lucru. Şi anume, să mă tragă în piept! 

CAPITOLUL 14 
PE CINE AM PUS MÂNA! 


Rămân nemişcat, cu capul în jos, privindu-mi pantofii şi 
rumegând gânduri ascunse. Cred că nu vă va încânta ce o 
să vă zic, dar eu tot la dame mă gândesc în clipa de faţă. La 
toate genurile de dame pe care le-am întâlnit în viaţa mea. 

Am cunoscut tipe de toate formele şi de toate genurile. 
Bune sau rele. Slabe sau grase. Naive sau şmechere Le-am 
văzut pe unele dintre ele plângând atunci când vroiau să 
obţină câte ceva, iar pe altele scoțând o pocnitoare din 
poşetă. Şi le-am mai cunoscut şi pe alea care-ţi toarnă 
gogoşi, atunci când încearcă să te convingă, dai şi pe cele 
care îşi ating rapid de tot scopurile, mişcându-şi fesele cu 
un aer foarte nevinovat. 

Dar această Ardena nu se încadrează în nici unul dintre 
tipurile enumerate mai sus. Este cea mai neruşinata 
trişoare din câte am văzut vreodată şi îmi provoacă la fel de 
multă greață ca şi mâncarea de broaşte. Aş pune pariu cu 
oricine că, dacă tipa asta ar naufragia, undeva, pe o insuliţă 
pustie şi ar mai supravieţui alături de ea doar bunică-sa, i- 
ar smulge rapid babei dinţii de aur din gură şi ar încerca să- 
i plaseze primului rechin care ar da din coadă prin 
împrejurimi. Şi vă mai jur că ar găsi ea o metodă de a-l 
înşela şi pe rechin. 

Zeldar încă se mai află aici şi tocmai îşi toarnă un pahar 
de kummel. 

— Ceea ce e cu adevărat admirabil, reia el brusc 
conversaţia, este modul în care Fraulein Vandell a reuşit să 
se debaraseze de tine, Herr Caution! Tu, care te dădeai 

drept prieten al ei şi coleg de breaslă, vestitul Charlie Hoyt 
în persoană, ce mai! lar fetişcana noastră încă mai crede în 
această uriaşă gogoaşă pe care i-ai turnat-o tu! 

Se opreşte ca să mai lanseze un nou nechezat, după care 
reîncepe: 

— Când am ajuns aseară la Delfzyl, prima oară m-am dus 
la Spruithuis, ca să-l găsesc pe Gloydas, aşa cum 
convenisem cu el. Fraulein Ardena a rămas surprinsă să mă 
vadă, deoarece ea nu ştia că Gloydas îmi telefonase încă de 
ieri la Zurich, pentru a mă anunţa că cea mai bună prietenă 
a lui Willie Lodz a ajuns aici şi reclamă cu insistenţă lovelele 
ei şi pe cele ale amicului ei. Noroc însă cu Gloydas, care a 
avut ideea de a mă preveni despre lucrul ăsta, iar eu am 
avut inspiraţia să-mi dau seama că este de preferat să vin 
eu însumi la faţa locului, pentru a supraveghea plecarea 
navelor. Dacă nu aş fi fost nevoit să procedez aşa, acum 
mă aflam la Zurich, unde o groază de alte afaceri reclamă 
cu insistenţă prezenţa mea. 

La Spruithuis l-am găsit însă pe Gloydas, beat mort. 
Frumoasa de Ardena îl îmbătase şi mult mai târziu am 
înţeles din ce motiv. Totuşi, căpitanul Emil Mienschmidt, 
fără a şti nimic în prealabil, şi-a luat toate măsurile de 
precauţie. l-am luat în maşina lui Gloydas atât pe el, cât şi 
pe puicuţă şi i-am dus la birourile firmei noastre, unde îi ţin 
sub pază bună, în aşteptarea momentului îmbarcării lor pe 
unul dintre cargourile pe care se va afla şi Buddy Perriner. 

Atunci, prinsă la strâmtoare, frumoasa domnişoară mi-a 
propus să-mi dezvăluie planul unei operaţii care ar fi trebuit 
să contracareze toate proiectele mele şi îmi cerea, în 
schimbul informaţiilor sale, banii care i se cuveneau pentru 
organizarea răpirii lui Buddy. 

Evident că am acceptat imediat această propunere şi i- 
am dat cuvântul meu de ofiţer că, de îndată ce vom ajunge 
la Ems, îi voi da toţi banii, mai spune Zeldar şi se ridică, 
apropiindu-se de mine. 

— Nu râzi deloc de tot ce-ţi povestesc, Herr Caution? Nu 
găseşti nimic amuzant în toată această poveste? Pipiţa asta 
n-a şovăit nicio clipă să te vândă primului venit, în schimbul 
unei promisiuni care nu va fi onorată niciodată! 

lar pentru că eu nu găsesc nimic comic aici şi nici nu mă 
prăpădesc de râs, Zeldar se apucă şi îmi trimite un picior 
drept în stomac, care mă face să mă răstorn cu tot cu 
scaunul pe care mă aflu. 

Mă ridic încet, după ce m-am zvârcolit un pic pe jos şi mă 
reaşez pe scaunul meu, dar de această dată mă pun călare 
pe el. Mai târziu ar putea să-mi fie util să pot avea mâna 
aproape de spătarul acestuia, nu credeţi? 

Zeldar reia, foarte încântat de isprava lui: 

— Şi-atunci ea mi-a dezvăluit mie toată şmecheria cu 
combinaţia dintre voi doi. Eu am venit imediat aici cu 
oamenii mei şi gândeşte-te, Herr Caution, cât de încântat 
am fost să îl văd aici - în locul celui care îmi închipuiam că 
este Charlie Hoyt - pe scumpul şi vechiul meu amic, Lemmy 
Caution, agentul federal cu o reputaţie fantastică: un ţintaş 
care nu ratează niciodată, mai apucă el să zică, după care 
izbucneşte din nou în hohote de râs. 

— Săraca Fraulein Ardena, reia el când se mai potoleşte. 
Va trebui să procedez cu ea ca şi cu Serge şi Edvanne. Ştie 
prea multe lucruri şi mi-ar putea provoca necazuri mai 
târziu. 

La auzul acestor cuvinte rămân stupefiat. Într-atât de 
tare, încât nu mă pot împiedica şi-i zic: 

— Deci, tu i-ai ucis pe cei doi Nakorova? 

— Sigur că da, răspunde el surâzând. Nu ţi-ai dat seama 
de asta nici până acum? Oricum, să ştii că trebuşoara asta 
a fost o capodoperă. Inţelege-mă bine, Herr Caution. Nu 
sunt un idiot de felul meu şi am bănuit de la începutul 
întregii poveşti, că este mai bine să te joci cu focul decât să 
o bagi în combinaţii dintr-astea pe Edvanne, deoarece 
oricând ea ar fi putut deveni un potenţial pericol pentru noi, 

în caz că se prindea de realul scop al răpirii lui Buddy. Şi 
toate astea numai din pricină ea este franţuzoaică şi 
franţuzoaicele sunt foarte patrioate. Îmi dădusem seama 
prea bine că, într-o zi sau alta, într-un moment de 
sinceritate, Serge îi va destăinui Edvannei în ce consta, de 
fapt, răscumpărarea lui Buddy Perriner şi ştiam că atunci eu 
va trebui să trec la punerea în practică a unor măsuri mai 
dure pentru scoaterea din scenă a lui şi a nevesti-si. 

Surâde şi abia atunci îmi dau seama câtă poftă am în 
mine să mă apuc şi să-i scot individului ăstuia toţi dinţii din 
gură. 

— La supeul de la „Cafeneaua Cazacilor” m-am gândit 
pentru prima dată că momentul pentru aşa ceva se 
apropia, deoarece prezenţa ta în Paris putea da naştere 
unei crize grave. Remarcasem faptul că ai părăsit salonul 
aproape imediat după terminarea mesei şi că, după numai 
câteva minute, Edvanne proceda în acelaşi mod. Mi-am dat 
seama atunci că Serge îi spusese nevesti-si totul, iar acum 
ea ştia prea multe şi îţi va dezvălui toate dedesubturile 
afacerii. De fapt, moartea lui Rodney Wilks a tulburat-o 
enorm pe biata fiinţă. 

Înclin din cap. 

— Atunci, zic eu, eşti la fel de vinovat şi de moartea lui 
Wilks. l-ai pasat flaconaşul lui Serge, minţindu-l că acesta 
conţine un drog şi, de fapt, în el se afla otravă, nu-i aşa? 

— Chiar aşa, aprobă Zeldar. l-am spus că asta o să-l facă 
pe Wilks să se simtă destul de rău pentru a se ridica şi a 
pleca imediat de la club. Serge a crezut tot ce i-am spus eu, 
dar realitatea este că era un imbecil de prima clasă! 

Zeldar se reculege acum şi-şi compune o mutră cât se 
poate de serioasă, încât încep să cred că se gândeşte la 
Crucile de Fier pe care o să i le decerneze personal Adolf, 
după încheierea misiunii. 

— Când Edvanne m-a părăsit, la puţin timp după 
dumneata, reia el, mi-am permis să plec în urmărirea ei. M- 

am ţinut în spatele ei până în apropierea casei unde locuia, 
şi, când a ieşit, am filat-o până la apartamentul lui Serge. 
Treaba asta îmi convenea de minune, căci eu aveam o 
dublură a cheii apartamentului acestuia. 

Am intrat tiptil în urma ei în anticameră, de unde am 
putut auzi foarte bine conversaţia purtată între ea şi Serge. 
În aparenţă, ea pleda pentru a-l convinge pe acesta să-ți 
povestească ţie totul şi am vaga impresie că Serge era pe 
cale să se lase convins. 

Atunci m-am hotărât. Am ieşit uşor pe palier, am închis 
uşa în urma mea, după care am sunat. A venit să-mi 
deschidă Serge şi m-a invitat înăuntru. Eu am început să-i 
vorbesc despre întâlnirea pe care urma să o avem noi doi 
cu tine în cursul dimineţii acelei zile. El se aşezase în 
apropierea focului, iar Edvanne era întinsă pe divan - la fel 
de adorabilă ca întotdeauna. 

Am schimbat câteva cuvinte amicale cu ea, după care m- 
am dus la măsuţa cu băuturi şi am turnat câte-un păhărel 
pentru fiecare din noi. Aveam la mine otrava cu care fusese 
ucis Rodney Wilks şi le-am turnat din flaconaş în pahare. 
Am propus apoi un toast şi toţi am dat paharele peste cap. 

Spunând aceste cuvinte, ticălosul trage un oftat puternic 
şi reia: 

— Dulceaţa aia de Edvanne a murit pe loc, dar Serge a 
fost mai rezistent. A aruncat paharul şi şi-a scos pistolul. Eu 
nici nu ştiam că tâmpitul ăsta este înarmat, dar am avut 
noroc că n-a apucat să tragă. După asta, m-am amuzat 
pregătind o mică regizare, pentru a-l ajuta un pic pe 
prietenul meu, Lemmy Caution. Am întins-o grijuliu pe divan 
pe Edvanne şi i-am plasat paharul la îndemână, ca şi cum |- 
ar fi aşezat ea, după ce băuse. Mi-am închipuit că o să te 
gândeşti că ea s-a otrăvit împreună cu Serge al ei, pentru a 
opri cumva comploturile împotriva dragii ei ţărişoare. De 
altfel, eram sigur că n-ar fi ezitat să-l curețe pe Serge, dacă 
el nu ar fi acceptat să-ţi spună tot. Dar, pe de altă parte, 


202 


sunt convins că ea nu s-ar fi sinucis după aceea şi de asta a 
trebuit să-i fac pe amândoi să dea în primire. Sunt un om 
prudent şi bine informat, Herr Caution, îmi mai aruncă el şi 
se întoarse spre mine cu un aer satisfăcut. 

— Ai făcut tu de data asta carambol şi ai câştigat, îi zic. 
Ţi-aş spune şi eu ţie câte ceva, şi anume că am mai văzut 
nişte chestii cu care semeni perfect şi care se târâie pe 
colţurile stâncilor şi fug în clipa când apare soarele, deşi, 
dacă mă gândesc mai bine, cred că aprecierea asta ar 
aduce mai degrabă a compliment, îi spun şi-mi trag sufletul 
un pic. 

— M-ai dus şi sunt încă în continuare, la mâna ta, şi, 
numai pentru că ai o pocnitoare lângă tine, dar asta nu o să 
mă împiedice să-ţi spun că individul care a inventat 
cuvântul „scârbos”, în mod cert se referea la persoana ta. 
Eşti atât de dezgustător de privit, încât cred că şi mutra 
celui mai nenorocit dintre asasini ar fi, în comparaţie cu a 
ta, la fel de frumoasă ca o felicitare de Paşte. Eşti atât de 
greţos, încât nu te-aş arunca nici la rechini, pentru că ar 
putea muri, bieţii de ei, în chinuri şi mi-ar fi tare milă de 
bietele fiinţe. Şi ţi-aş mai spune că... 

Spunând astea, apuc brusc fundul scaunului şi mă întorc 
înainte, spre Zeldar. Şansa este de partea mea, pentru că 
un picior al scaunului îi loveşte braţul înarmat, chiar în clipa 
când îl înalţă spre mine. 

Imi arunc un picior înainte, iar tocul meu îl atinge drept în 
tibie. Durerea îl face să se înroşească foarte puternic, iar eu 
profit între timp de prilej şi îi trag un pumn atât de puternic, 
drept în mijlocul feţei, încât simt cum îi sparg nasul şi 
buzele. Continuu metodic aruncând scaunul care mă 
incomodează şi, ca semn de bună-dispoziţie, îi mângâi 
puţin stomacul cu genunchiul. 

Treaba asta îl face să valseze spre un colţ al camerei, 
unde cade pe jos iar în cădere, dă zdravăn cu capul de un 
suport metalic pentru buşteni. Nu mă las, ci îl apuc de guler 

şi îl ridic, dându-i un pumn care cred că s-a auzit chiar şi din 
Alaska, pentru că mie aproape mi-au crăpat falangele. 

Merge în derivă prin cameră, iar eu îl urmăresc. Aud 
diverse zgomote pe-afară, dar sunt atât de furios pe porcul 
ăsta, că nu mă mai gândesc decât să-i aplic diverse 
tratamente pentru fericire, care, sigur îl fac să-şi închipuie 
că mutra lui a devenit un teren de încercări pentru un tanc 
de o sută de tone. 

În faţa uşii, îl pocnesc din nou şi apoi îl răsucesc către 
mine. Mă gândesc că ar fi bine să-l pun puţin pe foc, ca să-i 
mai încălzesc şuncile. În momentul în care mă întorc, uşa se 
deschide în spatele meu şi cineva mă mângâie puţin la 
ceafă, atât de puternic încât maşina mea de încasat intră 
brusc în grevă. Camera se învârte cu mine, după care totul 
se întunecă şi devine, treptat-treptat, negru. 

Totuşi, înainte de a aluneca cu totul în întuneric, simt că 
cineva încearcă să joace hora pe mine, confundându-mă, 
probabil, cu un covor. Ultimul lucru pe care mi-l mai 
amintesc este o lovitură în dreptul inimii. 


Când deschid ochii, cu destulă caznă, de altfel, milioane 
de stele clipesc deasupra mea. Desigur că tipul care m-a 
doborât a folosit o rangă de fier. Capul mă doare îngrozitor, 
de parcă cineva s-a apucat să cânte la tam-tam în ceafa 
mea. 

Încerc să-mi mişc mâinile, dar îmi este imposibil, pentru 
că băieţii mi-au pus cătuşe. Respir adânc, ca să verific dacă 
mai am coastele întregi şi constat că plămânii încă îmi mai 
funcţionează. 

Îmi deschid cu mare grijă un ochi şi mă uit în jur. Mă aflu 
într-o cabină de pe o navă care ar putea fi, cred eu, 
Maybury, şi stau într-o poziţie cam tâmpită: rezemat de 
unul dintre pereţii acesteia. Undeva, sus, se aud nişte 
zgomote care par a fi vaietele unei sirene de navă. 


204 


O lampă chioară aruncă o lumină zgârcită şi remarc că 
hublourile sunt acoperite cu stofă neagră. La ora asta, 
probabil că nava a părăsit deja Delfzylul. 

La celălalt capăt al cabinei îl văd pe tânărul Perriner, cu 
mâinile legate, ca şi mine. 

Îmi trec limba peste buze şi simt că sunt sparte, iar gura 
mea are lipsă unul sau doi dinţi - nu pot să-mi dau seama 
prea bine. Limba mi se pare că a devenit acum un fel de 
glaspapir foarte rugos, care vrea să zgârie tot ceea ce 
atinge. 

În mod confidenţial vă anunţ că acum nu mă simt 
extraordinar de bine. 

— Ei, Buddy, cum te simţi? îl întreb eu. 

— O.K., răspunde cu un surâs trist şi atunci îmi dau 
seama că flăcăul ăsta are aerul de a fi, totuşi, un tip de 
treabă. 

— Am impresia că au cam umblat cu tine fără prea multă 
grijă, aruncă el. Îmi pare rău, Caution, e numai din vina 
mea. 

— Haida-de! După tot ce s-a întâmplat, asta nu mai are 
niciun fel de importanţă. 

— Eşti sigur? întrebă el. 

— Şi încă cum! Afacerea e încheiată. Am avut o întâlnire 
personală cu amicul Zeldar şi m-a anunţat că ne-a pregătit 
o mică surpriză. Mi-a suflat ceva despre nişte lagăre de 
concentrare, dar eu pot să jur că noi nu apucăm să 
ajungem până acolo. Tipul nu e extraordinar de amabil, să 
ştii! 

Îmi amintesc de halul în care l-am lăsat pe Zeldar şi simt 
că mă apucă râsul. _ 

— Dumnezeule! exclamă Buddy. Găseşti ceva de râs. In 
toată treaba asta? 

— Nu, răspund. Dar mă gândeam la ce i-am făcut eu lui, 
înainte ca ăia să apuce să pună mâna pe mine. Ar merita să 
vezi mutra individului. Prietena lui va face, în mod cert, o 

criză de nervi când o să dea ochii cu el. 

— Evident, e ceva şi asta, încuviinţează Buddy, după care 
tace. 

Cineva deschide uşa cabinei şi intră unul dintre gagii lui 
Zeldar. 

— Gentlemeni, ne aruncă acesta, foarte politicos, Herr 
Kapitan vă invită să mergeţi în salon. Sunt convins că vă 
veţi bucura acum, auzind că vom părăsi Delfzylul. Vă rog să 
vă ridicaţi şi să mă urmaţi. Vom traversa puntea şi dacă 
încercaţi să vorbiţi cu cineva sau faceţi vreo mişcare voi 
trage fără niciun fel de avertisment. Sper că ne-am înţeles, 
da? 

Ne ridicăm amândoi. Când ajung în picioare, mă clatin şi 
cad. Încerc din nou, mult mai lent. Nu pot să procedez 
altfel, deoarece sunt o rană întreagă din cap până-n 
picioare. 

leşim şi străbatem puntea, cu zdrahonul în urma noastră. 
Ajuns afară constat că acest cargou este o navă solidă şi că 
la bord se află puţină lume. Bănuiesc că această scurtă 
călătorie către Ems se poate face şi cu un echipaj redus la o 
mână de oameni. 

Noaptea este complet întunecată şi afară nu e niciun pic 
de vânt. Mă întreb ce ne-a mai pregătit Zeldar, dar pot să 
vă spun de pe-acuma, din câte îl cunosc, că nu va fi deloc 
ceva agreabil. 

CAPITOLUL 15 


NU SE ŞTIE NICIODATĂ! 


Nu este prea uşor să mergi pe punte cu mâinile legate, 
pentru că vaporul se leagănă uşor, iar picioarele mele sunt 
cam ţepene. 

Dintr-o dată, Buddy îşi pierde echilibrul şi intră în mine. 
Tipul din spate îmi vâră repede în ceafă ţeava pistolul său şi 
îmi dă un brânci înainte. Exact în aceeaşi clipă, Buddy îi 
expediază o magistrală lovitură în tibia piciorului drept. 
Gagiul însă nu se lasă prea uşor doborât şi îi arde o crosă 
de pistol în ceafă, care îl face pe puşti să cadă grămadă, 
gemând puternic. 

— Porcul ăsta poate rămâne aici. Asta o să-i servească 
drept avans pentru tot ceea ce va urma mai târziu, spune 
tipul, după care se îneacă într-o mare de înjurături grohăite 
în germană. 

Mă împinge apoi în faţa lui şi străbatem toată lungimea 
punţii, până ajungem la o scară, după care urmează un 
pasaj. Deschide o uşă şi mă aruncă înăuntru. 

Incăperea în care am intrat este, de fapt, o frumoasă 
cabină-salon, mică şi intimă. Zeldar, Ardena şi alţi doi 
indivizi sunt aşezaţi în jurul mesei, pe care se află mai 
multe sticle de şampanie, cele mai multe dintre ele goale. 
Toată lumea are un aer fericit şi lipsit de griji. Ardena - 
scroafa dracului - pare foarte mulţumită de ea şi fumează în 
linişte. 

Zeldar rupe primul tăcerea şi întreabă: 

— Franz, unde este celălalt imbecil? 

Franz se dezlănţuie şi începe să horcăie în germană; 
explicându-i că l-a lăsat pe Buddy pe drum, ceea ce pare 
să-l amuze pe Zeldar. 

— O să mai primească şi altele, promite el. 

După asta, îi cere unuia dintre cei doi indivizi să se ducă 
pe punte, ca să arunce o găleată de apă pe junele Perriner, 
după care să îl aducă aici. Tipul lipeşte milităreşte tocurile 
şi dispare subit. 

Zeldar umple apoi paharul Ardenei şi îmi zâmbeşte cu 
toată gura, apoi toarnă pentru el şi ceilalţi. 

Mă aşez pe o banchetă pluşată, fixată de peretele din 
spate al cabinei şi mă mulţumesc să mă uit la ei. 

Mi-este un pic milă de Ardena. lată o puicuţă care bea 
şampanie şi care este deja în al nouălea cer, când sub 
fundul ei se pregăteşte să erupă un vulcan care îi va rupe 
popoul în mii de bucățele. Mi se pare că şi Zeldar se amuză 
şi îşi joacă rolul în continuare, pentru ca surpriza finală să 
fie cât mai plăcută. 

Zeldar îşi ridică acum paharul şi închină: 

— În sănătatea dumneavoastră, domnişoară Ardena. ŞI 
acum, vă voi arăta ceva care vă va face mare plăcere. 

Zicând acestea, întinde mâna spre mine şi râde: 

— Îl cunoaşteţi pe gentlemanul acesta? 

Scorpia de Ardena îi trimite un surâs dulce: 

— Este Hoyt. Charlie Hoyt, un biet prost! spune ea şi îşi 
ridică paharul, la rândul ei. 

— În sănătatea ta, Charlie! Îmi pare rău că a trebuit să-ţi 
trag ţeapă, dar ce puteam să fac? In zilele noastre, o 
femeie se descurcă şi ea cum poate! 

Spunând acestea, izbucneşte în hohote de râs, iar Zeldar 
se amestecă şi el: 

— Fraulein Ardena, nu ştiţi chiar totul! Individul ăsta nu 
este deloc Charlie Hoyt! 

Se ridică şi se aplecă respectuos în faţa mea: 

— Permiteţi-mi, Fraulein, să vi-l prezint pe Herr Lemmy 

Caution, un celebru agent al F.B.I.-ului american. Asta-i tipul 
care vă închipuiaţi că este Charlie Hoyt. 

Ardena mă priveşte stupefiată. În viaţa mea n-am mai 
văzut o ţipă care să rămână aşa de prostită de ceea ce 
aude. Apoi izbucneşte în hohote de râs. Efectiv, se 
cocoşează de atâta râs, iar cei doi tipi încep şi ei să-i ţină 
isonul. Parcă am fi strânşi în cadrul unei mici reuniuni de 
familie şi nu altceva! 

Zeldar se ridică apoi şi se apropie de mine, aruncându-mi 
în faţă conţinutul paharului său. 

— O.K., Zeldar, îi spun. Profită cât mai poţi. Într-o zi 
cineva o să ţi-o plătească şi n-o să mai râzi atât de tare. 
Spune-mi, însă ce s-a întâmplat cu fermecătorul tău năsuc? 
Şi de ce oare ochii tăi sunt atât de vineţi? Dacă flăcăii care 
te-au scos din labele mele intrau un pic mai târziu, ar fi 
apucat să simtă mirosul de ars, pentru că tocmai vroiam să 
îţi încălzesc puţin curul pe foc! 

După asta îi recit întreg repertoriul meu de nume de 
păsări selecţionate, care l-ar fi scos din minţi şi pe un surd. 
La auzul acestora, se dă un pas înapoi şi îmi expediază un 
pumn direct în nas, care mă face să văd cel mai frumos foc 
de artificii din viaţa mea, după care se aşează din nou la 
locul său.. 

Între timp, Ardena se ridică şi se apropie de mine. Îmi 
închipui că nu este prea plăcut ceea ce vede. Nasul îmi 
sângerează din răsputeri, iar eu sunt atât de ameţit că nici 
nu văd prea bine în faţa ochilor. Tipesa stă câteva secunde 
şi mă contemplă de aproape, sorbind din cupa de 
şampanie. 

— Chiar când credeam că eşti Charlie Hoyt nu prea îmi 
făcea cine ştie ce plăcere mutra ta, dar mă gândeam că 
eşti un tip ca toţi alţii, care încearcă să fure şi el o ciozvârtă 
dintr-o pradă care nu era a lui. 

Incepe să râdă din nou ca o isterică, după care reia: 

— Aşadar, nu eşti decât un împuţit de copoi federal. Şi 

pentru că tu încă nu ţi-ai luat plata pentru tot ceea ce ai 
făcut până acum, îmi va face o deosebită plăcere să ţi-o 
ofer eu chiar acum, dobitoc lipsit de creier! lată un mic 
avans, frumosule! mai zice ea şi îmi varsă în cap paharul cu 
şampanie. 

Porcăria asta mă înţeapă pe faţă mai rău decât vitriolul, 
dar pot să îmi înmoi puţin limba în ea şi vă garantez că 
şampania lor este de mâna-ntâi. 

Ardena se întoarce la locul ei şi-şi reumple paharul, după 
care îi zice lui Zeldar: 

— Cred că am fost puţin cam nebună! Dacă aş fi mers pe 
mâna tipului ăsta, aşa cum convenisem, m-ar fi tras în 
piept, iar acum aş fi fost exact după gratii, spune ea şi îşi 
goleşte paharul. 

— Este foarte adevărat, Fraulein, încuviinţează Zeldar. 
Aveţi mare noroc, din punctul ăsta de vedere. 

Apoi, cu o voce total schimbată, adaugă: 

— Sper însă că norocul dumneavoastră va fi de durată! 

Ardena îl priveşte uimită. 

— Ce vreţi să spuneţi cu asta, mister Zeldar? Nu-mi place 
tonul pe care îmi vorbiţi! 

El înalţă din umeri şi reia: 

— Scumpa şi dulcea mea Ardena, am pregătit pentru 
dumneavoastră o mică surpriză şi anume: nu veţi mai primi 
niciun ban din partea ce vi se cuvenea la această afacere. 
Nici măcar un cent! Totuşi, nu fiţi dezamăgită, pentru că nu 
veţi fi tratată prea rău în Germania. O persoană cu fizicul 
dumneavoastră a izbutit întotdeauna să supravieţuiască. 
Începutul vi se va părea probabil cam penibil, dar sunt sigur 
că veţi izbuti să vă adaptaţi repede. Deci, umpleţi-vă 
paharul şi uitaţi că există lucruri atât de neplăcute, precum 
banii! 

În ciuda scârbei pe care mi-o provoacă, nu pot să nu-mi 
fie puţin milă faţa de micuța asta. Ardena rămâne 
împietrită, cu gura căscată, în timp ce Zeldar şi ceilalţi doi 

tipi rânjesc precum hienele care descoperă un cadavru bine 
putrezit. 

Ardena se smulge din tăcerea în care se cufundase şi 
întreabă cu o voce foarte joasă: 

— Trebuie să înţeleg că nu vă veţi mai ţine promisiunea? 

— Mi-este foarte teamă că aşa va fi, confirmă Zeldar şi 
rânjeşte din nou. 

Se ridică apoi din locul său şi umple paharul Ardenei, 
după care adaugă: 

— Să ştiţi însă că nutresc pentru dumneavoastră cea mai 
sinceră compasiune, ceea ce nu-i de colo. Şi acum vă ofer 
ocazia de a mai bea câteva cupe din această excelentă 
şampanie franţuzească. 

Puicuţa devine dintr-o dată foarte roşie la faţă şi urlă: 

— Şi atunci de ce... 

— Calm, calm, micuța mea, şuieră Zeldar ca un şarpe. 

— De ce să merg şi eu cu voi pe acest vapor nenorocit? 
reuşeşte să îngaime, în fine, Ardena. 

— De ce vă faceţi atâta sânge rău? murmură din nou 
Zeldar. Este perfect adevărat că pe noi ne amuză acest 
lucru. Reflectaţi un pic, totuşi. Era indispensabil să vă luăm 
cu noi. Cum aţi putut să vă închipuiţi că puteam să vă 
lăsăm la Delfzyl? În mod cert, totul răsufla imediat. Şi apoi, 
fără ajutorul dumneavoastră, n-am fi putut să-i găsim pe 
piloţii cu care Gloydas s-a înţeles, înainte de a se îmbăta 
criţă. 

— Dumnezeule! exclamă Ardena. Vrei să spui că... 

— Că trebuie să vă pregătiţi pentru o lungă călătorie în 
Germania. Nu ştiaţi că marii noştri filozofi au spus 
întotdeauna că femeile sunt destinate plăcerilor războiului? 
În schimb, Caution şi Perriner vor fi lichidaţi imediat după 
sosirea navelor la destinaţie. 

Ardena îi aruncă un cuvânt scârbos şi timp de o secundă 
am senzaţia că se va azvârli asupra lui. Brusc, uşa se 
deschide şi înăuntru apare Buddy, împins pe la spate de 

către Frantz. Bietul băiat nu se află într-o stare prea fericită. 
Apa încă-i mai şiroieşte din haine, iar pe frunte are un cucui 
care seamănă, la configuraţie, cu stânca Gibraltarului. 

De îndată ce îl vede Ardena explodează şi se aruncă 
asupra lui, dându-i o palmă straşnică, al cărei zgomot se 
aude ca o împuşcătură. 

— Porc murdar ce eşti, urlă ea la el. Dacă tu nu aveai la 
New York decât ochi pentru chiloţii mei, nu te-aş fi săltat 
niciodată şi nici nu m-aş fi aflat acum aici. Ticălosule! Dacă 
aş putea, ţi-aş crăpa... 

Este răguşită de furie. Buddy, care abia se ţine pe 
picioare, vrea să-i răspundă ceva, dar tipa sare din nou la el 
şi îl loveşte în plină figură, atât de tare, încât bietul băiat se 
dezechilibrează şi alunecă la podea. 

Zeldar şi ceilalţi se îneacă de râs, văzând această scenă. 

— Trebuia să îl păcăleşti, Ardena, îi zic eu. După tot ceea 
ce s-a întâmplat, n-ai primit decât ce meriţi, de fapt. 

— Tacă-ţi gura, măi animalule, urlă ea chiar în nasul meu. 
Acum o să mă ocup şi de tine. 

Se întoarce şi se trânteşte apoi pe scaunul ei, prinzându- 
şi capul între mâini. Am vaga impresie că tipesa asta a băut 
puţin cam multă şampanie, pentru că îşi mişcă necontrolat 
capul şi scoate o serie de sunete nearticulate, 
asemănătoare probabil cu cele prin care oamenii primitivi 
comunicau între ei. 

Vederea ei în această stare îmi întoarce stomacul pe dos 
şi, în plus, vaporul are tangaj şi ruliu şi eu tocmai de astea 
am mare nevoie în momentul de faţă! 

În clipa în care îmi zic în gând aceste lucruri, simt că o 
străfulgerare îmi luminează mintea şi-mi muşc buzele, ca să 
nu ţip! 

Mă lipesc de perete în momentul următor, când o 
mişcare puternică de ruliu răstoarnă două pahare de pe 
masă, cu toate că Maybury este o navă mare. 

Nu-l scap nici o clipă din ochi pe Zeldar şi aştept ca şi el 

să îşi dea seama de ce am realizat eu. Dar tipul nu are 
aerul de a fi prins de truc şi stă liniştit, cu paharul în mână 
şi ţigara între buze. 

Individul de lângă el şi-a terminat de băut paharul şi se 
ridică, împleticindu-se. Se îndreaptă către hublou, ridică 
storul care era tras şi aruncă o privire în exterior. Brusc, se 
întoarce cu faţa către interiorul cabinei şi deschide gura ca 
să vorbească, dar în acelaşi timp Ardena se pune pe urlat. 

Tipesa şi-a ridicat fusta deasupra genunchilor şi ne arată 
un picior, care este remarcabil, pe bune. Imi aminteşte de 
gamba Edvannei, pe care mi-a arătat-o când a încercat 
trucul cu firul de la ciorap. 

— Priviţi-mă, strigă ea. Uitaţi-vă la curul meu, care s-a 
deformat din cauza scaunelor voastre nenorocite! 

În acelaşi timp, individul de la fereastră urlă şi el, ca un 
disperat: 

— Herr Kapitan! Herr Kapitan!... Suntem în larg! N-am 
ajuns la Ems! 

Lui Zeldar ochii parcă dau să îi iasă din cap, într-atât s-au 
umflat. În clipa când încercă să se ridice de pe scaun, aud 
vocea Ardenei, care strigă: 

— Nici-o mişcare, Zeldar! Dacă cineva face un gest, îi 
găuresc burta! 

În timp ce spune vorbele astea, o văd pe tipesă cum 
scoate un pistolet miniatural tocmai dintr-o ascunzătoare 
practicată în furou. În câteva secunde, ea s-a schimbat 
total: este rece şi amenințătoare ca un aisberg. li ordonă 
ceva în germană lui Frantz, care pare să ezite, dar văzând 
că tipa îşi îndreaptă pocnitoarea spre pieptul lui, vine la 
mine şi îmi scoate cătuşele. 

— Domnule Caution, vreţi să fiţi atât de amabil şi să îi 
dezarmaţi pe băieţii ăştia? mă întreabă ea. 

— Mă simt entuziasmat de propunere, micuţo. Poţi conta 
pe mine, îi răspund şi mă ridic, întinzându-mă puţin. 
Încheieturile mele pocnesc puternic când mă ridic, după 


213 


care fac turul asistenţei, luându-le tuturor jucăriile. Vreau 
să vă spun că sunt un pic cam brutal când ajung la Zeldar. 

Cocoşelul scrâşneşte din dinţi şi se răsuceşte către 
Ardena, rânjind: 

— O să-mi plăteşti scump asta... 

— O, nu, Herr Kapitan, se apără ea. Când vom încheia 
conturile, dumneavoastră veţi fi cel care va plăti. 

Remarc în clipa asta că Ardena vorbeşte o engleză foarte 
corectă şi mă simt complet buimăcit. 

— Domnule Caution, surâde ea către mine, l-aţi uitat pe 
săracul Buddy! 

Mă duc la băiat, îl ridic şi îl pun pe un scaun, după care îi 
dau să bea puţină şampanie. Încet-încet, aparenţa lui 
redevine umană. 

În fine, pot să-mi fac şi eu un mic favor. Mă îndrept către 
iubitul meu Frantz, care s-a dovedit atât de amabil cu mine 
şi cu Buddy şi îi dau un pumn care îl trimite în paşi de vals 
până în celălalt capăt al cabinei. 

Apoi mă rezem de perete, cu o pocnitoare în fiecare 
mână şi aştept, în speranţa că unul dintre aceşti ticăloşi îmi 
va da ocazia de a mă folosi de ele. Ardena îşi înmoaie 
batista în şampanie şi îi şterge lui Buddy faţa cu ea. Treaba 
asta mă face să trag un suspin puternic, pentru că tare mi- 
aş dori ca micuța asta să îmi toarne puţină şampanie în 
spatele urechilor. 

— Domnule Perriner, face ea, vă datorez mii de scuze. 
Dacă cu un sfert de oră în urmă, în momentul în care 
pătrundeaţi în cabină, v-am lovit atât de tare, am făcut 
acest lucru numai pentru a vă împiedica să mă 
recunoaşteţi, deoarece toţi domnii de aici mă ştiau drept 
Ardena Vandell. De altfel, se pare că acea fiinţă este o 
blondă superbă, nu-i aşa? 

Rămân blocat, după care, înțelegând situaţia, încep să 
râd. 

— Şi atunci, la urma urmei, cine eşti dumneata? Cum 

trebuie să mă adresez dumitale? Este foarte jenant să ai o 
amică al cărei nume nu îl cunoşti, spun eu. 

— Mă numesc Georgette, face ea şi îmi surâde, după 
care se întoarce spre Buddy: 

— Domnule Perriner, reprezint aici interesele guvernului 
britanic. Pilotul de pe acest cargou, ca şi cel de pe Mary 
Perriner, sunt şi ei englezi ca şi mine şi fac parte din corpul 
Marinei Regale Britanice. 

Acestea fiind spuse, se întoarce către Zeldar şi îi aruncă 
un surâs fermecător, dar tipul pare complet prostit de 
întorsătura pe care au luat-o lucrurile. 

— Herr Kapitan Emil Mienschmidt, eşti de-a dreptul 
stupid, la fel de stupid ca şi Gloydas, spune Ardena. Dacă 
acest individ - aşa cum a spus domnul Caution mai 
devreme - ar fi avut un dram de minte, ar fi remarcat că un 
mic vas de coastă, aflat sub pavilion britanic, s-a refugiat în 
portul Delfzyl în urmă cu două zile, din cauza timpului 
nefavorabil. Şi, cu acest prilej, ar mai fi văzut că acest vas a 
ancorat la chei chiar lângă Maybury. In noaptea asta voi v- 
aţi apucat să îl filati pe domnul Caution, lăsându-mi însă 
mie sarcina de a-i angaja pe cei doi piloţi şi de a le 
comunica ora la care trebuie să fie prezenţi la bordul 
navelor. Cred că m-am achitat cât se poate de onorabil de 
această misiune. În acelaşi timp, am adus de la bordul 
navelor şi echipajul britanic de pe micul cabotor, ceea ce a 
fost foarte simplu, dacă ţinem cont de întunericul nopţii. 
Acum cele două nave sunt în mâinile noastre. Şi, o dată cu 
ele, şi persoana dumitale, termină ea râzând. 

Abia acum încep să înţeleg şi eu purtarea ei atât de 
ciudată în prezenţa lui Gloydas şi de ce îl tot săruta şi îl 
linguşea. Ca să-i bage pe gât pe cei doi piloţi aleşi de ea. 

Pentru a scăpa de Zeldar şi de amicii săi, care se 
strânseseră cu toţii la bordul navei, Ardena s-a servit ca de 
o momeală de flăcăul care îşi închipuia ea că este Charlie 
Hoyt. 

N-am avut eu dreptate spunându-vă de prima dată de 
când am văzut-o pe damicela asta că are ceva cap? 

— Acum ne îndreptăm spre Anglia, Herr Kapitan, reia ea, 
şi suntem escortaţi de un torpilor britanic. 

Aceste cuvinte îl fac pe Zeldar să părăsească starea de 
prostraţie în care se adâncise şi să urle: 

— Acest vas este neutru; este un vapor american. Eu mă 
aflu acum pe un teritoriu neutru şi, ca ofiţer german, vă cer 
să fiu debarcat într-un port neutru. 

Buddy se ridică de pe scaunul lui şi se apropie de Zeldar. 

— Ştii prea bine, ticălosule, că nu-i nimic adevărat în 
ceea ce spui. Tatăl meu a vândut englezilor vapoarele cu 
toată încărcătura lor, iar actele au fost încheiate încă 
dinainte de a părăsi eu New York-ul. Te afli pe un vapor 
britanic şi, ca să-ţi mai tacă odată gura aia, ia şi ceva de la 
mine! 

Zicând asta, Buddy îi lipeşte acestei lepădături un pumn 
care, în mod cert, îi va închide gura pentru multă vreme. 
Zeldar nu apucă decât să scoată un geamăt neinteligibil şi 
să cadă leşinat pe podea! 


Le-am pus cătuşe tuturor ticăloşilor ăstora şi apoi i-am 
adunat în cabina în care stătusem iniţial eu şi Buddy. 

Acum, junele Perriner este pe punte, să ia un pic de aer 
curat, iar eu susţin o foarte interesantă conversaţie cu 
domnişoara Georgette. 

Când am revenit în cabină, ea tocmai se afla în faţa 
oglinzii şi îşi pudra nasul. Uitându-mă la ea, îmi reveni în 
minte o întrebare foarte importantă: unde naiba şi-a ţinut 
ea ascunsă pocnitoarea aia? Bănuiesc că fusese ţinută în 
celălalt funduleţ al ei! 

Găsesc că este de-a dreptul stupefiant câte lucruri poate 
ascunde în funduleţ o puicuţă bine intenţionată şi precaută! 
Pardon, nu în funduleţ, ci în zona superioară a picioruşelor! 

— De la bun început, spun eu, aş vrea să primeşti toate 
felicitările mele, Georgette! Ai fost senzaţională în numărul 
de forţă pe care l-ai executat astă-seară! Aş vrea, totuşi să 
aranjăm o mică chestiune care îmi stă mie cam de mult 
timp pe suflet. E vorba de amicul nostru comun, Zeldar. 
Cred că tipul mi se cuvine mie. Porcul ăsta este partea mea 
de pradă din toată această excursie. Vreau să-l duc în 
Statele Unite şi să-l dau pe mâna Curţii Federale, pentru 
2265 de capete de acuzare şi să îl electrocutez de atâtea 
ori, încât să consum tot curentul din toate centralele 
electrice! 

La auzul acestor vorbe, Georgette scutură din cap: 

— Nu-i nimic de făcut, Lemmy. Il voi păstra eu pe Zeldar 
şi voi avea mare grijă de el. Dă-mi o ţigară, te rog! 

Îi ofer tabachera mea şi reiau: 

— lepuraşule, iartă-mi încăpăţânarea, dar eu am fost 
primul pe urmele lui - la Paris - şi trebuie să fie ăl meu. In 
plus, eu am o acuzaţie împotriva lui pe care tu nu o poţi 
invoca - aceea de asasinare a colegului meu, Rodney Wilks, 
pe care l-a otrăvit la Paris. 

Georgette îşi scutură capul cu hotărâre. 

— Noi eram pe urmele lui Zeldar încă dinainte ca el să 
meargă în America. Îi urmăream pe el, pe Nakorova şi pe 
Willie Lodz de când puneau la cale această afacere, atunci 
când încă mai erau în Anglia. Din acest motiv am mers eu 
în Statele Unite ale Americii şi am reuşit să o fac să 
vorbească pe Ardena Vandell - amica lui Lodz - după ce îl 
răpiseră pe Buddy. Ea ghicise, mai mult sau mai puţin, ce 
se ascundea în spatele acestei răpiri şi, speriind-o un pic, 
am izbutit să o conving să mărturisească. Abia apoi am 
plecat la Paris, pe acelaşi vapor cu Geraldine Perriner, pe 
care o supravegheam discret încă de la New York. Eram 
convinsă că cei din bandă o atrag la Paris pentru a se folosi 
şi acolo de ea. 

— Cum? sar eu indignat de ce aud. Ştiai deci că vor să o 

răpească pe Geraldine şi n-ai făcut nimic ca să-i împiedici? 
Ar trebui să vii la Washington, ca să mai iei nişte lecţii de la 
băieţii de la F.B.L.! 

— Chiar aşa crezi tu, Lemmy? răspunde ea, aruncându- 
mi un zâmbet dulce. Dacă am lăsat-o pe Geraldine să 
părăsească Parisul şi să meargă la Londra, am făcut acest 
lucru doar ca să pun mâna pe tipii care o aşteptau la sosire 
- ultimii angajaţi din Anglia ai lui Zeldar şi împotriva cărora 
nu aveam niciun motiv de arestare. 

Acum însă, cei doi băieţi se află la loc sigur, iar Geraldine 
este instalată confortabil într-un apartament din hotelul 
Savoy. 

Respir adânc şi încep să găsesc că toate astea mă rănesc 
în amorul propriu. 

Georgette mai surâde o dată delicios şi adaugă: 

— Vezi bine, dragă Lemmy, că tu ar trebui să-ţi mai 
completezi lecţiile de la F.B.I., venind să urmezi o serie de 
cursuri al Brigăzii Speciale! 

La auzul vorbelor astea, mă mulţumesc să respir adânc. 

— Ai câştigat pe toate fronturile, Georgette. Lasă-mă să- 
ţi spun un lucru pe care tu încă nu îl ştii şi anume că te-am 
văzut într-o zi la Paris, pe când cotrobăiai în sala de baie a 
apartamentului  Juanellei  Rillwater. Ce  căutai acolo, 
frumoasa mea? 

— A, nimic deosebit. Încercam să mă documentez puţin 
în privinţa acestei cucoane, proaspăt picată în afacere, 
despre care nu ştiam chiar nimic. 

Lucrul ăsta are darul de a mă consola un pic, dar 
Georgette adăugă imediat: 

— Eram chiar în cameră când te-am auzit pătrunzând în 
salon şi atunci am intrat în camera de baie. Am deschis 
dulăpiorul de medicamente ca să te pot supraveghea cu 
ajutorul micii oglinzi fixate pe uşiţa lui şi te-am văzut că te 
uiţi la mine prin deschizătura uşii. In aceeaşi seară însă a 
trebuit să plec la Delfzyl şi nu am mai apucat să aflu cine 

eşti. 

Eliberez încă un oftat puternic. Micuța asta m-a făcut mat 
pe toate planurile. 

— În orice caz, iepuraşule, arunc eu, în ceea ce îl priveşte 
pe Zeldar, trebuie să-ţi iei gândul de la el, pentru că îl iau 
sub aripa mea. 

— Imposibil, Lemmy, eu am aici prioritate. 

— Da? răspund eu. Atunci spune-mi şi mie ce îi veţi face, 
pentru că nu se poate dovedi nimic împotriva lui. Oţi fi 
ştiind voi ce aţi vrea să îi aplicaţi, dar nu aveţi nicio probă 
cu care să îl puteţi înfunda. Oricum, vă ştiu prea bine pe 
voi, ceilalţi. O să-l puneţi la conservat până la sfârşitul 
războiului, după care o să-i daţi drumul. 

Georgette înălţă din umeri indiferentă. 

— Ascultă-mă un pic, mică vrăjitoare plină de farmec, 
reiau eu. Tipul ăsta este un rebut uman. El l-a ucis pe 
Rodney, dar n-a făcut-o cu mâna lui, deci nu se poate 
dovedi nimic. În privinţa lui Serge şi a lui Edvanne, cu atât 
mai puţin s-ar putea dovedi ceva. El i-a curăţat şi mi-a zis-o 
cu gura lui, dar în faţa juraţilor va nega totul, iar voi nu veţi 
avea nicio dovadă contra lui. Toate crimele sunt bine 
aranjate, pentru că ticălosul ăsta are ceva creier în 
căpăţână. 

În plus de asta, mai suntem şi noi. Ai văzut prea bine ce 
ne pregătea nouă şi lui Buddy şi n-ar fi ezitat nicio clipă ca 
să treacă la fapte, iepuraşule. De aceea trebuie să le spui 
oamenilor tăi că Zeldar este prada mea. Doar eu pot să îl 
aranjez, pentru că la răpire cu scoaterea victimei în afara 
teritoriului Statelor Unite, procesul intră pe rol în cadrul 
Curţii Federale de Justiţie. Treaba asta poate să îl aducă pe 
flăcău direct pe scaunul electric sau, în cel mai fericit caz, 
va lua închisoare pe viaţă. 

Ardena înalţă din umeri din nou. 

— Cum poţi dovedi că el a organizat răpirea lui Buddy? 
mă întreabă ea. Serge şi Edvanne sunt morţi, Willie Lodz şi 

Borg nu vor reveni în State, iar Ardena Vandell a şters-o 
deja în Mexic. Nu vei putea aduce nici-o dovadă împotriva 
lui Zeldar. Nimeni nu va ciripi nimic, iar răpirea efectivă a 
fost executată de Ardena, Borg şi Lodz. Nici tu nu vei putea 
dovedi mare lucru, Lemmy! 

Mă ridic, pentru că toată treaba este încheiată. 

— Ei bine, m-ai dus şi de data asta, Georgette, şi nu am 
decât să mă înclin în faţa ta. Acum o să ies puţin pe-afară, 
să văd ce se mai întâmplă. Fii drăguță, te rog, şi cât lipsesc, 
ai grijă de nişte cafele. 

Georgette încuviinţează şi iese din cabină, îndreptându- 
se către bucătărie, în timp ce eu urc pe punte. Vântul s-a 
mai potolit puţin, dar vaporul se clatină puternic şi mă văd 
obligat să mă agăţ de tot ce îmi vine la îndemână. Mă 
opresc un pic şi admir peisajul. 

Torpilorul din escortă se află la o mică distanţă de 
Maybury şi pot vedea chiar cum taie valurile în două. Este 
un vas fin, dar puternic şi irezistibil, lucru care îmi 
aminteşte de Georgette... 

Chiar în clipa în care mă pierdeam într-o astfel de 
reverie, Maybury face o mişcare bruscă, obligându-mă să 
mă agăţ de balustradă. Mâna mea dreaptă întâlneşte zalele 
unui lanţ, care constat, uitându-mă mai atent, că suplineşte 
absenţa unei porţiuni din balustradă, în zona unde se pune 
pasarela pentru pasageri. Lanţul este gros şi se prinde cu 
un mic ivăr de schelăria metalică a balustradei. 

Ridic puţin ivărul şi îl împing, simţindu-l cum cedează. 
Atunci pun la loc lanţul, fără să se vadă ceva, dar nu las 
ivărul pus. 

Aştept puţin, pentru a-i da răgaz Georgettei să 
părăsească bucătăria, după care mă duc şi eu acolo şi îi cer 
bucătarului un pacheţel de sare. 

Ajuns în josul scărilor, scot din buzunar o butelcuţă de 
whisky pe care mi-a dat-o căpitanul, din care am băut deja 
jumătate şi torn în ea conţinutul pacheţelului. 

Urc din nou pe punte şi apoi mă îndrept spre zona 
descoperită. Buddy este aici şi vorbeşte cu un ofiţer din 
marina britanică. Îi fac un semn discret şi cobor pe puntea 
inferioară, unde vine şi el, imediat. 

— Buddy, îi spun eu, m-am gândit mult de tot la Zeldar. 
Într-adevăr, ăsta e un tip pe care eu nu îl iubesc deloc şi 
nici nu e un băiat prea de treabă, după cum ai văzut şi tu... 

jJunele Berriner îmi răspunde, arătându-mi părerea lui 
despre Zeldar. Exprimarea lui este clară, cuvintele sunt 
foarte expresive şi alese cu mare grijă... 

Convins de intervenţia lui, îmi scot din buzunar butelcuţa 
cu whisky. 

— Totuşi, spun eu împăciuitor, nu ar fi omeneşte să nu-i 
dăm lui Zeldar o înghiţitură de whisky, pentru că poate are 
şi el nevoie de un tonic. Atenţie, însă! Dacă vreo persoană 
răuvoitoare ar turna sare în băutură şi flăcăul nostru ar bea 
din ea, fără să ştie acest lucru, în mod cert i-ar veni să 
vomite. În acest caz, tu, ca un băiat bine educat, va trebui 
să-l scoţi pe punte ca să respire un pic de aer curat. Acolo 
va trebui însă să fii foarte atent ca el să nu se aplece peste 
balustradă în zona asta - unde se află lanţul - deoarece 
acesta nu e bine fixat şi tipul ar putea cădea în apă. Spercă 
eşti conştient cât de supărător ar fi pentru noi să îl pierdem 
pe Zeldar pe drum, nu-i aşa? 

Buddy zice că da, că într-adevăr ar fi foarte supărător, 
după care aproape că îmi smulge sticla din mână. 


Un petic de lună apare dintre nori, iar eu încep acum să 
mă simt mai mulţumit. Cu excepţia nasului meu, care 
seamănă cu un cartof, a ochilor umflaţi şi a coastelor care 
încă mă mai dor, nimic nu mai îmi aminteşte de tot ce s-a 
întâmplat până acum. 

Un al doilea torpilor se apropie de noi şi, un pic mai 
departe de vasul nostru, Mary Perriner saltă uşor pe coama 

valurilor. În sinea mea îmi spun cu sinceritate că cel mai 
bine este să stai pe pământ tare. 

Cobor apoi în salon, unde Georgette s-a instalat deja 
stând în fata unei cafetiere şi a unor ceşti. Am constatat cu 
surprindere că inima mea bate foarte tare de câte ori mă 
aflu în faţa acestei puicuţe. Vreau să vă spun că tipa asta 
este tot ceea ce îşi poate dori un individ pretenţios şi chiar 
ceva în plus. 

Adopt un aer disperat şi-mi pregătesc figura unui individ 
care a rupt-o cu viaţa. 

— Ce-i cu tine, Lemmy? mă întreabă ea. 

— Oh, răspund eu, totul este în regulă, doar că eu sunt 
un om sfârşit, iar cariera mea este terminată. Eram 
considerat un ins în meseria mea - şi în timp ce eu mă 
învârteam în cerc, tu ai condus de fapt întreaga afacere. 

La auzul acestor vorbe, Georgette cade în plasa mea. 

— Dar în absenţa ta, Lemmy, n-aş fi reuşit să fac mare 
lucru. Dacă tu nu ai fi fost la Delfzyl, făcându-mă să cred că 
eşti Charlie Hoyt, n-aş fi putut să-l păcălesc pe Zeldar şi să 
câştig încrederea lui, iar oamenii mei nu ar fi putut să urce 
pe vas şi noi n-am mai fi fost acum în plină Mare a Nordului. 
Ai avut un rol important aici! 

Scutur din cap, cu un aer lamentabil. 

— Nu, nu, îi spun. Eu sunt terminat. La Washington, cel 
puţin, băieţii îmi vânează de multă vreme locul şi voi fi silit 
să demisionez. 

Mă prefac că sunt atât de disperat, încât, dacă voi 
continua mult acest rol, voi începe chiar să plâng cu lacrimi 
adevărate. Mă ridic dintr-o dată şi mă reazem cu fruntea de 
perete. 

Impresionată, Georgette se ridică şi vine lângă mine, 
punându-mi mâinile pe umeri, după care îmi zice: 

— Nu înţeleg, Lemmy, de ce iei totul aşa de tragic. Eu 
sunt convinsă că îţi datorez foarte mult. 

— Crezi cu adevărat ceea ce spui, Georgette? 

— Desigur, îmi răspunde ea. 

— Atunci, dacă totul e adevărat şi tu consideri că îmi eşti 
datoare, nu există decât un singur mod în care le-ai putea 
achita faţă de mine, mă înţelegi? 

Este foarte aproape de mine şi mă lipesc de ea, la rândul 
meu. 

— De când te-am văzut pentru prima dată, m-am 
îndrăgostit de tine, Georgette. Sunt ca o jucărie în mâna ta, 
iar dovada este faptul că ţi l-am cedat pe Zeldar. 

Georgette este acum în braţele mele şi îmi înlănţuie gâtul 
cu braţele. Gura ei o caută cu înfrigurare pe a mea, iar 
restul nu cred că vă mai interesează. 

In plină efuziune a sentimentelor noastre, uşa se 
deschide şi Buddy apare în pragul ei. 

— S-a întâmplat ceva îngrozitor, ne anunţă el. Zeldar a 
alunecat de la bord. 

Georgette se uită stupefiată la amândoi. 

— Cum s-a întâmplat? mai apucă ea să bâlbâie. 

— A băut puţin whisky, mărturiseşte Buddy. Ştii, mi s-a 
făcut milă de el şi i-am dat ceva de băut şi lui i-a venit rău. 
Atunci l-am scos puţin la aer, pe punte. Acolo s-a aplecat 
peste balustradă, într-un loc unde nu erau bare, ci numai 
lanţ, care fusese prost fixat. Lanţul s-a desfăcut şi el a căzut 
în mare. 

— N-ai putut să faci nimic? întreabă Georgette. N-ai 
strigat “Om la apă”? 

— Ba da, răspunde Buddy, dar mă durea gâtul şi nu am 
putut să ţip prea tare, aşa că nimeni nu m-a auzit. Treaba 
asta e teribilă, dar poate că, la urma urmei, este mai bine 
că totul s-a terminat aşa. 

Înclin din cap. 

— Poate că ai dreptate, Buddy, dar este un pic supărător. 
Sunt dezolat de ceea ce s-a întâmplat. 

— Şi eu la fel, spune el şi se apleacă, pentru a nu i se 
vedea zâmbetul. 

Georgette îi toarnă o cafea, pe care o bea în viteză, după 
care se cară afară. 

— E mâna destinului, Georgette, spun eu. În momentul în 
care eu ţi-am spus că ţi-l fac cadou pe acel ticălos, el se 
prăbuşea în mare şi nimeni nu va mai fi tras la răspundere 
pentru tot ce a făcut el. 

Georgette se uită la mine cu coada ochiului. 

— Lemmy, nu eşti deloc amestecat în toată povestea 
asta? 

— Cum aş putea fi implicat? Doar am stat aici, cu tine de 
față.. Am un alibi impecabil, ursuleţul meu! 

— Da, Lemmy. Numai că lui Zeldar i s-a făcut rău numai 
după ce a băut whisky-ul de la Buddy... 

Georgette face acum o pauză lungă, lungă şi se uită la 
mine, iar eu încep să tuşesc. 

— „şi pe haina ta mai sunt încă urme de sare... 

Ce-aţi fi vrut să-i mai spun la toate astea? 

Am prins-o strâns în braţe şi i-am şoptit, cu gura lai 
urechea ei: 

— Hai, Geo-Geo, să fim rezonabili. Fii sinceră şi 
recunoaşte că nu se ştie niciodată! 

